
یازار حاققیندا
         امینه پاکروان 3 اوکتیابر 1880- جی ایلده ایستانبولدا دونیایا گؤز آچمیشدیر. آتاسی حسنخان قاجارلارین دیپلوماتی ایدی  و 20 ایل قاجارلارین ایستانبولداکی بؤیوک ائلچیلیک گؤرَوینی یاپمیشدیر. امینه پاکروانین آناسی  آلیس فون هئارتفئلد اتریشلی بیر خانیم ایدی. حسنخان 1893-جو ایلده پاریسده وفات ائدیر و امینه خانیمین  عایله سی اؤنجه اتریشده هئرسفئلد عایله سینین یاشادیغی یاخین بیر کلیسا یه یئرلشیر. گنج آنا ایکی قیزی فاطما و امینه ایله اون ایل کلیسا ده قالیر. آلیس خانیم قیزلارینین تربییه سی ایله اؤزو مشغول اولماغا باشلاییر. لایباخ و لوبلییانا کیتابخانالاریندان امانت آلدیغی کیتابلار واسیطه سی ایله قیزلاریندا کیتاب اوخوما آلیشقانلیغی یاراتماغا چالیشیر. امینه، تورکجه و فارسجانین یانی سیرا فرانسیز، اینگیلیس و آلمان دیللرینی یاخشیجا اؤیره نیر. ایتالیان دیلینی ده دانیشما سَوییه سینده دئییل، اوخوما دوزئیینده بیلمیش اولور.  

           بیر نئچه ایلدن سونرا  آلیس تکرار ایستانبولا دؤنور. 1910- جو ایلده امینه بیر قاجار دیپلوماتی ایله ائوله نیر. گنج عایله  بیر ایل قاجارلارین باشکندی تئهراندا یاشاییر. ایلک چوجوقلاری دا تئهراندا دونیایا گلیر. سونرا دا امینه نین اری میصیرین باشکندینه دیپلومات اولاراق گؤندریلیر. اون ایل قاهیره ده یاشاییرلار. امینه نین اری فاناتیک بیر ایسلامجی اولدوغو اوچون  خانیمینین سوسیال اولایلارا قاتقیدا بولونماسینی اؤنله ییر.  امینه ارینین فاناتیک داورانیشلارینا دؤزه بیلمه ییب اوندان  آیریلان امینه چوجوقلاری ایله برابر بئلژیکایا یئرلشیر.   

        1933 - جو ایلده امینه پاکروان پهلویلر طرفیندن رسمن "ایران"  آدلاندیریلمیش اؤلکه یه کؤچور. قاجار دؤولتی حاققیندا بیر نئچه کیتابین مؤلیفی اولان امینه پاکروان، تئهران اونیوئرسیتئتینده فرانسیز دیلی و ادبیاتی اوزره اؤیره تمنلیک ائتمه یه باشلاییر. 1936- جی ایلده قیزینین وفاتینا  باخمایاراق، آراشدیرماچیلیق و یازارلیق چالیشمالارینا داوام ائدیر. 1951- جی ایلده "تاریخسیز امیر" آدلی کیتابی "ریوارول"  اؤدولو قازانیر. 1958- جی ایلده خرچنگ (سرطان) خسته لیگیندن حیاتینی ایتیریر. امینه پاکروانین اَن اؤنملی اثرلری بونلاردیر: "تاریخسیز امیر"، " قزوین، اونودولموش باشکند"، "اسکی تئهران"، " دؤردونجو  نسل" ، "عباس میرزا و آذربایجان" ، "آغامحمد خان قاجار."
آغامحمد خانین ایقتیدارا گلیشی
            1722 - جی ایلده تورکوستان خانلیقلارینین هوجومو قارشیسیندا چؤکوش سوره جینی یاشایان صفوی دؤولتینین حیاتینا سون وئریلدی. صفوی دؤولتینین واریثلیگینی آوشار تورک بویوندان یوکسلن نادیر آدیندا بیر جنگاور  اوستلندی. ایکینجی طهماسیب صفوینین خیدمتینده اولان نادیر، آوشار تورک سویوندان ایدی.  طهماسیبی دئویریب و اؤلکه  نین یؤنه تیمینی اله کئچیردی. نادیر آذربایجانین موغان بؤلگه سینده باشینا شاهلیق تاجی قویدو. هیندیستانی فتح ائتدیکدن سونرا دا دونیاجا اونلو بیر تورک پادشاهی کیمی تانیندی.   

         یئنیلیکچی و ساواش تاکتیکاسینین اوزمانی اولان نادیر شاه دئهلینی فتح ائتدی. نادیر شاه دینده رئفورملارا باشلادی، بو رئفورملارین قوربانی اولدو و اؤز یاخینلاری اولاراق بیلینن فاناتیک شیعه  یانلیلاری طرفیندن اؤلدورولدو. نادیر شاهین قتلیندن سونرا لور سویوندان اولان  کریم خان زند، آوشار ایمپئراتورلوغونون بیر قیسمینده دؤولت قوردو و 29 دوققوز ایل ایقتیداردا بولوندو. 1779- جو ایلده اؤلن کریم خان زندین واریثلری ایقتیداری اؤز آرالاریندا پایلاشدیلار.   

         آغامحمد خان قاجار بوتون رقیبلرینی و زندییه لرین سون پادشاهی اولان لطفعلی خان زندی ده یئنه رک غالیب اولدو. 1797- جی ایلده قاراباغ ساواشیندا اؤلدورولدو. آغامحمد خانین ائولادی اولمادیغی اوچون قارداشی اوغلو فتحعلی خانی ( چوجوقلوغوندا اونا بابا خان دئییلیردی) اؤز واریثی اولاراق دویورموشدو. فتحعلی بو میراثین قورونماسی اوچون ان اویغون شخص کیمی گؤرونوردو.  

عباس میرزانین چوجوقلوغو

          آغامحمد خان چوخ احتیاطلی حؤکمدار ایدی. اؤز یئرینه جانیشین تعیین ائتمه سینه رغمن، دایما بو گنج آدامین حؤکمدارا قارشی ائرکن باش قالدیریب، ایقتیداری اله کئچیرمه سیندن احتیاط ائدیردی. بو اوزدن ده پادشاهین جاسوسلاری شیرازدا یاشایان فتحعلی خانین حیاتی و داورانیشلاری ایله ایلگیلی سورکلی بیلگی وئریردیلر. آغامحمد خان قاجار سونسوز، ائولادسیز اولدوغو اوچون قارداشی اوغلو بابا خانین (فتحعلی خانین) ایکی اوغلونو اؤز یانیندا ساخلاییردی. بابا خانین آیری-آیری قادینلاردان ایکی اوغلو وار ایدی. بو ایکی ائولادین آراسیندا سادجه بیر نئچه هفته یاش فرقی وار ایدی. بیرینجی اوغلان محمدعلی، سویو بلیرسیز اولان خئیوه لی بیر قادیندان ایدی. قاجار یاساسینا گؤره محمدعلینین پادشاه اولماسی مومکون دئییلدی. چونکو بوتون سیاسی داورانیشلاریندا چینگیز خانی اؤرنک آلان آغامحمد خان اؤلکه  یؤنه تیمینده و دؤولتین یازقیسی باخیمیندان دا چینگیز خانین یاسالارینی اویغلاماقدا ایدی. "قاجار یاساسی"نا گؤره ولیعهدین سادجه آتاسی دئییل، آناسی دا قاجار سویوندان اولمالی ایدی.   محمدعلینین آتاسی قاجار سویلو اولمادیغی اوچون ولیعهد اولما شانسی یوخ ایدی.   

         بابا خانین ایکینجی اوغلو عباس میرزا ایدی. عباس میرزانین آناسی قاجار سویونون دوللو بویوندان ایدی. دوللو بویو آغامحمد خانین ایقتیدارا یوکسلمه سینه یاردیم ائتمیشدی. آغامحمد خان قاجار، بو سویدان اولان آسیا خانیمی قارداشی اوغلو بابا خانلا ائولندیرمیشدی. ایمپئراتورلوق میراثینی بو قادینین دوغوراجاغی چوجوغا بوراخماق ایسته ییردی. توی گونو پادشاه اؤزو گلینین دوه سینین جیلووونو چکمیشدی. قاجار تؤره سینه گؤره گلین گلدیگی ائوین واریب اوجاغینین داشینی اؤپمه لی ایدی. بوتون بو مراسیم سوره سینجه گلینه پادشاه ائشلیک ائتمیشدی.  

         بعضی روایتلره گؤره آغامحمد خان قاجار، دوللو آسیانی، حتّی مؤوجود ولیعهد بابا خانین آناسیندان دا داها آرتیق ده یرلندیریرمیشدیر. ضعیف بونیه سی اولان دوللو آسیا، بابا خانا ایکی اوغول دوغوردوقدان سونرا وفات ائتمیشدیر.  

         آسیانین دوغوردوغو ایلک چوجوک عباس میرزا ایدی. عباس میرزا هله سودامر چوجوقکن آغامحمد خانین ایراده سی اوزرینه فرضی ولیعهد اولاراق دویورولموش و تا چوجوق یاشلاریندان نایب-اول سلطنه (سلطنتین واریثی) کیمی تانینمیشدیر.  

         عباس میرزا دؤرد یاشیندا ایکن بیلینمز بیر خسته لیگه یاخالانیر. بو خسته لیک اونون ووجودونو چوخ ائتکیله ییر. چوجوغون تداویسی اوچون آغامحمد خان اؤلکه نین ان اونلو حکیملرینی سارایا چاغریتدیریر. بئله آنلاشیلیر کی، حکیملرین معالیجه ائده بیلمه دیکلری بو بیلینمز خسته لیک عباس میرزانین یئتکینلیک چاغیندا اؤز-اؤزونه ساغالمیشدیر. یا دا قاسپار دروویلین (گاسپارد درووویللئ) دئدیگی کیمی عباس میرزا آغیر ایدمانلار و بدن ائییتیمی یولویلا بو خسته لیگی یئنمَگی باشارمیشدیر.  14-25 یاشلاری آراسیندا  شاهزاده اونو تانییان بوتون چئوره سینی جیسمن گوجلو اولان بیر اینسان کیمی ائتکیله میشدی. بو یاشلاریندا چکیلمیش رسیملر اونون یاراشیقلی گؤرونوملو و گوجلو اولدوغونو گؤسترمکده دیر. آنجاق 30 یاشیندان سونرا اسکی خسته لیگی تکرار باش قالدیرماغا باشلاییر. اینگیلیس جراح کارمئک، عباس میرزانین سوموک خسته لیگینه یاخالاندیغینی سئزمیشدیر.   

         عباس میرزا یئددی یاشیندان اعتیبارن سوواریلیک، اوخ آتما، قیلینج و گولش کیمی بیر چوخ ساواش فنلرینی اؤیرنمه یه باشلامیشدی. یئنی تاسیس ائدیلمیش تئهران، آغ تورپاقدان یاپیلمیش قالا دیوارلاری ایله سجییله نیردی. عباس میرزا و قارداشلاری سککیز یاشلارینا قدر تئهراندان باشقا بیر شهر گؤرمه میشدیلر. هر کس بئله دوشونوردو کی، آغامحمد خان قاجار طرفیندن ترجیح ائدیلن عباس میرزا، اؤزوندن بیر  نئچه هفته بؤیوک اولان اؤگئی قارداشی محمدعلی (دؤولت شاهی) ایله ایقتیدار و ولیعهدلیک اوغروندا ساواشاجاقدیر. هر ایکی شاهزادهنین هم آچیق، هم ده گیزلین دوستلاری وار ایدی. محمدعلینین یانداشلاری عباس میرزانین خسته لیگینی دایما آنیمساتاراق آغامحمد خان قاجاری ائتکیله ییب، اونو عباس میرزا حاققیندا وئردیگی نایب-اول سلطنه لیک قراریندان واز کئچیرمه یه چالیشیردیلار. محمدعلی، عباس میرزا قدر یاراشیقلی و ائتکیلگیجی اولماسا دا اؤزبک آناسیندان ایری سوموکلری ایرث اولاراق داشیییردی. محمدعلی بئش یاشیندا سوواریلیگی اؤیرنمیش، تکباشینا آت اوستونده اوتوروب جئولان ائدیردی. بئش یاشیندا ایکن ایشلرینی گره کینجه یاپمایان بعضی خیدمتچیلری پادشاهسایاغی جزالاندیرمیشدی.   

1797 - جی ایلین باهاریندا آغامحمد خان گورجوستانا هوجوم ائتمک اوچون حاضیرلیق ایشلرینه باشلادی. ایمپئراتریسا یئکاتیرینا یئنیجه اؤلموشدو و آغامحمد خان دوشونوردو کی، اونون واریثی اولان بیرینجی پاوئل قافقازلارلا جیدی ایلگیلنمه مکده دیر. بو اوزدن ده آغامحمد خانا گؤره قاراباغ خانلارینین درسینی وئرمه زامانی گلمیشدی. آغامحمد خان، قاراباغ و خزریانی خانلیقلاری اؤزونه تابع ائدیب، وئرگی آلماق فیکرینده ایدی. بو خانلیقلار آشاغیداکیلاردی: دربند، قوبا، شیروان، گنجه، باکی، قاراباغ.  

         آغامحمد خان جاسوسلاری واسیطه سی ایله گورجوستاندا حؤکم سوره ن باقراتییون شاهزادهلریندن بیریسی ایله گیزلینجه ایلیشکی قورموش، اونو گورجوستانین ائلبایی
 ائده جگی حاقدا وعدلرده بولونموشدو.  

         قاراباغ خانلاری آراسیندا ایبراهیم خلیل خان اؤزونو باغیمسیز بیر اؤلکه نین سلطانی کیمی آپاریردی. قاجارلارا قارشی ایچین-ایچین نیفرت ائتمه سینه باخمایاراق، مجبورن و سییاست ایجابی قیزلاریندان بیری اولان آغاباجی خانیمی بابا خانا وئرمک زوروندا قالمیشدی. فتحعلی ایله آغاباجی خانیم آراسینداکی ائولیلیک چوخ ماراقلی اولموشدور. اؤزه ل بیر شاهلیق طرزی ایله قاراباغدان تئهرانا گلین گتیریلن آغاباجی خانیم به ی طرفیندن سئویلمه میشدیر. آغاباجی خانیم سونونا قدر باکیره قالسا دا بابا خانی گئرچک بیر سئوگی ایله سئودیگی سؤیله نیلیر. بو خانیم سونرالار قاجار دؤولتی ایله قاراباغ خانلیغی آراسیندا موناسیبتلرین یاخشیلاشماسی اوچون چوخ ایشلر گؤرموشدو.  

         آغامحمد خان شوشانی اله کئچیرمک ایسته ییردی، چونکو بو اوس üs (قرارگاه) واسیطه سی ایله روسلارین بولوندوغو دربندی راحاتجا اله کئچیریب، دنیز طرفیندن دایما تهدید ائدیلن باکینی دا کنترول آلتینا آلا بیلردی. اگر یای فصلینده ساواش آغامحمد خانین ایسته یی و پلانلاری دوغرولتوسوندا یوروسه ایدی، قیش فصلینی قاراباغدا کئچیرمگی دوشونوردو. بو سببدن ده عباس میرزانی دا اؤزو ایله برابر آپاردی. چونکو اونو یانیندا بولوندورماقدان خوشلانیردی. دیگر طرفدن، اونا ساواش فنلری و تئکنیکلرینی اؤیرتمک ایسته ییردی. نایب-اول سلطنه عباس میرزادان باشقا محمدقولو میرزا آدیندا دیگر بیر شاهزادهده بو سفرده آغامحمد خانا ائشلیک ائدیردی. آغامحمد خانین ساواش آرخاداشی و یاخین عغرباسی اولان پیرقولو خان، پادشاه طرفیندن بو چوجوقلاری قوروماق اوچون گؤرَولندیریلمیشدی.   

         حیاتیندا ایلک کز اولاراق عباس میرزا آذربایجانی زیارت ائدیر و بو اؤلکه  نین سئویملی باهارینین حئیرانی اولوردو. سانکی گیزلین بیر گوج عباس میرزانین یازقی و طالعینین آذربایجانا ابدییا باغلاندیغینی اونون کؤنول قولاغینا پیچیلداییردی. بئله جه عباس میرزانین آذربایجان سئوداسی ماجراسی بو تورپاغی چوجوقلوق یاشلاریندا قاریش- قاریش گزه رک باشلایاجاق و بوتون روحونو، ووجودونو ساراجاقدی. تئهراندا هئچ بیر زامان چای گؤرمه میش عباس میرزا قارلارین اریمه سی ایله چیلغینجا آخان آراز چایینین حئیرانی اولموشدو. سونرالار روسلارلا ساواشارکن مغلوب اولان عباس میرزا ایچینی و دردینی باتیلی دانیشمانلارینا آچاجاقدی کی، ندن سئودیگیم آراز چایی یوردومون بؤلونموشلوگونون رمزی اولمالیدیر؟! آراز چایینا اولان عباس میرزانین حئیرانلیغی عؤمرونون سونونا قدر اونو ترک ائتمه دی. بلکه بونون یوردسئورلیک دویغوسونون اؤته سینده باشقا بیر سببی ده اولا بیلر، بلکه ده آراز چایی عباس میرزانین حیاتیندا گؤردویو ایلک بؤیوک چای اولاراق اونون چوجوقلوق خاطیره لری ایله قایناییب قاریشمیش و فردی حیاتینداکی ده یرلرین بیر پارچاسینا دؤنوشموشدور. بلکه ده آراز چایی اونون ایچ دونیاسینی دیش دونیا ایله و دوغا گؤزللیکلری ایله باغلایان بیر رمزه چئوریلمیشدیر. بللی و بلیرسیز سببلردن دولایی آراز چایی عباس میرزا اوچون چوخ اؤنملی اولموشدور. قاجارلار اراضیسینده چوخ چایلار واردی، یالنیز عباس میرزا اوچون چای دئییلدیگینده آنجاق آراز خاطیرلانیردی.  

         آغامحمد خانا خبر گلدی کی، قاراباغین کیچیک خانلاری ایبراهیم خلیل جاوانشیره قارشی بیرلشمیش و اونو فرارا زورلامیشلار.  آغامحمد خان فورصتی قاچیرمادان برق آسا و چوخ سورعتلی بیر عملییاتلا شوشانی آلماق اوچون اوردونو حرکته کئچیردی. آغامحمد خان شوشانین گؤزللیگی قارشیسیندا حئیران قالمیشدی. شوشا او زامان قاجار ایمپئراتورلوغونون باشکندی تئهراندان داها بؤیوک و شهر مدنییتی باخیمیندان داها ایره لی دوزئیده ایدی. بوتون اوردو منسوبلاری دا داغلارین قوینوندا و اورمانلیقدا یئرلشن بو شهرین گؤزللیگینه حئیران اولموشدولار.          1747- جی ایلده آوشار ایمپئراتورلوغونون سلطانی نادیر شاه اؤلدورولدوکدن سونرا آوشار اوردوسونا منسوب اولان پناه خان آدیندا بیر تومنباشی سرکرده لیگینی ائتدیگی اوردوسو ایله قراباغا گلدی و شوشا شهرینین یاخینلیغیندا یورد سالدی. پناه خان شوشانین قورونماسی و گلیشمه سی اوچون چوخ اؤزه ن گؤستردی. بئله لیکله شوشا قافقازلارین ان بؤیوک تیجارت شهری حالینا گلدی. بو اوزدن شوشایا پناهآباد دا دئییردیلر. ایبراهیم خلیل جاوانشیر بو شکیلده مدنی بیر شهرین واریثی اولموشدور.  

          آغامحمد خانین شوشایا واردیغی اوچونجو گونون صاباحیندا خبر یاییلدی کی، شاه قتل ائدیلمیشدیر! همن شوشانی اینتیظامسیزلیق سارماغا باشلادی. شاها صادیق اولان بعضی خیدمتچیلر شاشقینلیقدان اؤزلرینی ایتیرمیش و نه یاپاجاقلارینی بیلمیردیلر. بو آرادا پیرقولو خان بؤیوک زحمتلره قاتلاشاراق بیر نئچه ماهیر سوواری ساواشچی تاپیب ایکی شاهزاده نی تئهرانا گؤندرمگی باشاردی. طالیش داغلاریندا شاهزاده لر اوچون جیدی تَهلوکه لر اولا بیلردی. چونکو بو ایکی شاهزاده قاجار سلاله سینه دوشمن اولانلار اوچون چوخ اویغون رهینه (گیروو) ساییلیردی. آغامحمد خان قاجارین جنازه سی اؤلدورولدویو یئرده اورتالیقدا قالمیشدی. یالنیز اؤزو ایله برابر داشیدیغی و یاتدیغی یئرلرده باریندیردیغی جواهیرات یوخا چیخمیشدی.  
فتحعلینین ایقتیدارا یوکسه لیشی
گیریش
         شیرازدا عمیسینین اؤلوموندن خبردار اولان بابا خان هَمن اؤزونو باشکند تئهرانا چاتدیردی. آغامحمد خانین یاشلی و تجروبه لی باش وزیری اعتیمادالدؤوله نین یاردیمی و بصیرتلی پلانلاری ایله عمیسینین شاهلیق میراثینا صاحیب چیخدی. اعتیمادالدؤوله اؤنجه زندیه خانیدانینین وزیری اولموشدور. اونلارا ایهانت ائدیب و آغامحمد خانین طرفینه کئچمیشدی. اعتیمادالدؤوله امر ائتمیشدی کی، پادشاهین واریثی بابا خان باشکنده چاتمایینجا تئهرانین دروازه لری هئچ کیمه آچیلماسین. بو شکیلده بابا خان تئهرانا وآرانا قدر مرکزده چیخا بیله جک هر تورلو قارغاشا (ایغتیشاش) و کاوسو اؤنله یه بیلمیشدی. اعتیمادالدؤوله نین پلانلاری حسابینا هم بعضی خانلیقلارین، هم ده بعضی زندیه شاهزاده لرینین قاجار دؤولتینی دئویرمه پلانلاری باش توتمامیش، هامیسی مغلوب ائدیلیب اؤلدورولدو.  

         فتحعلی شاهین راستلاندیغی ایلک تهلوکه نادیر شاه سویوندان اولان نادیر میرزا مسئله سینی حلل ائتمه سی ایدی. نادیر میرزانین طرفداری اولان آوشار ائللری اونو ایکینجی نادیر اولاراق تانیییردیلار. فتحعلی شاه آنلاشما یولو ایله مسئله نی ساواشسیز حلل ائتمک ایسته ییردی. آنجاق بعضی سارای دانیشمانلارینین تحریکی ایله فتحعلی شاه توتوم و مؤوقع دَییشدیردی. نادیر شاهین سویوندان اولان و پادشاهلیق ادعاسیندا بولونان سون آوشار سلطانی دا محو ائدیلدی. آنجاق فتحعلی شاهی داها چوخ راحاتسیز ائدن اؤز قارداشی حسینقولو خان ایدی کی، کیچیک خان لقبی ایله تانینیردی. حسینقولو خان دا واریثلیک ادعاسیندا ایدی. مغلوب ائدیلن حسینقولو خانین گؤزلرینی کور ائدیب بوراخدیلار.  

         فتحعلی شاهین سلطنتینین ایلک ایللرینده فرانسا و اینگیلتره اونا یاخینلاشماغا باشلامیشدی. بو ایللرده اینگیلتره هیندیستانی ایستیلاسینا اوغراتما پروسئسینی باشا چاتدیرماقدا ایدی. هیندیستاندا فعالیت گؤسترن بیر اینگیلیس تیجارت کومپانیسی هم ده سیاسی ایشلرله مشغول اولوردو. بیرینجی ناپلئون بوناپارت روسیه ایله بیر یئرده هیندیستانی ایشغال ائتمک اوچون بیرینجی چار پاوئلله گیزلینجه آنلاشمیشدی. بو گیزلین آنلاشمادان اینگیلتره  خبردار اولموشدو. تئهران درباری اؤنجه یاری رسمی بیر اینگیلیس ائلچیسینی قبول ائتدی. مئهدی خان آدلی بو یاریم ائلچی آغامحمد خانین اؤلومو موناسیبتی ایله باش ساغلیغی وئرمگی بهانه ائدَرک، اصلینده دورومو اؤیرنمکله گؤرَولنمیشدی. هم باش ساغلیغی وئرمک، هم ده فتحعلی شاهین باشینا تاج قویماسی موناسیبتی ایله اینگیلتره نی تمثیلا خوش دیلکلرینی پادشاها چاتدیرماق اوچون گلمیشدی. 1801- جی ایلده اینگیلیس آلبایی (سرهنگی) مولکولم اؤز ائلچیلیک گؤرَوینه باشلایاجاقدی. هیند اوردوسونا منسوب اولان بو گنج آلبای 1798-1805- جی ایللری آراسیندا هیندیستانین حاکیمی اولان لورد وئلزلی طرفیندن حیمایه اولونوردو. مولکولم اؤز گؤرَوی بویونجا بیری سیاسی و دیگری تیجاری اولماق اوزره قاجارییه ایله ایکی موقاویله باغلاماغا نایل اولدو.  

فتحعلی شاهین سلطنتینین ایلک ایللرینده
 قاجار سارایینین دورومو
         اینکار ائتمک اولماز کی، فتحعلی شاهین سلطنتینین ایلک ایللرینده بیر تور صنعت رنسانسی کیمی بیر حادیثه  اورتایا چیخمیشدیر. شاهین گؤزل بینالار یاپتیرما هوسی ایفراط  درجه ده ایدی. بو معماری اثرلر پهلوی دؤنمینده اؤزللیکله محو ائدیلدیلر کی، قاجارلاردان معماری میراث اولاراق بیر اثر قالماسین. چونکو پهلوی سلاله سی اؤزونو قاجار دوشمنچیلیگی زمینینده گلیشدیرمیشدی. سونرا دا پهلویلرین بو قاجار دوشمنچیلیگی توتوملاری تورکلره قارشی آچیق حقارت شکلینده اورتایا چیخاجاقدی.  فتحعلی شاهین ایلک یاپدیردیغی سارای "قاجار تاختی"  ایدی.   

         فتحعلی شاه دا عمیسی آغامحمد خان کیمی اووچولوغو چوخ سئویر، اوو اوولاماقدان ذؤوق آلیردی. فتحعلی شاه هآرا گئتسه ایدی یالنیز اولمازدی. بللی شخصلر هر زامان یانیندا اولاردی.   

         گورجوستان مسئله سی فتحعلی شاهی دایما دوشوندورمکده ایدی. گورجوستان بو جوغرافییادا ایقتیدارا گلن بوتون دؤولتلر اوچون اؤنملی اولموشدور. چونکو بوتون دؤنملرده شاهلار گورجوستانین شرابینا، بالینا و گؤزل قیزلارینا حئیران اولموشلار. روسیه یانداشلیغی ایله بیلینن ائرکلی  اؤلدوکدن سونرا اونون اوغوللاری و نوه لری فتحعلی شاها اولوملو باخماغا باشلامیشدیلار. فتحعلی شاه دا اونلارا حؤرمتله یاناشیردی. شاه اونلارا موتتفیق کیمی باخیردی. چونکو باقراتییون خانیدانی اسکیلره دایانان سویلو بیر عایله  ایدی. فتحعلی شاه گورجوستانی زورلا و یا دوستلوق یولو ایله ایشغال ائتمک حاققیندا دوشونور. 1800- جو ایلین باهاریندا گورجوستان شاهزاده لرینین خویا گلمه لری قرارلاشدیریلمیشدی. بورادا شاهزاده لر روسیه نین گورجوستانا اویقولادیغی آغیر شرطلری دیله گتیریب، فتحعلی شاهدان یاردیم ایسته یه جکلردی. آنجاق خوراسانداکی اولایلار فتحعلی شاهین خویا گلمه سینی انگلله دی. خوراسانداکی قییاملاری یاتیرماق اوچون بو بؤلگه یه گئتمک زوروندا قالدی. بو بؤلگه ده نادیر میرزا ایله زامان خان آبدالی، قاجارلارا قارشی اورتاق حرکت ائتمک ایسته ییردیلر. زامان خان، نادیر شاهین اوردوسوندا بؤیوک منصب صاحیبی اولان احمد خان دَوَرانینین نوه سی ایدی. نادیر شاه اؤلدوکدن سونرا تورکوستانین، خوراسانین و هیندیستانین بیر بؤلومونو الینده بولوندورماقدا ایدی. فتحعلی شاه بو اؤنملی تهدید عنصرونو اورتادان قالدیرماقدا قرارلی ایدی. فتحعلی شاه اینسانی طبیعته صاحیب ایدی، چونکو حیاتین گؤزللیکلرینه اینانیر و حیاتدان ذؤوق آلماغی دایما گؤز اؤنونده بولوندوروردو. یالنیز بوتون بو کاراکتئرینه (خاصیتینه) رغمن، بعضی یاخین آداملارینی اوزاقلاشدیرماغی دا نظردن قاچیرمیردی. قاجار اؤلدوکدن سونرا فتحعلی شاهین ایقتیدارا گلمه سینه یاردیمچی اولان فارس ویلایتینین اسکی ائلبایی  اعتیمادالدؤوله نین داورانیشلاری فتحعلی شاهدا شوبهه اویاتمیشدی. قاجار ساراییندا و بیر چوخ چئوره لرده یاییلمیشدی کی، فتحعلی شاه سادجه ایسیم اولاراق شاهدیر، اصلینده ایسه اؤلکه نی ایداره ائدن اعتیمادالدؤوله دیر. بو شایعه نین یاییلیشینا اعتیمادالدؤوله یاردیمچی اولموشدور. اعتیمادالدؤوله سادجه اؤز یاخینلارینی سارایا یئرلشدیرمکله یئتینمه میش، هم ده موختلیف ویلایتلرده ده اؤز آداملارینی ائلبای و حربچی اولاراق یئرلشدیرمیش، اؤلکه  نین تیجارت ایشلرینی ده اله کئچیرمیشدی. اعتیمادالدؤوله شاهین اونا قارشی باشلایان شوبهه لریندن خبرسیز دئییلدی. او دا ایقتیدارا گلمه سینه یاردیم ائتدیگی بو گنج پادشاهدان خوشلانمیردی، آنجاق ایقتیدارین دَییشیک مرکزلرینده یئرلشدیردیگی آداملارینا گووَندیگی اوچون قورخموردو. اویغون بیر زامانی بکله ییردی کی، بیر دئوریلیشله اؤلکه  نین بوتون یؤنه تیمینی اله کئچیرسین. دیگر طرفدن، اعتیمادالدؤوله اینگیلتره نین هیندیستانداکی تاجیرلری ایله ده تیجاری و گیزلین سیاسی ایرتیباط قورموشدو.    

         فتحعلی شاه عشرت مجلیسینه هر کسی بوراخمیردی. عشرت و شنلیک مجلیسی تورلو-تورلو گؤزل قادینلارلا دولو ایدی. بو قادینلارین چوخو ایله جینسی ایلیشکیده بولونوردو. بو قادینلارین بیر چوخو اونا شاهزاده لر دوغورمالاری ندنی ایله عشرت مجلیسیندن اوزاقلاشیر و پادشاهین قادینلاری جرگه سینه قاتیلیردیلار. پادشاه،  قادین دوشگونلوگونو کیمسه گؤرمه سین دئیه هر کسی بو مجلیسه بوراخمیردی. فتحعلی شاهین اؤز لذت و ذؤوقلرینی پایلاشدیغی کیشی اونون عمیسی اوغلو ایدی. فتحعلی شاه چوجوقلوق آرخاداشی اولان بو عمیسی اوغلونو چوخ سئودیگی اوچون اؤلدورمه میش، آما گؤزلرینی چیخارمیشدی.  بو اوزدن ده اونون عشرت مجلیسلرینده بولونماسیندا بیر ساغینجا گؤرموردو. چونکو کور ایدی و سارایدا اولوب بیتنلر اونو تحریک ائدیب باشقا خیاللارا دالدیرامازدی.  

***

         صفویلرین سون شاهی شاه سلطان حسین زامانیندان بو یانا هئچ بیر خاریجی اؤلکه  سفیری دؤولت باشچیسی ایله گؤروشمه میشدی. نه نادیر شاه دؤنمینده، نه ده آغامحمد خان دؤنمینده. 1800- جو ایلین یاییندا آلبای مولکولم بوشهره وآرار- وارماز فتحعلی شاهلا گؤروش ایسته یینده بولونماسی هر کسی و سارای آداملارینی دا شاشیرتدی. مولکولم، هیندیستانین حؤکمدارینی تمثیلا و هیند کومپانییاسینین ائلچیسی کیمی شاهلا گؤروشمک ایسته ییردی. پادشاه خوراسانداکی قییامی یاتیرماق اوچون تئهراندان چیخدیغینا گؤره مولکولمون شاهلا گؤروشو آرالیق (آذر) آیینا ائرتَلندی. 1801-جی ایلین دئی (اوجاق) آییندا مولکولم واسیطه سی ایله قاجارییه و اینگیلتره آراسیندا آنلاشمالار ایمضالاندی. مولکولم بو خبری بؤیوک بیر ظفر اولاراق مرکزه دویوردو. اصلینده بو آنلاشما ایله اینگیلتره نین قاجارییه یه آیاغی آچیلیردی. مولکولم، قاجارییه ده "اینگیلتره آلتونوندان داها ده یرلی بیر شئی یوخدور "  فئنومئنینی یاراتدی. قاجارییه تاریخی اوزره اوزمان (موتخسسیس) اولانلار یازیرلار کی، مولکولم تئهراندا اولدوغو زامان عباس میرزا آذربایجاندا ایمیش. آذربایجاندا بعضی خانلارین قییاملارینی یاتیرماقلا مشغولموش. خوراساندا بولونان فتحعلی شاه، جون مولکولمو قبول ائتمک اوچون عباس میرزانین تئهرانا گلمه سینی ایسته ییر. آمئده ژوبئرین  "پئرسییا سفری"  آدلی کیتابیندا وئردیگی بیلگیلره گؤره بو زامان چوخ گنج اولان عباس میرزا بو گؤروشمه سوره سینجه باتیدا اولوب بیتنلرله داها چوخ ایلگیله نیر. اینگیلتره نین هیندیستانداکی داورانیشلاری قونوسوندا سورولار سوروردو. اونا موغوللارین سون قالیقلاری اولان کیچیک دؤولتلری و شاهلیقلاری نئجه یئندیکلری قونوسوندا بیلگی وئرمه لرینی ایسته ییردی. اؤز دؤولتی و مملکتی حاقدا قایقیلی اولان عباس میرزا دوشونوردو کی، اینگیلتره بو قدر گئنیش میقیاسلی ایمکانلارینی هیدیستانلا سینیرلی توتا بیلمز. گئج- تئز باشقا اؤلکه لره ده سوخولماق ایسته یه جک. اینگیلتره نین بؤیومه سینی و تئکنولوژیک ترققیسینی گؤزلمله ین عباس میرزا گله جکده اؤلکه سینین اینگیلتره طرفیندن ایشغال ائدیله جگیندن قورخوردو. بو اوزدن ده هیندیستان و اینگیلتره حاققیندا سورولار سوروردو. باتیلی ائلچیلرین یازدیقلارینا گؤره عباس میرزا گؤروشدویو بوتون باتیلی هئیتلره سورولار سورورموش.  

         شاهزاده عباس میرزا 1802- جی ایلده آتاسینین ایستگی اوزرینه اؤز عغربالاریندان اولان میرزا محمد خان دوللونون قیزی ایله ائولندی. آغامحمد خان قاجار طرفیندن "قاجار یاساسی"  اولاراق تطبیق ائدیلن اساسا گؤره عباس میرزانین بو قادینیندان دونیایا گله جک اولان چوجوغو گله جگین ولیعهدی اولاجاقدی. چونکو دوللولار قاجار سویونون بویلاریندان بیری ایدی. عباس میرزانین گنج ائشی حاقدا آنجاق بو قدر بیلینمکده دیر. اونون دوللو سویوندان اولماسی بللیدیر. بیر ده آنا مَلکه اؤلدوکدن سونرا  ایکینجی مهدعلیا (اولو قادین) لقبی اونا وئریلمیشدیر. آنجاق فتحعلی شاهین آناسینا مخصوص اولان تام ایقتیدار و موطلق ایراده صاحیبی اولما کیمی بیر ایمکان اونا قیسمت اولمامیشدیر.  

***

          قیش فصلی هر نؤوع حربی عملییاتی دورغون دوروما گتیرمیشدی. هر کس گوج بیریکدیرمک اوچون ائو ائشیگینه گئدیردی. آنجاق باهار گلر- گلمز شاه، اوردونو دوزَنلی وضعیته گتیریردی. یا شخصن اؤزو اوردونون کوموتانلیغینی اوستله نیردی یا دا کوموتانلیغی یئتیشکین شاهزاده لردن بیرینه بوراخیردی. شاهزاده محمدعلی میرزا و عباس میرزا ایلک کوموتانلیق گؤرَوینی اوستلندیلر. ان گنج یاشلاریندا، یعنی 14-15 یاشلاریندا ساواش آتشی ایله تانیش اولدولار. محمدعلی میرزا آتاسی ایله برابر خوراسانا گئتدی. شاه، اونون ساواشا اولان هوسینی گؤروب تجروبه لی منصب صاحیبلرینین نظارتی آلتیندا دایما اؤزبکلر طرفیندن هوجوما معروض قالان اؤلکه  نین دوغو سینیرلارینی قوروماقلا گؤرَولندیردی. محمدعلی میرزانین (دؤولتشاهی) طرفدارلاری ان یاخین زاماندا اونون خوراسانین ائلبایی اولاجاغینا اینانیر و بونا گؤره اونونلا ایرتیباطلارینی گئنیشلتمه یه چالیشیردیلار. آنجاق فتحعلی شاه اونو مرکزه چاغیریب قزوینین ائلبایی تعیین ائتدی.   

       عباس میرزا دا 1799- جو ایلده آذربایجاندا اوردونون کوموتانلیغینی اوستلندی. بورادا قاجارلارا قارشی باش قالدیران خانلارلا ساواش حاضیرلیغینا باشلادی. گنج کوموتانا بیر نئچه اؤنده گلن قاجار خانلاری دا ائشلیک ائدیردیلر. بونلارین ان اؤنملیسی اسد الله خان نوری ایدی. تاریخی وئریلر گؤستریر کی، بو آدام عباس میرزا اوچون 30 مینلیک اوردو تشکیل ائتمگی باشارمیشدی.  هر کسین اوزرینده دوشوندویو عباس میرزانین آذربایجان اهالیسی ایله اولان موناسیبتلری ایدی. وئرگیلردن بئزمیش و یوخسوللاشمیش، کوردلرین سیلاحلی باسقینلاریندان جانا گلمیش آذربایجان اهالیسینه عباس میرزا اؤزل بیر اؤزن گؤستریر، اونلارین دوروملارینین یاخشیلاشماسی اوچون بیر چوخ ایشلر گؤرور، فرمانلار وئریردی. بو یازیق، میسکین، یوخسول اینسانلار حربچی سوواریلری گؤردوکلرینده فرار ائدیردیلر. لاکین عباس میرزانین مئهریبانجا داورانیشلارینی گؤردوکلرینده اونا فؤوق-الاینسان کیمی باخیردیلار. عباس میرزانین داورانیشینا گووَنن و اونون آذربایجان سئوداسینا اینانان بو یوخسول اینسانلار دوز چؤرکلری ایله، سوفره لرینده کی  اولان-اولمازلاری ایله عباس میرزایا و اونون آذربایجان اوردوسونا یاردیمدا بولونوردولار. بئله جه، عباس میرزا آذربایجان اهالیسی آراسیندا حؤرمت قازانیر،  آذربایجانلیلارین سئویملیسینه چئوریلیردی.   

          آذربایجان کندلیلرینین یاشاییشینی نورمال حالا گتیرمک عباس میرزانین فیکرینی مشغول ائدن بیرینجی مسئله ایدی. عباس میرزایا ائشلیک ائدن قاجار سویلو یاشلی اینسانلار اونون بو یوخسول اینسانلارا گؤستردیگی موناسیبتی کئچیجی گنجلیک حیسسییاتی کیمی ده یرلندیریردیلر. آذربایجان اهالیسینین بو قدر یوخسوللوق ایچینده یاشاماسیندان اوزونتو دویان شاهزاده نی آنلاماقدا زورلوق چکیردیلر.   

         عباس میرزانین اوردوسو تبریزین کناریندا اوتراق سالدی. عباس میرزا، خوی و جیواریندا حؤکم سورن، کندلیلری تالایان و قاجارلارا قارشی دیرنج گؤسترن جعفرقولو خان دنبلی یه ایخطار گؤندردی کی، ان قیسا زاماندا  اونون حضوروندا بولونسون. یوخسا بوتون اولاجاقلاردان و باشینا گله جکلردن اؤزو سوروملو اولاجاقدیر. دنبلی عباس میرزانین بو ایخطارینی اؤنمسَمه دیگی اوچون آذربایجان اوردوسو خویا دوغرو حرکته باشلادی. آنجاق خویا چاتدیغیندا خبر گلدی کی، دنبلی ان یاخشی سوواریلری ایله برابر شهری ترک ائتمیش و یوخا چیخمیشدیر.  دنبلی ایللرجه روسلار طرفیندن عباس میرزایا قارشی دستَکلندی. دنبلی، سویقونچو کورد قروپلاری ایله او جومله دن شقاقیلرله، سینکیلرله و یزیدیلرله اولان یاخشی موناسیبتیندن دولایی اؤز بؤلگه سینده اؤنملی بیریسی کیمی تانینیردی. بو اوزدن ده دنبلینی تعقیب ائتمک چتین ایش ایدی. بیر کَره اونو بیر کورد کندینده موحاصیره یه آلدیقلارینی ساندیلار. آغیر ایتکی وئره رک بو کند اله کئچیریلدی. آنجاق یئنه ده دنبلیدن خبر یوخ ایدی. گئجه نین قارانلیغیندان یارارلاناراق بو کز ده قاچماغی باشارمیشدی. الده اولان بیلگیلره دایاناراق اونو اورمو اووالیغینا قدر تعقیب ائتمیشلر. دنبلی، اورمو گؤلونه تؤکولن چایلارین بیرینین آخارینی عباس میرزانین اوردوسونا طرف دَییشدیرمگی باشاریر. بو پلان باش توتسا ایدی، عباس میرزانین اوردوسو یارانان باتاقلیقدا سورعتلی حرکت ایمکانینی ایتیریب مغلوب اولاجاقدی. لاکین عباس میرزانین مانئوراسی مووففقییتله سونوجلاندی و او باتاقلیغا دنبلینین اؤز اوردوسو یاخالاندی. دنبلی بو ساواشدا اوردوسو ایله بیر یئرده یئنیک دوشدو.    

ساواشلار بؤلومو
گیریش
           گورجوستان شاهی ایکینجی ائرکلی اؤلکه سینی آوروپالاشدیرماق آماجی ایله روسیه ایله بیرلشمگی پلانلاشدیریردی. 1783- جو ایلده بیر آنلاشما ایله گورجوستان روسیه یه تسلیم اولدو. بو آنلاشما اولماسایدی بئله یئنه ده دوغویا دوغرو گئنیشله مگی اؤز اؤنملی ستراتئژیسی کیمی بلیرله ین روسیه گورجوستانی ایشغال ائده جکدی. چونکو گورجوستان روسیه نین دوغویا و گونئیه دوغرو گئنیشله مه یولونون اؤنونو کسمیشدی. ایکینجی ائرکلینین زامانیندا گورجوستاندا بو بیرلشمه یه قارشی چیخان بؤیوک بیر قروپ اورتایا چیخدی. اونلار قاجارییه دن یاردیم اومور و بو دؤولته یاخینلاشیردیلار. گورجوستانین اعیان و اشرافلاریندان اولوشان بو قروپ مَلکه دوروجانین اطرافیندا بیرلشیردیلر. بیر نئچه شاهزاده و شاهزاده خانیملار دا بو قروپا قاتیلدیلار، چونکو بو سوی اؤزلرینی داها مدنی، سویلو بیلیر و مدنییت عالمینه یئنی گیرن روسلارا باربار کیمی باخیردیلار. گورجوستاندا بیر طرفدن ولیعهد قورگین  کیمی آداملار باتی مدنییتینین حئیرانی اولدوقلاری اوچون روسیه واسیطه سی ایله باتییا آچیلماق ایسته ییردیلر، دیگر طرفدن ده ملکه دوروجان کیمیلری ده اؤز باغیمسیزلیقلاریندان یانایدیلار.  آغامحمد خان، گورجوستانی ایشغال ائتدیگینده ائرکلی یاشلی و قوجالمیش بیریسی ایدی. آغامحمد خانین گورجوستانا سالدیریسی زامانی ایمپئراتوریسا یئکاتئرینادان گورجولره یاردیم گلمه دی. قیسا زامان فرقلیلیگی ایله اورتایا چیخان یئکاتئرینانین، آغامحمد خانین و ائرکلینین اؤلوملری بؤلگه ده کی  دنگه لری آلت-اوست ائتدی.  هر شئیین یئنیدن عیارلانما ضرورتی اورتایا چیخدی. آنجاق چار بیرینجی پاوئل، گورجوستانین 12- جی شاهی قورگین و اونون اوغلو داوود دا سییاست صحنه سیندن چوخ تئز کنارلاشدیلار. بو اوزدن ده گورجوستان ملکه سی قاجارییه ایله یاخینلاشما سییاستینی تعقیب ائتمه یه باشلادی. شاهزاده آلئکساندر، تهمورث و اونلارین بیر نئچه قارداشلارینین اوغوللاری قاراباغ خانلاری ایله صمیمی موناسیبت قوروب، هئچ بیر چتینلیکله راستلانمادان گورجوستاندان قاجارییه یه گلدیلر. فتحعلی شاه گورجوستانین بؤلگه ده کی  ستئراتئژیک اؤنمینی دوشونه رک گورجوستان هئییتی ایله حرارتلی  داورانیلماسینی امر ائتدی. دیگر طرفدن، گورجو منشالی اولوب  روس اوردوسوندا ائییتیلن سیسیانوفون داورانیشلاری قاجار دؤولتینی راحاتسیز ائتمکده ایدی. فتحعلی شاه، باشوزیر میرزا شفیع- یه امر ائتدی کی، سیسیانوفا باریشجیل، آنجاق عئینی زاماندا بیر آز دا تهدیدجیل مکتوب یازیب گؤندرسین. مکتوبون متنی اؤزت اولاراق بو ایچریکده ایدی:  

          "ائرکلینین ائولادلارینی راحات بوراخین و جانیشین تعیین ائتمه مسئله سینده بیزیمله ده مصلحتلشین. گورجوستاندا تک باشینیزا  داورانما کیمی بیر نیتینیز اولسا، تؤکوله جک قانلارا گؤره سیز مسئولییت داشییاجاقسینیز. " 
  1803- جو ایل ایدی. سیسیانوف بو مکتوبا جاواب وئرمه دی. قیسا بیر سوره دن سونرا گنجه یه هوجوم ائتدی. گنجه نی توپ آتشینه توتدو. بیر نئچه کیچیک ایهانتلر ایستیثنا اولماقلا گنجه لیلر گئرچکدن بؤیوک شجاعت و قهرمانلیقلا گنجه نی قورویوردولار، لاکین روس اوردوسونون حربی اوستونلوگو قارشیسیندا مغلوب اولدولار. روس اوردوسو گنجه یه گیرمگی باشاردی. جاواد خانین سیاسی حیاتینا سیسیانوف سون قویدو.  

         فتحعلی شاه، سیسیانوفون بو حرکتی و روس اوردوسونون گوجلو توپخانا اوستونلوگو قارشیسیندا نه ائده جگی حاقدا دوشونمه یه، اندیشنلنمه یه باشلادی. عاغلینا ایلک گلن بو اولدو کی، اینگیلیسلردن ساواش تئکنولوژیسی و یاردیم آلماق لازیمدیر. آنجاق اینگیلیسلر ان آزیندان او زامان دیلیمینده قاجارلاری هئچ دوشونموردولر. بو اوزدن ده ایلک دفعه  اولاراق ناپلئونلا ایتتیفاغا گیرمه  فیکری آلتئرناتیوسیز پلان کیمی اورتایا چیخدی.   

اون ایل سورَن ساواشلارین باشلاماسی
      1804- جو  ایلده تئهرانین چئوره سینده بؤیوک بیر اوردو توپلانمیشدی. بو دفعه  سادجه بیر نئچه خانلارین قییامینی یاتیرماق سؤز قونوسو دئییلدی، هم ده  خاریجی دوشمنه قارشی ساواش حاضیرلیغی گئدیردی. بو دوشمنین گوجلو اولدوغو حاقدا بیر چوخ سؤز صحبت دولاشماقدا ایدی. شاه بو اوردونون کوموتانلیغینی عباس میرزایا حواله ائتدی. او زامان فتحعلی شاه یوکسک سسله قونوشاراق، اونو تاج- تاختین واریثی اعلان ائتدی. بونون سببی سادجه آغامحمد خان طرفیندن قویولموش  " قاجار یاساسی "  دئییلدی. عباس میرزا اؤز لیاقتی و باشاریلاری ایله آتاسینین گووَنینی و رغبتینی قازانمیشدی. آذربایجان، قاجار دؤولتی اوچون چوخ اهمیت داشیماقدا ایدی. آذربایجاندا سئویملی بیر دؤولت آدامی اولان عباس میرزا ایله هر کس، او جومله دن فتحعلی شاه دا حسابلاشماق زوروندا ایدی. او ایل عباس میرزا، نؤوروز بایرامی موناسیبتی ایله بؤلگه لردن گلن هدیه لری پادشاها سونماقلا گؤرَولنمیشدی. بو تور تؤره لر و تؤرنلر دوغو اؤلکه لرینده باتیلیلارین آنلایا بیلمه یه جکلری قدر اؤنملیدیر. شاه دیگر اوغوللارینا دا عباس میرزایا احتیرام گؤسترمه لرینه امر ائتدی. آنجاق عباس میرزانی قیسقانان بعضی شاهزاده لر ایچلرینده کی  حسدی زورلا بوغآراق عباس میرزا قارشیسیندا بویون اَیمه یه مجبور اولدولار.  

         شاه، عباس میرزانین رهبرلیگی آلتیندا حاضیرلانمیش اوردونو یوخلاییب، پارادینی ایزلرکن بؤیوک بیر سئوینج و موتلولوق ایچینده ایدی. روس اوردوسونون شؤهرتی ایله ایلگیلی دویدوغو سؤز-صحبتلر بو اوردونو گؤردوکدن سونرا آرتیق اونو ائتکیله میردی. اؤزللیکله آذربایجان اوردوسونون کوموتانی عباس میرزانین، آتاسینا و اؤلکه سینه صداقتله باغلی اولماسی شاه اوچون آیریجا بیر گووَن قایناغی ایدی.   

         اوردونون آذربایجانا دوغرو حرکتی سیراسیندا یول بویونجا اون مینلرجه اینسان عباس میرزانی اوغورلاییر، اونا باشاریلی اولماسی اوچون تانریدان یاردیمچی اولماسینی دیله ییردیلر. عباس میرزانین آذربایجاندا یایغینلاشان سایقینلیغی اوزوندن بو اوردونون تام اکثرییتینی آذربایجانلیلار تشکیل ائتمیشدی. عباس میرزا بو دفعه آیری بیر حیسسله آذربایجانا گلیردی. بو دفعه  اؤزونو آذربایجانا حصر ائتمه یه حاضیرلاشیردی. چونکو سیسیانوفون آذربایجانین گؤبگی ساییلان گنجه نی ایشغال ائتمه سی اونون غورورونا توخونموشدو. آذربایجانا دوغرو سفرینده عباس میرزایا 60 مین نفرلیک اوردو ائشلیک ائدیردی. اوچ گون یول گئتدیکدن سونرا عباس میرزانین اوردوسو قزوینین دروازه سینه چاتدی. قزوینین ائلبایی اولان شاهزاده محمد میرزا ایچینده کی  قیسقانجلیغی گیزلیه رَک قزوین اهالیسی ایله بیر یئرده عباس میرزانین ایستیقبالینا واردی. عباس میرزا تبریزه همن چاتماق ایسته دیگی اوچون زامان ایتیرمه دن قزویندن آیریلدی.  

       شاه، اوردونون درحال آرازی کئچیب روسلارا ساواش آچماسینی ایسته ییردی. عباس میرزا دا آتاسینین بو ایراده سینی گئرچکلشدیرمکده قرارلی ایدی. یالنیز عباس میرزا تبریزده قیسا بیر سوره لیگینه قالمالی ایدی، چونکو آذربایجاندان اونون اوردوسونا قاتیلاجاق مینلرجه اینسان سیرایا دوزولموشدو. بو دفعه  آرتیق عباس میرزا باشقالاری طرفیندن کنترول ائدیلن یئنی- یئتمه بیر گنج دئییلدی. او، آرتیق ساواشلاردا تجروبه قازانمیش یئتیشکین بیر حربچی، ساواشچی ایدی. عباس میرزا تبریزه چاتدیقدان سونرا بوتون سیاحلارین خاطیره کیتابلاریندا اؤوولن بو شهری گزمه یه، دولاشماغا باشلادی. سلجوقلار دؤنمیندن قالان قالا دیوارلاری عباس میرزانین دیققتینی جلب ائدیردی. عباس میرزا تبریزده هر گون مشورت شوراسینی اؤز چادیریندا توپلاییردی. آرازین او تاییندان گلن بیلگیلری، خبرلری ده یرلندیریردیلر. عباس میرزانین تبریز شهرینه دیققت یئتیرمه سی و شهرین آبادلاشماسی اوچون امرلر وئرمه سی، اؤزللیکله تاجیرلری و بازرگانلاری سئویندیرمکده ایدی. حتّی عباس میرزانین تبریزه اولان بو سئوگیسینی گؤرَن بعضی بازرگانلار تبریزین تیجارت حیاتی حاققیندا شاهزاده یه بیلگیلر وئریر و بیر زامانلار آغ دنیز بازرگانلارینین تبریز بازاریندا تمثیلچیلری اولدوغونو سؤیله ییردیلر. یالنیز بوتون بونلارین هامیسی شاه عباس صفوی دؤنمینده یوخ ائدیلمیش، ایصفاهانا داشینمیشدیر. دیگر طرفدن، دپرملر) زلزله لر) تبریزین گئری قالماسینا سبب اولموشدور. بو زلزله لرین بیرینده گؤی مسجیدین تاغینین اورتادان دَلیندیگینی چکینه رَک سؤیله ییردیلر. چکینه رک سؤیله ییردیلر، چونکو گؤی مسجید سوننی قارا قویونلولار زامانیندا یاپیلمیشدی. هر کس عباس میرزانین شیعه حیسسینین غضبینه توش اولماقدان قورخوردو. لاکین عباس میرزا اوچون شیعه- سوننی دئیه بیر پروبلئم هئچ اولمادی و کیمسه اوندان بو حاقدا بیر ترس داورانیشا تانیق اولمادی. بو سفر زامانی عباس میرزا آذربایجانین به یلر به یی
  (bəylərbəyi)احمد مقددمله تانیش و دوست اولماغی باشاردی. یاشلانمیش به یلر به یی قاجار دؤولتینین قورولماسیندا امگی کئچمیش، بیر نئچه ساواشا دا قاتیلمیشدی. عباس میرزا به یلر به یینین ساواش تجروبه لریندن، بیلگیلریندن یارارلانماق ایسته ییردی. به یلر به یی سیلاح کوللئکسیونونو عباس میرزایا گؤستردی. کوللئکسیوندا گؤزل سلیقه ایله یاپیلمیش تورلو-تورلو قیلینجلار، یونگول آتشلی سیلاحلار وار ایدی.  به یلر به یی عؤمرونون سونونا قدر عباس میرزایا خیدمتده بولوندو.  

***

         باهارین سونلاری ایدی و آراز چایی هله ده داشقین سولاری ایله آخماقدا ایدی. ایلک دفعه  بیر چوجوق اولاراق آراز چایینی گؤرَن عباس میرزا بو دفعه  بیر سرکرده، بیر کوموتان کیمی اونون ساحیلینده دایانمیش، چایی سئیر ائدیر، چوجوقلوغونو خاطیرلاییردی.  

         خدافرین کؤرپوسونون اوستوندن اوردو آرازین او تایینا کئچمه یه باشلادی. اوردو، قاراباغین دادابه یلی آدیندا بیر بؤلگه سینده اوتوراق سالدی. ساواش مئیدانینا یاخین اولان بو بؤلگه ده عباس میرزا اوردونون اؤنده گلن ایسیملری ایله بیر یئرده دوروم ده یرلندیرمه سی یاپدی.  جاسوسلارین روس اوردوسو ایله ایلگیلی گتیردیکلری بیلگیلری اونلارلا پایلاشدی.  

         ژنرال سیسیانوف بؤلگه ده کیچیک خانلاری بیر- بیرینین جانینا سالیر، اونلاری بیر بیرلری ایله ساواشدیراراق ضعیف دوشوروردو. سیسیانوفون ان اؤنملی هدفلریندن بیری مسلمانلار و خریستییانلار آراسیندا دوشمنلیک یاراتماق ایدی. بو شکیلده ائرمنیلری و گورجولری اؤزونه جلب ائده بیلر دئیه، دوشونوردو.   

          ایرواندان گلن خبرلر هئچ ده ایچ آچیجی دئییلدی. هر کس حئیرت ایچینده ایدی کی، ندن شاه ایروانین حاکیمی محمد خانی گؤرَویندن آلمامیشدیر. محمد خانین روسلارلا برابر چالیشماسی قونوسوندا عباس میرزایا بیلگیلر گلیردی. محمد خان روس اوردوسونون ایروانین اطرافیندا یئرلشمه سینه ایذن وئرمیشدی.  

         گورجو شاهزاده لر آلئکساندر میرزا و تهمورث میرزا، عباس میرزانی زیارت ائتمک اوچون دادابه یلییه گلدیلر. بو آرادا قوبا و دربند خانی شئیخ علی خان، لنکران خانی سورخای خان، باکی خانی حسینقولو خان و تالیش خانی مصطفی خان عباس میرزایا خوش گؤرو ایله یاناشیردیلار. عئینی زاماندا خزریانی خانلیقلارین گورجو عیانلارینین قیزلاری ایله ائولیلیکلری و یاخشی موناسیبتلری سببی ایله گورجو شاهزاده لر آذربایجاندا راحات دولاشا بیلیردیلر. اونلارین جان گووَنلیکلریندن خانلیقلارین اوردولاری سوروملو ایدی.    

         عباس میرزا گنجه قونوسوندا چوخ اندیشه لی ایدی. کئچن ایل روسلار طرفیندن توپا توتولاراق ایستیلایا اوغرامیش گنجه نی گئری آلما حاققیندا دوشونوب دوروردو. لاکین گنجه نی گئری آلماق آسان بیر ایش دئییلدی. عباس میرزانین جاسوسلاری گنجه ساخلوسوندا (پادگانیندا) چوخلو روسیه اوردوسونون و تجهیزاتین اولدوغو باره ده خبرلر گتیریردیلر. بو اوزدن ده گنجه یه نه شکیلده هوجوم ائده جگی حاققیندا اوردو کورمایلاری ایله مصلحتلشیر، گلن خبرلری ده یرلندیریردی.        

         ایروان حاکیمی محمد خانین یانلیش یؤنلندیرمه سی ایله آذربایجانین کؤچریلری عثمانلی تورپاقلارینا کؤچ ائدیر، مال- داوارلارینی آذربایجاندان چیخاریب آنادولویا سؤوق ائدیردیلر. چونکو ایروان حاکیمی محمد خان شایعه یایمیشدی کی، روسلار غالیب گله جک و سونرا دا اونلارین مال داوارلارینی اللریندن آلاجاقدیر. محمد خانین بو شایعه سینین ایناندیریجی اولماسی اوچون قارس ائلبایی (والیسی) اونا یاردیمچی اولماقدا ایدی. چونکو او دا بو وار دؤولتین آنادولویا آخیشماسیندان یانا ایدی.   

         عباس میرزا، مئهدیقولو خان دوللونو قارس ائلبایی ایله مذاکیره اوچون گؤرَولندیردی. مئهدیقولو خان دوللویا بو سفرده 600 سیلاحلی کیشی ائشلیک ائدیردی. مئهدیقولو خان دوللونون آتلیلارینی گؤرَن عثمانلی اوردوسو همن ساواش دورومونا گتیریلدی. مئهدیقولو خانلا قارس ائلبایی (والیسی) اولان عثمانلی پاشاسی تورک دیلینده دانیشیب، آنلاشیردیلار. پاشا "هر ایکی طرفده موسلمان تورک دئییلیک می"  دئیه سورور و داوام ائدیردی کی، ندن بوراخمیرسینیز بورادان تا ارضروما قدر اوزانان اوتلاقلیقلاردان کؤچریلر یارارلانسینلار؟ آنجاق مئهدیقولو خانین  "بیزیم کؤچریلری اؤز تورپاقلارینیزا چکمه فعالیتلرینیزدن واز کئچین!"  اویاریسی گلدیکدن سونرا عثمانلی پاشاسی نصیحت وئرمه توتومونو دَییشدیرمک زوروندا قالدی. عثمانلی پاشاسی بیر سوننی فاناتیک اولدوغو اوچون شیعه لره خوش گؤرو ایله باخمیردی.   

         مئهدیقولو خان بیر چوخ کؤچریلری آذربایجانا گئری گتیرمک اوچون قارس ائلبایی ایله آنلاشدیلار. مئهدیقولوخان دوللونون بیر چوخ کؤچریلرله برابر آذربایجانا دؤندویو زامان سیسیانوف اؤز گوجلو و دیسیپلینلی اوردوسو ایله ایروانا دوغرو حرکت ائتمه یه باشلامیشدی. سورولری آذربایجانا گتیرن مئهدیقولو خان اؤزونو سورعتله روس اوردوسو ایله ایستی ساواشا باشلامیش اولان عباس میرزایا چاتدیرماغا چالیشیردی.   

         بو ساواش چوخ آمانسیز بیر ساواشا دؤنوشدو و یالنیز هر ایکی طرفین یورغون دوشمه لری ایله دوردورولدو. سیسیانوف اوچ کلیسا یه دوغرو گئری چئکیلمک زوروندا قالدی. آنجاق سیسیانوف اوردوسونو گئری چکرکن دایما عباس میرزانین وور- قاچچی ساواش قروپلاری طرفیندن هوجوملارا معروض قالدی. عباس میرزا منتظم ساواشچیلارین یانی سیرا قاراباغ و قافقاز مئشه لرینده و داغلاریندا ساواشماق اوچون پارتیزان قروپلاری دا تشکیل ائتمیشدی. پارتیزانلارین هوجوملارینین یانی سیرا شاهزاده عباس میرزا اؤز اوردوسو ایله ده سیسیانوفو تعقیب ائتمه یه باشلادی. شاهزاده نین بو تعقیبدن هدفی، سیسیانوفون توپارلانماسینا ایمکان وئرمه مک ایدی. بو شکیلده شاهزاده تبریزدن گلمکده اولان اوردونون دا اونا قاتیلماسی ایله سیسیانوفا سون ضربه نی ائندیریب، سونرا دا گنجه نی روسلاردان گئری آلمانی پلانلامیشدی. آنجاق عباس میرزا ایروان حاکیمی محمد خانین ایهانتیندن قورخدوغو اوچون اوردونون بیر بؤلومونه اونا  نظارت ائتمک اوچون ایرواندا قالماسینا امر وئردی. بو اوزدن ده یاشلی میرزا شفیع و به یلر به یی احمد موقددمین ایرواندا قالمالارینی ایسته دی.  

         اوچ(üç)  کلیسا نین اؤنونده قیزغین ساواش باشلادی. سیسیانوف توپخاناسینا آتش امری وئردی. آنجاق عباس میرزانین جبهه  نین اؤن سیرالاریندا ساواشماسی آذربایجان اوردوسونا بؤیوک روح یوکسکلیگی قازاندیرمیشدی. باش کوموتانین بو شکیلده ساواشماسی آذربایجان اوردوسوندا اؤلومدن قورخما حیسسینی یوخ ائتمیشدی. شاهسئون و خوجاوند  سوواریلر بو ساواشدا ائله بیر جسارت گؤستردیلر کی، بوتون اؤلکه ده دیلدن- دیله دوشدو. آذربایجان اوردوسونون اؤلومدن قورخماماسینی گؤرَن روس اوردوسو قورخماغا باشلامیش، روح دوشگونلوگونه اوغرامیشدی. سیسیانوف اوردوسونو اوچ قیسمه آییرمیشدی. شاهسئونلر اوچونجو گون روس اوردوسونون توپخاناسینی سوسدورماغی باشاردی. اوچونجو گون اوچ قیسمه آیریلمیش روس اوردوسونون بیر-بیری ایله اولان ایرتیباطلاری کسیلدی. یالنیز سوواریلرین هوجومو حسابینا روس توپلاری آتشینین سوسدورولدوغو نظره آلیندیغیندا عباس میرزانین نه قدر دوغرو تاکتیکا ایزله دیگی بللی اولور. بو غلبه آذربایجاندا او قدر حئیثییت یاراتدی کی، حتّی ایروان حاکیمی محمد خانی بئله اوموتسوزلوغا مبتلا ائتدی. ایروان حاکیمی بو دفعه  حاققیندا یارانمیش شوبهه لری اورتادان قالدیرماغا چالیشدی. بو ظفر موناسیبتی ایله عباس میرزایا چاتماسی اوچون میرزا شفیع- یه هدیه لر گتیردی. روس اوردوسو ایله ایرتیباطی کسیلمه یه باشلایان محمد خان بو دفعه  عباس میرزایا یاخینلاشماغا باشلامیشدی. عباس میرزا ایسه اونو جزالاندیرماق فیکرینده دئییلدی. چونکو بئله بیر ایشه گیریشسه ایدی، بؤلگه ده ایچ ساواش چیخاردی، سیسیانوف ایسه بوندان یارارلانا بیلردی. آنجاق ایروان حاکیمینین بو طرز داورانیشیندان ایستیفاده ائدن عباس میرزا اوردونو ایروانین یاخینلیغینداکی قارابولاغا یئرلشدیرمه یه باشلادی. ایروان حاکیمی عباس میرزانین بو حرکتیندن ناراحات اولسا دا، آنجاق ائده بیله جگی بیر ایش یوخ ایدی. ایروان تام عباس میرزانین اوردوسونون موحاصیره سینه کئچدی. بو سیرادا پارتیزان ساواشلاری هر ایکی طرفده داوام ائدیردی. بو عملییات سیراسیندا گورجو شاهزاده لر آلئکساندر و تهمورث عباس میرزایا یاردیم ائتدیلر.  

        بو ساواش زامانی عباس میرزا آجی بیر گئرچگی درک ائتمه یه باشلامیشدی. عباس میرزا حیسس ائدیردی کی، آرتیق بو بیچیم ساواشلارین زامانی کئچمیش و اونون اوردوسوندا بؤیوک تئکنولوژی عکسیکلیکلر وار. عباس میرزا تئکنولوژی ساواش حاققیندا اؤز بیلگیسیزلیگینی ده حیسس ائدَرک چوخ اندیشلنمه یه باشلامیشدی. سونراکی ساواشلاردا راحاتجا غلبه الده ائده بیلمیه جگی حاقدا اندیشله نیردی. عباس میرزانین اوردوسو مودئرن حربی ایمکانلاردان محروم ایدی، بو دا عباس میرزانین درین راحاتسیزلیغینا سبب اولوردو. بو قصورو عباس میرزا نئجه اورتادان قالدیرا بیلردی؟ غربله موناسیبته گیرمکدن باشقا ایکینجی آلتئرناتیو وار می؟ دئیه دوشونوردو. ایلک دفعه  راستلاندیغی و غالیب اولدوغو ساواش عباس میرزانین بوتون دوشونجه سینی دَییشدیرمیشدی. او، اؤز اوردوسونو یئنی سیلاحلارلا تجهیز ائتمگی دوشونوردو. آرتیق کلاسسیک تورده حرب  زامانینین بیتدیگینی بو ساواشدا آنلادی. سیسیانوفون ساواش تاکتیکاسینی به یه نیر، اونون سیلاح باخیمیندان اوستون اولدوغونو گؤروردو. عباس میرزا حیسس ائدیردی کی، یئنی ساواش تئکنیگی و تاکتیکاسی حاققیندا هئچ بیر بیلگییه صاحیب دئییل.   

         1804- جوایلین یاییندا فتحعلی شاه، سلطانییه اووالیغیندا اوتوراق سالمیشدی.  بو اووالیق چوخ گؤرونوملو و سئویملی بیر مکان ایدی. تبریزله تئهرانی بیر- بیرینه باغلایان یولون اوستونده یئرلشیر. سونرالار اوردو ساخلوسونا و باریناغینا چئوریلن بو اووالیق اؤنجه لر شاهین دینجلدیگی و اَیلندیگی مکان کیمی ایستیفاده ائدیلمیشدیر. بعضی قاجار اوزره اوزمان اولانلار دا بئله دوشونورلر کی، گئت- گئده آذربایجاندا اونلولشن، سایقی قازانان عباس میرزا یاواش- یاواش فتحعلی شاهین قایغیلانماسینا سبب اولدوغو اوچون آذربایجانا داها یاخین بیر مکاندا یئرلشمک ایسته ییردی کی، عباس میرزانین رفرملاریندان و ائتدیکلری ایشلریندن درحال خبردار اولسون. سلطانییه اووالیغی مغوللار زامانیندا بویوک تیجارت مرکزی اولان بیر شهر اولموش. فتحعلی شاه یئنه ده بو اسکی بؤیوک تیجارت مرکزی اولان سلطانییه نی اؤز کئچمیشینه قوووشدورماق ایسته ییردی، لاکین اولایلارین آخیشی بونا ایمکان وئرمه میشدیر. بو ایللر عرضینده سلطانییه باشکند کیمی اولموشدو. بیر چوخ یابانجی ائلچیلر و دیگر مسافیرلر بورادا آغیرلانیردیلار. 

         فتحعلی شاه، قافقاز اوغروندا ساواشلارین چوخ زور اولدوغو حاقدا عباس میرزادان گلن بیلگیلری ده یرلندیردیکدن سونرا خوراساندا ایسماعیل خان دامغانینین کوماندانلیغیندا اولان سوواری اوردونون آذربایجانا گلمه سی، عباس میرزایا قاتیلماسینی ایسته دی. اؤزو ده سارای آداملاری، اعیانلاری و دؤولت ارکانی ایله برابر قاراباغا یولا دوشدو.   

          ساواشلاردان یورغون دوشموش عباس میرزانین اوردوسو، یاردیمچی گوج اونلارا اولاشدیقدان و شاهین گلیشینی دویدوقدان سونرا حرکتلندی، هیجانا گلدی. پادشاه قاراباغا وارمادان اؤنجه عباس میرزا ایروانین اطرافیندا بولونان روس بیرلیکلرینه هوجوم ائدیب، اونلاری تامامی ایله بؤلگه دن اوزاقلاشدیردی. شاهین چادیری ایروان و اوچ کلیسا آراسیندا اویغون و گووَنلی بیر یئرده قورولدو. پادشاهین بؤلگه یه گلیشی دورومو دَییشدیرمیشدی. بؤلگه خانلاری اؤز هدیه لری ایله شاهین قبولونا گیرمک و حؤرمتلرینی بیلدیرمک اوچون آد یازدیریر، گؤروش اوچون زامان آلیردیلار. شاهین گؤروشونه گلن اؤنملی آداملاردان بیری ده اوچ کلیسا ده مشهور ائرمنی دین آدامی کیمی تانینان بئتئرک داود ایدی. بئتئرک داود بوتون ائرمنیلرین اوزرینده معنوی اوتوریته یه صاحیب ایدی. بئتئرک، چئوره سینی بورویَن جاهیل اینسانلارا رغمن اوخوموش و بیلگیلی بیر اینسان ایدی. بیر چوخ سفرلرده بولونموش، آوروپادا اولموش و تاریخ قونوسوندا بیلگیلی ساییلان بیریسی ایدی. پئتئرک یانینداکی کئشیشلر هئییتی ایله فتحعلی شاهلا گؤروشدو. شاه، پئتئرکدن آوروپا اؤلکه لری حاققیندا بیلگیلر آلیر، سورولار سوروردو و بو دا پئتئرکین چوخ خوشونا گلیردی. چونکو شاه اونون حضورونا گلن کیمسه ایله بو قدر دانیشمامیش، کیمسه نی بو قدر ده یرلندیرمه میشدی. فتحعلی شاه، اؤزللیکله فرانسا و ناپولئون بونوپارت حاققیندا داها چوخ سورولار سوروردو. چونکو جون مولکولم فرانسیزلاری ییرتیجی و وفاسیز اینسانلار اولاراق پادشاها تانیتمیشدی. آنجاق ناپولئون میصیری فتح ائده بیلمه سه  بئله، یئنه ده اونون آوروپاداکی غلبه لری و اونو فتحعلی شاهی چوخ ایلگیلندیریردی. دیگر طرفدن ده روسلارا قارشی بیر آوروپا اؤلکه سی ایله ایتتیفاغا گیرمکدن یانا ایدی. بئتئرکین فرانسیزلار و گنج ناپولئون حاققیندا آنلاتدیقلاری جون مولکولمون آنلاتدیقلاری ایله اویغون گلمیردی. شاه فرانسا حاققیندا فرقلی و اولوملو بیلگیلر الده ائدیردی.   

         عباس میرزا دا چوخ دیققتله پئتئرکین آنلاتدیقلارینا قولاق آسیردی. فتحعلی شاهین دیققت ائتمه دیگی و یا اؤنَمسَمه دیگی بیر شئی ده شاهزاده نین دیققتیندن یایینمیردی. او دا رفرم مسئله سی ایدی. گنج شاهزاده آوروپاداکی رئفورملارین ماهیتی ایله ایلگیله نیردی. شاهزاده، فرانسا حاققیندا داها آیرینتیلی بیلگیلر الده ائتمک اوچون سونرادان پئتئرکی قبولونا چاغیرمیشدی. چونکو هیندیستان امیرلری حاققیندا ائشیتدیکلری خبرلر ده اونون اوچون ماراقلی ایدی. عباس میرزا ائشیتمیشدی کی، هیندیستان امیرلری اوردولارینی مودئرنیزه ائتمک اوچون فرانسیز آلبایلارینی اؤلکه لرینه دعوت ائتمیشلر. عباس میرزانین اوغلو جاهانگیر میرزا اؤز خاطیره لرینده آتاسینین ائرمنیلرله چوخ خوشگؤرولو داوراندیغینی، اونلارین اینانجلارینا حؤرمت ائتدیگینی یازیر.   

         1804- جو ایلین یایی چوخ بؤیوک حادیثه لر باش وئرمه دن سونا اردی. شاهین قاراباغدا بولوندوغو مددتجه باخمایاراق کی، عباس میرزا کوماندان ایدی، آنجاق آتاسینین گووَنلیگینین تام ساغلانماسی اوچون بیر عسگر کیمی گئجه لر پوستلارا باش چکیردی. قاراباغین سَرین و سئحیرلی گئجه لرینده بعضا ده آتاسی ایله هم صؤحبت اولماق اوچون فورصت آراییر و عاغلینداکی گئرچکلشدیرمک ایسته دیگی رئفورملارلا باغلی آتاسینین نبضینی یوخلاماغی باشاریردی. چونکو تئهراندا شاهین اطرافینی سارمیش دین آداملاری عباس میرزانین باتی یؤنوملو توتوم و داورانیشینی ائلئشتیرمه یه باشلامیش و کافیرلر کیمی داورانماسی قونوسوندا خوشا گلمه یَن سؤزلر سؤیله دیلر. هر تور یئنیلییه و دَییشیمه قاپالی اولان شاه ایسه بو سؤیلنتیلری دینله میش، آنجاق موناسیبت بیلدیرمه میشدی. دین خادیملری و عباس میرزانین رقیبی اولان قارداشلاری اونون یئنیلیک چاغریشدیران هر تور داورانیشی و باتی یؤنوملو توتومو ایله باغلی خوشا گلمه ین مسخره سؤزلر دوزلدیب، توپلومون ایچینده یاییردیلار. اونلار آذربایجاندان باشلایاراق بوتون اؤلکه نی اؤز اوتوریته سی و تاثیری آلتینا آلان عباس میرزانین شخصییتینی آشاغیلاماغا چالیشیردیلار. شاه اؤلکه ده معنوی اوتوریته صاحیبی اولان دین آداملاری ایله حسابلاشیردی. آنجاق شاه، ائولادلارینین ایچینده ان چوخ عباس میرزایا گووَنیردی. عباس میرزا عاغلینداکی پلانلار باره ده درین بیلگی وئرمه دن آتاسینین اؤلکه ده کی  یئنیلشمه مسئله سینه نئجه باخدیغینی اؤیرنمک ایسته ییردی.  

         عباس میرزا بعضا ده بو قارانلیق و سسسیز گئجه لرده اوزاقلاردان، قاراباغین کندلریندن، اؤروشلریندن گلن سئحیرلی سسلره اوزون- اوزون  قولاق آسیردی. هانسیسا بیر چوبانین سؤیله دیگی نغمه و یا بیر کند ائویندن، بیر تارلادان گلن شرقیلره خوصوصی بیر ذؤوقله قولاق آسیردی. حتّی گؤزتچیلرینه امر ائتمیشدی کی، بیر قاراباغلی چوجوق اوزاقلاردا شرقی سؤیلرکن یوخودا اولسا بئله اونو اویاتسینلار. عباس میرزا اطرافینداکیلاری اوزاقلاشدیراراق بیر قایایا سؤیکه نیب بو سئحیرلی سسلره قولاق آسیردی. شاهزاده بو سسلردن ائتکیلنه رک چئوره سینده کی لره بیر آرزوسونو سؤیله میشدی. او، یاردیمچیلارینا " شوشانی اله کئچیریب اورادا ایستیقرار ساغلادیقدان سونرا بیر موسیقی اوجاغی قورماق ایسته ییرم"،
 دئمیشدی. شاهزاده نین روح حاللارینا تاثیر ائدن بو سسلر اوندا صنعت حاققیندا فیکیر صاحیبی اولما ایمکانی دا یاراداجاقدی.   

         باهاردا قاراباغا گلن شاه، یایی بورادا کئچیریب، پاییزدا عباس میرزا ایله برابر باشکنده دؤندو. بو سفرده ان بؤیوک غلبه ایروان مسئله سینین حللی اولموشدور. روس اوردوسو ایروانین چئوره سیندن اوزاقلاشدیریلمیش، ایروان حاکیمی ده پادشاها اؤز وفادارلیغینی بیلدیرمیشدی. فتحعلی شاه باشقا خانلارین اندیشلنمه لرینه سبب اولماسین دئیه، ایروان حاکیمینی گؤرَویندن آلماغی و ایروانا یئنی حاکیم تعیین ائتمه ایشینی ائرتله میشدی. شاه بو سفرده عباس میرزانین وئردیگی بیلگیلر ایشیغیندا آنلادی کی، روسیه ایله ساواشماق راحات دئییل. بو شکیلده گئدرسه، گورجوستانی و او بؤلگه لری ساخلایا بیلمیه جکلر. بو اوزدن ده عباس میرزانین  " باتیدان بیر موتتفیق بولالیم و بونون اوچون ان اویغون اولانی فرانسادیر، چونکو فرانسا روسیه ایله ساواشا باشلامیش "  گؤروشونه اولوملو باخیردی. بو اوزدن ده شاه مکتوب یازاراق بیر ائرمنی واسیطه سی ایله فرانسانین ایستانبولدا یئرلشن باش کونسوللوغونا گؤندردی. شاهین بناپارتا یاخینلاشما دوشونجه سی ایله ائش زاماندا بناپارت دا هیندیستانا گیرمک اوچون بو جوغرافییادا بیر موتتفیق آراماقدا ایدی.  

         عباس میرزا اؤز رئفورملارینی آذربایجاندا گئرچکلشدیرمک اوچون آذربایجان اوردوسو کوموتانلیغی ایله یئتینمه مکده ایدی. او، هم ده بوتون آذربایجانین حاکیمی اولما ستاتوسونو آتاسیندان آلماق ایسته ییردی. بو ستاتوسو آلدیقدان سونرا ایلک آرزوسو تبریزی اونارماق ایدی. شاه، اوغلونون بو آرزوسوندان خبردار ایدی. عباس میرزا ایرواندا اولدوغو قدر شاهلا ایرتیباط قورا بیلمیردی. بو دؤنمده 20 یاشیندا اولان عباس میرزا آرتیق یئتیشکین سرکرده، دیپلومات کیمی بیر کاراکتئره صاحیب ایدی. سارایداکی اونونلا باغلی دئدی-قودولاری یاخیندان دویان عباس میرزا آتاسینین اونون بو ایستگی ایله راضیلاشمایاجاغی قناعتینه وارمیشدی. سارایدا هر کسین اؤزونه مخصوص بیلگی الده ائتمه قایناغی وار ایدی. عباس میرزا ایچینی قورخو ایله دولدوران بیر معلومات الده ائتدی. عباس میرزایا خبر گلدی کی، شاه ایروانا یوللانماقدا اولان اوردونون کوماندانلیغینی اؤزو اوستلنمک نیتینده دیر و عباس میرزانی دا وزیرلرله برابر تئهراندا اؤلکه  نین یؤنه تیمینه بوراخماق ایسته ییر. عباس میرزا آنلادی کی، بئله گئتسه او، آذربایجاندان همیشه لیک آیریلا بیلر. آذربایجانلا باغلی بوتون آرزو و ایستکلری برباد اولار. عباس میرزا عؤمرو بویونجا آتاسینین ایراده سینه قارشی چیخمادی. آنجاق آنلایاندا کی، آتاسی اونون اوچون لوریستاندا بیر اووچولوق اَیلنجه سی دوزَنله میش ایچینی ایضطیراب سارماغا باشلادی. عباس میرزا دین آداملارینین و رقیبلرینین آتاسینی ائتکیله دیکلرینی آنلامیشدی. دین خادیملری و رقیبلر آنلامیشدیلار کی، عباس میرزا مسئله سینی حلل ائتمک اوچون یالنیز بیرجه یول وار. او دا عباس میرزانین بیر شکیلده آذربایجاندان آیریلماسیدیر. چونکو آذربایجاندان آیریلان عباس میرزانین بوتون رئفورم مانئورلری ده اؤز-اؤزونه لغو ائدیله جکدیر. عباس میرزا اوچون آذربایجاندان آیریلیش اؤلوم کیمی بیر شئی ایدی. چونکو اونو بو سه وییه لره گتیرن آذربایجان خالقی اولموش و او دا آذربایجانا کؤنولدن باغلانمیشدی. آذربایجانسیز بیر اَیلنجه عباس میرزا اوچون آنلامسیز ایدی. شاهین عباس میرزایا اولان محبتینده و سئوگیسینده بیر دَییشیکلیک اولمامیشدی، لاکین شاه سارایدا دا نیفاق و قارشیدورما ایستمیردی.  
         قاجار سارایینین اؤزل بیر سوفره مدنییتی وار ایدی. گؤزل قادینلار پادشاهین یئمک ایشلری ایله مشغول اولوردولار. بو قادینلار بؤیوک یئمک سارایینین اؤزل خیدمتچیلری ایدیلر. بورادا پادشاه، شاهزاده لر، دیگر شاه عایله سینه منسوب اینسانلار و بعضی محرَم آداملار یئمک یئییردیلر. شاهدان بیر ایستگی اولان شاهزاده لر دایما بو آنی بکلردیلر کی، آرزولارینی آتالارینا بیلدیرسینلر.       

         بو شام یئمگینین بیرینده شاه، عباس میرزانین چوخ دالغین و روحاَ دوشگون گؤروندویونو حیسس ائتدی. 1805- جی ایلین سئویملی باهار گونلرینده عباس میرزانین روحونو ساران و اونو یورغون گؤسترن بیر شئی وار ایدی. بو دورومو هفته لر اؤنجه سئزمیش اولان شاه، سانکی بونون سببینی بیلیرمیش کیمی عباس میرزانین دالغینلیغی حاقدا هئچ  بیر شئی سورموردو. لاکین او گئجه ان چوخ سئودیگی اوغلونون بو قدر دالغینلیغی اونو بیر آتا اولاراق ائتکیله مه یه باشلامیشدی و ندن بو قدر دالغین اولدوغونو سوردو. عباس میرزا سونسوز بیر ادب و احتیراملا آتاسینین حضوروندا گؤز یاشلاری ایله بو سؤزلری سؤیله دی:  " آتا، منی آذربایجاندان آییرمایین لطفا. منی آذربایجاندان آییراجاقسینیزسا، او زامان فرمان وئرین منی اؤلدورسونلر. چونکو منیم اوچون آذربایجاندان آیری قالماقلا اؤلومون هئچ بیر فرقی یوخدور. لطفا منی آذربایجاندان آییرمایین. 
" 

         عباس میرزانین بو صداقتی آتاسینی چوخ ائتکیله دی. آتاسینین دا گؤزلری دولموشدو. فتحعلی شاه؛ "سنی آذربایجاندان آییرمایاجاغام"  دئدی. ایلک کز اولاراق بو آندا عباس میرزا آتاسیندان بیر ایستکده بولوندو و " آتا، منه آذربایجانین حاکیملیگینی ده وئرین لطفا " - دئدی.  شاه بوتون سارای دئدی- قودولارینا رغمن عباس میرزانین صداقتی قارشیسیندا یئنیک دوشدو و اونون بو ایستگی ایله ده راضیلاشدی. بئله لیکله، عباس میرزا هم ده آذربایجانین ائلبایی (والیسی) اولدو.            بو دؤنمدن اعتیبارن عباس میرزانین اصل حیاتی باشلادی. آذربایجان اونون ائوینه دؤنوشدو. آذربایجان اونون دوشونجه لرینی، ایستکلرینی اویغلاماق (تطبیق ائتمک) ایسته دیگی مرکزه دؤنوشموشدو. ائله کی، عؤمرونون سونلاریندا طالع اونو باشقا یئره، خوراسانا آپاردیغیندا قوربت حیسسی جانینی سیخماغا باشلایاجاقدی. عباس میرزا آذربایجاندا ایلک اؤنجه حربی ایصلاحاتلارا باشلادی.   

         شاه، باهارین سونلاریندا تکرار سلطانییه یه، عباس میرزا ایسه یئنی گؤرَولری ایله قاراباغا گلدی. بو دفعه کی سفرینده آذربایجانین دیگر یئرلرینی ده گؤرسون دئیه یولونو قاراداغدان سالدی. خدافرین کؤرپوسوندن کئچه رک قاراباغا واردی. عباس میرزا هر شئیدن اؤنجه اسکی ایروان خانی کیمی اونو راحاتسیز ائدن بیر خانلا حسابلاشماق فیکرینده ایدی. روسلارلا ایش بیرلیگی ایچینده اولان ایبراهیم خلیل جاوانشیرین رفتاری اونو راحاتسیز ائتمکده ایدی. ایبراهیم خان قاراباغدا عسگری بیرلیک توپلایاراق کیچیک بیر اوردو دوزلتمیش و روسلاردان دا یاردیم ایسته میشدی. آما روسلار اونا تام دستک وئرمه میش، سادجه نئچه یوز ائییتیلمیش، آنجاق قازاق اولمایان سوواریلرله اونون ایستگینه جاواب وئرمیشدی. روسلارین ائییتیلمیش عسگری بیرلیکلرینه قازاق دئییردیلر. آنجاق روسلارین قازاقلاردان باشقا قازاقلار قدر تام ائییتیلمه میش بیرلیکلری ده وار ایدی. ایبراهیم خلیل خان جاوانشیرین اوغلو بو بیرلیکلرین باشینی چکیردی. او، عباس میرزانین یولونو خدافریندن کئچرکن کسیب و اونونلا ساواشماق ایسته ییردی. عباس میرزا خدافرین کؤرپوسوندن کئچر-کئچمز ساواش باشلادی. آنجاق عباس میرزا بو ضعیف اوردونو همن مغلوب ائدیب داغیتدی. بو ضعیف بیرلیک داغیلدیقدان سونرا عباس میرزا اؤز اوردوسونو ایکی ستون شکلینده شوشایا دوغرو یؤنلندیردی. بو اون ایل سورن ساواش سوره سینجه و سونرالار دا بوتون ساواش یوللاری شوشادان کئچیر و بعضا ده گنجه یه یؤنه لیردی. بو ساواش دا بیر ایره لیله ییش اولمادان داوام ائدیردی. یعنی اورمانلیغین ایچینده پوسویا دوروب و اویغون زامانلاردا قارشی طرفه ضربه ائندیریلیردی.  

         گنجلیگینین ایلک چاغلاریندا هر کسه راحاتجا و چوخ تئز اینانان شاهزاده یاواش- یاواش اعتیماددسیزلیق درسی اؤیرنمیش و سیاسیلشمیشدی. دربند، قوبا و لنکران خانلیقلاری وفادارلیق پئیمانلارینی یئنیله ییردیلر. لاکین  نه زامانا قدر؟  مصطفی خان شیروانی یئنیدن روسلارا اوز توتموشدو.  باقراتییون شاهزاده لرینین وفادارلیقلارینا رغمن گورجوستاندا روسیه یانلیلاری گوجلنمه یه باشلامیشدی. ایروانین حاکیمی محمد خان تکرار دوشمنله گیزلین ایرتیباطا گیرمیشدی. آچیقجاسینا روسلارین موتتفیقی اولان جعفر خان دنبلی واسیطه چیلیک رولونو اویناییردی.  

         گنجه ده بولونان ایشغالچی روس اوردوسونون کوماندانی کوتلئرووسکی روس اوردوسونون مغلوبییتینی ائشیتدیکدن و عباس میرزانین قاراباغین کیلید نؤقطه سی اولان شوشانی موحاصیره ائتمه یه حاضیرلاشدیغینی بیلدیکدن سونرا قاراباغداکی روس اوردوسونون و موتتفیقلرینین یاردیمینا گلدی. آلتی گون شیددتله داوام ائدن بیر ساواش باشلادی. روسلار بیر قبریستانلیقدا سنگر توتموشدولار. بو ساواشدا عباس میرزانین اؤنملی کوموتانلاریندان بیری اولان صادیق خان قاجار آغیر یارالاندی. بیر چوخ آذربایجان اوردوسونا منسوب اینسانلار اؤلدولر یا دا یارالاندیلار.  هر ایکی طرف یورولموش و ساواش یاواشیمیشدی. بو فورصتدن ایستیفاده ائدن کوتلئرووسکی اوردوسونو ترتره طرف چکمه یه باشلادی. بو آن گنجه نی گئری آلماق اوچون اؤنملی بیر فورصت یارانمیشدی. ایکی ایل اؤنجه گنجه نی ایشغال ائدن روسلار بؤلگه نی یاغمالامیش و اینسانلاری بئزدیرمیشدیلر. بو آرادا عباس میرزانین شؤهرتی بوتون آذربایجاندا یاییلمیشدی. گنجه لیلر ده اونون گلیشینی بکله ییر، عباس میرزایا یاردیمچی اولماق اوچون حاضیر ایدیلر. عباس میرزایا بوتون آذربایجان مظلوملارینین حامیسی و ایشغالچیلاردان اینتیقام آلان بیر شخصییت کیمی باخیلیردی. او، بو فورصتی ده یرلندیمک آماجی ایله شوشانین موحاصیره سینی یاریمچیق بوراخیب گنجه نی اله کئچیرمک اوچون بو شهره طرف حرکت ائتدی. گنجه یه یاخینلاشدیقجا مینلرجه روس ظولموندن بئزمیش کندلیلر عباس میرزانین اوردوسونا قاتیلماق اوچون جان آتیر، باش وورودا بولونوردولار. آنجاق فتحعلی شاه شوشانین آلینماسیندا ایصرارلی ایدی. شاهزاده و شاه آراسینداکی بیلگی آلیش- وئریشی زامانین ایتیریلمه سینه سبب اولدو. بو فورصتدن یارارلانان کوتلئرووسکی یاردیمچی گوج گتیریب و گوجلو توپخانا اولوشدورماغا نایل اولدو. فورصت قاچیریلمیشدی. عباس میرزا آنلادی کی، گئری چکیلمکدن باشقا چاره یوخدور. چونکو حربی سورسات اولاراق اؤزوندن داها گوجلو اولان بیر اوردو ایله ساواشا گیرمک مغلوبییتدن باشقا بیر نتیجه وئرمزدی. بو دا خالقین عباس میرزایا اولان گووَنینی زده لردی. باخمایاراق کی، عباس میرزا اوردونون سسسیزجه گئری چکیلمه سینی امر ائتمیشدی، آنجاق اوردونون گئری چکیلمه سی دویولدوقدان سونرا دسته- دسته اینسانلار ناله و فریاد ائدَرک آذربایجان اوردوسونا طرف حرکت ائتدیلر. عباس میرزایا یالواریردیلار کی، اونلاری دا اؤزو ایله آپارسین و روس اوردوسونون ایستیلاسینا بوراخماسین. آما دوشمن چوخ گوجلو ایدی و آغیر سیلاحلارلا دوناتیلمیشدی. عباس میرزا بیلیردی کی، بو اینسالارین ایستکلرینه دالیب، غالیب ساواشاجاق اولورسا، بوتون اوردونو قیرغینا وئره بیلر. بو اوزدن ده گئری چکیلمکدن باشقا بیر چاره یوخ ایدی. عباس میرزا بو گئری چکیلمه مرحله سینده باشقا بیر اؤنملی حادیثه یه ده تانیق اولدو. بیر نئچه گون اؤنجه غلبه اوغروندا اؤلومه حاضیر اولان اوردوسو، گئری چکیلمه امری گلدیکدن سونرا خیال قیریقلیغینا اوغرامیش و اوردودان قاچماغا باشلامیشدیلار. بعضی بؤلگه خانلاری دا بو گئری چکیلمه دن ایستیفاده ائدَرک روسلارلا آچیق شکیلده ایش بیرلیگینه گیرمیشدیلر. حتّی اوردونون ایچینده ایهانت ائدنلر اورتایا چیخماغا باشلامیشدی. ایستی تئمموز گونلری ایدی. عباس میرزا یورغون اوردوسو ایله برابر آچیق و هئچ بیر آغاجلیغی اولمایان بیر یئرده اوتوراق سالدی. ایچمه سی اوچون یئنیجه ایچه جک گتیرمیشدیلر کی، قفیلدن آچیلان بیر گولله عباس میرزانین آیاغینا ایصابت ائتدی. عباس میرزانین آیاغینی سیییریب کئچن گولله اوردو دا داها دا روح دوشگونلوگو یاراتدی. عباس میرزا تمکینله آیاغینی ساریتدیراراق آتا مینیب و اوردونون گئری چکیلمه یه داوام ائتمه سینی ایسته دی. ایرواندان سونرا یولدا تهدید عنصرو اولاراق بیر حادیثه  نین اولاجاغی بکلنمه مکده ایدی. شاهزاده، قاچقینلاری آرازین او طرفینه کئچیرمکله پیرقولو خان قاجاری گؤرَولندیردی. کاروان گنجه نین اطرافینی ترک ائتدیکدن اوچ هفته سونرا خدافرین کؤرپوسونه چاتدی. عباس میرزا مودافیعه  سیستئمینی گوجلندیرمک آماجی ایله بیر نئچه گون ایرواندا قالدی. سونرا دا اوردوسونون اهرده اوتوراق سالماسینی ایسته دی. عباس میرزا گئری چکیلیرکن ایسماعیل دامغانینی اوردونون اؤنملی بیر بؤلومو ایله سیسیانوفلا ساواشماغا گؤندرمیشدی. ایسماعیل دامغانی آنی هوجومو ایله سیسیانوفو ترتره طرف گئری پوسکورتدو. بئله لیکله شوشا و روس اوردوسوندان اولوشان حربی ساخلوسو (اوردونون باریندیغی گئنیش یئر) چئوره دن قوپوق شکیلده تجرید دورومونا دوشدو.  آنجاق کور(kür) چایینین ایکی آغاجلیغیندا عباس میرزایا وفادارلیغی ایله بیلینن پیرقولو خان آز قالا مصطفی خان شیروانینین تله سینه دوشموشدو. مصطفی خان شیروانی، عباس میرزا گئری چکیلمه قراری آلدیقدان سونرا آچیق شکیلده روسلارین طرفینه کئچمیشدی.   

         بو اولایلارلا عئینی زاماندا روس حربی گمیلری انزه لینی اله کئچیره رک شهرین ساحیلینده لنگر آتیردی. یالنیز بوتون گیلان اهالیسی سیلاحا ساریلاراق روسلارلا ساواشا باشلادی. روسلار بورادا قالمانین بؤیوک بَدلی اولا بیلر حسابینی یاپدیقلاری اوچون گمیلرینین یؤنونو باکییا طرف چئویردیلر. عباس میرزا باکینین دوشمن طرفیندن موحاصیره یه آلیندیغی و شهرین قهرمانجا دیرندیگی خبرینی آلدی. آما بو حسساس دؤنملرده عباس میرزا اؤز ایصلاحاتلارینا باشلامیشدی. آذربایجاندا تاریمین (کشاورزینین) گلیشمه سی، شهرلرین وضعییتینین دوزلمه سی اوچون هئچ بیر فورصتی نه اولورسا اولسون قاچیرماماغا چالیشیردی.   

         عباس میرزا روس اسیرلری ایله ده اینسان کیمی داورانیلماسی یؤنونده امر وئردی. کسیک روس باشی گتیریب اؤدول آلما گلنَگینی یاساقلادی. بو دا بئله داورانیشلارا آلیشمامیش بعضی چئوره لری شاشیریردی. عباس میرزانین بو تور داورانیشی اسیرلرده اونا قارشی سئمپاتی اویادیردی. اسیرلر بیر دیلکچه یازاراق عباس میرزانین اونلارین نماینده لرینی قبول ائتمه سینی ایسته دیلر. عباس میرزا اسیرلری تمثیل ائدن هئییتی قبول ائتدی. اونلار بو گؤروشده عباس میرزانین یانیندا یئر آلیب، تجروبه لرینی آذربایجان اوردوسونا اؤیرتمک و روسلارا قارشی ساواشماق ایسته ییردیلر. اصلینده بو اسیرلرین چوخو سوی اولاراق روس اولمایان، آنجاق روسیه ایستیلاسیندا بولونان میللتلره منسوب ایدیلر. عباس میرزا اونلارین بو ایستکلرینی قبول ائتدی. بئله لیکله روس اوردوسوندا تعلیم آلمیش اسیرلردن بیر آلای (لشکر) اولوشدو. اسیرلردن اولوشان بو آلای عباس میرزایا رئفورملارینی ایلکین اولاراق اوردودا گئرچکلشدیرمک اوچون بؤیوک یاردیمدا  بولوندولار. بو اسیرلرین ایچینده پولونیالی (لهستانلی)، تاتار، گورجو و دیگر خالقلارین نوماینده لری ده وار ایدی. بونلارین چوخو بؤیوک بیر وفادارلیق حیسسی ایله عباس میرزایا صادیق قالدیلار. حتّی اونلاردان بعضیلری عؤمورلرینین سونونا قدر عباس میرزادان آیریلمادیلار.  

سیسیانوفون اؤلدورولمه سی
         باکینین موحاصیره سی اوزون سوردو. عباس میرزا، احمد خان به یلر به یی و سونرادان ایروانین مودافیعه سینه گؤندریلن حسین خان قاجاری آبشئرون طرفیندن باکییا هوجوم ائتمه لری اوچون گؤرَولندیردی. آبشئرون طرفیندن هوجوم باکینین فتحی اوچون دوشونولمه میشدی، چونکو بو یوللا باکینی فتح ائتمه نین مومکون اولمایاجاغینی عباس میرزا بیلیردی. سادجه دوشمنی مشغول ائتمک، دیگر طرفدن، اؤزو باکییا گیرمک ایسته ییردی. بو آماجلا اهردن اردبیله دوغرو حرکته باشلادی. مقصدی ژنرال سیسیانوفا آرخادان حمله ائتمک ایدی. او ایل قیش فصلی چوخ سرت کئچیردی. آنجاق عباس میرزانین اوردوسوندان کیمسه فرار ائتمه دی. بونون ان اؤنملی سببی عسگرلرین عباس میرزایا اولان سئوگیلری و حؤرمتلری ایدی. اردبیل اسکیلردن صفوی سویونون قالخیش و یوکسه لیش مکانی اولدوغو اوچون اؤزل بیر اونه صاحیب ایدی. آنجاق بؤیوک یوللارین قووشاغی اولماسینا باخمایاراق او زامان بیر یوخسول کندی آنیمساتماقدا ایدی. سادجه شئیخ صفی توربه سی اطرافیندا بیر نئچه کیچیک دوکانلار و ائولر گؤزه چارپماقدا ایدی. اردبیلده شاهزاده نی قبول ائده جک، اونا اویغون هئچ بیر ائوین اولمادیغی اوچون عباس میرزایا اؤزل بیر چادیر قورولدو.  

         بو آرادا آذربایجان کندلرینی و شهرلرینی اؤز توپ آتشلری ایله محو ائدیب، آذربایجاندا اومودسوزلوق یارادان ژنرال سیسیانوف اوردوسو ایله بیر یئرده باکیدا آلیشیلمامیش بیر قیش سویوغو ایله قارشی- قاشییا ایدی. باکی قالاسینین اطرافینا یاخینلاشمیشدی. باکی، خزرین باتیسیندا آبشئرون یاریماداسیندا یئرلشیر. خزرین یام- یاشیل گونئی ساحیللری ایله موقاییسه ده آبشئرون یاریماداسی قوپ-قورو گؤرونومو ایله سجییه له نیر. سانکی تورپاغی ایچریدن سوموران بیر مادده بورالارین بو جور قورولوغونا و قوراقلیغینا سبب اولوردو. نئفت، بؤلگه ده بولونان آتشپرستلرین آتشکده لرینین سؤنمه مه سی اوچون یارار ساغلاییردی. بؤلگه اینسانلاری ایسه نئفتی سئومیر و اونون سئویمسیز قوخوسوندان بئزمیشدیلر. بورادا نئفتین قوخوسوندان سادجه ائولرده بعضی حشراتین اوزاقلاشماسی اوچون ایستیفاده ائدیلیردی. باکی، سیسیانوفون اوردوسو طرفیندن هر یاندان موحاصیره آلتینا آلینمیشدی.   

         بوتون قافقاز خانلاری اؤز باغیمسیزلیقلارینی سئویردیلر. فتحعلی شاهین اونلارا وئرگی دیشیندا باغیمسیزلیقلارینا خوش گؤرو ایله باخماسی اونلارین قاجار یانلیلیقلارینا سبب اولموشدور. روسیه خانلیقلارین باغیمسیزلیغینی تانیمیر و هر آنلامدا اونلارین مرکزه تابع اولمالارینی ایسته ییردی. بو سببدن باکی خانی بو ساواشدا آذربایجان اوردوسونون یانیندا بولونور و عباس میرزا ایله ایش بیرلیگی ایچینده ایدی. بو ماددی چیخارلارین اؤته سینده اورتاق تاریخی خاطیره لر و ده یرلر بو خانلاری روسیه دن داها چوخ قاجار دؤولتینه یاخینلاشدیریردی.   

         سویوق قیش گئجه لرینین بیرینده باکی خانی حسینقولو خانلا سیسیانوف آراسیندا گؤروشون ساغلانماسی اوچون زامان بلیرلنمیشدی. خان و عمیسی اوغلو ایبراهیم خان و بیر ده ایکی باشقا اصیلزاده بو گؤروشه چوخ حاضیرلیقلی گئدیردیلر. قالانین دنیزه طرف آچیلان دروازه سینه طرف یولا دوشدولر. گؤروش اوچون نظرده توتولان یئرده ژنرال سیسیانوف و اوچ ضابیط سیلاحلی وضعییتده بکله مکدَیدیلر. موباحیثه لر باشلادی. چوخ قیسا زامان ایچینده هر ایکی طرف یوکسک سسله دانیشماغا باشلادی. بیر نئچه ظفریندن دولایی ممنون و مغرور اولان سیسیانوف اونلاردان قالانی تسلیم ائتمه لرینی ایسته ییردی. باشینا چیغریلماسینا آلیشمامیش حسینقولو خان، عمیسی اوغلو ایبراهیم خانا اؤنجه دن آرالاریندا آنلاشدیقلاری ایشاره ایله آتش امری وئردی. سیسیانوفون اوچ گورجو جانگودنلری گوللله نیب یئره سَرَلندیلر. سونرا دا سیسیانوفا آتش آچیلدی. یارالی سیسیانوفو قالانین ایچینه گتیریب باشینی کسدیلر و ظفر ارمغانی کیمی عباس میرزایا گؤندردیلر کی، او دا فتحعلی شاها گؤندرسین.  عباس میرزا سیسیانوفون باشینین بو شکیلده کسیلمسیندن راحاتسیز اولموشدو. او، ساواش قوراللارینین دَییشیلمه سیندن یانا ایدی. آذربایجاندا قورخو و فلاکت یارادان سیسیانوفون اؤلدورولمه سی هر کسی ممنون ائتمیشدی.  

فرانسا- قاجارییه موناسیبتلری
گیریش
         هیندیستانا هوجومون حاضیرلیغی اوچون بیر چوخ مسئولییتی اوستلنَن بیرینجی فرانسا کونسولو  دوست و موتتفیق اولان قاجار دؤولتیندن آرخایین اولماق ایسته ییردی. بو اوزدن ده بیرینجی کونسول آیرینتیلی شکیلده بیلگی الده ائتمک ایسته ییردی. بو دؤنمده فرانسانین قاجارییه ایله باغلی بیلگیلری ایستانبولداکی فرانسانین بیرینجی کونسوللوغو واسیطه سی ایله ساغلانیردی. سکالون آدیندا بیر فرانسیز بازرگان ایستانبولا وارمادان بیر نئچه کره قاجارییه یه گئتمیشدی. فرانسانین ایستانبولداکی سفیری مارشال برون اونون آراجیلیغی ایله بو دؤولت حاققیندا بیلگی الده ائده بیلمیشدی. ائلجه ده فرانسانین بغدادداکی اسکی کونسولو  روسسو دولاییسییلا دا بیر چوخ بیلگی ساغلامیشدی. 1805- جی ایلده بیرینجی کونسول شاهلا گؤروشمک اوچون ایکی نوماینده گؤندردی. بو ایکی نوماینده نین شاهلا گؤروشلرینین گیزلین قالماسی قونوسوندا آنلاشما ساغلانمیشدی. اونا گؤره بو نوماینده لره روسیه و اینگیلتره جاسوسلاری تؤره دیله بیله جک هر تور تهلوکه نین اؤنلنمه سی اوچون تدبیرلر آلینمیشدی. فرانسا ائلچیلریندن بیری ژنرال رومیو ایدی. او، حلب- بغداد یولو ایله قاجارییه یه گلمگی ترجیح ائتدی. بغدادداکی اینگیلیس کونسوللوغو اونون قاجارییه یه گئدیشیندن خبر توتموش و اونون اؤلکه یه گیریشینی اؤنله مک ایسته دی. آنجاق رومییو بو انگللری آشاراق سفرینه داوام ائتمگی باشاردی. 1805- جی ایلین اوکتیابر آییندا تئهرانا چاتدی. رومیونو فتحعلی شاهین درباریندا چوخ حرارتله قارشیلادیلار. آنجاق او درباردا بیر آز اومودسوزلوق یاراتدی. چونکو یئتکیسی چوخ سینیرلی ایدی. ژنرال رومیو تئهرانا گلدیکدن بیر نئچه هفته سونرا خسته لندی. اونون خسته لیگینی معالیجه ائده جک طبیب بولونمادیغی اوچون اورداجا دا اؤلدو. ژنرال رومیونون اؤزل قلم مدیری (کاتیبی) اولان اودری اونون بوتون قئیدلرینی فرانسایا آپارماغی باشاردی. رومیونون نوتلاریندا فرانسانین قاجارییه یولو ایله هیندیستانا گیرمه پلانینا ایشاره لر ائدیلمیشدی.  

          دیگر ائلچی ایسه اونلو شرقشوناسی ژوبئر ایدی. ژوبئر میصیر ساواشیندا بیرینجی کونسولون یانیندا بولونموشدو. بو ائلچی آذربایجان یولو ایله گئتمگی ترجیح ائتدی.  آذربایجاندا ایلک اؤنجه عباس میرزا طرفیندن قبول ائدیلدی. بیر نئچه آی سونرا قاجارییه و فرانسا آراسیندا یاپیلان فینکنشتاین آنلاشماسینین گئرچکلشمه سینده اونون بؤیوک تاثیری اولدو. فینکنشتاین آنلاشماسیندان سونرا ناپولئون بونوپارت ژنرال گاردانین باشچیلیق ائتدیگی هئییتی فتحعلی شاهلا گؤروشمک اوچون قاجارییه یه گؤندردی. بو ایتتیفاق آنلاشماسینا گؤره فرانسا اؤزونو روسیه قارشیسیندا ساوونابیلمه سی اوچون قاجار دؤولتینه حربی یاردیم ائتمه لی ایدی. لاکین روسیه و فرانسا آراسیندا ایمضالانان تیلسیت باریش آنلاشماسی ندنی ایله بو ایتتیفاقدا قئید اولونانلار حیاتا کئچمه دی.  

         بو اورتامدا اینگیلتره اؤنَمسَمه دیگی قاجار دؤولتی ایله یاخین موناسیبت قورماغی پلانلاماغا باشلادی. قاجارییه و فرانسانی بیر- بیرینه یاخینلاشدیران آنلاشمالارین ایمضالانماسی لوندوندا و کلکته ده راحاتسیزلیق یاراتماغا باشلامیشدی. او زامان هیندیستانین حاکیمی اولان لورد مینتو، جون مولکولمو گؤرَولندیریب، قاجارییه یه گؤندردی. آنجاق جون مولکولم بوشهر(Buşəhr)دن ایره لی گئده بیلمه دی. چونکو او زامان تئهراندا بولونان و قاجارییه ده بؤیوک ائتکیسی اولان ژنرال گاردان، فتحعلی شاهی، مولکولمو قبول ائتمه مه سی قونوسوندا راضی سالمیشدی. بو اوغورسوز سفریندن عصبلشن مولکولم تهدیدلر یاغدیراراق بصره کؤرفزی یولو ایله اؤلکه نی ترک ائدیب کلکته یه گئتدی. کلکته ده لورد مونتونو ایغنا ائتمه یه چالیشدی کی، بصره کؤرفزینده بیر نئچه آدانی ایشغال ائتمه سَک قاجارییه یه یول تاپا بیلمیه جه ییک. او، فتحعلی شاهلا گؤروشوب و آنلاشما یاپا بیلمه نین آنجاق زور قوللانماق یولو ایله مومکون اولدوغو قناعتینده ایدی. هیندیستان حاکیمی، مولکولمون بو اؤنریسینه موثبت یاناشیردی. لاکین لوندون حربی موداخیله دن یانا دئییلدی. لوندون، هارفورد جونزبریگئزی  گؤروشمه لر یاپماق اوچون تئهرانا گؤندردی. اگر روسیه-فرانسا آراسیندا باریش آنلاشماسی ایمضالانماسا ایدی، بو ائلچینین دورومو نئجه اولاردی عجبا؟ او دا مولکولم کیمی می قارشیلاناردی، یوخسا دوروم فرقلی می اولاردی؟  

فرانسا- قاجارییه موناسیبتلری
         1806- جی ایل مای آیینین اوللرینده ژوبئر ایستانبولدان تئهرانا دوغرو حرکت ائتدی. خوی اووالیغیندان کئچن ژوبئر اینسانلارین، خوصوصن کندلیلرین چوخ موتلو و سئوینجلی اولدوغونو گؤروردو. چونکو عباس میرزا بؤلگه نی کورد (kürd) قولدورلارینین هوجوموندان قورتارمیش و کندلرده تاریمین گلیشمه سی اوچون بیر چوخ رئفورملار گئرچکلشدیرمیشدی. کندلیلرده و اکینچیلرده چالیشماغا، امه یه اولان هوس آچیق شکیلده سئزیلمکده ایدی. عباس میرزانین بؤلگه ده یاراتدیغی گووَن و ایستیقرار چالیشماق اوچون ایمکان یاراتمیشدی. عثمانلینین قاجارییه ایله سینیر پوستونون کوماندانی ژوبئرین قورونماسی اوچون کورد جانگودنلر گؤرَولندیرمیشدی. بو دا خویدا راحاتسیزلیق یاراتماغا باشلادی. بو اوزدن ده خویون دروازه لری ژوبئری گتیرن کاروانا قارشی قاپاندی. آنجاق موسافیرین، بکله دیکلری فرانسیز اولدوغونو دویونجا دوروم دَییشدی. ژوبئر، بونوپارتین اؤز الی ایله فتحعلی شاها یازدیغی مکتوبو تئهرانا گتیرمکده ایدی. ژوبئر تورکجه لرین آنادولو و آذربایجان آغیزلاری ایله راحات دانیشا بیلیردی. بو لهجه لردن باشقا فارس دیلینده ده چتینلیک چکمه دن اؤزونو ایفاده ائده بیلیردی. خوی حاکیمی ژوبئرین عباس میرزا ایله گؤروشمه سینی تکلیف ائتدی. ژوبئر ده شؤهرتی بوتون شرقی دولاشان بو شاهزاده ایله همن گؤروشمک ایسته دیگینی بیلدیردی. ژوبئر عباس میرزانین روح حاللاری و اوردوسونون دورومو باره ده مرکزه بیلگی وئرمکله موکلف ایدی. اونلار برابرجه مرنده طرف یولا دوشدولر.   

         مرندده دینجلمک اوچون قیسا سوره بولونان ژوبئر بو کیچیک شهرده عجاییب اولایلارلا راستلاندی. گنج آداملار ازبردن شعر اوخویور و باتی حاققیندا ژوبئردن ماراقلی سورولار سوروردولار. ژوبئر ده اونلارین بو داورانیشیندان خوشلانیر و مرند حاکیمیندن خواهیش ائدیردی کی، اینسانلارین اونا یاخینلاشماسینی انگلله مه سین. چونکو 19- جو عصرده ژوبئر قاجارییه جوغرافییاسینین اینسانلارینی و سوسیال پسیکولوژیسینی تانیماق اوچون گلن ایلک رسمی دؤولت آدامی ایدی. بو اوزدن ده توپلومون بوتون داورانیشلارینی، مشغولییتلرینی گؤزلَمله یَرک هرطرفلی بیلگیلرله فرانسایا دؤنمک ایسته ییردی.       

         ژوبئر بیر نئچه گوندن سونرا مرنددن تبریزه طرف یولا دوشدو. داها اؤنجه جون مولکولمو موسافیر ائدن احمد خان به یلر به یی بو دفعه  ده چوخ بؤیوک بیر حؤرمتله ژوبئری قارشیلادی. ژوبئر خاطیره لرینده تبریزین سوفره و یئمک کولتورو قارشیسیندا حئیرتلندیگینی بیر نئچه دفعه  ایصرارلا وورغولاماقدادیر. ژوبئر خاطیره لرینده به یلر به یینین یاردیمچیسی تبریزلی فتحعلی خان باره ده بو سؤزلری یازیر:  " فتحعلی خان او قدر آچیقگؤروشلو، گئنیش دوشونجه لی ایدی کی، اونون آوروپادا تحصیل آلدیغینی سانمیشدیم. "
   ژوبئر عباس میرزا ایله گؤروشمه دیگی آنا قدر بوتون بونلارین عباس میرزانین یاراتدیغی نیسبتن دئموکراتیک اورتامین محصولو اولدوغونو آنلایا بیلمیردی. تبریزده بیر نئچه گون ایستیراحت ائدن ژوبئر بو شهردن اونا قاتیلان بلدچیسی ایله اردبیله طرف یولا دوشدو. ژوبئر بوتون یول بویونجا مؤوجود اولان ثابیتلیگین و ایستیقرارین سببینی بلدچیدن سوروردو. بلدچی ایسه اسکیدن بو ایستیقرارین اولمادیغینی و بوتون بونلارین هامیسی شاهزاده نین ایقتیداری سایه سینده ساغلانمیشدیر دئیه جاواب وئریردی. ژوبئر یول بویونجا بعضا تارلادا چالیشان بیر کندلی ایله دانیشیر و اوندان عباس میرزا حاققیندا سورولار سوروردو. جاوابلار ایسه بیر- بیرینه بنزه ییردی:  " تانری اونون عؤمرونو اوزون ائتسین، کؤلگه سینی باشیمیزین اوستوندن عکسیک ائلمه سین، او اولماسایدی آذربایجاندا گؤردویونوز بو آرخایینلیق اولمازدی. " 
         موسافیر آدام عینی زاماندا شاهزاده نین قارداشی محمدعلی میرزانین (دؤولتشاهی) سرت شکیلده عباس میرزانی قیسقانماسی حاقدا دا بیلگیلر الده ائدیردی.  

***

         کئچمیشده عباس میرزانین اؤیرتمه نی و ایندی ایسه وزیری اولان بؤیوک میرزا آدی ایله بیلینن عیسی فراهانی اردبیلده اؤزو اوچون یاخشی بیر ایقامتگاه تاسیس ائتمیشدی. ژوبئر اونون ائوینده موسافیر اولدو و چوخ خوش قارشیلاندی. بیر گون کئچدیکدن سونرا خبر گلدی کی، شاهزاده ژوبئری قبول ائتمک اوچون حاضیردی.  

          او زامان 21 یاشیندا اولان عباس میرزا یاراشیقلی پالتار گئیینمکدن ذؤوق آلیردی. اؤزللیکله ده یابانجیلارلا گؤروشرکن ان سئودیگی پالتارینی گئیینردی. ژوبئر اونو خوراسان خالیسینین اوستونده اوتورموش و اَینینده چوخ یاراشیقلی گئییمی وارکن گؤرموش اولدو. قیلینجینین قینینداکی زیینتلر پار پار پاریلداییردی. قوناغی چوخ بؤیوک حؤرمتله قارشیلایان عباس میرزا ژوبئرله تورک دیلینده دانیشماغا، تانیشماغا باشلادی. عباس میرزا بوتون قاجارلارا خاص اولان بیر مهارتله تورک دیلینده فیکیرلرینی داها راحات آنلادا بیلیردی. تورک دیلینده گؤزل بیر سلیقه ایله دانیشماق بوتون قاجارلارا مخصوص بیر اؤزللیک ایدی. شرقلیلرین محروم اولدوغو دینله مه، قولاق آسما قابیلییتینین ترسینه اولاراق عباس میرزادا چوخ بؤیوک قولاق آسما یئتنگی وار ایدی. آوروپا ایله ایلگیلی سوردوغو سورولارا گئنیش جاوابلار ایسته ییر و دیققتله بو رسمی موسافیری دینله ییردی. دانیشما اسناسیندا ژوبئر، عباس میرزانی ایروانداکی غلبه سیندن دولایی تبریک ائدرکن، شاهزاده سئوینمک یئرینه بیر آز کدرلی گؤروندو. عباس میرزا بیر آز سوسقونلوقدان و دالغینلیقدان سونرا اورگینی بو یابانجییا آچماغا باشلادی کی، آذربایجان اوردوسونون بوتون فداکارلیقلارینا رغمن روسلارین تئکنولوژیک اوستونلوگو آمانسیزجا منیم اوردومو دارما- داغین ائدیر. بوندان دولایی دا قلبینی و روحونو درین بیر کدرین ساردیغینی اعتیراف ائتدی. عباس میرزا چوخ آجی چکرک بو سؤزلری سؤیله دی:  "هانسی شهری آلمیشام؟ اوتانجیمدان اوردومون اوزونه باخاجاق حالیم یوخ. هانسی اینتیقامی آلمیشام؟ هله روس اوردوسو آذربایجانین بیر چوخ بؤلگه لرینی الینده بولوندورماقدادیر. روس گمیلری خزرده سربستجه جؤولان ائدیر. ندن بیز تئکنولوژی ایستحصال ائده بیلمیریک، بونون سببی ندیر، ائی یابانجی، دانیش. نییه بیز بئله ییک؟ مگر گونش دوغودان دوغوب و اؤنجه بیزیم باشیمیزی ایسیتمیرمی؟ او زامان ندن بیزیم اینسانلارین باشی چالیشمیر، ندن؟ جاواب وئر، ائی یابانجی، باغریم چاتلاییر. آذربایجانین بیر بؤلومو و خزر دنیزی ایشغال آلتیندادیر. نه ائتمه لییَم کی، بیز ده سیزین کیمی ایمکانلاردان برخوردار اولاق؟ فرانسا اوردوسونون دورومونو بیلدیکدن سونرا آنلادیم کی، روس اوردوسو اونون قارشیسیندا عاجیزدیر. آنجاق منیم رئفورملاریمی تئهراندا انگلله ییرلر. سیزین اوستونلوگونوزون و بیزیم ضعیفلیگیمیزین سببی ندیر؟ ندن سیز هر آن ترققی ائدیر، بیز ایسه جهالت ایچینده دونوب قالمیشیق؟ ندن سیزین گله جکله باغلی پلانلارینیز وار، لاکین بیز ایسه گله جک حاققیندا هئچ دوشونموروک؟ مگر تانری بوتون اینسانلارا عاغیل وئرمه ییبدیر؟ بیز نییه عاغلیمیزدان ایستیفاده ائده بیلمیر، عاغلیمیزی اؤزوموزله برابر مزارا آپاریر، مزارا گؤموروک. دانیش، یابانجی آدام، دانیش. سؤیله، من نئجه آذربایجانی بو جهالت گیردابیندان قورتارا بیلرم؟" 

         عباس میرزانین بو گرگین صؤحبتینی ژوبئر حئیرتله دینله دی و بو کوکره ین گنج آدامین قارشیسیندا، آنجاق سوسوب داها سونرا دانیشماغی ترجیح ائتدی.  

         سونراکی گونلرده ناپولئونون ائلچیسی شاهزاده ایله بیر چوخ مؤوضوععلار حاققیندا دانیشدی.  

         عباس میرزا بیر چوخ ادبی، تاریخی، فیقهی کیتابلار اوخوموشدو. اوخودوغو کیتابلار ایچینده روسلارین قالخینماسینی ساغلایان بؤیوک پیوترون حیاتی اونو چوخ ماراقلاندیریردی. دوشونوردو کی، مملکتینین قالخینماسی اوچون بؤیوک پیوتر کیمی بوتون کئچمیش ده یرلرین، عنعنه لرین اوستونه قلم می چکمک لازیمدیر؟ اؤلکه  نین گلیشمه سینی اؤنله ین بو تؤره لرمی عجبا، دئیه سورولار سورور و جاواب بولا بیلمیردی. قافاسیندا دولاشان بو سایسیز سورولارین ایچیندن گئرچکلشدیرمک ایسته دیگی ایصلاحاتلار اوچون اویغون یوللار آختاریردی. بؤیوک پیوترون اؤزللیکله "ساققال دئوریمی"نی ایلگینچ بولماقدا ایدی. بؤیوک پیوترون روسیه نین مودئرنلشمه سینی ساغلاماق اوچون گئرچکلشدیردیگی دئوریملردن بیری ده ساققال دئوریمی ایدی. بؤیوک پیوتر فرمان چیخاردی کی، ساققالینی قیرخمایان هر کسه شاللاق وورولسون. بیتلی-بیره لی ساققاللارین یئرینی تمیز صورتلر آلماغا باشلادی. عباس میرزا بو داورانیشی سایقی ایله قارشیلاییردی. لاکین اوندا ساققال اینقیلابی کیمی بیر اولایی گئرچکلشدیرمه گوجو یوخ ایدی. چونکو بؤیوک پیوترون روسیه سینده قاجارییه ده اولدوغو کیمی دین خادیملرینین اوتوریته سی سؤز قونوسو دئییلدی. قاجارییه ده و ایسلام دونیاسیندا ایلاهییاتا خیدمت ائتمه ین ائلم مقبول ساییلمیر و کفر دامغاسی آلیردی. عباس میرزا بیلیردی کی، ساققاللا ایلگیلی بیرجه سؤز دانیشسا دین خادیملری طرفیندن همن تکفیر ائدیله جک، مرتد اولاراق دویورولاجاقدی. بو کیمی دئوریملری گئرچکلشدیرمک اوچون داها بؤیوک یئتکییه، بؤیوک پیوتر قدر بیر یئتکییه صاحیب اولماق لازیم ایدی. قاجارییه ده بیر نؤمره لی یئتکیلی شخص، شاه اولماق لازیم ایدی. عباس میرزا بو کیمی تمل رئفورملارینی اونوتمادان داها سونرا گئرچکلشدیرمگی پلانلامیشدی. شاهزاده ظاهیرله باطینین بیر بیری ایله سیخ علاقه ده اولدوغونو دوشونوردو. یعنی ساققال مسئله سی ظاهیرن بسیط و ظاهیری بیر مسئله ایدی، لاکین بونون آردینجا یئنی دوشونجه لرین ده اورتایا چیخاجاغینا امین ایدی. شاهزاده یه گؤره بو قاجاریه ده یایغین اولان ظاهیر، چالیشقان، یاراتقان بیر باطینین داشیییجیسی و گؤسترگه سی اولامازدی. بو ظاهیر تنبللیگین، گئریلیگین، اتالتین گؤسترگه سی ایدی. بو قییافت  دَییشیلمگینجه دوشونجه لرین ده دَییشیلمیه جگینه اینانیردی. یئنی و باتی سایاغی بیر اینسان تیپینی اولوشدورماق ایسته ییردی. گؤروشدویو بوتون آوروپالی شخصلرین تر- تمیز صورتلری، ظاهیری گؤرونوشلری، سلیقه لی، یاراشیقلی و ییغجام  گئییملری شاهزاده نی حئیران قویوردو. ندن بیز ده بو شکیلده تمیز بیر گؤرونومه صاحیب اولمایالیم دئیه دوشونوردو. دوشونوردو، آنجاق دین خادیملرینین و غئیری-اینسانی تؤره لرین هر تور دوشونجه یه و تمیزلییه قارشی اولدوغونو دا بیلیردی. یالنیز بو قییافت دئوریمینی یاواش-یاواش اؤنجه اوردودا یاراتماق ایسته ییر، سونرا دا زامانی گلدیگینده بوتون اؤلکه یه اویغلاماق نیتینده ایدی. مؤوجود کولتور و اورتام دوشونجه و فیکیر دوشمنی ایدی.
         ژوبئر بو گنج شاهزاده نین ذکاسی و ایستعدادی قارشیسیندا حئیران قالمیشدی. اؤزللیکله عباس میرزا فرانسیز یازار فئنلونون " تئلئماک"  آدیندا رومانی حاقدا ژوبئردن سورو سوردوغوندا او، حئیرتدن شاشقینلیغینی گیزله ده بیلمیردی. دئمک کی، گنج شاهزاده باتی تیپلی رفورمو اؤلکه سینده حیاتا کئچیرمک اوچون باتینی بوتون آیرینتیلاری ایله تانیماغا اؤزن گؤسترمیشدیر. لاکین کیمسه اونون بو رومانی نه زامان و هانسی دیلده اوخودوغو حاقدا بیلگی صاحیبی دئییلدی.    

         ژوبئر باشاردیغی قدر شاهزاده نین بوتون سورولارینا آیرینتیلی شکیلده جاواب وئرمه یه چالیشیر و اونون تاریخی میسیونونون چوخ اؤنملی اولدوغو حاقدا دا تلقینلرده بولونوردو. چونکو قاجارییه ایله گئنیش ایتتیفاغا حاضیرلاشان فرانسا، عباس میرزانین داها دا گوجلو اولماسیندان یانا ایدی. فرانسا اورتا دوغودا، قافقازلاردا روسلارا قارشی اؤز پلانلارینی گئرچکلشدیرمه سی و هیندیستاندا اؤز آماجینا چاتا بیلمه سی اوچون عباس میرزا کیمی گوجلو بیر کاراکتئری آختارماقدا ایدی. اینگیلتره و روسیه ایله رقیب اولان فرانسا اوچون عباس میرزانین گئنیش دونیاگؤروشلو شخصییتی لازیملی ایدی. عباس میرزا ژوبئرین میصیر ساواشیندا اولدوغونو بیلدیگی اوچون بو ساواش حاققیندا گئنیش بیلگی اؤیرنمک ایسته ییردی. ژوبئر بو آرادا شاهزاده نین دین قونوسونداکی گؤروشوندن ده حئیرتلنمیشدی. عباس میرزا فاناتیک دوغو دینچیلرینین داورانیشلارینا و خوشگؤروسوزلوکلرینه رغمن خریستییانلیغا دا اولوملو یاناشماقدا ایدی. شاهزاده جاهیلانه دینی تعصب کئشلیکدن اوزاق ایدی.  

         اردبیل شاهزاده نین اورادا بولونوشو سببیله یئنی بیر جانلانمایا صحنه اولموشدو. تورک دیلینده راحاتجا دانیشا بیلن ژوبئر اینسانلارلا ایلیشکی قورماقدا هئچ بیر چتینلیکله راستلانمیردی. بو اوزدن ده عباس میرزادان باشقا دیگر یئتکیلی شخصییتلرله ده گؤروشوردو. حتّی کشمیردن و لاهوردان گلن درویشلرله ده گؤروشوردو. اردبیلده بوتون قاپیلار سرگردان دین آداملاری اوچون آچیق ایدی. چونکو اردبیل اهالیسینده بو سرگردان دین آداملاری درویشلرین، حیاتین چتین چاغلاریندا اینسانلارا یاردیمچی اولا بیله جکلرینه اینام وار ایدی. کیمسه بو درویشلرین جادو و سئحیر گوجلرینین شئیطاندان، یوخسا تانریدان قایناقلاندیغی قونوسوندا سورو سورمازدی. چونکو سورو سورماق دوشونجه نین ایشیدیر، بو درویشلر ایسه زاتن دوشونجه سیزلیگین اورتایا چیخاردیغی تیپلر ایدی. عباس میرزا، بو کیمی بوتون صفوی میراثی اولان جهالتی اورتادان قالدیرماق، اؤزللیکله اوتوریته سی آلتیندا اولان آذربایجاندان دیشلاماق ایسته ییردی. لاکین ایکی سبب اوزوندن سوسماغی ترجیح ائدیردی: 1. تئهراندا دین آداملاری عباس میرزانین کافیر اؤلکه لره مئیللنمه سیندن، آوروپالیلار کیمی داورانماسیندان راحاتسیز ایدیلر. دایما بو حاقدا فتحعلی شاهی اویاریردیلار. اؤلکه ده معنوی اوتوریته نی و فتوا حاقلارینی اللرینده بولوندوران دین آداملاری ایله فتحعلی شاه حسابلاشیردی. عباس میرزا دوشونوردو  کی، آذربایجاندا دینی رئفورملارا باشلارسا مرکزین اعتیراض سسی یوکسله جک و رقیب قارداشلاری دا بو فورصتدن یارارلانیب اونون یئتکیلرینین دارالماسی اوچون اللریندن گله نی ائده جکلر. عباس میرزا تئهران موللالارینا قارشی اؤنجه آذربایجان موللالارینی اؤز یانیندا بولوندوروب و اونلاردان یاردیم آلماق ایسته ییردی. آنجاق بوتون بونلارین هامیسی درین بیر گیزلیلیک ایچینده ائدیلمه لی ایدی، چونکو بو قدر جیدی بیر ایش ایفشا اولونسایدی شاهین شوبهه لنمه سینه سبب اولا بیلردی. 2. بو جهالت سادجه آذربایجانلا سینیرلی دئییل، صفوی ایمپئراتورلوغونون حاکیم اولدوغو جوغرافییانین بیر چوخ یئرلرینده یایغین ایدی. بو اوزدن ده داها گئنیش بیر یئتکی و صلاحییتله بو خورافاتلا موباریزه آپارماق لازیم ایدی. بو قدر گئنیش میقیاسلی رئفورملار اوچون شاهزاده دئییل، شاه اولماق گره کیردی. عباس میرزا بو آماج اوغروندا نادیر شاهین یاپدیغی ایشلری و مذهبی رئفورملاری حاقدا بیلگی الده ائتمیشدی. بو سببدن ده بو ساحه ده گؤرمک ایسته دیکلرینی عاغلیندا گیزلی ساخلایاراق پادشاه اولاجاغی زامانا ائرتله دی.   

         ژوبئر، اردبیلی ترک ائدیب تئهرانا یولا دوشمه دن اؤنجه عباس میرزانین اوردوسونون پارادینی ایزله دی. شاهزاده چیلغین بیر آتین اوستونده مغرورجا اوتورموش و چوخ راحاتجا حیوانی کنترول ائده بیلیردی. پاراد بیتدیکدن سونرا ژوبئر عباس میرزانین چادیرینا چاغریلدی. عباس میرزا اؤز اوردوسونون دورومو حاقدا موتخصیص بیر یابانجیدان گئرچک بیلگی اؤیرنمک ایسته ییردی. ژوبئر سوواریلرین یاخشی حاضیرلاندیغی حاقدا فیکیرلرینی سؤیله دیکدن سونرا اوردونون عمومی دورومو حاققیندا دا فیکرینی بیلدیره رک بیر اینتیظامسیزلیغین وار اولدوغونو قئید ائتدی. عباس میرزا اوچون ژوبئرین فیکیرلری چوخ اؤنملی ایدی، چونکو بو، سادجه بیر پاراد نماییشیندن عیبارت دئییلدی. عباس میرزا ساواشا حاضیرلاشیردی.  

         ژوبئر، ناپولئونون مئساژینی فتحعلی شاها چاتدیرماقلا یوکوملو ایدی. بو اوزدن ده شاهزاده دن آیریلیب و باشکنده یولا دوشمک زوروندا ایدی. عباس میرزا اؤزو قاناغین یولا سالینما ایشلرینه نظارت ائتدی. آت اوستونده اوتوران عباس میرزا، ژوبئری یولا سالیب و اؤزو ده ساواشا گئتدی. بو، شاهزاده ایله ژوبئرین ایلک و سون گؤروشو اولدو. آنجاق آرالاریندا یارانان دوستلوق علاقه لری هر ایکی شخص آراسیندا حؤرمتله قورونوب ساخلانیلدی.  

         ژوبئر، خالخال یولو ایله تئهرانا یولا دوشدو. زنگانا گیررکن، بو شهرین بازاری اونون دیققتینی جلب ائتدی. زنگانین قاپالی بازارینا موشتریلر سئل کیمی آخین ائدیردی. آوشار ائللرینین کؤچریلری اؤز کئچه لرینی، یونلارینی ساتیب قوماش، سیلاح آلیردیلار. زنگاندان کئچدیکدن سونرا اسکی سلطانییه شهرینین قالیقلاری ایله راستلاندی. بو اسکی شهرین قالیقلاریندان بیریسی ده خودابنده لونون مزاری ایدی. فتحعلی شاه بو اسکی مغول شهرینی یئنیدن اوناریب، برپا ائده جگیندن دانیشیردی. بو اوزدن ده اسکی دیوارلارین سؤکولمه سینی و اورادا دینجلمه سی اوچون تپه لرین باشیندا عمارتلرین تیکیلمه سینی ایسته دی. ژوبئر قزوینده محمدعلی میرزانین وزیری بابا خانین مؤحتشم ساراینیدا بولوندوغونو دا یازماقدادیر. او زامان شاهزاده دؤولتشاهی کیرمانشاهدا بولونماقدا ایدی. حضیران آیینین اوللرینده ژوبئر تئهرانا وآرارکن، بو شهر ایستیدن سانکی بوغولماقدا ایدی. باشکندین 3 آغاجلیغیندا یابانجی قوناقلارین قارشیلانماسی اوچون اؤزل بیر یئر نظرده توتولموشدو. ژوبئری قارشیلایان خانلارین و عیانلارین پالتارلارینداکی زیینتلر گونشین ایشینلاری آلتیندا پار- پار پاریلداییردی. بونلار ناپولئونون اؤزل ائلچیسینی بو قدر ساده لیباس ایچینده گؤردوکلرینده حئیرت ائدیردیلر. اونو بو شکیلده تجسسوم ائتمه میشدیلر. تئهراندا ژوبئری گؤزل بیر سارایدا یئرلشدیردیلر.  

         شاهلا گؤروش زامانی گلمیشدی. فتحعلی شاه بیر نئچه پیلله سی اولان بیر تاختدا اوتورموشدو. ژوبئرین شاهلا مسافه سی چوخ اولدوغوندان اونون اوزونو گؤره بیلمیردی. قبول تؤره نینین صدری آیاققابیسینی چیخاریب باشینی اَیه رک شاهین حضوروندا دایانیب دئدی:  " ائی شاه هومایون، ائی یئر اوزونون ان بؤیوک شاهی، ائی زیلل الله (تانرینین کؤلگه سی)، فرانسانین ائلچیسی، فرانسا خالقینین اربابینی تمثیل ائدن شخص سیزینله گؤروشمک ایسته ییر. او، اؤز اربابی طرفیندن سیزه بیر مکتوب و هدیه اولاراق دا جواهیرات گتیرمیشدیر. " 
         شاه، "خوش گلمیشدیر" - دئدی. شاهین بو ایفاده سیندن سونرا وزیرلردن بیری ژوبئره یاخینلاشدی. اونا پیلله لری گؤستریب و ایره لی دوغرو یاواش- یاواش یورومه سینی ایسته دی. تاختین یانیندا شاهین اوچ گنج اوغلو و بیر نئچه خیدمتچی دایانمیشدی. ژوبئر دیز چؤکوب پادشاهی سالاملادی. ناپولئونون مکتوبونو آلتونلا توخونموش چانتاسیندان چیخاریب، آلتون بیر تاباغین ایچینه قویاراق شاها سوندو. پادشاه ژوبئرین تورکجه و فارسجا بیلمه سیندن ممنون ایدی. چونکو ترجمه چییه احتییاج اولمادان دانیشا بیله جکدیلر. بو اوزدن ده رسمی تؤره نین سونا ارمه سیندن سونرا باغچادا باش- باشا برابرجه گزیندیلر. لاکین بوتون بو حرارتلی قارشیلانمایا رغمن تئهرانین ایستی هاواسی ژوبئرین ذؤوقونه اویغون گلمه دی. ژوبئر چوخ آغیر بیر خسته لیگه و قیزدیرمایا یاخالاندی. شاهین اؤزل حکیملری اونون معالیجه سینه چالیشیردیلار. پادشاه ژوبئری تئهراندان اوزاقلاشدیریب و دینجلمه سی، معالیجه اولماسی اوچون سلطانییه ده کی  سارایینا گؤندردی. خسته لیک دورومو نیسبتا یاخشیلاشان ژوبئر سلطانییه ده قاجارییه ایله فرانسا آراسینداکی موتتفیقلیک آنلاشماسینا ایمضا آتدی. ژوبئر اوچون ویداع مراسیمی دوزَنله نیرکن شاهین اؤزل  حکیمینه اونونلا سینیرا قدر گئتمه سی امر ائدیلدی. ژوبئر سینیری کئچدیکدن سونرا شاهین اؤزل حکیمی راحات نفس آلدی. چونکو شاه اونا  "ژوبئرین ساغلیغیندان سن سوروملوسان، او اؤله جک اولورسا، سن ده اؤله جکسن، بونو بیلمیش اول. بو اوزدن ده چوخ دیققتلی اول، دیققتله داوران!" ، دئمیشدی.  

          فتحعلی شاه سارایین اؤنملی آداملاریندان بیری اولان میرزا رضاقولوخان آدیندا بیر شخصی قاجار دؤولتینی تمثیل ائدن دیپلومات کیمی فرانسا ایمپئراتورو ایله گؤروشمک اوچون گؤرَولندیردی. میرزا رضاقولوخان قزوینده محمدعلی میرزانین وزیرلیگینی ائتمیشدی. بو ائلچی یولا دوشوب ژوبئره چاتدی. ژوبئرله برابر ناپولئونون بولوندوغو فینکینشتاینا قدر گئتدیلر. میرزا رضاقولوخان فینکینشتایندا قالدی. آنلاشمانین آیرینتیلی شکیلده حاضیرلانیب ایمضالانماسی اوچون بکله دی. بو آنلاشمایا گؤره فرانسا، روسیه نین ایشغال ائتدیگی تورپاقلاری، اؤزللیکله گورجوستانی گئری آلماق اوچون قاجارییه یه یاردیم ائده جکدی. بو گؤروشده بولونان اونلو رسسام دئیوید، قاجارییه هئییتینین ایمپئراتورلا گؤروشونو رسم ائتمیشدیر. بو تابلودا آسییا و آوروپانین کولتورو و داورانیش طرزلری آچیقجا سئزیلمکده دیر. تابلودا قاجار دؤولتینین تمثیلچیسی آغیر و قابا حرکتلرله ایمپئراتورا دوغرو ایره لیله مکده دیر، چونکو اَینینده کی  پالتاری ال آیاغینا دولاشماقدا و اونون سربست حرکتینی اؤنله مکده دیر. تابلودا ایمپئراتورو چئورله ین یاراشیقلی، اوزونبویلو ضابیطلرین صورتلرینده بیر مسخره گولوشو گؤرونور. حئیرت ایچینده بو قدر قابا گئییملی هئییتی سئیر ائدن سارای آداملاری اونلاری گولوشلری ایله مسخره ائتمکدن ده گئری قالمیرلار. چئوره دن اونلارا قارشی یؤنلمیش آشاغیلاییجی باخیشلارین آلتیندا ازیلن هئییت ایستر-ایستمز بیر آشاغیلیق کومپلئکسینه قاپیلمیش کیمی گؤرونمکده لر. بو قدر چاغداش مدنییتین اورتاسیندا اؤزلرینی نئجه ایداره ائتمه لرینی سانکی بیلمیرلرمیشجه سینه بیر گؤرونوم رسم ائدیلمیشدیر.  

         روسیه ایله فرانسا آراسیندا صلح موقاویله سی باغلاندیقدان سونرا  فرانسا قاجارییه ایله اولان آنلاشمالارا صادیق قالمادی.  

         سیسیانوفون اؤلدورولوشوندن سونرا قاجار و روسیه آراسینداکی شیددتلی دوشمنچیلیک گیزلین شکیلده داوام ائدیردی. بو دوشمنچیلیک بعضا کیچیک چاپلی سیلاحلی توققوشمالارلا داوام ائدیردی.   

          ژوبئرین تبریز و تئهرانی زیارت ائتدیگی دؤنملرده قاجار دؤولتینین دورومو بغداد و بایزید پاشالاری ایله یارانان گرگین وضعیت سببی ایله چوخ آغیر ایدی. اورتامی گرگینلشدیرن کورد مسئله سی ایدی. بؤلگه ده پروبلئم یارادان کورد عشیرتلرینین رهبرلریندن بیریسی فتحعلی شاه طرفیندن حیمایه ائدیلمکده ایدی. بو کورد، فتحعلی شاها سیغینمیش شاه دا اونون اؤلکه ده یاشاماسینا ایذن وئرمیشدی. بو دا فتحعلی شاهین بغدادلا ایلگیلی گیزلین ادعاسینی ایفشا ائتمکده ایدی. فتحعلی شاها گؤره بغداد قاجارییه نین بیر حیصه سی اولمالی ایدی. بو تورپاقلاری اؤز اؤلکه سینه قاتماق اوچون دایما اویغون فورصت آختاریردی و شاهین بو آرزوسو حاقدا عثمانلی، اؤزللیکله بغداد پاشاسی خبردار ایدی. ایراق جبهه سینده عثمانلی اوردوسو ایله قاجار اوردوسو آراسیندا جیدی ساواشلار اولموشدو. بو ساواشدا محمدعلی میرزا ظفر قازاناراق شؤهرتینی ده اؤلکه ده یایغینلاشدیرمیشدی. بایزید جبهه سینده ایسه کیچیک چاپلی قارشیدورمالار اولموشدو.  

          عباس میرزا گورجوستان و عثمانلی سینیری آراسیندا یئرلشن آغ اوغلان کندینده خبردار اولدو کی، ژنرال سیسیانوفون یئرینه مارشال قودئویچ تعیین ائدیلمیشدیر. بو خبرین آنلامی او ایدی کی روسیه ایله ساواش یئنی بیر مرحله یه گیرمک اوزره دیر. تئهراندا  روسیه ایله ساواشدان یانا مؤوقع یوخ ایدی. اوردونون آغیر خرجی فتحعلی شاهی راحاتسیز ائدیردی. لاکین روسیه ایله ساواشماقدا قرارلی اولان عباس میرزا اؤز حسابینا اوردونو آیاقدا توتماق زوروندا قالمیشدی. تام بو سیرادا عباس میرزایا و تئهرانا خبر گلدی کی، بیر روس حربی بیریمی قاجارییه یه گیرمیشدیر. آرتیق مرکز ده مجبورن عباس میرزایا دستک وئرمک زوروندا قالمیشدی. عباس میرزا دوشمنین تعرضونو دوردورماق اوچون آغ اوغلاندان حرکته باشلادی. ایکی اوردو خانکندینده قارشی-قارشییا گلدی. ایکی گون آغیر ساواشدان سونرا عباس میرزا خدافرین کؤرپوسونه طرف گئری چکیلمک مجبورییتینده قالدی.   

         دوروم بو شکیلده اولدوغوندا عباس میرزا اسکی دوشمنلرله ایتتیفاقا گیرمک ایسته دی. خوصوصن شوشانین خانی ایبراهیم خلیلله اسکی موناسیبتلری اونودوب دوستلوق ایلیشکیلری قورماق فیکرینه دوشدو. بونون اوچون ده تئهراندا آتاسینین قادینی اولان ایبراهیم خلیل جاوانشیرین قیزی آغاباجی خانیمی دئوره یه سوخماق ایسته دی. عباس میرزا بو وسیله ایله ایبراهیم خلیلله یاخین موناسیبت قورماغی باشاردی. هله ده باکیره قالدیغی سؤیله نیلن فتحعلی شاهین ائشی آغاباجی خانیم آتاسی ایله عباس میرزانین آرالارینداکی دوشمنچیلیک حیسسلرینین یاتیشدیریلماسی اوچون چوخ بؤیوک رول اوستلنمیشدی. دیگر طرفدن، روسلار بو خانلیقلارا موتتفیق کیمی دئییل، اؤز واسساللاری کیمی باخیردیلار. بو دا خانلیقلارین روسلاردان اوزاقلاشیب عباس میرزایا یاخاینلاشمالارینا سبب اولوردو. روسلارین بو شکیلده داورانمالارینا اؤزللیکله ده سیسیانوفون باکی خانلیغی طرفیندن اؤلدورولمه سی سبب اولماقدا ایدی. ایبراهیم خلیل جاوانشیر گیزلینجه عباس میرزایا خبر گؤندردی کی، "شوشایا هوجوم ائتسنیز شهرین داروازلارینی اوزونوزه آچاجاغیق." لاکین روسلار طرفیندن دستکلنن خانین یاخینلاریندان بیریسی بو خبری دویدو و روسلارین یاردیمی ایله ایبراهیم خلیلی شوشادان قاچماغا مجبور ائتدی. بو حادیثه دن خبردار اولان عباس میرزا، ایبراهیم خلیل خانین یاردیمینا گئتدی. آنجاق خدافرین کؤرپوسوندن چوخ اوزاقلاشمامیشدی کی، گؤزله نیلمز بیر حادیثه  ایله قارشیلاشدی. تقریباَ یوز کیشیلیک سوواری یاس ایچینده ایبراهیم خلیلین جنازه سینی خدافرینه دوغرو داشیییردی. یاشلانمیش خان بوتون عایله  عضولری ایله بیر یئرده اؤلدورولموشدو. روسلارین خانلارلا بو شکیلده داورانمالاری دیگر خانلیقلاری قورخویا سالمیشدی. آرتیق اونلار آچیق شکیلده عباس میرزانین او یوردلارا هوجوم ائتمه سینی ایسته ییردیلر. لزگی خانلیغی کیمی بعضی خانلیقلار ایسه تهلوکه نی یاخین حیسس ائتدیکلری اوچون، همن باشدان عباس میرزایا سیغینمیش و تبریزه یئرلشمیشدیلر.  

         شاهزاده، دئمک اولار کی، بوتون واختینی آغ اوغلان، ده ده به یلی و دیگر بو کیمی حربی دوشرگه لرده کئچیریردی. تبریزده اولدوغو زامان ایسه ایصلاحاتلارینا داوام ائدیردی. اونون بو رئفورم عملینی هئچ بیر حادیثه  انگلله یه بیلمیردی. هفته ده بیر دفعه  آذربایجان اهالیسینین شیکایتلرینی قبول ائدیردی. هر بیر آذربایجانلینین اونونلا راحاتجا علاقه یه گیره بیلمه سی اوچون فرمان ایمضالامیشدی. فلاکتلی یاشاییش حاققیندا ائشیتدیگی بوتون خبرلر آذربایجانین چوخ آغیر وضعیتده اولدوغونو گؤستریردی. عباس میرزا آذربایجانی بو فلاکتدن نئجه قورتارا بیله جه گی حاقدا دوشونور و اطرافینداکیلاردان آذربایجان حاققیندا داها درین بیلگی وئرمه لرینی ایسته ییردی. عباس میرزا ایلک دفعه اولاراق بوتون آذربایجان به یلر به یی حاققیندا فرمان ایمضالادی. بو فرمانا گؤره هئچ بیر به یلر به یی رعیتینی اینجیتممه لی و اونونلا اینسان کیمی داورانمالی، اونون حاقلارینا حؤرمت ائتمه لیدیر. بو امرین به یلربه یلرینه یازیلی اولاراق چاتدیریلماسیندان باشقا، عباس میرزا امر ائتدی کی، بو فرمانی جارچیلار بوتون بؤلگه لرده اینسانلارا دویورسونلار و سؤیله سینلر کی، هر بیر رعیتین گلیب شاهزاده نین یاردیمچیلارینا و یا حتّی دیرَک (مستقیم) اؤزونه شیکایت ائتمه حاققی وار. بو اوزدن ده بعضی به یلربه یی ایچین-ایچین عباس میرزایا نیفرت ائدیردیلر. آنجاق بو نیفرتلرینی ایچلرینده بوغوردولار، چونکو بیلیردیلر کی، شاهزاده، فتحعلی شاه طرفیندن سئویلمکده دیر و شاه اونون سؤزلری ایله حسابلاشماقدادیر. خوصوصن ده روسلارین یئنی تاکتیکالاری عباس میرزانین اؤنمینی شاهین یانیندا داها دا یوکسلتمیشدی. بیر چوخ به یلر به یی عباس میرزانین قارداشلاری ایله گیزلین تماسسا کئچَرک، اونو اورتادان قالدیرماغی پلانلاییردیلار. آنجاق گئنیش خالق کوتله سی عباس میرزادان یانا ایدی. ان اؤنملیسی ده بو ایدی کی، آذربایجان خالقی شاهلا برابر اونون دا باشینا آند ایچیردیلر و "شاهین، شاهزاده نین باشینا آند اولسون" ،- دئیه رک شاهزاده یه اولان سونسوز حؤرمتلرینی دیله گتیریدیلر.  

         عباس میرزانین بیر داورانیشی حاقدا بیر نئچه یابانجی مؤلیف بو شکیلده یازمیشلار: عباس میرزا حربی دوشرگه لرینین بیریندن تبریزه دؤنرکن بوراداکی ساراییندا اینسانلارین یاس ایچینده اولدوقلارینی گؤردو. ندن بئله اولدوقلارینی سوردوغوندا جاواب وئردیلر کی، ایکی کیچیک اوغلونوز خستله نیب، اؤلموشدور. عباس میرزا آلدیریش ائتمه دن اونلارا قیزاراق دئدی کی، آغلایاجاغیمی می سانیرسینیز؟ تانرییا آند اولسون کی، اگر منه خبر وئرسه یدینیز کی، ایکی عسگرین اؤلموشدور آغلاردیم. آنجاق بو کیچیک چوجوقلارین بؤیودوکلرینده عسگر اولا بیله جکلری بللیمی ایدی؟ تانرینین ایراده سینه تسلیم اولماق زورونداییق.  

         عباس میرزانین بو جور داورانیشی حادیثه یه تانیق اولان یابانجیلاری شاشیرتمیشدی.  دیگر بیر حادیثه نی ده ژوبئر اؤز خاطیره لرینده بو شکیلده یازماقدادیر: "عباس میرزا آذربایجانین مشهور عایله لریندن بیرینین اوغلو ایله چوخ یاخین دوستلوق ائدیردی. نظرعلی بئگ اولاراق بیلینن بو شخص شاهزاده نین ساراییندا ان اؤنملی و سؤزوکئچن شخصییتلردن بیری ایدی. نظرعلی بئگ چوخ یاراشیقلی و جسور بیریسی ایدی. اؤزللیکله اونون جسارتی عباس میرزا اوچون چوخ اهمییت داشیماقدا ایدی. شاهزاده ان یورغون چاغلاریندا اورَگینی اونا آچار و کیمسه یه دانیشمادیغی، دانیشماق ایستمه دیگی گیزلین پلانلارینی اونا سؤیله یَردی. جسور نظرعلی بئگ ده یاخشی بیر دینله ییجی اولدوغو اوچون عباس میرزانین حؤرمتینی قازانمیشدی. بلکه ده ائله بونا گؤره نظرعلی بئگ شاهزاده نین اونون بعضی کؤتو داورانیشلارینا گؤز یوماجاغینی سانمیشدی. بو اوزدن، بعضا گیزلین عیاشلیغیندان دا قالمیردی. بیر گون نظرعلی بئگ یاریسیندان چوخو ائرمنی اولان بیر کنددن کئچرکن حامامدان چیخان بیر ائرمنی گؤزه لینه گؤزلری ساتاشدی. ائرمنی قیزلاری موسلمان قادینلاری کیمی اؤزلرینی قارا و قارانلیق چادرانین آلتیندا گیزلتمیردیلر. بو سببدن ده اونلارین گؤزللیکلرینی گؤرمک و وورولماق آذربایجان گنجلری اوچون راحات بیر ایش ایدی. نظرعلی بئگ قیز حاققیندا آراشدیرما یاپدیردی و اؤیرندی کی، هله اره گئتمه ییبدیر. بو دا اونون قیزلا ایلگیلی سربست داورانماسینا ایمکان وئریردی. قیزین ائوینی اؤیره نیب اونو اؤز چادیرینا قاچیرماغی پلانلادی. قیزی زورلا چادیرینا گتیردی. قیزین فیکری، ایستگی ایله حسابلاشمادان اونونلا برابر اولدو. نظرعلی بئگ سرخوش وضعیتده ائرمنی قیزی ایله برابر اولدوقدان سونرا یوخویا دالار. ائرمنی قیزی بو فورصتدن ایستیفاده ائدَرک چادیردان قاچار. قیزین آتاسی عباس میرزایا شیکایت ائدر. عباس میرزا آرخاداشینین بو عملیندن چوخ راحاتسیز اولار. دیگر طرفدن، شاهزاده خریستییان آزینلیغا چوخ سایقی گؤسترمکده ایدی. نظرعلی بئگین اؤلدورولمه سی حاقدا فرمان وئره ر. نظرعلی بئگین یاخینلاری نه قدر یالوارسالار دا عباس میرزانی قراریندان واز کئچیره بیلمزلر. نظرعلی بو داورانیشینین حسابینی حیاتی باهاسینا اؤدمیش اولار.   

***

1807- جی ایل باهارینین باشلانغیجیندا گاردان هئییتینین گلمه سیندن بیر آز اول، قافقاز روس اوردوسونون کوماندانی و گورجوستانین حاکیمی مارشال قودئویچ، ستیپانوف آدیندا بیر نوماینده سینی قاجارییه یه گؤندردی. ستیپانوف، قودئویچین باریش مئساژینی تئهرانا ایله تمَکله (چاتدیرماقلا) موکللف ایدی. بو ائلچی تبریز یولو ایله تئهرانا گئده جکدی. بو اوزدن ده روسلارین یئنی سییاستی ایله تانیش اولماق اوچون عباس میرزا صبیرسیزلیکله اونون یولونو گؤزله ییردی. ستیپانوف هم شاهزاده هم شاه اوچون بؤیوک هدیه لر گتیرمیشدی. لاکین عباس میرزا، قودئویچین تکلیفلری ایله تانیش اولدوقدان سونرا چوخ ناراحات اولدو. چوخ سایقی و حؤرمتله یازیلان مکتوب ایچَریگیندَن (مضمونوندان) دولایی عباس میرزانی چوخ قیزدیرمیشدی. مکتوبون متنی چوخ ادبله مارشال قودئویچین اوستونلوگوندن دانیشیردی. چوخ قاپالی شکیلده فتحعلی شاها دویورولوردو کی، اونون اوچون هئچ بیر غلبه یولو یوخدور. ان یاخشیسی بودور کی، شاه باریش آنلاشماسینا ایمضا آتسین. مکتوبدا بعضی اراضیلر ده طلب اولونوردو. لاکین قاجار دؤولتینین اون ایل سونرا مجبورن قبول ائده جگی آنلاشمالارلا (معاهیده لرله) مقاییسه ده چوخ ایلیملی (ملایم) و یوموشاق ایدی. خاریجی اؤلکه لرین ائلچیلری ایله چوخ حؤرمتله رفتار ائدن عباس میرزا غضبینی گیزله ده بیلمه ییب و بو مکتوبدا قئید اولونانلارین بیزیم طرفیمیزدن قبول ائدیلمه سی مومکون دئییلدیر، دئدی. ستیپانوف تئهرانا یوللانیرکن، عباس میرزا آتاسینا اؤزل بیر چاپار(قاصید) گؤندردی. چاپار، ستیپانوفدان داها اول تئهرانا چاتیب و شاهزاده نین مئساژینی شاها چاتدیردی. عباس میرزا آتاسیندان خواهیش ائتمیشدی کی، مکتوبدا قئید اولونانلارلا راضیلاشماسین. یا دا آنلاشمالارا قاجار دؤولتینین ده طلبلری یئرلشدیریلسین. تئهراندا ستیپانوفو چوخ یاخشی قارشیلادیلار. لاکین شاه آنلاشمایا سویوق یاناشدی.  ستیپانوف آنلادی کی، قاجار دؤولتینین ایستکلری حاقدا دانیشماق اونون یئتکیسی دیشیندادیر. بو اوزدن ده گئرییه دؤنوش اوچون ایذن ایسته دی. شاه ستیپانوفون گتیردیگی تکلیفلر قارشیسیندا تردید ایچینده ایدی. لاکین عباس میرزا آچیق شکیلده ساواشدان یانا ایدی.  

         او باهاردا ساواش اولمادی. ستیپانوفون گؤروشوندن سونرا سادجه گیزلین بیر دوشمنلیک وار ایدی. قاجار درباریندا هم ساواشدان، هم ده باریشدان یانا اولانلار اوموتلارینی فرانسا ایله اولان ایتتیفاغا باغلامیشدیلار.  

***

         گاردان هئییتی گلمه دن اؤنجه فرانسا اوردوسوندا یاربای(سرگرد) مهندیس اولان بونتان، دوغو دیللری اوزمانی اولان ترجمه چیسی ایله بیر یئرده عباس میرزا ایله گؤروشمک اوچون فرانسا دؤولتی طرفیندن گؤرَولنمیشدی. ژنرال گاردان ایسه اؤز هئییتی ایله گلدیکدن سونرا مهندیس یاربای لامی و پییاده موتخصیصی یاربای وئردییه، شاهزاده نین خیدمتینده اولماقلا گؤرَولندیریلدیلر.بونلار عباس میرزانین اوردوسونو غرب اوصولونا گؤره ائییتمه لی ایدیلر. فرانسا حربچیلرینین تئکنیکلری ایله تانیش اولان عباس میرزا آنلادی کی، اؤزو ده مودئرن ساواش حاققیندا هئچ بیر شئی بیلمه مکده دیر و هر شئیی یئنیدن اؤیرنمه لیدیر. فرانسیز ضابیطلر(افسرلر) دایما سایقی ایله شاهزاده نی اؤز خاطیره لرینده خاطیرلامیشلار. اونلار سلطنت نسلیندن اولان بو شاگیردلرینین صمیمییتینی ایصرارلا سؤیله میش و باتی ساواش تئکنیگینی اؤیرنمک اوچون نه قدر ساده بیر عسگر کیمی اؤزَن (سعی) گؤستردیگینی یازمیشلار. عباس میرزا ساده عسگرلری ایله برابر و بیر یئرده فرانسیز ضابیطلرینین تعلیملرینه و حربی درسلرینه قاتیلیرمیش. عباس میرزا بو تعلیملر مدتینجه قاجار اوردوسونون نه قدر گئریده قالدیغینی دویور و اوردوسونون مودئرنلشمه سی اوچون هر بیر فداکارلیغا حاضیر اولدوغونو گؤستریردی. چونکو عباس میرزا حیس ائدیردی کی، اوردوسونون مؤوجود سه وییه سی ایله آذربایجانی روس اوردوسونا قارشی قورویا بیلمیه جک.  

         شوبهه سیز کی، گاردانین مامورییتینین ایلک ایللری عباس میرزانین ان موتلو ایللریندن ساییلیردی. ساواش تئکنیگی و تئکنولوژیسی ایله باغلی اویرندیگی یئنیلیکلر اونو چوخ موتلو ائدیردی. عباس میرزا ان ایستعدادلی ساواشچیلارینی خریطه علمینی اؤیرنمکله گؤرَولندیردی. اؤزو ده بو خریطه ایله ایلگیلی درسلره قاتیلیر و بؤیوک بیر ذؤوق و گله جگه اولان اینانجی ایله اوردو منسوبلارینی اویرَنمه یه تشویق ائدیردی. ان یاخشی اؤیرنن و گله جگین حربچی اؤیرَتمنلری اولاجاق اولان  ضابیطلرینی اؤدوللندیریردی. ساعاتلارجا یاربای لامیدن ریاضیات اؤیره نیردی.  

        آتشکَسه رَغمن ساواش دورومو داوام ائتمکده ایدی. عباس میرزا فرانسیز دوستلاری ایله قاراباغی، اردبیلی و آرانی دولاشیردی. بعضا آراز بویونجا آت چاپیردیلار و سحر ائرکندن آغری داغینین زیروه سینی آیدینلادان گونشی سئیر ائدیردیلر. بعضا ده گؤلچه* گؤلونون اطرافیندا ایستیراحت ائدیردیلر. یالنیز بو گزینتیلر اَیلنجه آماجی ایله یاپیلماماقدا ایدی.  اونلار ساواشین ساوونما و هوجوم یئرلرینی تثبیت ائدیر، توپلارین هارالاردا یئرلشه جگینی دقیقلشدیریردیلر. ایرَوان قالاسینین ساوونما سیستئمینی گلیشدیریردیلر. بو آرادا قاجارییه یه گلرکن یولدا خستله نیب اؤلن فرانسیز یاربای بئرنارین عباس میرزانی یاخیندان گؤرمه ایستگینی ده ضابیطلر شاهزاده یه سؤیله ییردیلر. بئله لیکله عباس میرزا ایله فرانسیز حرب اوزمانلاری آراسینداکی ایلیشکیلر گئرچک دوستلوق موناسیبتلرینه دؤنوشمکده ایدی. عباس میرزا تبریزین دیشیندا اولان فرانسیز اوزمانلارلا دا ایلگیله نیریدی.  

 -1808جی ایلین یایینین سون آییندا ژنرال گاردان بوتون هئییتی ایله برابر شاهین سلطانییه ده کی  اوردوسونا قاتیلدیلار. سلطانییه ده یاپیلاجاق اولان مانئورایا بؤیوک بیر اوردو قاتیلماقدا ایدی. بوتون سhرای آداملاری و دؤولت یئتکیلیلری بو مانئورانی سئیر ائتمک اوچون گلمیش و موناسیب یئرلرده چادیر قورموشدولار، هر کس اؤز یئرینی تثبیت ائتمیشدی. قادینلار اوچون آیریجا بیر کؤشک نظرده توتولموشدو. شاهین بؤیوک کؤشکو گنج و گؤزل خانیملارین رسملری ایله برابر ساواش صحنه لری ایله ده سوسلنمیشدی. آنجاق شاهین سئودیگی منصب صاحیبی اولان اوغوللارینین رسیملری هر یئرده گؤرونوردو.   بو مانئورادا ایسماعیل بئگ آدلی بیر سووارینین چوخ سورعتله حرکت ائتمه سی هر کسی حئیران قویموشدو. عباس میرزانین اوردوسوندا گؤرَولی اولان ایسماعیل بئگ حاققیندا فرانسیز ضابیطلر فرانسایا بیلگی وئرمیشدیلر. سلطانییه ده کی  بو گؤستری قاجار اوردوسو تاریخینده ایلک مؤحتشم و غرب اوصولونا اویغون مانئورا ایدی.    

         او ایلین باهاریندا بارون دووئرد آدیندا یاری رسمی بیر ائلچی گلمیشدی. بو ائلچی اؤنجه کی  ایل ستیپانوفون گتیردیگی باریش آنلاشماسینی تکرار گتیرمیشدی. ژنرال گاردانین ایستگی اوزَرینه اونو حؤرمتله قارشیلادیلار. عباس میرزانین سرت توتومو اوزَرینه گاردان، شاها تکلیف ائتدی کی، بو حاقدا دانیشیقلار پاریسده کی  روس ائلچیسی کونت تولستوی ایله او زامان پاریسده بولونان و قاجار دؤولتینی تمثیل ائدن عسگرخان آراسیندا داوام ائتسین. گاردان شاها تلقین ائدیردی کی، قاجارییه نین موتتفیقی اولان فرانسا ایمپئراتورلوغونون نظارتینده یورودولن موذاکیره لر پیس نتیجه وئرمز. شاه، گاردانین بو تکلیفینی بوتونو ایله قبول ائتدی و قرارا آلیندی کی، بو تکلیف ژنرال قودئویچ واسیطه سی ایله سئن- پئتئرسبورقا چاتدیریلسین. پئتئرسبورقدان جاواب گلنه قدر آتشکس حاققیندا دا آنلاشما ساغلاندی.  

         شاهین فرانسا ایمپئراتورلوغونا باغلادیغی اوموتلارا رغمن اوفوق قارانلیق گؤرونمه یه باشلامیشدی. قاجارییه ایله ایلگیلی فرانسادان چوخ آز خبرلر گلیردی. ناپولئون باشقا ساواشلارا حاضیرلاشیردی و قاجارییه یه ایلگی آزالمیشدی. دیگر طرفدن، جون مولکولم تکرار شاهلا گؤروشمک ایسته میشدی. لاکین ژنرال گاردان اونون تئهرانا گلمه سینه اعتیراض ائتمیش و شاه دا فرانسا ایله اولان موناسیبتلر اوزون وعده ده اؤلکه نین یارارینادیر دئیه اونون اعتیراضینی قبول ائتمیشدی. جون مولکولم شاهین بو داورانیشیندان دولایی هیندیستانین حؤکمرانی لورد مینتودان بصره کؤرفزینه هوجوم و قشم آداسینی ایشغال ائتمه سینی ایسته میشدی. بو خبر شاهی چوخ راحاتسیز ائتمه یه باشلادی. لاکین ناپولئون بو آدالارلا ایلگیلی پلانلار حاضیرلامیشدی. فرانسا ایمپئراتورو بو آدالاری هیندیستانا اوردو یئریتمک اوچون اوس کیمی قوللانماق ایسته ییردی.  

         قاجارییه نین پاریسده کی  نوماینده سی گئری دؤندوکدن بیر نئچه هفته سونرا گرگین دوروم یارانمیشدی. گاردان هئییتی وزیرلرله اولان موناسیبتلری واسیطه سی ایله شاهین اونلارا قارشی قیزقین اولدوغونو سئزمیشدی. باش وزیر میرزا شفیع دایما یومشاق و دوستجا داورانیشلارینی قورویوب ساخلاییر، پادشاهین دا ساکین اولماسی اوچون الیندن گله نی ائدیردی. بو وزیرین فرانسا هئییتی ایله چوخ خوش داورانماسی اوزوندن گاردان هئییتی اونا "فرانسیزلارین آتاسی" لقبینی وئرمیشدی. میرزا شفیع اسکی دوشمنی حاجی ایبراهیم شیرازینین مکتبینده اؤیرنمیشدی کی، دایما هیند کومپانییاسیندان قورخوب، چکینسین. چونکو بوتون هیندیستانی و قیسمن ده چینی اله کئچیرن بو کومپانییا نین آرخاسیندا اینگیلتره خاریجی سییاستی و اوردوسونون اولدوغونو بیلمکده ایدی. بو اوزدن ده نئجه اولورسا اولسون سادجه روسلارا قارشی دئییل، هم ده اینگیلتره یه قارشی فرانسا ایتتیفاقینین آیاقدا دورماسیندان یانا ایدی. دیگر طرفدن، عثمانلینین فرانسا یئتکیلیلرینه اؤز تورپاقلاریندان گلیش- گئدیش اوچون ایذن وئرمه مه سی ده قاجار دؤولتینین فرانسا ایله ایرتیباطینی چتینلشدیرمیشدی. چونکو کورد مسئله سی اوزوندن بغداد پاشاسی ایله آرالارینداکی آنلاشمازلیق سورمکده ایدی.  

          بو عرَفه ده 1808- جی ایلین اوکتیابر آییندا روسیه دن بکلنن جاواب گلدی. ژنرال قودئویچین ائلچیسی تئهرانا گلدی و موسکووانین جاوابینی شاها چاتدیردی. موسکووا، ژنرال گاردانین دانیشیقلار ائلچیلر واسیطه سی ایله پاریسده یوروسون تکلیفینی ردد ائتمیشدی. ائلچی بو مئساژین یانی سیرا عباس میرزایا دا قودئویچین اؤزل مئساژینی گتیرمیش و اؤنجه تبریزدن کئچرکن بو مئساژی شاهزاده یه وئرمیشدی. قودئویچین بو مکتوبو بیر آز تهدیدکار اوصلوبلا یازیلمیشدی. بو دا عباس میرزانی چوخ عصبلشدیرمیشدی. بلکه ده قافقازین حؤکمداری قاجارییه ده اولوب بیتنلردن خبردار ایدی و بیلیردی کی، عباس میرزانین ایراده سینه رغمن شاه ساواشدان یانا دئییلدیر. شاها گؤره ساواش باشلاناجاغی تقدیرده اونون بودجه سینی تامین ائتمک چتین اولاجاقدیر.  

         شاهزاده هله دیپلوماسینین اینجه لیکلری حاقدا بیلگی صاحیبی دئییلدی. هاردا اؤز ایستگینی گیزلین ساخلاییب و هاردا آچیق طرزده دئمه سی حاقدا هله تجروبه الده ائتمه میشدی. بو سببدن ده آذربایجانین بیر بؤلوموندن واز کئچمه سینی ایسته ین قودئویچین مکتوبونو جیریب، او شکیلده ده آتاسینا گؤندردی. لاکین نه اولورسا-اولسون باریشین ساغلانماسیندان یانا اولان ژنرال گاردان کاغیذین جیریقلارینی بیر- بیرینه یاپیشدیریب، اوخونار حالا گتیریب و شاها چاتماسینی ساغلادی. ژنرال گاردان، قودئویچه چوخ نزاکتلی بیچیمده بیر مکتوب یازاراق قئید ائتدی کی، فتحعلی شاهین فرانسانین موتتفیقی اولماسی اونودولمامالیدیر. بو سببدن ده قاجار دؤولتینه قارشی روسیه نین گئنیش چاپلی حربی عملییاتی ناپولئون طرفیندن خوشگؤرو ایله قارشیلانمایاجاقدیر. گاردان مکتوبونو قودوویچه گؤندرمه دن اول عباس میرزایا بیر چاپار گؤندردی و اونون باریشا قارشی هئچ بیر داورانیشدا بولونماماسینی ریجا ائتدی. بو آرادا شاهزاده اساس حربی اوسسو (üs-qərargah) اولان خویا چکیلمیشدی. عباس میرزا بورادا ساواش اوچون حاضیرلیق ایشلری گؤروردو. آنجاق آتاسی اونا بیر مکتوب یازاراق خویدان کنارا چیخماماسی قونوسوندا اونو اویاردی. گاردان، شاهین باریشدان یانا اولماسینی دستکله ییردی. چونکو اونا گؤره قاجار اوردوسو هله گرَکَن سَوییه ده ائییتیلمه میش و ساواش چیخاجاغی تقدیرده روسلارا قارشی باشاریلی اولا بیلمیه جگی قناعتینده ایدی. عباس میرزا بوتون حاللاردا آتاسینین امرینی یئرینه گتیریردی. بو، اؤز ایراده سینه و ایستگینه قارشی اولسا بئله یئنه ده آتاسیندان گلن امری تطبیق ائدیردی.  

         شاهزاده نین موداخیله سی اولمادان ساواش باشلادی. بیر ایل اؤنجه دن ایروانا حاکیم تعیین ائدیلن حسین خانین اوردوسو روسلار طرفیندن سالدیرییا (تجاووزه) اوغرادی. سونرا دا روسلار ایروانین یاخینلیغیندا بیر کندی ایشغال ائتدیلر. ساواش یانلیسی اولان عباس میرزا اوچون آرتیق ساواشا باشلاما بهانه سی یارانمیشدی. آتاسینا خبر گؤندردی کی، خویدان آرازا دوغرو حرکته باشلامیش و ناخجیواندا یئرلشمگی پلانلامیشدیر.  

         عئینی زاماندا تئهرانا خبر گلدی کی، سئنت ژامئس سارایینین فؤوق العاده نوماینده سی سیر فورد جونزبریگز بوشهره گلمیشدیر. بو آدام 20 ایل اؤنجه بوتون اؤز شرق شوناسلیق بیلگیلرینی و وار- دؤولتینی اؤلکه سینین ایختییارینا بوراخمیشدی. 20 ایل اول زندیه امیرلری طرفیندن صمیمییتله قبول ائدیلمیش و اینگیلتره نین بصره کؤرفزینده تیجارت مرکزلری آچما ایستگی یؤنونده باشاریلی ایشلر گؤرموشدو. او، ساکیت و صبیرلی خاصییتی دولاییسییلا جون مولکولمدان چوخ فرقله نیردی.  

         بیر چوخ ایالت خانلاری شاهین اینگیلتره ایله ایستی موناسیبت قورماسیندان یانایدیلار. حربی ساوونما ایشلریندن مسئول اولان ایسماعیل بئگ بو قونودا ان اؤنملی شخصییتلردن ایدی. اینسانی شاشیردان حادیثه لردن بیریسی ده بودور کی، فرانسایا قارشی موخالیفت ائدنلرین ایچینده رضاقولوخان دا گؤرونمکده دیر. بو شخص فینکنایشتایندا قاجار دؤولتینی تمثیل ائتمکده ایدی. اورادا بونا ان یوکسک دوزئیده حؤرمت گؤستریلمیش ناپولئون طرفیندن قبول ائدیلمیشدیر. شاه قطعی قرارینی وئرمیش و اینگیلتره ائلچیسینین تئهرانا گلیشینی قبول ائتمیشدی.  

***

         طالعین آخاری بیرینجی ناپولئونو اؤز آرخاسینجا سوروکله مکده ایدی. فرانسانین سیاسی حیاتیندا بؤیوک چالخانتیلار مئیدانا چیخمیشدی. بو اوزدن ده ناپولئون سادجه موتتفیقلیکله ایلگیلی مسئولییتینی دئییل، هم ده چوخ اوزاقلاردا خیدمت ائدن فرانسیز یئتکیلیلرینی، ائلچیلری ده دوشونه مز دوروما گلمیشدی. گاردان هئییتینین سون هفته لری چوخ کدرلی اولدو. باخمایاراق کی، ژنرال اؤزونو فتحعلی شاه قارشیسیندا سوچلو کیمی حیس ائدیردی، لاکین اؤز ایمپئراتورونو ساوونماقدان دا گئری قالمیردی. بوتون گوجونو ایتتیفاقین داغیلماماسی اوچون سفربر ائتمیشدی. نویابرین سونلاریندا گاردانین ایستگی اوزرینه ایصفاهاندا یاپیلمیش 30 توپ آراباسینی تئهرانا گتیردیلر. گاردان هر اولاسیلیغا (احتیمالا) گؤره بو توپ آرابالارین شاهین رقیبلرینین الینده قالماماسینی ایسته ییردی. تئهرانین داروازلارینا یاخینلاشاندا توپلارین مهندیسی یاربای فاوییئ توپلارا آتش امری وئردی. گاردان هئییتی، سارایداکیلارین قاجارییه نین محصولو اولان توپ آتشلرینین سسینی دویدوقلاریندا سئوینه جکلرینی سانمیشدی. لاکین هئچ بیر تقدیرله قارشیلاشمادان بؤیوک بیر اعتیناسیزلیق ایچینده شهره داخیل اولدولار.  

         آذربایجاندان چوخ اوموتسوز خبرلر گلمکده ایدی. بیر نئچه کندی ایشغال ائدن قودئویچ ایروانی موحاصیره ائتمه یه حاضیرلاشیردی. لاکین ایروانین فرانسیزلار طرفیندن جیدی ساوونما سیستئمی ایله دوناتیلدیغینی (تجهیز ائدیلدیگینی) دویوب، بو ایشدن واز کئچمیشدی. بیر نئچه کیچیک ساواشلار قاجارلارین خئییرینه باشا چاتمیش، بیر نئچه کسیک روس باشی شاها هدیه اولاراق گؤندریلمیشدی. شاه دا بوندان چوخ سئوینمیشدی. فرانسیزلارین حربی بصیرتلری اوزوندن روسلارین ایروانا گیره بیلممه لری بیر داها تئهراندا گاردان هئییتینه سئمپاتی یاراتماغا باشلامیشدی. نویابرین سونلاریندا خبر گلدی کی، ناخجیوان جیواریندا بؤیوک بیر ساواش باشلامیش و بورادا شاهزاده اؤزو کوماندانلیغی یوروتموشدور. عباس میرزا ایله باغلی ساواش خطیندن گلن بیر خبر شاهی چوخ ناراحات ائتمیشدی. گلن خبرلره گؤره شاهزاده اؤز جانینی قوروماماقدا ایمیش. شاهزاده نین آتینا گولله ایصابت ائدیر، آت اؤلور و شاهزاده پییاده لرله برابر هوجوما باشلاییر. بو آندا شاهزاده یه خبر گلیر کی، توپخانانین کوموتانی اؤلدورولموشدور. اوردونون توپلارینین سوسماسی دوشمنین اوستونلوگونه سبب اولموشدور. بو وضعیتی گؤرَن شاهزاده اؤزونو توپخانایا چاتدیرماغی باشارمیش و توپلارین کوموتانلیغینی اؤز اوزرینه گؤتورموش، دوشمن سنگرلرینی آتشه توتموشدور.  

         سیر هارفورد جونز شیرازدان تئهرانا دوغرو گلمکده ایدی. گاردان، هئییتی ایله برابر اؤلکه نی ترک ائتمک اوچون شاهدان ایذن ایسته دی. شاه اونلhرا ائتدیکلری ایشلریندن دولایی تشککور ائدیب و گئتمه لری اوچون ایذن وئردی. هئییت 1809- جو ایل فئورال آیینین 17- ده تئهرانی ترک ائدیب، مارت آیینین 9- دا تبریزه چاتدی. فرانسا هئییتینین اؤلکه دن آیریلیشی عباس میرزانی چوخ ناراحات ائتمیشدی. دیگر طرفدن، اینگیلتره ایله باشلانان موذاکیره لرین گئدیشینی دیققتله ایزله مکده ایدی. اونلارین نه کیمی تکلیفلرله گلدیکلرینی، نه لر گتیردیکلرینی ماراق ائدیردی. عباس میرزا تبریزده دوست اولدوقلاری فرانسا هئییتینی چوخ بؤیوک حؤرمتله قارشیلادی. اونلار عباس میرزانین صورتینده کی  اوزگونلوگو آچیقجا سئزمکده ایدیلر. شاهزاده اوردوسونو توپلارلا دوناتمیش (تجهیز ائتمیش) فرانسیز هئییتینین اؤلکه دن آیریلیشینا چوخ اوزولوردو. قیسا بیر سوره تبریزده قالان گاردان هئییتی خویا دوغرو حرکت ائتدی.   

         گاردان هئییتینین آیریلیشی ایله فرانسا و قاجارییه دوستلوغو سارسیلسا دا سونرادان تکرار گوجلنه جکدی. بیر سوره سونرا داها موجههز بیر هئییت قاجارییه نی زیارت ائده جک و قاجارییه ده ساواش و حربی دیسیپلینین گلیشمه سینه یاردیمچی اولاجاقلاردی.  

***

ساواشلارین داوامینا گیریش
1809- جو ایل مارت آیینین 12- ده سیر(sir) هارفورد جونز و قاجارییه آراسیندا بیر آنلاشما ایمضالاندی. قاجارییه طرفیندن بو آنلاشمایا ایمضا آتان صدراعظم (باشوزیر) معتمد الدوله و امین الدوله آدیندا باشقا بیر وزیر ایدی. بو آنلاشمایا گؤره اینگیلتره روسیه قارشیسیندا قاجارییه یه ماددی یاردیم ائتمگی اوزرینه گؤتوروردو. بو ماددی یاردیم یالنیز اینگیلتره ایله روسیه نین قارشی دورمالارینین سوره جگی زامانا قدر داوام ائده جکدی. یعنی روسیه ایله اینگیلتره آراسیندا باریش آکتی ایمضالاندیغیندا بو آنلاشما اؤز-اؤزونه ایبطال ائدیله جکدی.  

         اینگیلتره دؤولتینین نوماینده سی ایله جون مولکولم آراسیندا بؤیوک بیر آنلاشمازلیق و رقابت وار ایدی. لاکین بو ایکی اینگیلیس مامورو اؤلکه لرینین منافعسی اوچون بیر آرادا حرکت ائتمک زوروندایدیلار.  

1812- جی ایلده اینگیلتره نین یئنی سفیری سیر قور اوزلی قاجارییه یه گلدی. مارت آیینین 14-ده بیرینجی آنلاشمانین داوامی و تکمیللشدیریجیسی اولان ایکینجی موقاویله نی ده قاجار دؤولتی ایله باغلادیلار.  

         قاجارییه و روسیه آراسیندا ساواش داوام ائدیردی. آنجاق 1809-1812 ایللر آراسیندا اؤنملی حربی دَییشیکلیک اولمامیشدی. آوروپا ساواشیندا مشغول اولان روسیه قافقازدا سادجه عباس میرزانین اوردوسونون ایره لیله مه سینی دوردوراجاق میقداردا گوج ساخلامیشدی.  

1812- جی ایل یایینین اوولینده اینگیلتره و روسیه آراسیندا باریش آنتلاشماسی ایمضالاندی. بو زامان اینگیلتره نین تئهرانداکی سفیری قور اوزلی تبریزه گئتدی. بئله بیر سوال اورتایا چیخیر کی، ندن بئله کریتیک دؤنملرده سفیرلر موذاکیره لری تئهراندا یوروتمک یئرینه تبریزه گئدیردیلر. شاه بیر چوخ خاریجی سییاستین مسئولییتینی عباس میرزایا بوراخمیشدی. اؤزللیکه روسیه مسئله سی ایله ایلگیلی دانیشیقلارین چوخونو عباس میرزا یوروتمکده ایدی. بو سببدن ده تبریز تئهراندان داها چوخ خاریجی قوناقلاری قبول ائتمکده ایدی.  

اون ایل سورن ساواشلار
(داوامی)
         آغیر خرج آپاران ساواشلاردان شاه بئزمیشدی. صبیرسیزلیکله باریش آنتلاشماسینین ایمضالانماسینی بکله ییریدی. آنجاق ساواش بؤلگه ده قاچینیلماز بیر دوروم حالینا گلمیشدی. هله ده روسلارین آدی گلنده یوخسول کندلیلر قورخولاریندان تندیرده، تؤوله ده و بو کیمی یئرلرده گیزله نیردیلر. آنجاق سیسیانوفون خوفو اورتادان قالدیریلدیقدان سونرا اینسانلاردا بیر آز آرخایینلیق یارانمیشدی. لاکین یئنه ده هر کس باریشدان یانا ایدی.   

         عباس میرزا آنلامیشدی کی، باریش اولارسا، اونون چوخ سئودیگی تورپاقلار الدن گئده جکدیر. تئهران دا بو تورپاقلارین قارشیلیغی باریشلا پلانی ایله پسیکولوژیک اولاراق راضیلاشمیش کیمی گؤرونوردو. بو اوزدن ده عباس میرزا بو تورپاقلاری قوروماق اوچون یول آختاریردی. اونون اینتیظامسیز و ساواش تئکنولوژیسیندن محروم اولان اوردوسو روسیه یه قارشی بو تورپاقلاری قورویا بیله جک کاپاسیته ده دئییلدی. شاهزاده بونون فرقینده ایدی. بو اوزدن ده درین بیر کدر ایچینی سارمیشدی. 1809-1812-جی ایللر آراسیندا اؤنملی تاریخی ساواشلار اولمادی. آنجاق هر ایکی طرف  دایما ساواشا حاضیرلیقلی دورومدایدی.   

         شاهزاده، اینگیلتره نین یاردیمینی اعتیماد  و گووَنله قبول ائتمه دی. چونکو اینگیلتره نین هیندیستانی نئجه ایشغال ائتمه سی حاقدا، خوصوصن فرانسا هئییتیندن بیلگی آلمیشدی. اؤنجه هیندیستانا یاردیم آماجی ایله گلمیش، سونرا تاجیرلرینی اورایا سؤوق ائتمیش، یاواش-یاواش اؤلکه نین بوتون حربی و ایقتیصادی مرکزلرینی اله کئچیردیکدن سونرا دا آچیق ایشغالا کئچمیشدیر. بوتون بونلارا باخمایاراق اونون خیدمتینده چالیشان اینگیلیس ضابیطلرله اعتیداللا داورانیر، اونلارا حؤرمت ائدیر، بیلگیلریندن اوردوسونون یارالانماسینی ساغلاییردی. لاکین ژامئس موریئرین (جئمز موریئر) ده ایفاده ائتدیگی کیمی، شاهزاده هر زامان فرانسیز ائییتمنلرین (مربیلرین) تعصوبونو ساخلاییرمیش.   

         آذربایجانین باشکندی او زامان باشقا شهرلره و بؤلگه لره حاکیم اولان اومودسوزلوقدان و گرگینلیکدن بیخبر ایدی. تبریز موختلیف میللییتلرین و اینسانلارین تیجارت عمللرینه صحنه اولموشدو. چوخو پولونییالی (لحیستانلی)، روس اوردوسوندان قاچان و اسیر آلینانلار تبریزه گتیریلمیش و اونلاردان بیر آلای(لشکر) اولوشدورولموشدو. عباس میرزا اسیرلر واسیطه سی ایله ده روس اوردوسونداکی تئکنیگی اؤز اوردوسونا اینتیقال ائتدیرمکده ایدی.   

         جون مولکولم 1808- جی ایلده قلمه آلدیغی بیر مکتوبدا آذربایجان اوردوسوندا دروویلل (Drouville) آدیندا بیرینین اولدوغونو دا ریشخندله یازماقدادیر.  

         گئرچکدن اوزون زامان شاهزاده نین موشاویرلیگینی ائدَن بو قاسپار دروویل کیم ایدی؟ بو شخص فتحعلی شاهین بئله حؤرمتینی قازانمیش و سارایدا دا خیدمتلر ائتمیشدی.  

 1817- جی ایلده تبریزه سفر ائدن کئر پورتئر آدیندا بیر اینگیلیس دیپلومات بو شهرده قاسپار دروویلین خاطیره لرینی، نوت دفترینی تاپیر. بو دیپلومات دروویلین، شاهزاده نین اوردوسوندا سوواری آلایینین کوماندانی اولدوغونو ائشیتمیشدی. اونون ائشیتدیگینه گؤره بو شخص فرانسیز اولموش، آذربایجاندا دونیایا گلمیشدیر. لاکین داوام ائدیر کی، بو سؤیلنَن دوغرو اولمایا بیلر.
 

         دروویل ایللر سونرا اؤز خاطیره لرینی یازدیغی زامان چارین (تزارین) خیدمتینده ایدی. روس اوردوسوندا آلبای(سرهنگ) روتبه سینه صاحیب ایدی. دروویل یازدیغی خاطیره لرینده عباس میرزانین کاراکتئری، جسارتی و بصیرتی حاقدا گئنیش بیلگی وئرمکده دیر. شاهزاده نین اؤزل حیاتی هپ دومانلیق ایچینده اولموشدور. دروویل خاطیره لرینده یازیر کی، بیر چوخ قاجار شاهزاده لرینین، حتّی شاهین اؤزل یاشاملاری ایله باغلی بعضی حادیثه لره تانیق اولموشدور، لاکین عباس میرزانین اؤزل حیاتی حاقدا هئچ بیر شئی بیلمه دیگینی قئید ائدیر، چونکو هئچ بیر حادیثه یه شاهید اولمامیشدیر. بعضی سؤیلنتیلره گؤره عباس میرزانین دؤرد قادینی وارمیش کی، بونا دا شریعت ایذن وئرمکده دیر. لاکین دروویلین یازدیغینا گؤره عباس میرزانین سئوگیسینی قازانان سادجه بیر قادین اولموشدور. او دا تبریز جیواریندان اولان ساده بیر بازرگانین قیزی ایمیش. دروویلین بو یازدیقلاری اینانیلیر کیمی گؤرونمکده دیر. چونکو عباس میرزا کیمی بیر کاراکتئر سارای اینتریقاسیندان (دئدی- قودوسوندان) اوزاق اولان بیر قادینلا داها راحات اولا بیلرمیش. بو بیلگیلرین دیشیندا شاهزاده نین اؤزل حیاتینی یانسیتاجاق هئچ بیر شئی یوخدور. عؤمرونو یوردونون قورونماسی اوچون ساواشلارا حصر ائدن بیر ساواشچینین آنجاق بو قدر اؤزل حیاتی اولا بیلر. دروویل، عباس میرزانی بیر نئچه دفعه  تبریزین کوچه لرینده بیر چوجوقلا برابر آت چاپارکن گؤردویونو یازیر. دروویل شاهزاده یه "بو یاشدا چوجوغا بو حرکتلری اؤیرتمک تئز دئییلمی" ،- دئیه سورار و شاهزاده جاواب وئرر کی، بو چوجوغون بیر ساواشچی اولماسینی ایسته ییرم. بو اوزدن ده ساواش فننلرینی نه قدر تئز اؤیرنسه، بیر او قدر یاخشیدیر. دروویله گؤره بو چوجوق بؤیوک احتیماللا عباس میرزانین چوخ سئودیگی قادینی بازرگان قیزیندان اولموشدور. لاکین سونرالار عباس میرزانین گووَنینی قازانان، گله جگینه اومود باغلادیغی جاهانگیر میرزا اولموشدور. جاهانگیر میرزانین ایسه آنا طرفیندن سویو بللیدیر. جاهانگیر میرزا آنا طرفیندن بؤیوک خانلارین بیرینه باغلی ایدی. دروویل اونون اؤزل خوصوصییتلری حاقدا بونو دا یازماقدادیر کی، گولدوگو زامان چوخ ایچدن و قهقهه ایله گولوردو. شاهزاده، تبریزین اوتوز آغاجلیغیندا اولان اوجان* قصبه سینده اؤزونه بیر سارای تیکدیرمیشدی.            دایما حرکتده اولان عباس میرزا آرازین ایکی ساحیلینده ده عیمارتلر تیکدیرمیشدی. بو عیمارتلر اونون اوردوسونو یوخلادیغی زامان دینجلدیگی یئرلر ایدی. اونون حیاتینین بوتونونه چئوریلمیش آذربایجانین هر یئرینی ذؤوقله گزیب دولاشیردی. اؤزللیکله اورمونون برکتلی تورپاقلاریندا دولاشماقدان لذت آلیردی. اورمودا کوردلرین باسقیسیندان بئزن کندلیلر شاهزاده نی گؤردوکلرینده بؤیوک بیر گووَنله اونا یاخینلاشماق و اونا اولان سئوگیلرینی بیلدیرمک ایسته ییردیلر. عباس میرزا دا بو زحمتکئش اینسانلارین اونا یاخینلاشمالارینا ایذن وئریردی. هئچ بیر حادیثه  اونو آذربایجان اینسانلاری ایله بیر یئرده اولماق قدر سئویندیرمیردی. بو تورپاغا ائله باغلانمیشدی کی، تئهرانا گئتمگی هئچ عاغلینا گتیرمیر و تئهرانداکی شاه سارایینداکی اینتریقالاری وئجینه آلمیردی. او، آذربایجانا منسوب اولماقدان غورور دویوردو. لاکین عباس میرزانین ایچینی گیزلین بیر درد سؤکمکده ایدی. او، روس اوردوسونون داها گوجلو و سیلاح باخیمیندان داها اوستون اولدوغونو بیلیردی. بیر گون روحو و قلبی قدر سئودیگی بو تورپاغی، آرازین او تایینی روسلارین ایشغال ائده جگیندن اندیشله نیردی. بو درد اونو ایچین-ایچین ایچیندن یئییردی. بو اوزدن ده روسلارا قارشی قویماق اوچون آلتئرناتیو یوللار آراییردی.   

***

1811- جی ایلین قیشیندا یئنی بیر اینگیلیس هئییتی تئهرانا گلدی. سیر قور اوزلی یئنی بیر آنلاشما پلانی گتیرمیشدی. بو پلان 1809- جی ایلده کی  عکسیک قالان اینگیلتره منافعینی تام تامین ائتمکده ایدی. اینگیلیس سفیری روسیه ایله قاجارییه نین ساواشی ترک ائتمه لری یؤنونده آنلاشمالارینی ایسته ییردی. شاه دا بو تکلیفه خوش نیتله باخماقدا ایدی. لاکین اؤنملی اولان عباس میرزانی یولا گتیرمک ایدی. بو آماجلا اینگیلیس سفیری تبریزه یولا دوشدو. سفیر شاهزاده حاققیندا اؤنجه دن بیلگی الده ائتمیش و اونون کاراکتئری (خاصیتی)، ذکاسی حاقدا غیابی اولاراق بیلگی صاحیبی اولموشدو. ایندی بو شخصله گؤروشه گئدیردی. سفیر، عباس میرزانی باریشا راضی ائتمک اوچون عاغلیندا بیر سورو دلیللر بیریکدیرمیشدی.  

         سفیر تبریزه چاتدیغیندا روسیه نین گئنئل کورمای باشقانی (روس اوردوسونون باشچیسی) رئشیتووون اورادا اولدوغو خبرینی آلدی. روسیه ایله اینگیلتره اؤز آرالاریندا صولح حاققیندا دانیشیقلار آپاریردیلار و سونوجا وارمالارینا دا آز قالمیشدی. بو اوزدن ده روسلار، اینگیلتره نین عباس میرزانی باریش قونوسوندا ایکنا ائده جکلرینی دوشونوردولر. سیر قور اوزلی اؤز دؤولتی طرفیندن تام یئتکییه (صلاحیته) صاحیب ایدی. بو اوزدن بؤلگه ده کی  دورومو داها یاخشی اؤیرنمک آماجی ایله روبئرت قوردان آدیندا بیرینی گورجوستانا گؤندردی. دیگر طرفدن، عباس میرزانی راضی سالاجاق بوتون یوللاری دئنه مکده ایدی. سیر قور اوزلی بیر آی آذربایجاندا قالدی. بو مدت ایچینده گاه تبریزده، گاه دا عباس میرزا ایله برابر اوردو باریناقلارینا، قرارگاهلارینا گئدیردی. بو آرادا ژامئس موریئر اوچونجو شخص اولاراق و بیر آز دا ترجومه چی رولوندا اونلارین بوتون بیرلیکده لیکلرینه تانیق اولموشدور. بو تانیقلیغینی "ایکینجی سفر" آدلی کیتابیندا خاطیره لر شکلینده قلمه آلاجاقدی. ژامئس موریئر بو سیرادا شاهزاده نین قارداشی محمدعلی میرزانین تئهران موللالاری ایله یاناشی اونون رئفورملارینا قارشی اولدوغونو سفیره سؤیله ییر، تئهراندا اونا قارشی اولان فیتنه لردن اینگیلتره بؤیوک ائلچیسینی خبردار ائدیردی.
  عباس میرزا بو باتیلی آداملارین داورانیشلارینا، اؤنگؤرولرینه، مئتودلارینا، سلیقه لرینه و بیلگیلرینه حئیران اولوردو. سفیر اؤز منطیقی ایله بو بیر آی ایچینده شاهزاده نی چوخ ائتکیله میشدی. بؤیوک ائلچی آذربایجاندا بؤیوک ایصلاحاتلار اوچون باریشین نه قدر اؤنملی اولدوغو حاقدا عباس میرزایا ائتکیله ییجی (تاثیر ائدیجی) سؤزلر سؤیله میش و شاهزاده بو رئفورم آرزوسونون گئرچکلشمه سی اوچون صولحون لازیم اولدوغونو آنلامیشدی. لاکین 1812- جی ایلده روسلار طرفیندن اؤنریلن صولحون متنی ایله تانیش اولدوغوندا چوخ قیزمیشدی. بو اؤنریده عباس میرزا آذربایجانین بیر چوخ بؤلگه لرینی روسلارا بوراخمالی ایدی.  

***

         عباس میرزا فتحعلی شاهین آذربایجانا سفرینی دویدوغوندا آتاسینی اوجاندا قارشیلاماق اوچون گرَکَن حاضیرلیقلاری گؤردو. سفیری ده آتاسینی قارشیلاماق اوچون اوجانا چاغیردی. سفیر اوجانا چاتدیقدان بیر نئچه گون سونرا جارچیلار جار چکدیلر کی، شاه گلمکده دیر. عباس میرزا، ایچینده سفیرین ده اولدوغو بیر هئییتله شاهی قارشیلاماغا چیخدی. سفیر و یانینداکی هئییت عباس میرزانین بیر داورانیشینا حئیرت ائتمیشدیلر. عباس میرزا آتدان ائنَرَک شاهین ایستیقبالینا واریب دیز چؤکموش، آلنینی تورپاغا یاپیشدیرمیش و شاهین آتینین آیاغینین ایزینی اؤپموشدو. سفیر، شاهین ساراییندا شاهزاده نین بو داورانیشینی یانسیتان تابلولار گؤرموشدو، لاکین بو تابلولاری خیالین اورونو(نتیجه سی) اولان صنعت اثری کیمی آنلامیشدی. یابانجیلارا گؤره بو شکیلده شاهی سیتاییش ائتمه اینسانین شخصییتینی ازیر، اینسانی کیچیک دوشوروردو.  

***

         عباس میرزا اوجاندا داها چوخ قالماغا واختی یوخ ایدی. اوجانین سککیز آغاجلیغیندا مرند-ناخجیوان یول قووشاغیندا یئرلشن اوردو قرارگاهینا باش چکمه یه گئتدی. بو قرارگاهدا ژامئس موریئر اونو زیارت اوچون زامان ایسته میشدی. سفیرین تیفلیسه گؤندردیگی ائلچیسی بیلگی بیریکدیریب و گئری دؤنموشدو. سفیر بو بیلگیلرین نتیجه سینی شاهزاده یه چاتدیرماق اوچون ژامئس موریئری گؤرَولندیرمیشدی. ژامئس خاطیره لرینده یازیر کی، سحر ائرکندن تبریزدن چیخمیش، گون باتان چاغی سوفییاندا ایستیراحت ائتمیش و گجه بیته نه یاخین قرارگاها وارمیشدیر. اطراف کندلیلر بیر آسلانین اونلارا ضرر وئردیگینی عباس میرزایا شیکایت ائتمیشدی. عباس میرزا بو آسلانی تاپیب اوولاماق اوچون اووا چیخمیشدی. اوودان دؤنَن شاهزاده همن ژامئس موریئری قبول ائتمیش. عباس میرزا چادیردا بیر کئچه اوستونده اوتورموشدو. ژامئس داخیل اولدو و الینده کی  دیپلومات چانتاسینی آچدی. بو چانتا ایچینده شاهزاده نین گؤزو عثمانلی-روسیه آنلاشماسی آدیندا بیر سندی موشاهیده ائتدی. عباس میرزا یاردیمچیسی حئیدرعلی یه دیشارییا چیخماسینی ایشاره ائتدی. بو سندلری دیققتله اوخوماق ایسته ییردی. ژامئس هم ده روبئرت قوردانین یازدیغی بیر مکتوبو دا شاهزاده یه وئردی. بو مکتوبدا قئید اولونوردو کی، او، قاراباغا، گنجه یه، شوشایا گئتمگی ده باشارمیش و روسلارین بو بؤلگه ده کی  دوروملاری حاقدا بیلگی الده ائده بیلمیشدیر. بو آرادا شاهزاده باغیرمیش کی، "روسلاری من تانیییرام، ائله داورانارلار کی، اولدوقلاریندان داها گوجلو گؤرونسونلر، اینسانلاری شاشیردیب اؤزلرینی گوجلو گؤسترسینلر"

***

         تئمموز(خرداد) آیینین سونلاریندا  شاهزاده بؤلگه نین دورومو ایله ایلگیلی دقیق بیلگی الده ائده بیلمیشدی. بو بیلگییه گؤره قاراباغین بعضی بؤلگه لرینی ایشغال ائدن ژنرال کوتلئرووسکی لنکرانی ایشغال ائتمک ایسته ییردی. بیر نئچه آی اؤنجه لنکران عباس میرزانین بیرلیکری طرفیندن روسلاردان گئری آلینمیشدی. بو اوزدن ده شاهزاده، اوردوسونو آرازین ساحیللرینه دوغرو سؤوق ائتمه یه باشلادی. آغتپه آدیندا بیر یئرده اوتوراق سالدی. اینگیلیس سفیری بیلیردی کی، عباس میرزانین کئچن باهارداکی  کیچیک ظفرلری اونو مغرور ائتمیش و یئنی ساواش اوچون جان آتماقدادیر. سفیر تئهرانا گئدیب بیر سوره قالدیقدان سونرا تکرار شاهزاده نی گؤرمک اوچون آغتپه یه گلدی. عباس میرزانین اوردوسونون ایچینده اینگیلیس ضابیطلرده گؤرَو آلماقدایدی. اینگیلیس سفیرلیگینه آیریلمیش چادیرلار اوردونون یئرلشدیگی یئردن ایکی آغاج اوزاقدا ایدی. سفیر آغتپه ده بولوندوغو مدت ایچینده شاهزاده نین دیققتینی اینضیباطی مسئله لره یؤنلتمه یه چالیشدی. اوردودا مودئرن هییئرارشینین اولماسینین واجیبلیگی اوزرینه دئییندی. عباس میرزا دیققتله قولاق آسیر و اعتیراضی اولدوغو یئرلرده ده سوساراق دینله مگی ترجیح ائدیردی. سیر قور اوزلی شاهزاده نی بیر روس ائلچیسینی آغتپه ده قبول ائتمه یه راضی ائتدی. بو ائلچی ژنرال وئردوف ایدی. او، صولح موذاکیره سینین آیرینتیلاری حاقدا شاهزاده ایله دانیشاجاقدی. عباس میرزا وئردوفون گلمه سینی قبول ائتسه ده، آنجاق ایچینده کی  مخفی اعتیراضلاری اوزوندن اوخونماقدا ایدی.  گؤروش باش توتدو. آنجاق بو گؤروشده وئردوف قاجارییه طرفیندن اویقولانان پروتوکولا تسلیم اولمایاجاغینی دویوردو. مثلا، عباس میرزا ایله گؤروشده چکمه لرینی چیخارمایاجاغینی بیلدیردی. بونا قارشیلیق اولاراق عباس میرزا دا اونو قارشیلاماق اوچون هئچ بیر شئی ائتمه دی. گرگین بیر اورتامدا تاثیرسیز سؤزلر دانیشیلیردی. وئردوف گئتدیکدن سونرا عباس میرزا چوخ قیزدی و پروتوکولو حاضیرلایان اؤز خیدمتچیسینی سوچلو بیلدی. اونا اللی ضربه شاللاق وورولماسینا امر ائتدی. عباس میرزانین یاخینلاری بو گونه قدر اونون بو شکیلده داورانماسینا شاهید اولمامیشدیلار. آنجاق روسلار طرفیندن حاضیرلانان باریش پلانی  اونو چوخ قیزدیرمیشدی. هم روسیه، هم اینگیلتره و هم تئهران شاهزاده نی بو باریش آنتلاشماسینی ایمضالاماغا زورلاییردی.   

         ایلکین موذاکیره باشلادیغی اوچون اینگیلتره بونون داوام ائتمه سینی ایسته ییردی. لاکین نه عباس میرزا، نه ده روس ژنرالی آرازی کئچیب دیگرینین یانینا گئتمک ایستمیردیلر. بو اوزدن ده دانیشیقلاری هئییتلرین یوروتمه سی پلانلاندی. شاهزاده هئییتینی قایم مقام تمثیل ائدیردی. سیر قور اوزلینی ده ژامئس موریئر تمثیل ائتمکده ایدی. یاشلی وزیر خئیلی صوحبتدن سونرا گؤردو کی، آنلاشماق چوخ چتین مسئله دیر. چونکو روسلارین تورپاق طلبی ایستکلرینه عباس میرزا کسینلیکله ردد جاوابی وئرمکده ایدی. موریئر یازیر کی، دورومون بئله اولدوغونو گؤرَن وزیر قایم مقام تکلیف ائتدی کی، شیرین شربت یئرینه آجی قهوه وئرسینلر. عباس میرزانین هئییتی گئری دؤندوکدن سونرا هر کسی بیر نؤوع عصبیلیک سارمیشدی. او آندا اینگیلیس سفیری اؤلکه سینین روسیه ایله باغلادیغی صولح موقاویله سیندن خبر توتموشدو. بو دا اینگیلتره نین قاجار دؤولتینی روسیه قاشیسیندا ساوونمایاجاغی آنلامیندا ایدی. سفیر آچیق شکیلده عباس میرزایا دئدی کی، روسیه یه قارشی کئچیره جگینیز هر هانسی بیر حربی عملیاتدا اینگیلیس ضابیطلری ایشتیراک ائتمیه جک. ایکی اینگیلیس آلبایی (سرهنگی) (آلبای لیندسی و آلبای کریستی) عباس میرزانین یانیندا قالماق اوچون بؤیوک ائلچیدن ایستکده بولونموشلار. بعضیلری بو ایکی آلبایین بئله داورانمالارینی اونلارین گؤرَو سوره سی ایچینده آلدیقلاری یوکسک معاشا باغلاییرلار. آلبای کریستی آذربایجاندا گولش یاریشلارینا قاتیلیرکن گولشدیگی آدامین اؤلومونه سبب اولموشدو. لاکین اؤلن آدامین عایله سینه هر جور یاردیم ائتمیشدی کی، بلکه گوناهینی یویا بیلسین. بو ایکی آلبایین دیشیندا اینگیلیس هئییتی سفیرله برابر آغتپه نی ترک ائتدیلر. سفیر بو ایکی آلبایین قالماسینا ندن ایذن وئرمیش عجبا؟ بلکه روسیه- اینگیلتره آراسینداکی باریش آنلاشماسیندان تام امین اولمادیغینا گؤره ایمیش. بللی دئییل. لاکین بیلینَن اودور کی، سفیر روسیه نین خزرده کی  دونانمالارینین کوماندانی وئزلاقوف طرفیندن باریش آنلاشماسی حاقدا دقیق بیلگی الده ائتمیشدی.  

***

         عباس میرزا چوخ گرگین روح حاللاری کئچیرمکده ایدی. سیر قور اوزلینین داورانیشی اونو چوخ اینجیتمیشدی. بو اوزدن مدنیتلرینه و تئکنولوژیلرینه حئیران قالدیغی باتیلیلارلا دوستلوق مومکون دئییلدیر دوشونجه سینه وارمیشدی. عباس میرزا بؤیوک ائلچینین سؤیله دیگی چاغداش هییئرارشی (سیلسیله مراتیب) و گیزلیلیک حاققینداکی سؤزلرینی خاطیرلاییردی. عباس میرزا اؤز قوصورونو اعتیراف ائدیردی. بوتون هوجوملاری حاققیندا ندن روسلار اؤنجه دن بیلگیلی اولدوقلاری حاققیندا اؤزونو سوچلاییردی. عباس میرزا چوخ اؤنملی کشفیات و حمله توپلانتیلارینا گرَکدیگیندن آرتیق آدام توپلاییردی. دیشارییا سیزان بیلگیلر روسلارا چاتیردی. حمله لر اولمادان اؤنجه روسلار بوتون آلایلارین کوموتانلاری حاققیندا بیلگی الده ائده بیلیردی. عباس میرزا بؤیوک بیر تعرض ائده جگینی گیزلتمیردی. چونکو بو بؤیوک هوجوم و ساواش دویغوسو اوردویا مورال وئرمکده ایدی.  

         ژنرال کوتلئرووسکی جاسوسلاری واسیطه سی ایله عباس میرزانین اوردوسو حاقدا هر تور وئریلری ده یرلندیرمیش، اوکتیابرین 31- ده چایدان کئچرک عباس میرزانین اوردوسونو باسمیش و چوخ قیسا سوره ایچینده ایکی طرفدن اوردونو موحاصیره یه آلمیشدی. کوتلئرووسکینین بو گؤزله نیلمز حمله سی حاقدا بیر بیری ایله اویغون گلمه یَن موختلیف روایتلر سؤیلنمکده دیر. قاجار واقیعه نئویسلری حمله نی غافیل بیر هوجوم اولاراق یازمیشلار. لاکین اینگیلیس وقایع نئویسلر باشقا جور بیلگی وئرمکده لر. شاهزاده نین اؤزل حکیمی اولان اینگیلیس  دوکتور کارمک اؤز گؤزلری ایله ماجرایا شاهید اولموشدور. کارمک، ژنرال کوتلئرووسکینین هوجومونو ایکی قیسمه آییریر: بیرینجی مرحله  31 اوکتیابر سحر ائرکندن باشلامیشدیر. بو مرحله ده ساواشین طالعیی بللی دئییلدی. ایکینجی مرحله  گئجه نین قارانلیغیندا باشلامیش و شاهزاده نین تام مغلوبییتینه سبب اولموشدور. درووویللئین (دروویل) یازدیغی اوچونجو روایت ایسه کارمکین سؤیله دیکلرینه بنزمکده دیر. مسئله نین آیدینلانماسی اوچون دروویلین بو اولایلا باغلی یازدیغینی اولدوغو کیمی گتیریریک:  

          "نظره آلماق لازیمدیر کی، عباس میرزانین اینضیباطلی اوردوسو کیچیک بیر آلایدان اولوشماقدا ایدی. فراری روسلاردان، اسیرلردن عیبارت اولان بو اینضیباطلی اوردو بؤیوک بیر جسارتله روسلارلا ساواشدی. لاکین بو اینضیباطلی اوردو چوخ آز ایدی و دیسیپلینسیز اوردو قارشیسیندا یوخ کیمی گؤرونوردو. چوغونلوغو اولوشدوران اوردونون مودئرن ساواش سیستئمیندن بیخبر اولدوغو بللی ایدی. عباس میرزانین اوردوسو توپ آتشینه معروض قالدیغیندا بو اینضیباطسیزلیق داها دا چوخالدی. سوواریلرله پییاده لر بیر بیرینه گیردیلر. روس اوردوسونون توپلاری یاخین تپه لری اله کئچیریب، اورادا یئرلشیب و دقیق آتشه باشلادیقدان سونرا وضعیت داها دا پیسلشدی. شاهزاده آتی ایله اوردونون اورتاسیندا باغیریب اونلارا جسارت وئرمک ایسته ییردی. لاکین شاهزاده نین سسی توپ گولله لرینین گورولتوسو ایچینده ائشیدیلمیردی. عباس میرزا اؤزونو یاخینیندا اولان توپخاباسینا چاتدیریب، آتش امری وئردی. لاکین بو آتشلر آرتیق اثرسیز ایدی. بئله آنلاشیلیر کی، اوردونون غفلتن هوجوما معروض قالماسی اوزوندن هر کس اؤزونو ایتیرمیش و توپلاری دوغرو قوللانما ایمکانی دا الدن چیخمیشدیر. بیرینجی حمله ایکی ساعات سوردو. دوشمن توپلاری سوسدوقدان همن سونرا عباس میرزا کوموتانلاری و ایکی اینگیلیس آلبایی ایله تعجیلی بیر توپلانتی کئچیردی. اینگیلیس آلبایلار گئری چکیلمَگی تکلیف ائتدیلر. اونلارین پلانلاری ایله بو گئری چکیلمه باش توتسا ایدی ان آز ایتکی ایله دوشمنین نؤوبتی هوجوموندان قورتولا بیلردیلر. آنجاق عباس میرزا بو تکلیفی قبول ائتمه دی. گئجه بویونجا عباس میرزا کوموتانلارا اوردونو ساواشیر دوروما گتیرمه لرینی امر ائتدی. سحره یاخین تپه نین باشینا بیر توپ چیخارماغی باشاردیلار. آلبای (سرهنگ) کریستی اؤز آلایینا دوزَن وئرمگی باشارمیشدی. کریستی توپو ائله یئرلشدیردی کی، مرمیلری تاثیرلی اولسون و هدفه ایصابت ائتسین. گئجه نین قارانلیغی بیتمه دن تکرار ساواش باشلادی. شاهزاده نین آتی آلدیغی گولله یاراسیندان اؤلدو. شاهزاده نین یانیندا بولونان یاردیمچیلاریندان بیری آتینی شاهزاده یه وئردی. اطرافداکی بیر نئچه چادیر و ائو آتش ایچینده ایدی. آلبای لینسینین بو ساواشدا آکتیو اولمادیغی گؤرونور. آنجاق کریستی روسلارا قارشی توپ آتشی ایله قارشیلیق وئریردی. کریستی آرخاسیندان آغیر یارالاندی. عسگرلری اونو بیر آغاجا سؤیکه ییب یاراسینی باغلادیلار. قیسا سوره دن سونرا هر طرف روس اوردوسو طرفیندن موحاصیره ائدیلمیشدی. قازاقلار کریستینی اسیر آلدیلار. آنجاق گؤرَنده کی، او، آذربایجان اوردوسوندا ساواشان بیر اینگیلیسدیر گولله ایله دلیک- دئشیک ائتدیلر. روس اوردوسوندان فرار ائتمیش چوخو پولونییالی (لحیستانلی) و گورجو اولان آلای منتظم ساواشلارینا داوام ائتمکده ایدی. اونلارین چوخو اؤلدولر، آنجاق تسلیم اولمادیلار. سونرادان باریش ایمضالاندیغی زامان دیری قالانلاری یئنه ده عباس میرزانین خیدمتینده اولدولار. آرتیق عباس میرزانین اوردوسو بیر- بیری ایله ایرتیباطسیز داغینیق دسته لر حالینا گلمیشدی. آسلاندوزدا 24 ساعات داوام ائدن بو ساواش مینلرجه اینسانین جانینی آلمیشدی. اؤز ایشلرینین نتیجه سیندن امین اولان روسلار آتشی دوردوردولار. عباس میرزا گئری چکیلمک مجبورییتینده قالمیشدی. "

***

        ساواش بیر ایل داها داوام ائده جکدی. لنکران قالاسینی یئرلی خانلیق عباس میرزانین بیریملرینین حیمایه سی ایله قوروماقدا ایدی. 1813- جو ایل یانوار آییندا کوتلئرووسکی لنکرانی ایشغال ائتدی. روسلارین بو قدر دایاتمالارینا (فشارلارینا) رغمن عباس میرزا هله ده صولحو قبول ائتمیردی. تبریزده بؤیوک بیر تلاشلا چالیشیر، سیلاح اورتیردیلر(ürətmək- تولید ائتمک). توپخانا عکسیکلیکلرینی اورتادان قالدیردیلار. یئنیدن بیر اوردو اولوشدورولموشدو. باهارین  باشلانغیجیندا هوجوما باشلایان شاهزاده آرازین ساحیللرینده روسلارا بؤیوک ضربه ائندیریب روس اوردوسونو بؤلگه دن اوزاقلاشدیرماغی باشاردی.  

      یایین اوللرینده شاه آذربایجان اوردوسونا مورال وئرمک اوچون اوجانا گلدی. یئنی و گئنیش بیر هوجوم اوچون حاضیرلیق گئدیردی، آنجاق خوراساندان اولومسوز و پیس خبرلر گلیردی. تورکمن خانلاری مرکزه قارشی باش قالدیرمیشدیلار.فتحعلی شاه آذربایجانی ترک ائتدی و صولحون الده ائدیلمه سی اوچون بعضی تاپشیریقلار وئردی. بیر ایل اؤنجه اولدوغو کیمی اینگیلیس سفیری آرابولوجولوق رولونو اوستلندی. آنجاق عباس میرزا ایله اوولکی کیمی داورانمیردی. اونون نظرینده عباس میرزا آسلاندوز ساواشینین مغلوب کوماندانی کیمی گؤرونوردو. سفیرین بو جور داورانیشلاری عباس میرزایا پیس تاثیر ائدیردی. عجبا سفیر بو داورانیشی ایله آسلاندوزدا اؤلن آلبای کریستینین اینتیقامینی می آلیردی؟ سیر قور اوزلی، آلبای ارسینی آرازین او تایینا ماموریته گؤندردی. آلبای ارسین قافقازا گئدیب و اورانین حاکیمی ایله دانیشمالی ایدی. قاجارییه-روسیه آراسیندا باریش مسئله سی سؤز قونوسو ایدی. قافقازلارا عاید اولان هر نؤوع باریش پلانی عباس میرزانی راحاتسیز ائدیردی. ایلک کَز(دفعه) اولاراق بیر یابانجی ائلچی ایله یوکسک سسله، باغیراراق دانیشیردی. سفیره سوردو کی، بلکه اینگیلتر-روسیه باریش آنلاشماسیندا روسیه نین آذربایجانی ایشغال ائتمه سینه یاردیمچی اولمانیزی دا بوینونوزا گؤتورموشسونوز؟! اؤزونو کونترول ائده بیلمه یَن شاهزاده ائلچینین اوستونه باغیراراق دئدی: "آلبای ارسینی قافقاز حؤکمدارینا گؤندرمکده ایصرار ائتسنیز، گؤزتچیلره امر ائده جگم سینیردان کئچدیگینده اونا آتش آچسینلار"

         سفیر اونا آنلاتماغا چالیشدی کی، بو جور داورانیشی ایله اؤلکه سینه آلتیندان چیخماسی زور اولان خسارتلر یئتیره بیلر. بو او دئمک ایدی کی، بئله بیر حادیثه  باش وئررسه اینگیلتره نین هیندیستانداکی اوردوسو بصره کؤرفزیندن هوجوما باشلایا بیلر. سفیر چوخ دیپلوماتیک و اوستو قاپالی شکیلده شاهزاده نی تهدید ائدیردی. شاهزاده اؤلکه سینین گئری قالمیشلیغینین اوتانجینی یاشایارجاسینا تسلیم اولماق زوروندا قالمیشدی. سفیر سویوق داورانیشی ایله عباس میرزانی ترک ائتدی. اونون آرابولوجولوغو آرتیق تشریفاتدان اؤته یه کئچمیردی. باریش پلانی حاضیرلانمیش و شاه دا راضیلیغینی بیلدیرمیشدی. 1813- جو ایل اوکتیابرین 21- ده، یعنی آسلاندوز حادیثه سینین اوستوندن بیر ایل کئچمه سینه اون گون قالاندا قاراباغین گولوستان کندینده باریش آکتی ایمضالاندی.  عباس میرزا بوتون غضبینه و ایراده سینه رغمن  " گولوستان "  موقاویله سینه قول چکمک زوروندا قالمیشدی. بو آنلاشمایا گؤره قاجار دؤولتی آرازین قوزئیینده کی  تورپاقلاردان واز کئچیر و باکی، گنجه، دربند، شیروان، قاراباغ روسلارا وئریلیردی. ائله جه ده قاجار دؤولتی گورجوستانین ایشلرینه قاریشماماغی اوزرینه گؤتوروردو.  

" رئفورمیست عباس میرزا " یا
گیریش
1815- جی ایلدن اعتیبارن، یعنی ناپولئونون تاریخ صحنه سیندن دیشلانماسیندان سونرا، آرتیق اینگیلتره هیندیستان موستملکه سی حاقدا هئچ بیر اندیشه یه قاپیلماماقدا ایدی. بو اوزدن ده قاجارییه اینگیلتره اوچون اسکی اؤنمینی ایتیرمیشدی. ناپولئونون قاجارییه نی اوس کیمی قوللانیب و هیندیستانا حمله ائده جگی دایما اینگیلتره نی راحاتسیز ائتمکده ایدی. بو سببدن ده اینگیلتره قاجارییه ایله ایتتیفاقا اؤنم وئریر و اونو فرانسانین موتتفیقی  اولماقدان کنار توتماغا چالیشیردی.ناپولئونون فرانساداکی سیاسی حیاتینا سون وئریلمه سی آذربایجانین دا عاقیبتینی اولومسوز یؤنده ائتکیله مکده ایدی.  

         هیندیستاندان آرخایین اولان اینگیلتره باشقا یئرلره گؤز تیکمه یه باشلامیشدی. اینگیلتره هیندیستان کیمی زنگین ائقونومیک قایناقلی اؤلکه نی قوروماق اوچون اونون اطرافینداکی اراضیلری ده ایشغال ائتمک ایسته ییردی. بو شکیلده گله جکده ده هیندیستانی هر هانسی بیر گوجون قارشیسیندا اونون سینیرلارینین چوخ اؤتسینده قوروموش اولوردو. بو اوزدن ده خوراسانین بؤیوک بیر بؤلومونو ایشغال ائتمگی پلانلاییردی.  

         بو آرادا اینگیلتره نین قاجارییه یه قارشی لاقئیدلیگی روسیه نین ایشغالچیلیق مئیلینی داها دا آرتیرمیشدی. بو سببدن ده عباس میرزا ایستمه سه  بئله، اینگیلتره ایله اولان آنلاشمالارین آیاقدا دورماسیندان، کئچرلیلیگینی قوروماسیندان یانا ایدی. اؤزللیکله هیند اوردوسوندا گؤرَو یاپمیش اینگیلیس ضابیطلری اؤز یانیندا بولوندورماق ایسته ییریدی. آنجاق اینگیلتره عباس میرزانین بو ایستکلرینه سویوق یاناشیردی، چونکو آنلاشمادا اوزرینه گؤتوردویو مادده لری هئیاتا کئچیرمه مک ایستتیردی. اینگیلتره قاجارییه ایله باغلادیغی موقاویله دن بویون قاچیرماغا چالیشیردی.  

         او سیرالاردا روسیه ایمپئراتور آلئکساندر قاجارییه ایله ساواش پلانلارینی تاسارلاماقدا ایدی (نطردن کئچیرمَکده ایدی). قافقازین حاکیمی ژنرال یَرمَلوف دا قاجارییه یه قارشی بعضی سینیر تخریباتی یاپماقدا ایدی. اؤزللیکله عباس میرزانین رئفورملاری یرمَلوفو چوخ قیزدیرماقدا ایدی. ساواش 1826-جی ایلدن اؤنجه باشلامایاجاقدی. بو ایللر عرضینده عباس میرزا بعضی رئفورملارینی حیاتا کئچیرمکله اوغراشدی. سادجه 1821-1823 ایللری آراسیندا عثمانلی ایله اولان بعضی آنلاشمازلیقلار اونون رئفورم حرکتینی انگلله میشدی.  

رئفورمیست عباس میرزا
  " پادشاهین ایکینجی اوغلو عباس میرزا اینگیلتره نین یاردیمی ایله اوغورلو ایصلاحاتلار حیاتا کئچیرمکده دیر.یوکسک اورقانیزاسیونلو بیرلیکلر اولوشدورموشدور. توپخاناسی قصورسوزدور و بؤیوک بیر سورعتله ده گلیشمکده دیر. تبریزده بیر دمیر اریتمه مرکزی تاسیس ائتمیشدیر. آیریجا بیر سیلاح اورَتیم (ürətim- تولید)مرکزی ده چالیشماقدادیر. ساواش قالالاری آوروپا مودئلینه اویغون یاپیلماقدادیر. آذربایجانین معدنلرینی قوللانیما حاضیر ائتمیشدیر. عباس میرزا آتاسینین خسیسلیگی اوزوندن ماددی باسقی آلتیندادیر. آنجاق اؤزو ساده یاشامی ترجیح ائتدیگی اوچون شخصی گلیرینین چوخونو اوردویا و باشقا سوسیال خیدمتلره حصر ائتمکده دیر." بو سؤزلری یازان داوام ائدیر:  

  " رئفورملار داوام ائدیر. بئله گئتسه یاخین گله جکده قاجار دؤولتی آوروپا پییاده لری سَوییه سینده حربی اورقانیزاسییون اولوشدوراجاق."  بو راپورتو یازان عباس میرزانین دوستودور مو، عجبا؟  عکسینه، بو راپورتو یازان عباس میرزانین دوشمنی و قافقازین حاکیمی ژنرال یَرمَلوفدور.  قاجار دؤولتینین اؤزونو ساوونا بیلمه سینی ممکن ائدجک بو رئفورملار یرمَلوفو راحاتسیز ائتمکده ایدی. یرمَلوف بو رئفورم سوره جینی دوردورماق اوچون عباس میرزانین دوشمن قارداشی محمدعلی میرزا (دؤولتشاهی) ایله ایلیشکییه گیرمگی دوشوندو. محمدعلی میرزا یاخشینین پیسین فرقینه وارمادان عباس میرزایا قارشی دوشمنلیک ائدیردی. نه اولورسا-اولسون عباس میرزانین بوتون حرکتلرینه قارشی ایدی. دؤولتشاهی عباس میرزانین یئنیلیکچی توتومونو سئومه یَن بوتون دین آداملارینی، ناراضی خانلاری اؤز اطرافینا توپلامیش و قاجار سویونا منسوبییت دویغوسوندان دا داها اوستون هدف تعقیب ائدیردی. چونکو بو دویغودان یولا چیخاجاق اولسایدی، قاجار سویوندان اولمایان خانلاری و موللالاری اؤز موتتفیقینه دؤنوشدوره بیلمزدی.  

         عباس میرزانین شاهزاده لیک مسئله سی آغامحمد خان قاجاردان میراث قالان قاجار یاساسینا گؤره دَییشیلمز بیر دوروم اولدوغو اوچون  یرمَلوفون عباس میرزانی دئویرمه پلانلاری باش توتموردو. عیاشلیقلا و دیگر بو کیمی ذؤوقلرله باشینی قاتمیش یاشلی فتحعلی شاه ایسه اؤلوموندن سونرا نه اولاجاغی حاقدا هئچ دوشونموردو. دؤولتینین اؤزوندن سونراکی طالعیی ایله ایلگیلی بیر پلانی یوخ ایدی. بعضیلری بئله سؤیله ییردیلر کی، شاه، "تاج- تاخت اونو الده ائده بیله نین اولاجاقدیر" ،- دئمیشدیر. شاه آرتیق چوخ یاشلانمیشدی و هر آن اؤله بیلردی. بو دا روسیه نی چوخ راحاتسیز ائتمکده ایدی. چونکو شاهین اؤلوموندن سونرا عباس میرزا تاج- تاختا صاحیب اولسایدی، دوروم دَییشیله بیلردی. عباس میرزا اؤلکه  نین دیگر یئرلرینده اولان، اؤزللیکله ده محمدعلی میرزانین امریندَکی اوردونو دا روسیه ایله ساواشا سؤوق ائدیب، الدن گئدن تورپاقلاری گئری قایتارا بیلردی. یرمَلوف بوتون بو اولوشومو انگلله مک اوچون بیر پلان دوشونموشدو. پلانا گؤره روسیه نین گورجوستاندا اولان بیرلیکلری ایروانی ایشغال ائده جکدی. بو ایشغالی دوردورماق اوچون عباس میرزا بیرلیکلرینی ساواشا سؤوق ائتمک مجبورییتینده قالاجاقدی. بو فورصتدن ایستیفاده ائدَرک باشکنده دؤنوش یولونو قاپاتاجاقدی و دیگر طرفدن ده محمدعلی میرزانین شاهلیغا گئدن یولونو دین خادیملرینین و دیگر عباس میرزا دوشمنلرینین یاردیمی ایله آچاجاقدی. یرمَلوف عباس میرزادان بیر دفعه لیک قورتولماق اوچون بئله بیر پلان تاسارلامیشدی.

         اوردوسونو مودئرن دیسیپلینه تابع ائدن، آذربایجاندا بؤیوک رئفورملار گئرچکلشدیرن عباس میرزا، ساواش نه قدر گئج باشلارسا، او قدر اؤلکه سینین خئییرینه دیر دئیه دوشونوردو. چونکو گون کئچدیکجه موختلیف ساحه لرده رئفورملار گئرچکلشدیریر و گوجله نیردی. بوتون بو گوجلنمه نی بؤیوک ساواشین باشلاناجاغی گون اوچون حاضیرلیق کیمی آنلاییردی. یرمَلوف دا بئله آنلاییردی.    

         روسلار طرفیندن ایشغال ائدیلن اراضیلرین خانلاری اؤنجه روسلارلا بیر شکیلده آنلاشاجاقلارینی سانیردیلار. لاکین روسلارین اونلارین هر نؤوع موختار حرکتکرینه قارشی سرت توتومو ندنی ایله بو خانلار تبریز دربارینا سیغینمیشدیلار. عباس میرزا بونلارا آذربایجانین موختلیف یئرلرینده تورپاق وئرَرَک دستگینی اسیرگمه میشدی. لاکین سونرادان بو خانلارین آرزولاری بؤیومه یه باشلادی. تئهرانداکی سارای دئدی- قودولارینا قاتیلیب و شاهزاده یه قارشی چیخماغا باشلادیلار. 1825- جی ایله قَدَر خانلار، شاهزاده نین دوشمنلرینه، خوصوصن اونون اساس دوشمنلری اولان قارداشلارینا چوخ بؤیوک یاردیم ائتدیلر. عباس میرزانین رئفورملارینی اؤز منافعلرینه قارشی گؤرَن هر کس بو دوشمنلرین جرگه سینده ایدی. موللالاردان توتموش وزیرلره، خانلارا و شاهزاده نین قارداشلارینا قدر گئنیش بیر کوتله عباس میرزانین غربلشمه حرکتینه قارشی ایدی. هفته ده بیر دفعه رعیتلرین شیکایتلرینی دینله ین عباس میرزا دوشمنلرینین اونا قارشی نه کیمی پلانلار حاضیرلادیقلارینی آنلامیشدی.  

1815-1825-جی ایللر شاهزاده نین ان وئریملی و موتلو ایللری ایدی. او ایللرده تبریزین کوچه لرینده، بازارلاریندا گؤرونن اینسانلارین داورانیشلاریندا موتلولوق و گووَن سئزیلمکده ایدی. او ایللرده تبریز تئهراندان داها اهمییتلی گؤرونمکده ایدی. چونکو تبریز تاجیرلر اوچون داها گووَنیلیر و پارا قازاندیران شهره دؤنوشموشدو. بوتون بونلارین سببکاری اولاراق شاهزاده نی گؤرَن آذربایجان اهالیسی شاهزاده یه اؤز دوغما پادشاهلاری کیمی باخیردیلار. تبریزین بیر نئچه محلله سینده یئنی حاماملار تاسیس ائدیلمیش، شهره ایچمه لی سو چکیلمیش، ایستانبولا مال آپاران تاجیرلرین گئجلمه لری اوچون یئنی کاروانسارالار تیکیلمیش و اونلارین گووَنلیگی ایله ایلگیلی هر تور اؤنلملر آلینمیش، ایمکانلار ساغلانمیشدیر. عباس میرزا اؤزل حکیمی اینگیلیس کارمک واسیطه سی ایله تبریزده ایلک کز سو چیچگی خسته لیگینین تداویسی اوچون مرکز تاسیس ائتمیشدی. بو دا آذربایجان چوجوقلارینین ساغلیغی اوچون آتیلان ایلک بؤیوک آددیم ایدی. عباس میرزانین ساغلیق آلانینداکی رئفورملاری، اؤزللیکله تئهرانداکی باش موللاری راحاتسیز ائدیر و بو تطبیقاتدان کوفر قوخوسو گلیر دئیه شاهی اویاریردیلار. لاکین عباس میرزا دوشله دیگی گلیشمیش آذربایجانی گئرچکلشدیرمک اوچون بو رئفورملارین میقیاسینی گئنیشلتمک زوروندا ایدی. بو سببدن ده آذربایجان عیانلارینین اوغوللارینی تحصیل آلماق اوچون آوروپایا گؤندردی. هر تور یئنیلییه قاپالی اولان قارانلیق روحلو اورتاما و تئهرانین انگللمه لرینه قارشی عباس میرزا بؤیوک بیر اؤزنله ایصلاحاتلارا دورمادان داوام ائدیردی. بعضی تاسیساتلارین یاپیلماسینا اؤزو شخصن نظارت ائدیردی. ایلک کز اولاراق عباس میرزا آذربایجاندا کیتاب یایین مرکزی (چاپخانا) تاسیس ائتدیردی. داش اوسولو چاپخانا تاسیس ائدیلدیکدن سونرا هم یئنی ایش مرکزینین آچیلماسی، هم ده موختلیف کیتابلارین چاپ ائدیلمه سی باخیمیندان آزبایجانین باشکندی تبریز اؤز تاریخی ستاتوسونو دَییشدیرمکده و مودئرنلشمکده ایدی. عباس میرزانین بو رئفورملاری تبریزی مدنی دونیانین بیر پارچاسی ائتمکده ایدی. بوتون بو یئنیلیکلر هم منافعلری، هم ده جهالتلری اوزوندن خورافی عنعنه لره باغلی اولان بؤیوک موللالار اوردوسونو، خانلاری، فئوداللاری عصبلشدیرمکده ایدی.  
1820- جی ایلده خوی یئنی تاریخی بیر حادیثه یه شاهید اولدو. شهرین مئیدانیندا فعالیته باشلایان بیر یون ماکیناسی هر کسی حئیرتلندیرمیشدی. تکباشینا 20 کیشینین ایشینی گؤرَن بو ماکینانین خویدا فعالیته باشلاماسی باتی حیات طرزینین، ایش و ایشچی مفهومونون شهرده آنلاشیلماسینا یاردیمچی اولماقدا ایدی. بو ماکینانین اورَتدیگی ایلک باشلاردا یالنیز کئچه دن عیبارت ایدی. لاکین بو دا هم کؤچریلرین احتییاجلارینی برطرف ائتمکده، هم ده شهری تیجارت مرکزینه چئویرمه باخیمیندان چوخ اؤنملی ایدی. او گونون احتییاجلاری آچیسیندان باخیلدیغیندا بو نؤوع ایشلرین نه قَدَر اؤنملی اولدوغو آنلاشیلا بیلر. عباس میرزا بؤیوک بیر سئوینجله اطرافینداکیلارا دئییردی کی، بیر گون گله جک، آرتیق بو جور شئیلری ایدخال ائتمه یه جه ییک. آذربایجان اؤز ایستحصال ایمکانلاری ایله بوتون شرقین احتییاجلارینی تامین ائده جک. بو سؤزلر اونون حربچی اولماسینا رَغمن بیر ائکونومیست دوشونجه یه صاحیب اولدوغونو دا گؤستریر. تئهرانین اونا قارشی خسیسلیگینه، انگللمه لرینه، اینتریقالارینا قارشیلیق  اولاراق شاهزاده بیریجیک قورتولوش یولو کیمی آذربایجانین ایقتیصادی، تئکنیکی باخیمدان قالخینماسینی پلانلاییردی. عباس میرزا عاغلیندا داشیدیغی بؤیوک ساواشی باشلامادان اؤنجه گوجلو ائکونومیسی، اهالیسینین چوخو ساوادلی و آوروپادا تعلیم آلمیش متخصصلردن برخوردار اولان بیر آذربایجان، دوشونن، دوشوندورن، خورافاتدان آرینمیش فرقلی بیر آذربایجان اؤلکه سی یاراتماق ایسته ییردی. هر بیر آچیلیشدا شاهزاده اؤزو ایشتیراک ائدیردی. لاکین بو آچیلیشلارداکی ایزدیحاملاردا تئهراندان دستک آلان بعضی اینسانلار دا بو رئفورملارا قارشی شعارلارلا باغیرماقدان گئری قالمیردیلار. بونلار کافیر ایشلریدیر، دین الدن گئدیر دئیه باغیرانلاری عباس میرزا سَرت شکیلده جزالاندیرا بیلمیردی. چونکو اونلار بؤیوک شبکه اولاراق تئهران مولالاری و شاهزاده نین قارداشلاری ایله ایرتیباطدا اولان اینسانلاردی. شاهزاده اونلاری سوسدورماقلا یئتینیردی. اؤزللیکله آذربایجان دین عالیملرینین، دین خادیملرینین ده تاثیریندن یارارلانیردی. لاکین هئچ بیر شکیلده دین خادیملرینه گووَنمیردی. ایستر آذربایجانلی اولسون ایستر باشقا یئرلی. چونکو او بیلیردی کی، دین خادیملرینین دَییشیلمه سی مومکون اولمایان قارانلیق قافالاری علمه، بیلگییه و یئنیلییه قارشیدیر. ان اؤنملی رئفورملاردان بیری ده آذربایجانین شهرلری و کندلری آراسیندا ایتیظاملی پوست شبکه لرینی قورماسی ایدی. بو یئنی شبکه ده چاپارلارا(پوست مامورلارینا) گَرَکَن بوتون احتییاجلار نظره آلینمیشدی. مئهمانخانا کیمی ایستیراحت ائولری، موناسیب یئمکلر، چاپارلیق اوچون اویغون آتلار و دیگر بو کیمی احتییاجلار رئفورملارا نظارت ائدن هئییت طرفیندن یوخلانیلمیش و شاهزاده یه بیلگی وئریلمیشدی. رعیتلرین تویوغونو، یومورتاسینی وئرگی اولاراق زورلا آلان کند آغالاری عباس میرزانین تهدیدی اوزرینه بو ایشلریندن واز کئچمیشدیلر. واز کئچمیشدیلر، آنجاق رئفورم دوشمنلری جرگه سینه قاتیلمیشدیلار. شاهزاده آذربایجانین سینیرلاری اؤته سینده(فؤوقونده) ده حؤرمت قازانمیشدی. بعضی بؤیوک شخصییتلر و اؤلکه ده تاثیری اولان بیر چوخ اینسان دا اونا دستک وئریردی. بونلاردان ان اؤنملیسی تاریخی کیتاب اولان "ماثر سلطانی"  نین مؤلیفی ایدی. کئچن صحیفه لرده بو شخص حاققیندا بیلگی وئریلمیشدیر. بو شخص دنبلی خانیدانی سویوندان ایدی.  

***

 -1805-1826جی ایللر آراسیندا او قدر سفیر تئهرانا و تبریزه گل- گئت ائتدی کی، اونلارین هامیسی نین آدینی سایماق یورغونلوغا سبب اولار. لاکین بوتون بو سفیرلرین یازدیغی خاطیره لر، عباس میرزا ایله باغلی وئردیکلری بیلگیلر، بیزیم، شاهزاده حاققیندا گئرچک معلومات صاحیبی اولمامیزا یاردیمچی اولماقدادیر. بو بیلگیلر او دؤنمین اؤزللیگینی، شاهزاده نین کاراکتئرینی، ایدئآللاینی و تصوورلرینی  اؤیرنمه آچیسیندان آچار رولو اویناماقدادیر. بو آرادا اینگیلتره، روسیه، فرانسا گیزلین سئرویسلرینین قاجارییه نین گله جگی ایله ایلگیلی اولاراق مرکزی کشفییاتلارینا وئردیکلری بیلگیلر و راپورتلار دیققتی جلب ائتمکده دیر. هر اوچ دؤولتین گیزلین کشفییاتلارینین راپورتلارینا گؤره عباس میرزا پادشاه اولدوقدان سونرا قاجارییه نین باشکندی تئهراندان تبریزه داشیناجاقمیش. بونون اوچون ایسه بیر چوخ گئرچک وئریلره دایانان منطیقی ده یرلندیرمه لری مؤوجود ایدی: 1. عباس میرزا تبریزله اؤزدئشلشمیشدیر(عئینیلشمیشدیر). اؤز چئوره سینی تبریزده قورموشدور. او، آرتیق بوتون یاردیمچیلارینی و ایقتیدار ائکیپینی تبریزده اولوشدورموشدور و بو ائکیپی ایله اؤلکه  گئنئلینده ایقتیدارینی تطبیق ائتمک ایسته یه جک. 2. عباس میرزا تبریزین گلیشمه سی ایله باغلی چوخ ایشلر گؤرموشدور. بو ایشلری اؤزونون گله جک باشکندی اولاراق دوشله دیگی (خیال ائتدیگی) شهر اوچون گؤرمکده دیر. 3. فتحعلی شاهدان سونرا شاه اولاجاق عباس میرزا اوچون ان اویغون ایقتیدار مرکزی تبریز اولاراق گؤرونمکده دیر. چونکو تبریز مرکزلی بیر ایقتیدار صاحیبی اولان عباس میرزا هم رقیبلرینی آسانلیقلا اورتادان قالدیرا بیلر، هم ده آذربایجاندا باشلاتدیغی رئفورمونو اؤلکه  گئنه لینه داشییا بیلر. 4. عباس میرزا اؤزونو آذربایجانا چوخ بورجلو بیلمکده دیر. بو بورجلولوغون قارشیلیغی اولاراق  باشکندی آذربایجانا داشیماق کیمی گیزلین فیکرینی صؤحبتلری سیراسیندا سئزمک مومکوندور. 5. عباس میرزانین آذربایجاندا گئرچکلشدیردیگی رئفورملار سببی ایله آرتیق خاریجی اؤلکه لر ده تبریزه گله جگین باش کندی کیمی باخماقداده یرلار. اؤزللیکله دونیانین بؤیوک گوجلری تبریزی باشکند اولاراق گؤره جکلرینه ایندیدن آلیشمیشلار. چونکو اونلارا گؤره باشکند تبریز اولاجاغی تقدیرده بو اؤلکه ایله دیپلوماتیک موناسیبتلرین اینکیشافی داها راحات شکیلده اولاجاقدیر. تبریزده کی  رئفورملار سببی ایله بو شهر هم تئهراندان، هم ده دیگر شهرلردن داها چوخ غرب مدنییتینه یاخینلاشمیشدیر. شهرین غربلشمه سی اوچون آلتیاپی (زیربنا) عباس میرزا طرفیندن حاضیرلانمیشدیر. بو دا اونون باشکند اولماسی ایله ایلگیلی اولاراق اولوسلاراراسی باخیشین و افکاری عمومینین ساغلانماسی آنلامیندادیر.    

         تبریزی زیارت ائدن بیر چوخ سفیرلر شاهزاده نین یانیندا حددی-بولوغا چاتمیش ایکی اوغلونو و بیر ده گنج بیر قارداشینی گؤرمکده لر. شاهزاده بو گنج قارداشینی اؤز اوغوللاری قدر چوخ ایسته ییرمیش. ملیک قاسیم میرزا آدیندا اولان عباس میرزانین بو قارداشی سونرالار اورمونون حاکیمی اولاجاقدی. اونون حاققیندا کونت دئ سئرس (Kont de Sers) چوخ خوش سؤزلر سؤیله میشدیر. عباس میرزا بوش زامانلارینی اونلارا حصر ائدیر و تحصیللری ایله ماراقلانیر، معلیملریندن بیلگی آلیردی. عباس میرزانین کیچیک اوغلو جاهانگیر میرزا آتاسینا بیر چوخ سفرلرده ائشلیک ائدیر، اولایلاری واقعه نئویس کیمی قلمه آلیردی. اوندان "تاریخ نو (یئنی تاریخ)" آدیندا بیر کیتاب میراث قالمیشدیر.  

         داغلیق کندلرده یاشایان کندلیلر بئله، شاهزاده نین ایستیقبالینا وارماقدان چکینمیردیلر. اینگیلیس دیپلومات کئر پورتئر بیر کورد قاچاقچیلارینین باشچیسیندان ائشیتدیگی سؤزلری بو شکیلده قلمه آلماقدادیر: "شاهزاده نین امنییت و گووَن ساغلادیغی کند آداملاری شاهزاده کئچرکن بوتون عایله لری ایله بیر یئرده اونون ایستیقبالینا واریر و اونا دوعا ائدیردیلر. شاهزاده بو یوخسول کندلیلردن سووغات آلماغی یاساقلادیغی اوچون اونلار شاهزاده یه یاشیل یارپاق وئریر، یوللارینا گول سپیردیلر. لاکین ائله بو کندلیلر بیلسه یدیلر کی، کیرمانشاهین حاکیمی بو طرفلردن کئچمکده دیر، قورخولاریندان ان قورخونج دره لرده قاچیب گیزلنردیلر. 
"
         کوردلر خیرمان واختی گیزلندیکلری یئرلردن چیخیب آذربایجان کندلرینه هوجوم ائدیب، تالان ائدیردیلر. عباس میرزا بونلارلا هم سیلاحلی ساواشا گیریر، هم ده بیر چوخ کوردلری باشقا یئرلره کؤچوروب، اونلارا تاریملا(اکینچیلیکله) اوغراشمالاری اوچون تورپاق وئریردی. آنجاق حربی بیرلیکلره ده اونلارا دیققت ائتمه لرینی امر ائتمیشدی. اورمو کندلرینی کورد قاچاقچیلارینین یاغمالاماسیندان قورتاران عباس میرزایا آذربایجانین بو بؤلگه سینده آیریجا بیر سئوگی وار ایدی. بو بؤلگه لر هم ده آوشار سویونون بول اولدوغو یئر ایدی. چوخ مغرور داورانان آوشارلارا عباس میرزانین احتییاجی وار ایدی. سوواریلیگی بیر کولتور اولاراق تا قدیمدن اؤزلری ایله برابر داشییان آوشارلار عباس میرزانین ایسته یینه موثبت جاواب وئریب اوردونون سوواریلر قیسمینه قاتیلیردیلار. عباس میرزانین چتین گونلرینده ده بللی اولدو کی، آوشارلار عنعنه لردن گلن ائحتیراصلارینی اؤز ایچلرینده بوغاراق شاهزاده نین ایصلاحاتلارینا قارشی چیخمامیشلار.  

***

 -1817جی ایلده قافقازین حاکیمی ژئنرال یرمَلوف قاجارییه یه بیر ائلچی گؤندرمه قونوسوندا مرکزی راضی سالا بیلدی. یرمَلوف، قاجار دؤولتی حاققیندا هر کسدن داها چوخ بیلگیلی اولدوغونو ادعا ائدیردی. بو اوزدن ده روسیه نین قاجارییه ایله اولان ایلشکیلرینی ان دوغرو شکیلده یوروده جگینی دوشونوردو. یرمَلوفون هدفی قاجارییه نین روسیه ایله سینیر شهرلرینده کونسوللوق آچماق ایدی. دیگر طرفدن، روس اوردوسونون ماوراالنهره (چای اؤتسینه) هوجوم ائتمه سی اوچون خوراساندان کئچمه سی حاقدا شاهی راضی سالماق ایسته ییردی. لاکین یرمَلوفون گیزلین ساخلادیغی ان موهوم آماجی عثمانلییا قارشی قاجارییه ایله ایتتیفاقا گیرمک ایستمه سی ایدی. اونون هئچ بیر ایستگی گئرچکلشمه دی. شاه عثمانلییا قارشی روسیه ایله ایتتیفاغا گیرمک ایستمیردی، عباس میرزادا دا بئله بیر ایستک یوخ ایدی. دیگر طرفدن، روس اوردوسونون خوراساندان کئچمه سینه ده نه شاه نه ده عباس میرزا راضی اولمادیلار، چونکو اوردونون بورادان کئچرکن بو تورپاقلاری ایشغال ائتمیه جگی قونوسوندا هئچ بیر قارانت یوخ ایدی. کونسوللوقلارین آچیلماسی ایسه بیر سوره سونرایا ائرته لندی.  

         یرمَلوفون موریس دوکوتئزبوف آدلی چوخ اؤنمسیز بیر کاتیبی بو سفری آیرینتیلاری ایله قلمه آلمیشدیر.بو کاتیبین یازدیغیندان آنلاشیلیر کی، او، یرمَلوفلا شاهزاده آراسینداکی دوشمنلیکدن خبرسیز ایمیش.  

         روس هئییتینین یولو ایرواندان کئچمکده ایدی. بو هئییت 1807- جی ایلدن اعتیبارن ایروان ایالتینین ائلبایی(والیسی) اولان حسین خان سردار واسیطه سی ایله قاجار دؤولتی ایله تماسا گیرمکده ایدی.  

         هم تبریزده، هم ده تئهراندا بیرینجی آلئکساندرین سفیرینی بؤیوک بیر ایستیقباللا قارشیلادیلار. ایستیقبالین مؤحتشم اولماسینین ان بؤیوک سببی قاجار دؤولتینین روسیه نین تکلیفلرینین هئچ بیری ایله راضیلاشماماسی ایدی. دیگر طرفدن، عباس میرزا فورصتدن ایستیفاده ائدیب اؤز اوردوسونداکی یئنی دوزَن و دیسیپلینی دوشمنین ائلچیسینه گؤسترمک ایسته ییردی. سفیر تبریزین بیر نئچه آغاجلیغیندا ساده بیر تؤرنله قارشیلانمادی.  قیرخ توپ، سکسن سوواری و سککیز مین پییاده ایله قارشیلاندی.    

         شاهزاده، تبریزده کی  ساراییندا ائلچینی قبول ائتدی. بو سارای شاهزاده یه باغیشلانان تبریز اعیانلاریندان بیرینه منسوب ایدی. شاهزاده نین بیر نئچه آددیم آرخاسیندا آرتیق چوخ یاشلانمیش قایم مقام گؤرونمکده ایدی. ائلچی، شاهزاده یه ایمپئراتورون اؤز دست خططی ایله یازیلمیش مکتوبو وئردی. هئییت، شاهزاده نی ترک ائتدیگینده، عباس میرزا اولدوغو یئرده دوردو و سادجه اللری ایله ویداع علامتی گؤستریب ال ساللایاراق، اونلاری یولا سالدی. یرمَلوف هئچ بیر شئیی قاچیرمادان دیققته آلیردی. چونکو او، موسکووایا یازدیغی راپورتتلاریندا "عباس میرزا رئفورملاریندا باشاریلی اولور و گوجله نیرسه روسیه یه قارشی ساواش آچاجاق" کیمی اؤنگؤرولرده(پیش بینیلرده) بولونموشدو. عباس میرزا یرمَلوفون گلیشی اوچون توپلارین آتش ائدیب و گؤزله گؤرونه بیله جک بللی هدفلرین وورولماسینی ایسته میشدی. اؤزو ده توپچو اولان یرمَلوف، عباس میرزانین توپچولارینین بو قدر دقیق اولدوقلارینا گؤره دویدوغو شاشقینلیغینی گیزله ده بیلمیردی.  

         دوکوتئزبوفون وئردیگی بیلگیلره گؤره او زامان شاهزاده نین یانیندا بولونان هیند اوردوسونا منسوب اینگیلیسلر ده وارمیش. او، بو آداملارین آدینی بو شکیلده یازماقدادیر: آلبای لیندسی، آلبای مئکینتاش، مینباشی هارت، یوزباشی ویلاک* و دوکتور کارمک. روسیه هئییتی بونلارلا داها یاخین موناسیبت قورماغا چالیشدی.   

 - 1814جو ایل اینگیلتره-قاجارییه آنلاشماسینا گؤره هیندیستان اوردوسونا منسوب آلبایلار شاهزاده نین یانیندا بولونمالی و تجروبه لرینی اوردونون ائییتیمی اوچون سفربر ائتمه لی ایدیلر. شاهزاده بو آلبایلاری دایما یانیندا بولوندوروردو. آنجاق ویلاک هم ده بونون اؤته سینده  اؤز دؤولتینه داها باشاریلی اولدوغونو، باشقا ایشلرین ده عهده سیندن گله بیله جگینی گؤسترمک ایسته ییردی. بو اوزدن ده هیند اوردوسوندان گلمیش هئییتین گئری دؤنوشو اوچون هر تور چابا گؤسترمکده ایدی و سونوندا دا بو ایشی باشاردی. ویلاکین عباس میرزا ایله یاخشی موناسیبتی یوخ ایدی. بو ایللر عرضینده شاهزاده ویلاک هئییتیندن شرق دیللری اوزمانی اولان دروموند کمپیل آدیندا بیر دوکتورلا دوستلوق موناسیبتی قورموشدو. ائلجه ده کئر پورتئرله یاخین موناسیبتی وار ایدی. کئر پورتئر بوش واختلاریندا رسساملیقلا مشغول اولوردو.  

         کئر پورتئر 1820- جی ایلده شاهزاده نین یانیندا تبریزدن تئهرانا یولچولوق ائتمیشدی. اوزون یولچولوق اونلاری بیر آز بیر- بیرینه یاخینلاشدیرمیشدی. او، اؤز خاطیره لرینده بو سفرله ایلگیلی گئنیش بیلگی وئرمکده دیر. یول بویونجا شاهزاده ناپولئونون دئوریلمه سیندن دویدوغو راحاتسیزلیغی اعتیراف ائتمیشدیر. کئر پورتئر بو یولچولوق اسناسیندا شاهزاده نین بعضی تؤره لره قارشی دویدوغو نیفرتی ده اؤیرنمیشدی. اؤزللیکله شاهزاده بعضی بؤیوک وظیفه لی شخصلرین قارشیسیندا حیوان قوربان کسمه تؤره سینه نیفرت ائدیرمیش. شاهزاده واردیغی یئرلرده قوربان کسمه نی یاساقلاماسینا قارشین، یول بویونجا اونا هدیه ائدیلن تمیز بال و بعضی اینجه قابلاری بؤیوک ذؤوقله قبول ائدیردی. کئر پورتئر شاهزاده نین تبریزده کی  ساراییندا دوکتور دولافوس آدیندا بیر یابانجی ایله ده تانیش اولور. لاکین بیر چوخ دونیا اؤلکه لرینی گزمیش بو یابانجینین میللییتی حاققیندا بیلگی وئرمه مکده دیر. اوزون یولجولوقدان دولایی اورتایا چیخان یورغونلوق، یولچولوغون دوزَنینی پوزموشدو. کاروانین چوخ اؤنونده یوروین شاهزاده نین قادینلاری بیر سوره لیگینه باشقا یولچولارلا برابر یولچولوق ائتمک زوروندا قالدیلار. اونلار دؤرد خانیم ایدی. گؤزل آتلار اوستونده، زررین پالتارلار گئیمیش بو قادینلارین صورتلری ده اؤرتولموشدو. چوخ قیسا سوره لیگینه برابر یوروین یولچولوقدان سونرا تکرار اونلار اؤنه واریب و گرکن مسافه نی آلدیلار. شاهزاده ائله بیر توتوم ایزلمکده ایدی کی، کیمسه اونون عایله سی حاقدا دئدی- قودو قایناغی اولاجاق بیلگی ائدینمه سین. بو سببدن ده او گونه قدر کیمسه کئر پورتئر قدر اونون عایله سی حاقدا بو قدر بیلگی ائدینمه میشدی. سلطانییه یه چاتدیلار. سلطانییه ده شاهزاده، کئر پورتئره بو یئر حاقدا بیلگی وئردی کی، بو اسکی شهر تقریبن بئش یوز ایل اؤنجه خودابنده آدی ایله بیلینن سلطان اولجایتو طرفیندن تاسیس ائدیلمیش، لاکین بوتون چابالارا رغمن بو شهر تورپاغا باتمیش، یوخ اولموش و اوندان سادجه بسیط گؤرونتولر میراث قالمیشدیر.  

         کئر پورتئرین وئردیگی بیلگیلردن آنلاشیلیر کی، او زامان زنگان مؤحکم قالالارلا چئورَلَنمیش کیچیک بیر شهر ایمیش. پورتئر، عباس میرزانین قارداشلارینین اونا قارشی اولان حسدلری حاقدا دا بیلگی وئرمکده دیر. اراکا یاخین کیچیک بیر ایالت اولان خمسه نین ائلبایی (والیسی) عباس میرزانین کیچیک قارداشلاریندان بیری اولان عبدالله میرزا ایدی. باخمایاراق کی، عباس میرزانین ولیعهد اولدوغونو بیلیردی و قورال(قایدا) ایجابی ولیعهد بوردان کئچرکن اونون ایستیقبالینا وارمالی ایدی، لاکین عباس میرزانی قارشیلاماسین دئیه، خمسه نی ترک ائدیب، تئهرانا گئتمیشدی. بو دا شاهزاده یه قارشی بؤیوک بیر حقارت ساییلیردی. عباس میرزا بو حقارته اعتیناسیز قالمادی. زنگاندا بولوندوغو مدتجه هئچ بیر هدییه نی قبول ائتمه دی و لازیم اولان شئیلری اؤزو آلدیرتدی.  

         آنجاق قزوینده بؤیوک بیر ایستیقبال تؤره نی گئرچکلشدی. قزوینین ائلبایی علی ناغی میرزا بؤیوک بیر تؤرنله بؤیوک قارداشینین ایستیقبالینا واردی. ایکی قارداشین گؤروش زامانی بیر-بیرلرینه گؤستردیکلری ایلگی اونلارین قارشیلیقلی صمیمییتلرینی اورتایا قویماقدا ایدی.  

         کرج، تئهرانین قیرخ آغاجلیغیندا و عئینی آدلی بیر چایین کناریندا یئرلشمیشدیر. فتحعلی شاه سلطنتینین ایلک ایللرینده بورادا بؤیوک بیر شهر یاپدیرماق ایسته میشدی. لاکین سونرادان بو ایستگیندن واز کئچمیشدی. بو گون کرجده قاجار دؤنمینه عاید اولان یاپیتلاردان(اثرلردن) سادجه سولئیمانییه سارایینین قالیتلاری قالماقدادیر.  

         سولئیمانییه یه چاتدیقلاریندا عباس میرزا چوخ دالغین گؤونوردو. کئر پورتئر، عباس میرزانین بئله اندیشi لی گؤرونمه سینین سببینی دوکتور دولافوسدان سورور. معلوم اولور کی، شاهزاده نین اندیشه لی گؤرونمه سینه سبب اولان اونون اؤزل حکیمی دوکتور کمپیلین آغیر خسته اولوشو ایمیش. بیر نئچه دوغو دیللرینی بیلن دوکتور کمپیلین آغیر خسته لنمیش و اؤلوم یاتاغیندا یاتماقدا ایدی. دوکتور دوفولاس و کئر پورتئر کمپیلی یاخیندان گؤروب حالینی بیلمک اوچون اونون زیارتینه گئتدیلر. هر ایکیسی اونو گؤردوکلرینده ساغالاجاغینا دایر اومودلارینی ایتیردیلر. لاکین یئنه ده کمپیل اونلارین گلیشینه سئوینمیشدی. اونلار خسته دن آیریلماق زوروندایدیلار. چونکو عباس میرزا ایله برابر تئهرانا گئتمه لی ایدیلر. عباس میرزا کمپیلین ساغالما احتیمالینین اولمادیغینی اونلاردان ائشیتدیکدن سونرا داها چوخ اوزولدو. عباس میرزا اؤزل حکیمی کمپیلین زیارتینه گئتدی. اونا ساغالما و ساغلیق دیلکلرینی ایله تیب(چاتدیریب) آیریلدی، تئهرانا یولا دوشدو. یول یاری اولمادان کمپیلین اؤلوم خبرینی اونا سؤیله دیلر. عباس میرزا اوزونو اینگیلیسلره توتاراق دئدی: بیلمیرم قوربتده جان وئرن سیزین یوردداشینیز اوچون، یوخسا اؤز دوستومون اؤلومو اوچون آغلاییم. موسافیرلر عباس میرزانین گؤزلریندن آخان یاشا تانیق اولدولار.  

***

         ولیعهد یای آیلارینی خویدا کئچیریر و اوردوسونون بؤیوک بیر بؤلومو شهرین کناریندا یئرلشیردی. اونون هر ایلین یاییندا خویدا اولماسی بو شهرین بؤیومه سینه، تیجارت مرکزی اولماسینا سبب اولموشدو. شهرده بیر چوخ آغاج اکیلمیش و شهرین گؤرونومو قیسا بیر مدتده دَییشمیشدی. عباس میرزا اوچون خوی آیریجا حربی بیر اؤنم داشیماقدا ایدی. چونکو دایما ساواشا حاضیر حالدا بولوندوردوغو اوردوسونون ائییتیمی و مشقلری بو شهرین چئوره لرینده اولوردو.   

 - 1806جی ایلده عثمانلی پاشالاری ایله ساواشا دؤنوشن ایختیلاف هله ده حلل اولمامیش قالماقدا ایدی. زامانلا بو ایختیلاف بؤیومه یه باشلاییب و 1821-جی ایلده گئنیش چاپلی ساواشا دؤنوشدو، آنجاق بو دفعه کی لوکال بیر ساواش دئییلدی. ساواش قوزئی باتیدان گونئی باتییا قدر اوزون بیر سینیر بویونجا باشلامیشدی. کیرمانشاهین ائلبایی (والیسی) محمدعلی میرزا دؤولتشاهی بؤیوک بیر تعرضه باشلامیشدی. دؤولتشاهی اؤز سوواریلرینی سورعتله سینیرا چاتدیرماغی باشارمیش و چوخ آسان مووففقیت الده ائتمیشدی. چونکو قفلتن هوجوما اوغرایان بغداد ائلبایی داوود پاشا هم حاضیرلیقسیز یاخالانمیشدی، هم ده قارشی قویا بیله جک اؤنملی گوجو یوخ ایدی. قاجار طرفی بو ساواشا چوخ حاضیرلانمیشدی. بورادا بئله بیر سوال اورتایا چیخیر کی، بو قدر ایقتیدار حریصی اولان دؤولتشاهی ندن بغدادی ایشغال ائتمه میشدیر؟ عجبا خاریجی دؤولتلرین موداخیله سیمی اولموشدور، یوخسا عراق دین خادیملریمی بو ساواشا قارشی چیخمیشدیلار؟ چونکو شیعه نین اینانجینین اؤنملی رهبرلری بو اراضیلرده اویوماقدادیر. بو شهرلری ساواش یولو ایله اله کئچیرمک اوچون هولاکو خان قدر دینسیز اولماق گرَکیردی. لاکین دؤولتشاهی شیعه گلنَکلرینه چوخ باغلی ایدی. دین خادیملرینین فتوالاری ایله حسابلاشیردی. اؤزللیکله ده عباس میرزانین یئرینی آلماق اوچون دین خادیملرینین دستگینی آلمیش دورومدا ایدی. عجبا دین خادیملریمی دؤولتشاهینین عراقی ساواشلا ایستیلا ائتمه سینی اؤنله دیلر؟ نجف و کربلا کیمی شهرلرین توپ آتشینه توتولماسی شیعه مذهبینین موقدساتینا توخونماق آنلامیندا ایدی. لاکین بوتون بو دلیللرین اؤته سینده ان اؤنملی مسئله اونون جیسمی وضعییتینین دَییشمه سی ایدی. او زامان 35-36 یاشلاریندا بولونان دؤولتشاهی چوخ گوجلو بونیه سی ایله مشهور ایدی. آنجاق اورَک آغریسی اونو یاخالادی و چوخ کئچمه دن آغیر بیر قیزدیرمایا موبتلا اولدو. بو اوزدن ده بغداد پاشاسی ایله بؤیوک ساواشا گیرمه دن گئری دؤنمک زوروندا قالدی. گئری دؤنوب و خسته لیگینه شفا آختارماق ایسته ییردی. کَرَند کندینده حیسس ائتدی کی، اؤلمک اوزره دیر. بو کندده کؤهنه و آرتیق ایستیفاده ائدیلمه یَن سؤکوک بیر قالانین دیوارلارینا سؤیکه نیب جان وئردی. اونون جسارتی و شجاعتی اینکار ائدیلمز ایدی، لاکین حسد اونو محو ائتمیشدی. دؤولتشاهینین اؤلومو عباس میرزانی اونا قارشی یؤنلمیش حسدلردن راحات ائتمه دی. دؤولتشاهینین حسد میراثینی باشقا قارداشلاری داشیماقدایدیلار.  

         آنجاق بو ساواشین اؤنملی قیسمی قارس، بایزید، ارضروم چئوره لرینده گئتمکده ایدی. ساواشا سبب اولان پروبلئملری دیپلوماتیک یوللا دا چؤزمک مومکون ایدی. لاکین عثمانلی طرفی ساواشماقدا قرارلی گؤرونوردو. اؤزللیکله ده کورد قاچاقچیلار آذربایجان کندلرینی تالارکن عثمانلی طرفیندن دستَک گؤروردولر. آذربایجان تاجیرلری سویولور و کندلیلرین، کؤچریلرین قویون سورولری غارت ائدیلیردی. بوتون بو سویغونچولار ایسه عثمانلی اراضیسینده یاشایان کوردلر ایدی. قاجار دؤولتینین بونلاری اؤنله مه اویاریلارینا(خبردارلیغینا) عثمانلی دیققت ائتمیردی.  

         عباس میرزا بو دیلداش قونشو ایله ساواشماق ایستمیردی. بو اوزدن ده باریش یولو ایله مسئله نین حللینه چالیشیردی. لاکین 1807- جی ایلین پاییزیندان اعتیبارن ایروانین ائلبایی اولان سردار حسین خان بئله دوشونموردو. چونکو ایروان ائلبایی اوچون عثمانلی ایله ساواش داها فایدالی ایدی. سونرالار بللی اولور کی، روسیه دا ایروان ائلبایینی بو ساواشین بؤیومه سینه تحریک ائتمیش، وعدلرده بولونموشدور. بو ایللر عرضینده ایروان ائلبایینین ایمکانلاری بؤیوموشدو. اؤزل ستراتئژی اؤنه می اولان ایروان اوچون فتحعلی شاه دا دیققت یئتیرمکده ایدی. ایروانین گوجلو اولماسی روسیه یه قارشی چوخ اهمییتلی ایدی. روسلار ایرواندا بیریکمیش بو ساواش ایمکانلارینی عثمانلییا قارشی قوللانیب اورتادان قالدیرماق ایسته ییردیلر. چونکو روسیه نین سونراکی پلانلارینا قارشی ایروانداکی حربی اوسلر(üs- قرارگاه) تهدید عنصرو کیمی گؤرونوردو.  

         حسین خان قزوینده یاشایان قاجار سویونون بیر بویونا منسوب ایدی. لاکین زنگین بیر سویدان دئییلدی. آنجاق ساواش قابیلییتی یوکسک اولدوغو اوچون آغامحمد خان زامانیندان موختلیف پوستلاردا اولموش، ترققی ائتمیش و نهایت ایروان ائلبایلیغینا قدر یوکسلمیشدی. ایشینی قوللوقچولوقدان باشلایاراق گئنیشلتمیشدی. موریئر اونو 1814-جی ایلده گؤرموشدور. بو زامان چوخ یاشلی اولان ایروان ائلبایی هله ده گنجلیک دویغوسوندان محروم دئیلمیش. حسین خان کسینلیکله عباس میرزادان خوشلانمیردی. شاهزاده نین رئفورملاری اونو چوخ عصبلشدیریردی. چونکو آذربایجانداکی حیات طرزینین یاخشیلاشماسی بیر گون فتحعلی شاهی تحریک ائده بیلردی کی، ایروانین دا یؤنه تیمینی آذربایجانلا بیر یئرده عباس میرزایا تاپشیرسین. بو اوزدن ده عباس میرزایا قارشی ایچین ایچین دوشمنلیک دویغوسو بسله مکده ایدی و اینتیقام آلماق اوچون موناسیب فورصت آختاریردی. آنادولونون کؤچری تورک حئیدرانلو طایفاسی بیر نئچه باهار ایدی کی، قویون سورولرینی گتیریب سلماسین اؤروشلرینده اوتاریردی. حسین خان بونو ان اویغون ساواش آراجی کیمی قوللاناراق اونلاری اذیت ائتمه یه باشلادی، بونا قارشیلیق ایسه ارضروم ائلبایی محمد پاشادان گلدی. محمد پاشا بو تورپاقلاری عثمانلییا قاتماق ایسته دی. محمد پاشا دئییردی کی، حئیدرانلو طایفاسینین چوخو اورادا یاشاییر. بو اوزدن ده بیزیم سورولرین اورالاردا اوتلاماسینا موساعیده ائدیلمه لیدیر. عباس میرزا اؤنجه باریش یولونو دئنه دی. بو سببدن ده تبریزین بؤیوکلریندن بیریسینی هئیتله برابر موذاکیره اوچون گؤندردی. لاکین محمد پاشا ائلچی ایله چوخ پیس رفتار ائتدی. اونلارین اللرینین باغلانیب زیندانا آتیلماسی امرینی وئردی. عباس میرزایا دا بیر مکتوب یازاراق یئنه ده ادعا ائتدی کی، او تورپاقلار عثمانلییا عایددیر.  

         عباس میرزا ساواشا گیرمک اوچون آتاسیندان ایذن ایسته دی. عباس میرزا آذربایجان اوردوسونا هوجوم امری وئردی. عثمانلی پاشاسی بو میقیاسدا حمله نی گؤزلمیردی. عباس میرزانین اوردوسو قیسا سوره ده سلماسین جیوارینی عثمانلیلاردان بوشالتدی. اؤز هوجومونو داوام ائدن شاهزاده وان و چالدیرانی دا اله کئچیردی. اؤزللیکله چالدیراندا عثمانلی اوردوسو بؤیوک مغلوبییته اوغرادی، بیر چوخ اسیر آلیندی و ایکی قبضه توپ دا اله کئچیریلدی. ساواش اثناسیندا شیعه دین خادیملرینین آنلاشاراق وئردیکلری فتوالار اورتایا چیخدی. دین خادیملرینجه موسلمانلار آراسیندا ساواش اولمامالی ایدی. بو ساواش داوام ائدرسه ایسلامین دوشمنلری بو دورومدان یارارلانا بیلردی. دین خادیملری طرفیندن گلن بو یوغون باریش ایستکلری اوزَرینه عباس میرزا بوتون عثمانلی اسیرلرینی هئچ بیر قارشیلیق ایستمه دن سربست بوراخدی. لاکین شاهزاده نین بو داورانیشی سرعسگرییه* یه تاثیر ائتمه دی. پاشا بیر طرفدن تورپاققالانی اله کئچیرمک ایسترکن، دیگر طرفدن، ده ارضرومدا گوج بیریکدیریردی. بوتون یاخین شهرلردن پاشا اوچون یاردیم گلیردی. چوخ کئچمه دن بللی اولدو کی، محمد پاشا اللی مین نفرلیک بیر اوردو تشکیل ائتمیش و بؤیوک هوجوما حاضیرلاشیر.  

         عباس میرزانین خویدا باریندیردیغی اوردوسونون سایی چوخ دئییلدی. وئریلره گؤره شاهزاده نین خویداکی اوردوسونون میقداری اون میندن آرتیق دئییلمیش. عباس میرزا تبریزدن و باشقا یئرلردن یاردیما گلن اوردونو بکله مه دن بو اوردونون کوموتانلیغینی اوستله نیب هوجوما باشلادی. چوخ بؤیوک بیر سورعتله عثمانلی سینیرلارینی باسیب کئچدی. شاهزاده، ساواشی عثمانلی تورپاقلاریندا داوام ائتمک ایسته ییردی. اؤزللیکله ارضروما گلمکده اولان عثمانلی بیرلیکلری بو شهره چاتمادان ارضرومو اله کئچیرمک ایسته ییردی. شاهزاده، عثمانلی اوردوسونون هم تئکنیک، هم دوزَن و هم ده کمیت اولاراق قاجار اوردوسوندان داها اوستون اولدوغونو بیلمکده ایدی. بو اوستونلوگو سورعتلی بیر عملییاتلا اورتادان قالدیرماق ایسته ییردی. شاهزاده نین اوردوسو گونده اوتوز آغاج ایره لی گئدیردی. بو دا فرانسا هئییتیندن میراث قالان تعلیماتین محصولو ایدی. بو ساواش عباس میرزانین پلانلادیغی کیمی یورودو. شاهزاده بو ساواشدا غالیب اولدو. اینگیلیس تاریخچیلرین یازدیغینا گؤره دوروم بئله اولونجا عثمانلی طرفی باریش تکلیفینده بولونموش. عثمانلی طرفیندن اؤنریلن باریش پلانینین ایلکین مادده سینده عباس میرزانین عثمانلی تورپاقلارینی ترک ائتمه سی قئید اولونوردو. عباس میرزا هر آن روسلارین هوجومونو گؤز اؤنونده بولوندوردوغو اوچون بو تکلیفی قبول ائدیب و گئری چکیلدی. عباس میرزا ساواشین داوام ائتمه سیندن یانا دئییلدی. چونکو ساواش داوام ائتدیکجه روسلارین قارشیسیندا ساوونما گوجو ده آزالیردی. عباس میرزا اؤزونو و اوردوسونو مغلوب اولدوغو ساواشین اینتیقامینی روسلاردان آلماق اوچون حاضیرلاییردی. باریش آنلاشماسی 1823-جو ایلده "ارضروم آنتلاشماسی" ایله سونوجلاندی. بو آنتلاشمایا گؤره هر ایکی طرف بیر-بیرلرینین سینیرلارینی رسمن تانیییردیلار.  

 -1821-1823جو ایللر عثمانلی- قاجار ساواشینین آیرینتیلاری حاقدا عباس میرزادان قالان بیر نئچه مکتوب بیلگی وئرمکده دیر. بیر آذربایجان اوردوسو عسگرینین ان آز اوچ عثمانلی عسگری ایله ساواشدیغی بو ساواشین آیرینتیلاری حاقدا ان مؤعتبر بیلگی سادجه شاهزاده نین عؤمرونون سونلاریندا یازدیغی بیر نئچه مکتوبدا عیان اولماقدادیر. بو مکتوبلار دا اولماسایدی آذربایجان اوردوسونون نئجه و نه شکیلده غالیب گلدیگی سیرلر دومانلیغیندا قالاجاقدی. عباس میرزادان میراث قالان اوتوز مکتوبدان آنجاق اوچو بو ساواش حاققیندا ایپ اوجلاری وئرمکده دیر. بو مکتوبلارین بعضیلری تام ساواش مئیدانیندا یازیلمیش بیر پسیکولوژینی آندیرماقدادیر. شاهزاده، چوبان اوغلو آدیندا بیر ساواش مئیدانیندان آد چکمکده دیر کی، بو آد سادجه عباس میرزانین مکتوبلاریندا و بیر ده ژنرال پاسکئویچین خاطیره لرینده قئید اولونماقدادیر. باشقا هئچ بیر قایناقدا بو آدا راستلانیلماماقدادیر. عباس میرزا، اوغلو محمد میرزایا یازدیغی مکتوبوندا چوبان اوغلو ساواش مئیدانینداکی ظفرینی لاچین خان لقبلی بیر کوموتانا بورجلو اولدوغونو یازیر.  لاچین خان لقبلی بو آذربایجان اوردوسو کوموتانلاریندان اولان بیر نفر آدینین و کیملیگینین گیزلین قالماسینی و یالنیز لقبینین بللی اولماسینی عباس میرزادان خواهیش ائتمیشدیر! آنجاق عباس میرزا اؤز مکتوبلاریندا بو کوموتانینی او قدر اؤنمسه ییر، اونون حاققیندا او قدر غورورلا دانیشیر کی، بئله بیر شخصییتین تاریخده مجهول قالماسی آدامی حئیرتلندیریر. بو بؤیوک اینسان کیم ایمیش کی، هئچ شوهرت آرخاسینجا اولمادان آذربایجان اوچون بو قدر فداکارلیق ائتمیش، باش کوموتاندان دا ایسته میش کی، اونون آدی گیزلین قالسین و یالنیز گرَکدیگینده لقبی تلففوظ ائدیلسین. تاریخ بو جور شخصییتلره آز راستلانمیشدیر. بؤیوک بیر ایمپئراتورلوغون، عثمانلی اوردوسونو مغلوب ائدن بیر کوموتان آدینین چکیلمه سینی ایستمه میشدیر!  

         بو شخصییتین کیملیگی حاققیندا تثبیت و تصوورده بولونا بیلمه میز اوچون 19- جو عصرین اووَللرینده کی  اولایلاری اینجله مه میز لازیم اولاجاق. یعنی شرقی گورجوستانین روسیه یه ایلحاق ائدیلدیگی زامانلارا دؤنمه میز گرَکَجَک.  

        بیرینجی ائرکلینین اوغلو شاهزاده آلئکساندر میرزا اؤز قارداشی اوغلو تهمورثله قاجار دؤولتینین اراضیسینده یاشایا بیلمه لری اوچون فتحعلی شاهین ایذنینی آلمیشدی. اونلار قاراباغ ساواشی زامانی تبریزده یاشاییردیلار. شاهزاده ایله چوخ یاخین موناسیبتدَیدیلر. بو موهاجیرلرین یالنیز اولدوقلارینی و یا عباس میرزانین ساراییندا اؤزلرینی اوتانقاج قوناق کیمی آپارمالارینی، مغلوب و آشاغیلیق کومپلئکسی ایچینده اولدوقلارینی دوشونمک یانلیشدیر. ترسینه، باقراتییون شاهزاده لری اؤز عایله عوضولری ایله برابر طرفدارلارینی دا گتیرمیشدیلر. بونلارین بیر نئچه یوز سوواری اولوشدورا بیله جک ایمکانلاری وارمیش.  

         کئچن صحیفه لرده ده گؤردویوموز کیمی، شاه و عباس میرزا شرقی گورجوستانداکی خالق آیاقلانمالاری قییاملhرا چوخ اومید ائدیردیلر. گورجوستاندان قاجارییه یه ایلک موهاجیرت قاجار-روسیه ساواشی زامانی باشلادی.   

         ایللر کئچدی و قاجارییه ظفر قازانماق یئرینه بؤیوک مغلوبییتلره معروض قالدی. گولوستان آنتلاشماسی دا ایمضالاندی. لاکین عباس میرزانین باقراتییون شاهزاده لرینه قارشی اولان حؤرمتی هئچ آزالمادی. 20 ایل بویونجا تبریزده یاشایان باقراتییون شاهزاده لری آرتیق آذربایجان کیملیگینه آلیشمیش و آذربایجانین بیر پارچاسی اولموشدولار.1821-1822 ایللر آراسیندا عباس میرزا عثمانلی ایله ساواشارکن باقراتییون عایله سینه منسوب باشقا بیر شاهزاده ده عباس میرزایا گلیب و شاهزاده دن اونو قبول ائتمه سینی ایسته دی. عباس میرزانین دوز- چؤرگینی دادیب و اونون دوز- چؤرگینه صادیق قالاجاغینا آند ایچدی. او، 12-جی قئورگین اوغوللاریندان بیریسی ایدی. 12- جی قئورگین گورجوستانا حؤکم ائدن سون امیر ایدی. بو شاهزاده گورجوستاندا روسلارا قارشی دیرَننلره قاتیلمیش، آنجاق بو جور موباریزه ایله او بؤیوک و قوجامان ایمپئراتورلوغون گئری پوسکورتولمه سینین مومکون اولمایاجاغینی آنلامیش و اؤلکه سینی ترک ائدیب تبریزه یولا دوشموشدور. لاکین او زامان قاجارییه ایله روسیه ساواش حالیندا اولمادیقلاری اوچون بو ایشینی گیزلینجه ائتمیشدی. البتته بو شاهزاده بیر چوخ یانداشلاری ایله برابر گلمیشدی. حتّی سینیردان کئچرکن روسلار اونلارین مغلوب ائدیلمز  و وو- قاچ(پارتیزانی) ساواشینین اوزمانلاری اولان کؤچریلر اولدوقلارینی سانمیش و ایشلری اولمامیشدیر.  

         بو گورجو شاهزاده سینین اؤز کیملیگینی گیزلین ساخلاماسینین باشقا بیر سببی ده وار ایدی. او، گورجوستاندا قالان ائولادینی اؤز زنگین میراثیندان محروم ائتمک ایستمیردی. چونکو اونون روسیه نین ان سئویمسیز دوشمنی عباس میرزانین یانیندا اولماسی بللی اولسایدی، روسلار درحال اونون مال وارلیغینا ال قویاجاقدی. بو اوزدن ده آذربایجان اوردوسونا قاتیلدیغیندا آذربایجاندا چوخ یایغین اولان و باهادورلوق آنلامی داشییان لاچین خان لقبینی آلمیشدیر. لاچین خان بیر طرفدن آذربایجاندا یاشایا بیلمه سی اوچون عباس میرزادان خواهیش ائتمیشدی کی، اونون حاققیندا فتحعلی شاهلا دانیشسین، دیگر طرفدن ده کیملیگینین آچیقلانماماسی اوچون ریجادا بولونموشدو.  

 1823- جو ایلین یایینا دؤنه لیم. عباس میرزا اؤز اوردوسونو چوبان اوغلوندا یئرلشدیرمیشدی. آنجاق عباس میرزانین مکتوبلارینین اینجَلنمه سی ایله چوبان اوغلونا حاکیم اولان راحاتسیزلیق و ایضطیرابلی حاللاری آنلاماق مومکوندور. عباس میرزا منصب صاحیبلرینی چاغیرمیش و بیر مشورت شوراسی تشکیل ائتمیشدی. جاسوسلارین عثمانلی اوردوسو ایله ایلگیلی گتیردیگی بیلگیلر دَیَرلندیریلیردی. بعضی بیلگیلر چوخ آشیری سَوییه ده ایدی. گویا ارضروم پاشاسی یئتمیش مینلیک اوردو و یوز قبضه توپلا هوجوما حاضیرلاشیرمیش. نئجه قرارا گلمه لی ایدیلر؟ سورعتله بؤلگه دن اوزاقلاشمالیمی ایدیلر، یوخسا چوخ ساییدا اولان عثمانلی اوردوسونا هوجوممو ائتمه لی ایدیلر؟ شاهزاده هوجومدان یانا ایدی. آنجاق منصب صاحیبی کوموتانلارین چوخو هوجوما قارشییدیلار. اون ایل سونرا عباس میرزا یازدیغی مکتوبوندا هوجومون باش توتماسیندا لاچین خانین ائتکیلی اولدوغونو یازاجاقدی: "لاچین خان مالینی، جاوان اوغلونو فدا ائدَرَک منیم حیاتیمی قورتاردی. منه ظفر شرفی قازاندیردی"
  و "اگر بیرجه گون گئج گلسه ایدی نه من اولاجاقدیم، نه سن، نه ده اؤلکه میز."
   گؤروندویو کیمی بو مکتوبلاردا شاهزاده نین درین کدری و لاچین خانین اونون اوغروندا نه قدر فداکارجا داورانماسی حیس ائدیلمکده دیر. عباس میرزا، بوتون اوغوللاری و گورجو یانداشلاری ایله برابر ساواشا قاتیلماقدا قرارلی اولان و قارشیلیغیندا دا هئچ بیر شئی ایستمه یَن گورجو شاهزاده سی ایله نئجه داوراناجاغینی بیلمیردی. بو گورجو شاهزاده سینین یالنیز بیرجه ایستگی وار کی، اگر بو ساواشدا اؤله جک اولورسا، آدی و کیملیگی آچیقلانماسین. باشقا بیر ایستگی ده عباس میرزانین اونو سوواریلرین کوماندانی ائتمه سی ایدی.   

         ساواش سیراسیندا لاچین خانین اوغلو آلئکساندر میرزا اؤلور. اوغلونون اؤلومونه شاهید اولان لاچین خان ساواشدان گئری چَکیلمیر. عباس میرزا مکتوبوندا یازیر کی، "یوردوندان سورگون اولموش و چوبان اوغلوندا اؤلن بو گنجین اؤلومونه بوتون اوردو، حتّی آتلار دا آغلاییردی."

***

         عثمانلی ایله ساواش و ظفر آذربایجان اوردوسو اوچون بؤیوک اؤزونه گووَن ساغلامیشدی. شاهزاده بو ساواشدان سونرا آذربایجان اوردوسونا اولان گووَنینی بوتونلشدیرمیشدی. عباس میرزا، ارضروم باریش آنلاشماسینین هَمَن ایمضالانماسیندان یانا ایدی. تام بو سیرالاردا اون ایکی ایل سونرا شاهزاده نین اؤلومونه سبب اولاجاق خسته لیک باش قالدیرمیشدی. شاهزاده نین اوغلو جاهانگیر میرزا یازیر کی، عباس میرزا، اونو اؤلدورَجک خسته لیگین ایلک بلیرتیسینی ارضروم آنتلاشماسی عرفه سینده حیس ائتمیشدیر.  هئچ شوبهه سیز کی، بو خسته لیک شاهزاده نین چوجوقلوق زامانیندا یاخالاندیغی، لاکین عباس میرزانین گوجلو ایراده سی حسابینا رام ائدیلمیش و سونرادان تکرار باش قالدیران خسته لیک ایدی. 1810-1812-جی ایللر آراسیندا شاهزاده نین اؤزل حکیمی دوکتور کارمک اونو اؤلوم آیاغینا قدر گتیرن بیر خسته لیک حاققیندا بیلگی وئرمکده دیر. بو خسته لیک زامانی شاهزاده آلتی آی آیاغا قالخا بیلمه میشدیر. دوکتور کارمکین او زامانکی تشخیصینده شاهزاده نین سوموک وَرَمینه توتولدوغو قئید اولونماقدادیر. عئینی زاماندا شاهزاده نین قارا جیگر خسته لیگی ده وار ایمیش.  

         جاهانگیر میرزا و دیگر عایله  عضولری اؤز خاطیره لرینده شاهزاده نین بو خسته لیگه یاخالانماسی ایله ایلگیلی دقیق زامان بَلیرتمه مَکده ده یرلر. وئریلن بیلگیلر اساسیندا بیلمک اولمور کی، شاهزاده عثمانلی- قاجار ساواشیندان اؤنجه، یوخسا سونرا بو خسته لیگه یاخالانمیشدیر.   

" بؤیوک سیناق "
گیریش
          روسیه نین شرقه دوغرو گئنیشله مه سییاستی گئج-تئز آذربایجان اوردوسو ایله یئنی ساواشلاری باشلاداجاقدی. 1813- جو ایلده روسیه نین اوستونلوگو ایله ایمضالانان گولوستان آنتلاشماسی سادجه ساواشین مووققتی اولاراق دوردورولماسینا سبب اولدو. آنجاق 1825-جی ایلده بو آتشکس دورومونو بیر نئچه ایل ده آیاقدا توتماق مومکون ایدی. ساواشین 10-15 ایل ائرتلنمه سی شاهزاده نین اؤز رئفورملارینی آذربایجاندا تام گئرچکلشدیره بیلمه سی اوچون بیر شانس ایدی. بو اوزدن ده شاهزاده باریشدان یانا ایدی. باخمایاراق کی، گولوستان آنتلاشماسی اونون غورورونا توخونموشدو، لاکین یئنه ده رئفورملار واسیطه سی ایله گوجلنمگی ترجیح ائتمکده ایدی.  

1826-جی ایلده ایمپئراتور بیرینجی آلئکساندرین اؤلومو ایله باریشین داوام ائتمه سی اوچون اویغون اورتام یارانمیشدی. ایمپئراتورون گنج قارداشی بیرینجی نیکولای قانلی دئکابر گونلری اولاراق بیلینن بؤیوک چاتیشمادان سونرا ایقتیدارا گلدی. روسیه نین یئنی ایمپئراتورو ایلک چاغلاردا ساواشدان یانا دئییلدی. اؤزللیکله اونون ایقتیدارا گلیشی ایله یرمَلوفون قافقازدان گئری چاغریلاجاغی سانیلیردی. چونکو یئنی ایمپئراتور یرمَلوفو هئچ سئومیردی. حتّی اؤلن ایمپئراتور زامانیندا دا یرمَلوف قافقازا حاکیم اولماسینی آراکچئیئوه بورجلو ایدی. آراکچئیئو، بیرینجی آلئکساندرا ان یاخین اولان دؤولت آدامی ایدی.   

         لاکین زامان کئچدیکجه ساواش قاچینیلماز بیر دوروما گلمکده ایدی. هم ده ائله بیر اورتامدا ساواش قوخوسو گلمه یه باشلامیشدی کی، قاجار دؤولتینین دونیادا هئچ بیر موتتفیقی یوخ ایدی.  

بؤیوک سیناق
1824-1825             
- جی ایللرده عباس میرزا، تئهراندا اونا قارشی یؤنلمیش موخالیفلرین چوخ گوجلندیکلرینی موشاهیده ائتمکده ایدی. دیگر طرفدن، گولوستان موقاویله سینده سینیرلار قطعی اولاراق بللی ائدیلمه میشدی. گؤیچایلا اردبیل آراسی تامپون بؤلگه کیمی نظرده توتولموشدو. بو دا عباس میرزانی چوخ ناراحات ائدیردی. شاهزاده سینیرلارین بللی اولماسینی ایسته ییردی. لاکین اونون بو داورانیشی اؤز-اؤزولوگونده داها گوجلو دورومدا اولان روسیه نین ساواشی باشلاتماسی اوچون بیر بهانه اولا بیلردی. شاهزاده بونون فرقینده ایدی. عباس میرزا بیلیردی کی، اونا قارشی شخصی کین بسله ین قافقاز حاکیمی ایله موذاکیره یه باشلاماق چتین مسئله دیر. عباس میرزا گورجوستانا بیر هئییت گؤندریب و روس سئچکینلریندن سینیر مسئله سینی حلل ائتمک اوچون سرحده گلمه لرینی ایسته دی. شاهزاده نین گؤندردیگی هئییت تیفلیسده اؤنجه ترددودله قارشیلاندی. بو اوزدن ده بیر نئچه هفته هئچ بیر رسمی شخصله گؤروشمه دن بکله مک مجبورییتینده قالدی. شاهزاده روسیه نین بو شکیلده داوراناجاغینی اؤنجه دن تخمین ائتمیشدی. لاکین هئییته تاپشیریق وئرمیشدی کی، گؤروشمَکده ایصرارلی اولسون. نهایت قافقازین حاکیمی گؤروشه ایذن وئرمیشدی.  

         عباس میرزا روس رسمیلرینین سینیرا گلدیگینی دویدوغوندا اؤز رسمیلرینی ده باغیر خانین باشچیلیغی آلتیندا گؤروش اوچون گؤرَولندیردی. باغیر خان او زامان آذربایجاندا نیظام-اینتیظامدان سوروملو اولان بیر گؤرَو باشیندا ایدی. شاهزاده اونا چوخ گووَنیردی. او دا عؤمرونون سونونا قدر شاهزاده نین بو گووَنینی دوغرولتدو. اؤزللیکله روس رسمیلرینین جان گووَنلیگینه عباس میرزا چوخ اؤنم وئریردی. چونکو عباس میرزانی سئومه یَن هر هانسی بیر خانین تخریباتی ایکی اؤلکه  آراسینداکی ساواشی تئزلشدیره بیلردی. شاهزاده اونلارین جان گووَنلیکلری ایله باغلی چوخ اندیشه لی ایدی. بو سببدن اؤزو ده موذاکیره لرین گئده جگی یئره یاخین اولماق ایسته ییردی. شوبهه اویاندیرماسین دئیه قاراداغا اووا چیخماغی بهانه ائدیب و موذاکیره لرین گئتدیگی خدافرینه یاخینلاشدی.  

         موذاکیره لردن سونرا روس هئییتینه اؤز حؤرمتینی بیلدیرمک آماجی ایله شاهزاده اونلاری شیکارا دعوت ائتدی. عباس میرزا قاراباغین حاکیمی ژنرال مددوفو دا شیکارا دعوت ائتمیشدی. اؤزل حیاتیندا چوخ قناعتجیل اولان شاهزاده یابانجی موسافیرلرینه چوخ الی آچیق داورانیردی. عباس میرزا بوتون روس هئییتی عوضولرینه هدیه لر باغیشلادی. روس هئیتی عباس میرزانی داها گوجلو سانیردی و اونون بو شکیلده باریشدان یانا اولاجاغینا اینانمیردیلار.  

          عباس میرزانین صولح اوغروندا روس قوناقلارینا ائتدیگی بو خیدمتلر تئهران طرفیندن یاخشی قارشیلانمیردی. بو موذاکیره لرده بیر باشا تئهراندان گلمیش و موشاهیده چیلیک گؤرَوینی یورودَن هئییت ان چوخ عباس میرزانین رقیبلری جرگه سیندن ایدی. اینتریقا (دئدی- قودو)اوزمانلاریندان عیبارت اولان بو هئییت عوضولری فتحعلی شاها شایعه دولو بیلگیلر گؤندردیلر.  

***

           هر ایل یای گلدیگینده فتحعلی شاه بؤیوک عایله سی و بیر چوخ سارای آداملاری ایله برابر سلطانییه یه گلیردی. آرتیق ایگیرمی ایل ایدی کی، بو، سلطانییه یه گلمه بیر گلنه یه دؤنوشموشدو. عباس میرزا دا هر ایل سلطانییه یه گلیر و آتاسینین درباریندا بیر نئچه هفته قالیردی. شاهزاده، باشقا اوردولاردان دیسیپلینینه و اوستونلوگونه گؤره فرقلنن اؤز اوردوسونو شاهین حضوروندا گؤستری یاپماق اوچون حاضیرلامیشدی. شاهین اوردوسو ایله آذربایجان اوردوسو یان-یانا ایدی، آنجاق بیر-بیرینه قاریشمیردی.  

 1825- جی ایلین یاییندا عباس میرزا بیر چوخ شئیلرین دَییشدیگینی حیسس ائتدی. او، آتاسینا آنلاتماق ایسته ییردی کی، روسیه ایله ساواشا گیرمک بیزه مغلوبییتدن باشقا بیر شئی گتیرمیه جک. لاکین شاه ایلیگینچ جاوابلار وئریردی. مثلا دئییردی کی، "سنین رئفورمون بودور مو؟ جاوانلارین اَگنینه فرقلی پالتار گئییندیریب، گئجه- گوندوز اونلارا ایدمان ائتدیریرسن. آدینی دا قویموسان ایصلاحات! غربده کی  ایصلاحاتلار دا بو شکیلده می اولوشموشدور؟ اینانمیرام. بو ایصلاحات کی بیزه بو گونه قدر هئچ بیر شئی وئرمه میش، هئچ بیر موشکولوموزو حلل ائتمه میشدیر."
          شاهین ذهنی، اوغلونون گتیردیگی دلیللری آنلاماقدان چوخ اوزاق ایدی. شاهزاده دوشمنلرینین اونونلا آتاسی آراسیندا اولوشدوردوقلاری سویوقلوغو آرادان قالدیرا بیلمیردی. آتاسینی آنلادا بیلسین، یانلیش دوشونمه سینی اؤنله یه بیلسین دئیه رقیب قارداشلارینین اوردولارینا سیلاح وئریردی، اونلارا دا یاردیم دا بولونوردو.   

          عباس میرزا تبریزه دؤندویونده قاچینیلماز بیر ساواشین ائشیگینده اولدوغونو حیس ائدیردی. بو اوزدن ده اونون باشکندی و ائلجه ده خویداکی ساواش اوسلری (üs- قرارگاه) آکتیولشمه یه باشلامیشدی. توپلارین وضعییتیندن توتموش عسگرلرین اؤزل دوروملارینا قدر هر شئیین یوخلانیلماسینا امر وئردی. پاییز گلدیگینده ایسه سینیر بویو گزییه و آراشدیرمایا، سرحد قالالارینی یوخلاماغا چیخدی. بیر داها شیکار آدی آلتیندا حربی یوخلاماسینی گیزلین ساخلایا بیلدی. بو یوخلامادا بؤیوک اوغوللارینی و چوخ گووَندیگی بیر نئچه یاخینینی دا اؤزو ایله برابر آپارمیشدی. بوتون سینیر بویونجا  گزیب یوخلاما یاپاراق، عثمانلی سرحددینه یاخین اولان اریکلی آدیندا یئرده دوردولار. عباس میرزانین اوغلو جاهانگیر میرزا یاریم عصردن سونرا بو خاطیره سینی قلمه آلاجاق و گونباتان چاغی آغری داغینین زیروه سینه برابرجه باخیب ذؤوق آلدیقلارینی آنیمساداجاقدیر. اونلار اوردوبادی، ناخجیوانی، عباسآبادی یوخلادیلار. ژنرال پاسکئویچین یازدیغینا گؤره عباس میرزا، عباسآباد قالاسینی آوروپالی موهندیسلرین تعلیماتی ایله یاپتیرمیشدی. شاهزاده ایروانین گونئیینده یئرلشن بو قالانی چوخ اؤنمسه ییردی. قالانین قورونما و ایچریده سو سیستئمی ده اؤزونو مودافیعه  ائده بیله جک شکیلده ایدی. شاهزاده بوراداکی ساخلونون (اوردو بیریمینین) دورومونو یوخلاییب، قالانین کوموتانی عبدالله خاندان بیلگی آلدی. دورومدان راضی اولدوغونو بیلدیردی. سونرا دا سردارابادا کئچدی. سرداراباد ایروان خانی حسین خان طرفیندن تیکیلمیش گئنیش حاصارلاری، مؤحکم دیوارلاری ایله سجییه لنیردی. بو حاصارلار ایچینده کی  تارلالاردا بایزیددن و قارصدان گلن ائرمنیلر تاریم ایشلری ایله اوغراشیردیلار. حاصارلارین ایچینده هم ده بوغدا آنبارلاری وار ایدی. بو آنبارلار ایروان خانینا مخصوص ایدی. سرداراباد ایروانا یاخین مسافه ده اولدوغوندان دولایی شاهزاده اوچون اؤنملی ستراتئژی آنلام داشیمیردی. عباس میرزا یانینداکیلارلا بیرگه ایروانا واردی. بو واریش شاهزاده اوچون چوخ چتین ایدی، چونکو ایروان حاکیمینین اوندان خوشلانمادیغینی بیلیردی. آنجاق بو مرکزی ده یوخلاماق زوروندا ایدی. دیگر طرفدن، فیکیرلشیردی کی، بلکه بیر شکیلده بو ساواش عرفه سینده ایروان خانی ایله ظاهیرن ده اولسا موناسیبتلری نورماللاشدیرا بیلر. حسین خان آوروپادان گلن هر شئیه نیفرت ائدیردی. عباس میرزا دا آوروپا یؤنوملو اولدوغو اوچون اونون بوتون رئفورملارینا قارشی ایدی.           حسین خان ساواشدان یانا ایدی. ساواشین باشلاماسی اوچون الیندن گله نی ائدیردی. جاهانگیر میرزا آچیقجا یازیر کی، "آتامدان ائشیتدیم دئییردی کی، ساواشین باشلاماسینین و تورپاقلاریمیزین ایتیریلمه سینین سببکاری حسین خان اولدو."
          حسین خان بوتون قوراللاری(قایدالاری) گؤرمزلیکدن گلرَک ایروانا گلن شاهزاده نی قارشیلاماق یئرینه خسته لیگینی بهانه ائدرَک آرانا ایستیراحته گئتمیش و اقرَبالارینی قارشیلامایا گؤندرمیشدی. شاهزاده بو داورانیشین آچیق بیر ایهانت اولدوغونون فرقینده ایدی. لاکین بو دفعه ده حیاتین اونا اؤیرتدیگی صبیر و دؤزومله مسئله نی بؤیوتمه مک ایسته دی. بؤیوتمه مک ایسته دی، چونکو بؤیوک بیر ساواش عرفه سینده قارشی دورمالاری باسدیرماق ایسته ییردی. ساواشین باشلاناجاغینی حسین خان دا بیلیردی. حسین خان، عباس میرزانین ساواشدان یانا اولمادیغینی دا بیلیردی. حسین خان چوخ شئیی بیلیردی و بو اوزدن بو شکیلده ادبسیز داورانماغا جسارت ائده بیلمیشدی.  

         شاهزاده دورومو بیر شکیلده دوزلتمک زوروندا ایدی. بو اوزدن ده حسین خانلا راستلاندیغیندا اؤنجه اونون احوالینی چوخ جیدی شکیلده سوردو. سونرا دا حسین خانین گؤزلمه دیگی بیر مؤوضوعدان سؤز آچدی. عباس میرزا بو زیارتین سببینی بیر خئییر ایش اولاراق آچیقلادی. ولیعهد، حسین خانین قیزینی قارداشی اوغوللاریندان بیری اولان مصطفی قولو میرزایا ایسته دی. شاه سویو ایله قوهوم اولماق حسین خان اوچون بیر ایمتییاز ایدی. حسین خان بو اولایدان چوخ موتلو اولموشدو. بو مسئله دن سونرا آذربایجانین گووَنلیگی حاققیندا دانیشماغا باشلادیلار.  

          شاهزاده، آرازدان کئچیب یانینداکیلارلا برابر تبریزه یولا دوشدو. تبریزده روسیه نین  نوماینده سی آمبروژئ اونون یولونو گؤزله مکده ایدی. آمبروژئ روسیه نین کونسولوندان شاهزاده یه بیر مکتوب گتیرمیشدی. "کونسول" سؤزو ایلک کز اولاراق ائشیدیلمکده ایدی. کونسول مکتوب واسیطه سی ایله بیرینجی آلئکساندرین اؤلومونو رسمن شاهزاده یه بیلدیریردی.   

          عباس میرزا بیر نئچه آی خویدا قالماق قرارینا گلدی. چونکو آذربایجان اوردوسونون ان اؤنملی حیصه لری خویدا یئرلشیردی. شاهزاده نین اوغوللاری بوتون بو حرکتلرده اونونلا برابردیلر. عباس میرزا خویدا حیسس ائتدی کی، اوغوللارینین تحصیلی اوچون دیققتسیز داورانمیشدیر. بو اوزدن شاهزاده، داییسی امیر خان سرداردان، اونون چوجوقلارینا درس وئره جک اویغون بیریسنی تاپماسینی ایسته دی. بئله لیکله حاجی میرزا آغاسی معلیم اولاراق شاهزاده نین عایله سینه داخیل اولدو. بو کیشی واسیطه سی ایله عباس میرزانین چوجوقلاری، خوصوصن محمد میرزا، جهالت قارانلیغینا سوروکلنه جکدی. بو مؤوضوع اوزَرینه، یعنی شاهزاده لرین تعلیم- تربییه سی ایله باغلی جاهانگیر میرزا " تاریخ نو"  (یئنی تاریخ) کیتابیندا بیلگی وئرمکده دیر.   

          تکرار یای فصلی گلدی. عباس میرزا هر زامانکیندان داها تئز شاهین خیدمتینه چاغریلدی. 

         آرتیق اسکی گلنَکلره خاص اولان بیر تؤرَن یوخ ایدی. گؤزه چارپان، آنجاق حربی حاضیرلیقلار ایدی. شاه، ایمپئراتورلوغون موختلیف یئرلرینده کی  قبیله لرین ده باشچیلارینی چاغیرمیشدی. بونلار دا اؤز سوواریلری ایله سانکی گؤوده گؤسترمه یه گلمیشدیلر. بوتون بو گلمه لر بیر اینتیظامسیزلیق اولوشدورموشدو. لاکین بوتون بو دسته لر گئری چکیلیب و قارا گئیینمیش عذادارلیلارا یول وئریردیلر. باشکندین خبرلری آغیزدان-آغیزا دولاشیردی. اینسانلار سئل کیمی شاه عبد العظیمین زیارتینه آخین ائدیردی. تئهرانلا شاه عبدالعظیمین آراسی اینسان آخینی ایله دولموشدو. شاه ساواشدان یانا اولماغا تحریک ائدیلمیشدی، لاکین آذربایجان اوردوسونا گرَکَن یاردیمی و بودجه نی آییرمیردی. آذربایجان اوردوسونون خرجینی تامین ائتمک آنجاق آذربایجانین اؤز اوزَرینه دوشوردو. شاهدا اعتیماددسیزلیق دا باش قالدیرمیشدی. آذربایجان اوردوسونا نظارت ائده جک یوکسک سَوییه ده تعلیم گؤرمه میش بیر قروپ آییرمیشدی. بو اینضیباطسیز قروپ آذربایجان اوردوسونون ساواش یئتنگینی آرتیرماق یئرینه اؤز یئرسیز و یئترسیز عمللری، موداخیله لری ایله آزالدیردی. دورومو بو شکیلده گؤرَن عباس میرزانین خیاللاری قارانلیقلارا گؤمولوردو.  

         شاهین قوهومو اولان آللاهیار خان، یئنیجه آصف الدؤوله لقبینی آلمیش و باشوزیر اولموشدو. او دا ساواشدان یانا توتومونو اورتایا قویدو. اونون کیمی کاراکتئرلر داها چوخ دین خادیملرینین وئردیکلری فتوالارا گؤره داورانیردیلار. دین خادیملری فتوا وئرمیشدیلر کی، ساواشا قارشی چیخان کافیردیر، دیندن چیخمیشدیر و اؤلومو جایزدیر.  
          عباس میرزا آتاسی ایله باش- باشا صؤحبت ائتمک اوچون فورصت الده ائده بیلمه دی. عباس میرزا ساواشدان ضررلی چیخاجاقلارینی بیلیردی. شاهزاده نین دوستو لاچین خان دا بو سیرالاردا اونون یانیندا ایدی. او دا شاهین غضبینی اؤز اوزَرینه چکدی. چونکو بو ساواشین یئرسیز اولدوغونو آچیقجا سؤیله مکدن چکینمه میشدی. شاهزاده نین اونا اولان حؤرمتینی بیلن سارای یئتکیلیلری و رئفورم دوشمنلری بیلیردیلر کی، لاچین خان اصلینده عباس میرزانین باخیشینی ایفاده ائتمکده دیر.  

          بو آرادا و بو گرگین دورومدا شاهزاده مئنچیکوفون تئهرانا گلدیگینی اؤیرَندی. تام یئتکیلی اولمایان مئنچیکوف روسیه ده ایقتیدار دَییشیکلیگی خبرینی رسمن شاها دویورماقلا گؤرَولی ایدی. یئنی ایقتیدار ایسه سینیرلار مؤوضوعسوندا موذاکیره یه حاضیر اولدوغونو بیلدیریردی. عئینی زاماندا شاه اوچون بؤیوک هدیه لر گؤندریلمیشدی. فتحعلی شاه اؤنجه ترددود ائتدی کی، روسیه ائلچیسینین سلطانییه یه گلمه سینه ایذن وئرسین یا یوخ.  ساواش دویغوسو ذئهینلرده تام آلوولانمیشدی. شاه دین خادیملری طرفیندن گلن فتوالارین تاثیرینده قالماسایدی باریشی ترجیح ائدردی. ساواش کولکلرینین اسدیگی بیر اورتامدا مئنچیکوفو نئجه قبول ائتمه لری مؤوضوعسوندا ترددود ایچینده قالمیشدیلار.  

          مئنچیکووف قبول ائتمه مسئله سی هم ایلگینچ، هم ده گولونج بیر شکله دؤنوشموشدو. قرارا گلیندی کی، اورتا بیر وضعییتده مئنچیکوفو قبول ائتسینلر: مئنچیکوو یابانجیلارا مخصوص قارشیلاما تؤره نی اولمادان شاه طرفیندن قبول ائدیلدی. بو اوزدن ده روسیه ایمپئراتورونون اؤز دست خطی ایله یازیلمیش مکتوبو دیرَک شاهین اؤز الینه وئره بیلمه دی. بو سببدن ده شاهین اونو قبول ائتمه سی ائلچی اوچون اؤنمسیزلشیردی. روسیه ائلچیسی وزیرلرله موذاکیره ائتمک زوروندا بوراخیلدی. عباس میرزا بو آرادا بو مسخره دوروم قارشیسیندا گولمه مک اوچون اؤزونو زورلا توتوردو. عباس میرزا ایله مئنچیکووون موذاکیره لرینه شاهید اولان جاهانگیر میرزا یازیر کی، روس شاهزاده سی ان باریشجیل داورانیشلاردا بولونماقدا ایدی. حتّی روس شاهزاده سی عباس میرزایا تالیش و موغانین تامامن گئری قایتاریلماسی وعدینده ده بولونموشدو. اورتام گئت گئده گرگینلشیردی. بو دورومو گؤرَن شاهزاده مئنچیکوف درحال گئری دؤنوب وضعیتی موسکووایا بیلدیرمه یه تلسدی.  

          اینگیلیس تاریخچی واتسون یازیر کی، " مئنچیکوفون گتیردیگی باهالی و دَیَرلی هدیه لر سلطانییه ده قالمیشدی. شاه، ائلچیدَن دَیرَک (مستقیم) اولاراق قبول ائتمه دیگی بو هدیه لری مئنچیکوف گئتدیکدن سونرا اؤز سارایینا داشیتدیریر کی، سونرادان عباس میرزا اونلارین دَیَرینی روسیه یه اؤز حسابیندان اؤده ییر."

          عباس میرزا دا درحال تبریزه گئری دؤندو. آرتیق ساواشین باشلاناجاغینا امین اولان شاهزاده، آنجاق آذربایجان اوردوسونون وضعییتینی گؤزدن کئچیرمکله مشغول اولدو.   

          اؤزللیکله مال- مولکلری گولوستان آنتلاشماسیندان سونرا روسیه نین ایشغالینا معروض قالدیغیندان تبریزه قاچان خانلار بو ساواشین همن باشلاماسیندان یانایدیلار. اونلار بئله حساب ائدیردیلر کی، قاجار دؤولتی غالیب گله جک و بونلار دا اؤز مولکلرینه دؤنه جکلر. فتحعلی شاه طرفیندن تصدیقلنن ساواش پلانیندا هر بیر خان اؤز دسته لری ایله روسلارا قالمیش مولکلری دوغرولتوسوندا هوجوما باشلایاجاقدی. بو  اوزدن ده میرمصطفی خانین اوغلو میرحسن خان اردبیلدن لنکرانا دوغرو حرکته باشلادی. سؤهراب خان گورجینین ده ایکی آلایی اونا یاردیم آماجی ایله گؤرَولندیریلدی. شاهزاده شئیخ الملوک ایکی توپ آلایی ایله اراکدان موغانا طرف حرکت ائتدی. او، مصطفی شیروانییه، حسین خان و حاجی خانا ایلحاق اولمالی ایدی. مصطفی شیروانی، حسین خان و حاجی خان شکی خانینین اوغوللاری ایدی. اونلارین دا آتالارینین مولکلو روسلار طرفیندن ایشغال ائدیلمیشدی.  

          قوبا، باکی، شوشا خانلیقلاری اوچون ده بو شکیلده پلانلار حاضیرلاندی. سردار حسین خان، آلئکساندر میرزا ایله امکداشلیق ائتمک موکللفییتینده ایدی. او، شورگؤل
 ناحییه سیندن تیفلیسه دوغرو گئتمه لی و لاری
 قالاسیندا اونلارلا بیرلشمه لی ایدی.  

          عباس میرزا آرتیق ساواشین قاپیدا اولدوغونو گؤروردو. لاکین دین خادیملرینین اوردونون ایچینده چیغیر-باغیر سالاراق جهاد چاغریلاریندا بولونمالاری اونو چوخ راحاتسیز ائدیردی. چونکو بو جور داورانیش آذربایجان اوردوسونون نیظام اینتیظامینی پوزوردو. عباس میرزا اؤز عسگرلرینه و اونلارین ائگیتیم سَوییه سینه دین خادیملریندن داها چوخ اینانیردی. شاهزاده یه گؤره دین گؤرَولیلرینین بو جور تبلیغاتلاری اوردودا هئچ بیر روح یوکسکلیگی یارادا بیلمیر، ترسینه اوردونون دیسیپلینینی پوزماقدا ایدی. شاهزاده دین خادیملرینین سؤیله دیکلری بو بوش لافلارین دوشمنین تئکنولوژیسینه قارشی تاثیرسیز اولاجاغی اینانجیندا ایدی. بو اوزدن ده آوروپالی بیر حربی موتخصیص اونون اوچون اؤلکه  موللالارینین هامیسیندان دَیَرلی، اؤنملی ایدی. دیگر طرفدن، شاهین آذربایجان اوردوسونا موداخیله ائتمه سی عباس میرزانی چوخ اینجیدیردی. شاه، عباس میرزایا قارشی آچیق شکیلده دوشمنلیک ائدن اوغوللاری؛ شئیخ الملوک میرزا و ایسماعیل میرزانی آذربایجان اوردوسونون یاردیمینا گؤندردی. عباس میرزا بیلیردی کی، اونلار اونو کونترول ائتمک مقصدی ایله گؤندریلمیشلر. عباس میرزا بیلیردی کی، اوزون مدت سارایدا اونا قارشی ائدیلن اینتریقالار و فیتنه لر آرتیق اؤز نتیجه سینی وئرمکده دیر. آذربایجان اوردوسو سَوییه سینده ائگیتیلمه میش بو آلایلار یاردیم یئرینه عباس میرزانین اوردوسونون ساواش قابیلییتینی دوشورور و عمومی بیر اینضیباطسیزلیق یاراتماقدایدیلار. شاه، اؤلکه نین بوتون اوردولارینی سینیرا یئرلشدیریب سونرا دا اؤزو اردبیلده ساواشین گئدیشینه نظارت ائتمک ایسته ییردی.   

          روسلارین ظولموندن بئزمیش ایشغال ائدیلمیش تورپاقلارین ساکینلری اؤز اسکی ظالیم خانلارینی گؤردوکلرینده سئوینیر و اونلاری قارداشلاری کیمی باغیرلارینا باسیردیلار. یالنیز بو اینسانلارین روسلارا قارشی حرکتلنمه سی سینیر بؤلگه لرینده سایلاری آز اولان روس اوردوسونون فرارینا سبب اولوردو. سینیر پوستلار روس عسگرلریندن بو شکیلده بوشالمیشدی. لاکین بونلار چوخ راحات الده ائدیلن جزیی ظفرلر ایدی. بو خبرلری ائشیدن بیر چوخ خانلاردا و شاهدا بؤیوک ظفر اومودو یارانیردی. لاکین عباس میرزا چوخ اندیشه لی ایدی. چونکو او بیلیردی کی، بو ظفرلر ساواشسیز الده ائدیلمیشدیر. روس اوردوسونون تئکنولوژیک اوستونلوگوندن خبردار ایدی. شاهزاده ساواشین زامانسیز باشلانماسیندان راحاتسیز ایدی. بو ساواش اونو ظفره آپاراجاق ساواشا بنزمیردی. چونکو اونون اوردودا و آذربایجانین ائکونومیک حیاتیندا گئرچکلشدیرمک ایسته دیگی ایصلاحاتلار یاریمچیق قالمیش، سونوجا وارمامیشدی.   

         عباس میرزانین ایکی اوغلو جاهانگیر میرزا و بحرام میرزا دا اؤز آلایلاری ایله بو ساواشا قاتیلاجاقدیلار. روسلار اؤزلرینی توپارلاییب و بؤیوک بیر هوجوما باشلادیلار. روسلارین بو هوجوموندان هر کس ضرر گؤردو. روسلار آراز چایینی کئچمک ایسته ییردی، لاکین قارشیسیندا آذربایجان اوردوسونو گؤروب گوجلو دیرَنیشله راستلانیردی. بو آرادا روسلارین دقیق توپ آتشلری آذربایجان اوردوسونا و دیگر آلایلارا آغیر زیان وئرمکده ایدی.  

          روسلارین ان اؤنملی گوجلری آرازین اوچ آغاجلیغیندا یئرلشن کَرسی آدیندا بیر یئرده ایدی. روسلارین ایکی آلایی تئمموز آییندا کشفییات کاراکتئرلی عملییاتا باشلادی. اونلار بوتون قاراباغدا پارتیزان ساواشلاری ائدن بیریملرله قارشیلاشاجاقلارینی سانیردیلار، لاکین قارشیلاریندا آذربایجان اوردوسونو گؤردولر. آذربایجان اوردوسو اولدوغونو دا توپلارین سسیندن آنلادیلار. بو شکیلده سلیقه لی توپ ساواشی و اینتیظاملی اوردو بوتون قاجارییه ده آذربایجان اوردوسونا مخصوص ایدی. بونلار عباس میرزانین اوردوداکی رئفورملارینین و مودئرنیزاسییونونون اورونو(ürün- محصول) ایدی.   

          آذربایجان اوردوسونون توپخاناسی دوشمنین ایرتیباط سیستئمینی پوزموش و آرخادان گلن یاردیمی انگلله میشدی. آذربایجان توپخاناسی دوشمنین آرخا جبهه سینده کی  هدفلری تام ایصابتله آتش آلتینا آلمیشدی. بو دا روس پییاده لری ایله ساواشدا اوستونلوگون آذربایجان اوردوسوندا اولماسینی ساغلاماقدا ایدی. دیگر شاهزاده لر ده فتحعلی شاهین دیرَک کوماندانلیغی آلتیندا موختلیف یئرلرده ساواشا باشلامیشدیلار.   

         او گونکو ساواشدا آذربایجان اوردوسو ایره لیله مه یه باشلادی. عباس میرزا امر ائتمیشدی کی، اسیرلرله پیس داورانیلماسین. لاکین بیر نئچه آذربایجان اوردوسو منسوبلاری هیجانا قاپیلیب روسلارین باشینی کسمیشدیلر. عباس میرزا قطعی شکیلده بیلدیردی کی، بوندان سونرا کیم اسیر باشی کسه جک اولسا گولللنه جکدیر. عئینی گون مین روس عسگری اسیر آلیندی. بو ساواش اوزون سورمه دی. چونکو روس بیرلیکلری ده بو طرفلرده آز ایدی. بو اراضیلر راحات اله کئچیریلدی. عباس میرزا ایلک کز اولاراق اوغوللارینی دا بو ساواشا قاتمیشدی. بونا گؤره ده سئوینیردی. چونکو اونلاری هر زامان ساواشچی اولاراق گؤرمَک ایسته میشدی. عئینی گون بیر چاپار سورعتله اردبیله واریب و آذربایجان اوردوسونون ایره لیله مه سی حاقدا شاها بیلگی وئردی. عباس میرزا اسیرلرله نه قدر خوش رفتار ائتسه ده، اونلارین اردبیله گؤندریلمه سینی انگلله یه بیلمه دی. شاه اسیرلرین اردبیله گؤندریلمه سینی ایسته میشدی و یئنه ده اونلارین باشلاری کسیله بیلردی.  

          عباس میرزا روسلارین بوراخیب قاچدیقلاری ایکی قبضه توپو گؤردویونده چوخ سئوینمیشدی. موکممَل ایمکانی اولان بو توپلارین آغزینی دوشمنه طرف چئویردیلر.  

         شاهزاده نین اوردوسونون بولوندوغو مکانا یاخین بیر یئرده حاجی بَگلر اوتورماقدا ایدی. حاجی بَگلر کیچیک بیر بؤلگه نین خانی ایدی. اصلینده اونون صاحیب اولدوغو یئر ایبراهیم خانین اوغلو مئهدیقولو خانا منسوب ایدی. مئهدیقولوخان تبریزه موهاجیرت ائتدیکدن سونرا حاجی بَگلر اورانی غصب ائتمیشدی. روسلارین یئنیلمزلیگینینه گووَنَرَک موهاجیر خانلارین اراضیلرینی اله کئچیریب و روسلارلا ایش بیرلیگی یاپان بو خان آذربایجان اوردوسونون غلبه سیندن قورخویا دوشموشدو. اؤزللیکله ده شئیخ الملکون خیدمتینده اولان مئهدیقولو خان قارداشلاری ایله بیرلیکده اؤز تورپاقلارینا گئری دؤنمَکده ایدیلر. روسلارین قاراباغدان اوزاقلاشماسینی گؤرَن حاجی بَگلر، عباس میرزانین یانیندا بولونماق آماجی ایله نئچه یوز سوواریسینی شاهزاده یه تقدیم ائتدی. اؤزللیکله روس اسیر عسگرلرینین اردبیله گؤندریلمه سینی اؤز گؤزو ایله گؤردویو اوچون بوتون اومیدلری سویا دوشموش کیمی بیر حالی وار ایدی. حاجی بَگلر، مئهدیقولوخانین قارشیسیندا اؤزونو قوروماق اوچون بیریجیک قورتولوش یولو کیمی عباس میرزایا یاخینلاشماغی گؤروردو. عباس میرزا دا آذربایجان اوردوسونون اونا و وئره بیله جگی بیلگیلره اولان ائحتیاجی نظره آلاراق اونونلا سرت داورانمادی.   

         شاه، شوشانین فتح ائدیلمه سی اوچون امر وئرمیشدی. آغامحمد خانین دا بو شهرده اؤلمه سی و یا اؤلدورولمه سی شوشانین ایشغال ائدیلمه سی زوردور فیکرینی یاراتمیشدی. دیگر طرفدن، قاراباغین آچاری اولان بو شهرین فتحی قاجار دؤولتی اوچون چوخ اؤنم داشیماقدا ایدی. آنجاق گئری چکیلن روس اوردوسونوندا بو شهرده یئرلشدیگی خبری گلیردی. روسلار شوشانی قوروماق اوچون بورایا بؤیوک گوج سؤوق ائتمیشدی.  

         آذربایجان اوردوسونون کَرسیده کی غلبه سی شاها چوخ اوموتلار تلقین ائتمه یه باشلامیشدی. شاه قارشیدان گلن قیشی شوشادا کئچیرمَک ایسته ییردی. لاکین عباس میرزا باشقا جور دوشونوردو. او، اؤنجه گنجه یه هوجوم ائتمک ایسته ییردی. 1803-جو ایلدن اعتیبارن جاواد خانین مغلوبییتیندن سونرا روسلارین الینده اولان گنجه ده بؤیوک حربی گوج بارینماقدا ایدی. شاهزاده، گنجه نین اله کئچیریلمه سی ایله عئینی زاماندا روسلارین بؤلگه ده بؤیوک ایتکییه و مغلوبییته معروض قالاجاغی دوشونجه سینده ایدی. روسیه گنجه ده کی  حربی اوس(üs- قرارگاه) واسیطه سی ایله بوتون بؤلگه لره یاردیم گؤندره بیلیردی. عباس میرزا بو شهری همن اله کئچیرمک ایسته ییردی.  

          شاهزاده نین عاغلیندان کئچه نی اؤیرنن حاجی بَگلر
 ایکی گون بویونجا عباس میرزانی ایغنا ائتمه یه چالیشدی کی، شوشانی آلماق گنجه نی آلماقدان داها راحاتدیر، ایندی شوشانی ساووناجاق اؤنملی اوردو یوخدور، ایلک اؤنجه شوشانین آلینماسی مصلحتدیر دئیه سؤیله نیب دوردو.  حاجی بَگلر شوشا ساکینلری ایله ده تماسدا اولدوغونو ادعا ائدیردی. اونا گؤره شاهزاده هوجوما باشلادیغیندا شهرین ایچینده ده قیام اولاجاقمیش.

          شاهزاده بیر طرفدن شاهین ایراده سی اوزره، دیگر طرفدن، چئوره سینین تلقینی ندنی ایله اؤنجه شوشایا هوجوم ائتمکله راضیلاشدی. اوردو شوشایا دوغرو حرکت ائتدی. شوشانین موحاصیره سینین اوزون سوره جگی دوشونولدویو اوچون بؤیوک سورسات و ارزاق داشینماقدا ایدی. هئچ شوبهه سیز کی، بو حرکتلیلیک شوشادا بولونان روس اوردوسونون گؤزوندن قاچمیردی. گونلر کئچدی، آنجاق مؤحکم قالالارلا قورونان بو شهرده کی  روسلاردان آذربایجان اوردوسونا قارشی هئچ بیر حرکت و توپ آتشی گؤرونمه دی. شاهزاده شوشایا هوجوم ائتمک اوچون تلسمیردی. دوشونوردو کی، شوشا اهالیسینین ده داخیلده اویغون زاماندا آیاقلانماسی (قیامی) شهرین فتحینی آسانلاشدیراجاقدیر. بو سببدن ده داییسی امیر خان سرداری گؤزله مکده ایدی. شوشانین فتحیندن سونرا اونا قاتیلاجاق اولان داییسینین باشچیلیغینداکی خویدان گلن اوردو ایله برابر گنجه یه هوجوم ائتمگی پلانلامیشدی. بؤیوک اوغلونو سککیز مین نفرلیک پییاده نین سرکرده سی اولان امیر خانین یاردیمچیلیغینا تعیین ائتدی. ایکی مین اوردو ایله شاهزاده یه قاتیلان مرندین حاکیمی نظرعلی خانا گنجه یه هوجوم ائتمک اوچون حاضیر بکله مه سینه امر ائتدی. روسلاردان قالمیش دوققوز قبضه توپون درحال تعمیر ائدیلیب ایشلرلیگینین ساغلانماسینی ایسته دی.  

           بو اوچ کیشینی اؤنملی پوستلارا تعیین ائتمه سی موختلیف سببلر اوزوندن یاخشی نتیجه وئرمیه جکدی. لاکین بو سونوچلار حاقدا شاهزاده اؤنجه دن تثبیتده بولونا بیلمزدی. دیگر طرفدن، ترجیح ائدیله جک، باشقا گووَنیله جک شخصلر یوخ ایدی.  

          حاجی بَگلرین یاراتدیغی شوشا اهالیسینین عصیان اومودو یاواش-یاواش سویا دوشوردو. اهالینین آیاقلانما مسئله سیندن هئچ اثر علامت یوخ ایدی. بو اوزدن شاهزاده شوشانین تام موحاصیره سینین گئرچکلشمه سی آماجی ایله شهرین چئوره سینده خندَک قازیلماسینا امر ائتدی. شئیخ الملوک میرزا، یوسیف توپچو، کَنگَرلی قبیله سینین رئیسی احسان خان جبهه  نین موختلیف یئرلرینده بو ایشلردن سوروملو ایدیلر. 

          شاهزاده نین چئوره سینده هر کس ظفردن دانیشیردی. کرسی ساواشیندان سونرا روسلارین ساواشما جسارتی اولمایاجاغی حاقدا سؤزلر دولاشیردی. مولکلری روسیه نین ایستیلاسیندا قالمیش خانلار بو ساواشا داها چوخ اومود باغلامیشدیلار. سردار حسین خان و ایسکندر گورجی بیرلیکده قاراکلیسا دا و باشاپاراندا روسلاری مغلوب ائدیب گئری پوسکورتموشدولر. روسلارین اعتیرافینا گؤره گورجوستاندا هر آن آیاقلانما(قیام) باش وئره بیلردی.  لنکران تکرار فتح ائدیلمیشدی. باکی سولاریندا بوغدا یوکو داشییان ایکی گمی اله کئچیریلمیشدی. آنجاق گنجه هر آن شاهزاده نین فیکرینی مشغول ائتمکده ایدی. شاهزاده بیلیردی کی، گنجه اله کئچیریلمه یه نه قدر روسلارین بؤیوک حمله تهلوکه سینی گؤزلمَک لازیمدیر.  

          جبهه ده موختلیف شایعه لر گزیردی. روسیه ایمپئراتورو بو مغلوبییتدن دولایی چوخ عصبلشمیش و یرمَلوفو گؤرَویندن(وظیفه سیندن) آلمیشدیر. اونون یئرینه باشقا بیر ژنرال تعیین ائدیلمیشدیر. تزه قافقاز حاکیمی ایمپئراتورون باریش سییاستیندن یانا ایدی.  

          بو آرادا شوشانین موحاصیره سینه عاید ایشلر داوام ائتمکده ایدی. قالا دیوارلارینین آلتیندا خندک قازماق چوخ چتین ایدی. محرم آیینین گلمه سی و یاس تؤرنلرینین باشلاماسی بئله، خندک قازما ایشینی انگلله مه دی. بو آرادا ایکی دین خادیمی اؤز دینی تبلیغاتلارینا داوام ائدیردیلر. بونلار موللا احمد نراقی و آخوند موللا محمد موغانی ایدی. بو ایکی شخص اَیینلرینده کی قارا پالتارلا اوردونون ایچینده دولاشیب و جهاد تبلیغاتی ائدیردیلر. بو ساواشین موسلمانلارلا کافیرلر آراسیندا اولدوغو حاقدا تبلیغات آپاریردیلار. آنجاق عباس میرزا دین خادیملرینین بو جور داورانیشلاریندان کسینلیکله خوشلانمیردی. او بیلیردی کی، بو تبلیغاتلارلا روس توپلاری قارشیسیندا موقاویمت گؤسترمک اولماز. او، دینی خورافاتین تبلیغی یئرینه باتیلیلاشماغی، باتی تئکنولوژیسینی منیمسه مَگی ترجیح ائدیردی.  

          بو سیرادا چاپارلار  باشوزیر آللاهیار آصف الددؤوله نین گلدیگینی دویوردولار. باشوَزیر دامغاندان و سیمناندان یاردیمچی گوج گتیرمیشدی. عباس میرزا، یالتاقلیقدا اوستاد اولان و اینتریقا اوزمانی بو وزیردن هئچ خوشلانمیردی. باشوزیرین اونا قارشی ائتدیگی بوتون دوشمنچیلیکدن خبردار ایدی. باشوزیر نه ساواش تاکتیکاسیندان آنلاییر، نه ده ساواشچی ایدی. سادجه اونون ان بؤیوک آماجی گؤردوکلری ایشلری ایله شاهین رضاسینی، دیققت و حؤرمتینی قازانماق ایدی. آیاغینین توزو ایله چاتان باشوزیر عصبلشدی کی، سورعتله داورانیلمیر. باشوزیر دوشونوردو کی، تام اونون گلیشی سیراسیندا شوشا اله کئچیریلرسه شاهین یانیندا داها دا اعتیبار قازانمیش اولور. باشوزیرین بو جور داورانیشینا عباس میرزا موداخیله ائتدی. هر کسین گؤزونون اؤنونده اونلارین موناسیبتلری پوزولدو. آنجاق موحاصیره ایشی گئت گئده تکمیللشیردی. سئنتیابرین (ائیلولون) اورتالاریندا شوشایا گیرمه پلانلاشدیریلمیشدی. آنجاق شمکیردن گلن مغلوبییت خبری چوخ اولومسوز تاثیر گؤسترمه یه باشلادی. بو خبر شاهزاده نین سئنتیابرین اورتاسینا بلیرله دیگی شوشایا هوجوم پلانینی آلت-اوست ائتدی. جارچیلار اوردونون دَییشیک یئرلرینده دولاشیب و هوجوم گونونون دَییشدیگینی سؤیله ییردیلر.  

          جاهانگیر میرزا بو خبری دویدوغوندا چاپاراق آتاسینین اولدوغو چادیرا گلدی. عباس میرزانین چادیری دؤولت یئتکیلیلری ایله دولو ایدی. آصف الددؤوله، موستوفی الممالیکدن حمله نین گئجیکمه سینین سببینی سوروردو. اونون بو داورانیشی شاهزاده نین حضوروندا چوخ یئرسیز و ادبسیز حرکت کیمی گؤرونوردو. شاهزاده محمدعلی میرزانین گؤندردیگی مکتوبو باشوزیر آسف الددؤوله یه وئریب و یوکسک سسله اوخوماسینی ایسته دی. باشوزیر مکتوبو اوخودوقجا رنگی اوزوندن قاچیر و حئیرتینی گیزله ده بیلمیردی. محمد میرزا مکتوبدا یازمیشدی کی، اونون سککیز مینلیک اوردوسو گنجه نین یاخینلیغیندا شمکیرده ژنرال مددوفون اوردوسو ایله ساواشا گیرمیشدیر. زامان کئچدیکجه بو ساواشدا محمد میرزانین مغلوب اولما خبری ده عباس میرزایا گلمیشدیر. محمد میرزانین شمس الدینلو چوبانلاریندان آلدیغی بیلگیلری یانلیش دَیَرلندیرمه سی اونون مغلوبییتینه سبب اولموشدور. بلکه ده بو چوبانلار روسلار طرفیندن آلینمیش و اونلارین ایسته دیکلری بیلگیلری محمد میرزایا وئرمیشدیلر. چوبانلارین دئدیکلرینه گؤره روسلارین او بؤلگه ده بؤیوک بیریملری اولمامیش و سادجه تیفلیس ائرمنیلریندن اولان کیچیک بیر آلای وارمیش.  

          محمد میرزا داییسی امیر سردارلا بیرلیکده بو وئریلری دوغرو دوروست دَیَرلندیرمه دن اوردونو شمکیره دوغرو یؤنلدرلر. روس اوردوسونون باشیندا دوران ژنرال مددوف آنلادی کی، اونلار بو حسابسیز حمله لری ایله بؤیوک خطایا یول وئرمیشلر. بو اوزدن بؤیوک بیر حیله یه ال آتدی: اساس اوردوسونو و توپخاناسینی ساخلولاردا گیزلین ساخلایاراق کیچیک بیر بؤلومو محمد میرزانین حمله ائتدیگی یئره سؤوق ائتدی. بو ساواشدا اؤنجه ظاهیرن قاجارلارین اوستون اولدوقلاری گؤرونوردو. محمد میرزانین عسگرلری ظفرین قازانیلدیغینی ظن ائدیب، اؤزلرینی یارالی، اسیر روس عسگرلرینین اوستونه آتیب، اونلارین باشلارینی کسیب اؤزلری ایله گؤتوروردولر کی، گتیریب شاها وئریب اؤدول آلسینلار. بو شکیلده اوردونو بیر اینتیظامسیزلیق سارمیش اولدو.  

          مددوف بو فورصتدن ایستیفاده ائدَرَک گیزلین قالان اوردوسونا هوجوم و توپلارا آتش امری وئردی. محمد میرزانین اوردوسونا قورخودان ولوله دوشمه یه باشلادی. محمد میرزانین داییسی امیر خان توپ گولله سیندن یارا آلیب  اؤلدو. اونون اؤلومو اوردودا دوش(düş-خیال) قیریقلیغی یاراتدی. محمد میرزا اوردودا یارانمیش داغینیقلیغی نه قدر برپا ائتمه یه چالیشسا دا دوشمنین گوجلو توپ آتشی بونا ایمکان وئرمیردی. محمد میرزا مغلوب اولدو. اونون توپلاری دا تخریب ائدیلدی. شاهزاده محمد میرزانین اؤزو ده آز قالا اسیر دوشه جکدی کی، بیر نئچه خیدمتچیسینین حسابینا قورتولدو. شمکیرده کی  مغلوبییت گنجه ده کی  روس اوردسونون گئنیش عملییاتا باشلاماسینا ایمکان یارادیردی.  

***

              تهلوکه لی بیر دوروم یارانمیشدی. عباس میرزا دوشوندو کی، شوشانین موحاصیره سینی بوراخیب و تعجیلی ساوونما سیستئمینه کئچمه لیدیر. تعجیلی اولاراق توپلانان حربی شورادا شوشانین موحاصیره سیندن واز کئچیلمه سی حاقدا اؤز دلیللرینی اورتایا قویدو. شورادا چوخ گرگین و قطعی صؤحبت ائدیردی. اونون قطعیتی و قرارلیلیغی، حتّی باشوزیر آصف الدؤوله نی ده سسسیز قالماغا زورلادی. اؤزللیکله شمکیرده مغلوب ائدیلیب و اینتیظامی، دوزَنی پوزولان اوردونون او شکیلده گئری دؤنوب شاهین گؤزونه گؤرونوب اونو اومیدسیزلییه اوغراتماسینا دا موساعیده ائتمه دی. شاهزاده شوشانین گئری آلیناجاغی ایله ایلگیلی آیری بیر زامان هوجوما کئچیلمه سی حاقدا قطعیتله دانیشدی. عباس میرزانین بو قرارلیلیغی قارشیسیندا باشوزیر اؤز نیفرتینی ایچینده بوغآراق سسسیز قالماغی ترجیح ائتدی. خوصوصن ائشیدن ده کی، شاه آرازین ساحیللرینه یاخینلاشمیشدیر، باشوزیر داها چوخ ناراحات اولوردو. چونکو او، شاهدان آیریلیب شوشایا دوغرو حرکت ائتدیگینده شاها خوش خبرلرله دؤنه جگینی وعد ائتمیشدی. شوشانین موحاصیره سینین گئجیکدیگینی گؤرَن فتحعلی شاه شخصن عملییات مرکزینه یاخینلاشماق و عملییاتی کونترول ائتمک ایسته میشدی.  

          آذربایجان اوردوسو گنجه یه دوغرو ایره لیله ییشینده یئرلی اهالیلرین انگللمه لری ایله راستلاندی. چوخو ائرمنیلردن اولان بو اهالینین هئچ شوبهه سیز کی، اؤنجه دن روسلار طرفیندن آلینمالاری، شاهزاده یه قارشی تخریبات عنصرو کیمی قوللانیلمالاری سؤز قونوسو اولموشدور. ائرمنیلر روسلار طرفیندن دوناتیلمیش (تجهیز ائدیلمیش) سیلاحلارلا شاهزاده نین اوردوسونا قارشی ساواشماغا باشلامیشدیلار. بو دا اوردونون سورعتلی شکیلده یئر دَییشدیرمه سینه مانع اولوردو. لاکین بو دسته لری ضررسیزلشدیرمک آذربایجان اوردوسو اوچون چتین ایش دئییلدی. آذربایجان اوردوسو گنجه یه دوغرو ایره لیله دیگی عرفه ده شاهزاده یه قورخونج بیر خبر گتیردیلر: گنجه قالاسینی ساوونماقلا گؤرَولی(görəv-وظیفه) اولان مرند حاکیمی نظرعلی خان اؤز آلایینی اورادان گئری چکیب و شاهزاده محمد میرزانین اوردوسو بولونان یئره گئتمیشدیر.  

          آرتیق روسلارین قارشیسیندا دوراجاق بیر آلای قالمامیشدیر. آذربایجان اوردوسونون گلیشیندن اوموتلانان گنجه اهالیسی یاواش- یاواش اوموتسوزلوغا دوشمکده ایدیلر. شهرین بیر چوخ محلله لریندن و کندلردن اینسانلار دسته-دسته ناله و فریاد ائدَرَک آراز چایینا دوغرو، آذربایجان اوردوسونون بولوندوغو ظن ائدیلن یئرلره قاچیردیلار. نظرعلی خانین بو ایهانتی عباس میرزانی چیله دن چیخارمیشدی. بو اوزدن ده درحال نظرعلی خانین اونون حضورونا گتیریلمه سینی امر ائتدی. شاهزاده اونون روتبه لرینی آلاراق آرخاسی اوسته چوللو بیر  ائششَگین اوستونه باغلانماسینی ایسته دی. نظرعلی میرزانی هر یئرده، خوصوصن باشچیسی اولدوغو اؤز آلایینین ایچینده دولاشدیریب و آشاغیلاییردیلار. ائششَگین باشینی چَکن آدام مسخره ایله "شاه گلدی"  دئیه باغیریردی. سونرا دا عباس میرزا، نظرعلی خانی مرنده گؤندردی. مرنده بیر مکتوب یازاراق نظرعلی خانین اؤلدورولمه سینی امر ائتدی. نظرعلی خان مرندده جللادلار طرفیندن بوغولوب اؤلدورولدو. سونرادان بؤیوک سیناقدا نظرعلی خانین اوغوللاری اینتیقام حیسسی ایله بعضی ایشلر گؤره جکلردی.  

          عباس میرزانین اوردوسو تَرتَرده یئرلشمیشدی. عباس میرزا ترترده حربی شورانین چاغریلماسینی ایسته دی. بو شورادا باشوزیر، غلامحسین خان سیپهدار، آذربایجان و دیگر ویلایت اوردولارینا منسوب منصب صاحیبلری ایشتیراک ائدیردیلر. شاهزاده جاهانگیر میرزا و شاهزاده بهمن میرزا دا بو شورایا قاتیلماقدایدیلار. درحال بیر قرارا گلینمه لی ایدی. الده ائدیلن خبرلره گؤره روسیه نین یئنی قافقاز حاکیمی بؤیوک بیر اوردو ایله عملییات صحنه سینه یاخینلاشماقدا ایمیش. هله بو یئنی روس کوماندیرینین آدی بللی دئییلدی. لاکین عسگرلرینه اولان اوستون موناسیبتی دیلدن- دیله دوشموشدو. قافقازداکی روس عسگرلرینین یئمکلرینده و گئییملرینده یئنیلیک ساغلانمیشدی. عباس میرزا، اونون عسگرلرینه وئردیگی اؤنم قونوسوندا بیلگی آلدیغی زامان آنلادی کی، گئرچک بیر ساواش کوموتانی ایله قارشی- قارشییادیر. بو دا شاهزاده نی دریندن اندیشَلندیرمه یه باشلادی. حربی شورادا بیر نئچه سوال اؤز جاوابینی آختاریردی. گنجه یه حمله ائدیلسین می؟ اگر گنجه یه حمله ائدیلَر و گنجه نی آلماق مومکون اولماز، قاجار اوردولاری مغلوب اولارسا، او زامان قاراباغدان گئری چکیلمَک مجبوری اولاجاقدیر. بلکه گئری دؤنوب شوشانین فتحی اوچون بوتون گوجلرینی سفربر ائتسینلر دئیه سورولار حربی شورادا اورتایا قویولور و جاوابینی آراییردی. باشقا بیر یول دا وار ایدی و بو یول داها راسیونال(عقلی) گؤرونوردو. هئچ بیر هوجوما باشلامادان مؤحکم مودافیعه  سیستئمینه کئچیلمه لی و دوشمنین حمله سینی بکله مه لی ایدیلر. دیگر طرفدن،، بو بکله مه نین یانی سیرا پارتیزان ساواشلاری اوچون ائگیتیلمیش ساواشچیلارلا دوشمنه وور-قاچ تاکتیکاسینی اویقولایاراق(تطبیق ائدَرَک) اونو ضعیفلتمک ده بیر چیخیش یولو کیمی اورتایا قویولوردو. لاکین چوغونلوق بو شکیل ساواشا قارشی ایدی. باشوزیر ایصرارلا ساواشدان یانا اولدوغونو سؤیله ییر و ساواش مئیدانیندا دوشمنی مغلوب ائتمک گرَکیر دئیه باسدیریب دوروردو.  

          عباس میرزا آوروپالی موشاویرلرینین سؤیله دیکلرینی خاطیرلاییردی. آوروپالی دانیشمانلاری اونا بیر نئچه کره سؤیله میشدیلر کی، هئچ بیر زامان  آوروپا اوصولونا یئنیجه آلیشدیرماق ایسته دیگین اوردونو آوروپا سیستئمی ایله دوناتیلمیش، آوروپا تئکنولوژیسی ایله تجهیز ائدیلمیش بیر اوردو ایله ساواشا سوخما! محمد خان امیر شاهزاده نین زامان قازانما تکلیفینی دستکله ییردی. لاکین حربی شورایا دا نفوذ ائتمیش اونون دوشمنلری شاها یانلیش بیلگیلر وئرمه یه داوام ائتمکده ایدیلر. عباس میرزا بو گئدیشله شاه طرفیندن خایینلیک سوچو ایله دامغالانا بیلر قورخوسو ایله اؤز ایراده سینی حربی شورادا تطبیق ائده بیلمه دی. باشوزیرین تکلیفلری قارشیسیندا شاهزاده تسلیم اولماق زوروندا قالدی. حربی شورادا قیرخ مینلیک اوردو موختلیف آلایلارا آیریلدی و هر آلایین(آلای- لشکر) دا کوموتانلاری بللی اولدو. باشوزیر آصف الدؤوله سیپهدارلا بیرلیکده اراک اوردوسونا کوموتانلیق ائده جکدیلر. شاهزاده شئیخ الملوک قاراداغ، مرند و مازندران آلایلارینین کوموتانلیغینی اوستلندی، اونا 12 قبضه ده توپ وئریلدی. عباس میرزانین بؤیوک اوغلو محمد میرزا ان سئچکین آلایلارا کوموتان تعیین ائدیلدی. مینباشیلیق(فرمانده هنگ) روتبه سینه یوکسلن ایبراهیم خان باکوی 2000 نفرلیک اوردو ایله اؤن جبهه دن هوجوم ائده جکدی. بهمن میرزا باشقا بیر آلایا فرمان وئره جکدی. بهمن میرزانین سوواریلری آوشارلاردان اولوشماقدا ایدی. جاهانگیر میرزا آتاسینین اسکی دوستو احمد خان موقددمین اوغوللاری ایله برابر ماراغا آلایینی کونترول ائده جکدیلر. احمد خانین اوغوللاری مینباشی جعفرقولو خان و یئنه ده مینباشی حسین خان پاشایی آذربایجان اوردوسونون ان باشاریلی کوموتانلاریندان ایدیلر. ذیل السلطانین اوغلو محمدحسین میرزا موختلیف بیریملرله(واحیدلرله) اوردونون آرخاسیندا ذخیره و دستک گوج کیمی قالاجاقدی. بیر چوخ گؤرَولر پایلاشیلدی.  همدان آلایینین توفنگچی بیریملرینین کوموتانلیغی همدانلی قاراگؤزلولره تاپشیریلدی. محمد خان امیرنیظاملا یوسیف خان گورجی یه ده توپخانانین کوموتانلیغی وئریلدی.  

          عباس میرزا اؤز اوردوسونو ترتر چایینین ساحیللریندن گنجه یه طرف سؤوق ائتمه یه باشلادی. گنجه نین ایکی آغاجلیغیندا یئرلشدی. کشفییاتچی و وور- قاچ بیریملری روس اوردوسونون بیر آغاجلیغینا قدر یاخینلاشمیشدی.  

          بو آرادا روس اوردوسونون قافقاز اوزره حاکیمی عباس میرزا اوچون ده بللی اولموشدور. آدینین اطرافیندا افسانه ار دولاشان بو شخص ژنرال پاسکئویچ ایدی. پاسکئویچ قافقازدا یرمَلوفو عوض ائتمکده ایدی.  

          ایکی اوردو بیر-بیریندن 2-3 آغاچ مسافه ده گنجه ساواش مئیدانیندا قارشی- قارشییا ایدی. پاسکئویچ مؤحکم سنگرلر اینشا ائتدیرَرَک اوردوسونو هر جور غافیل هوجوما قارشی قویا بیلمیشدی.  دیگر یاندان روس اوردوسو یاخشی قیدالانیر، یاخشی ارزاقلا تامین اولونوردو. روس اوردوسو سوکونت ایچینده ساواش امری بَکله مَکده ایدی. آنجاق بعضی خبرلر پاسکئویچین رییاضییاتچی قافاسینی قاریشدیریردی. مثلا شمس الدینلو قبیله سینین چوبانلاری پاسکئویچه ایروان خانینین چالدیر داغلاریندان کئچدیگینی سؤیله میشدیلر. آنجاق سورعتلی آراشدیرمالار نتیجه سینده بو خبرین دوغرو اولمادیغی بللی اولدو. فقط بو خبر دوغرو اولسایدی بئله، ژنرال پاسکئویچ اؤز پلانیندان واز کئچمَیه جکدی. چونکو او بیلیردی کی، ساواشین طالعیی عباس میرزا ایله اولان دیرَک توققوشمادان آسیلی اولاجاقدیر. سئنتیابر آیینین 12-دن 13-نه کئچن گئجه روسلارا صداقتی ایله بیلینن بیر ائرمنی پاسکئویچه خبر گتیردی کی، شاهزاده بو گئجه سحره یاخین هوجوما باشلایاجاقدیر. عجبا بو شکیلده آنسیزین(غفلتَن)، قفیلجه حمله ائتمک عباس میرزانینمی پلانی اولموش؟ بو شلیکده بیر پلان آنجاق دیلدن دیله دوشمه مَک شرطی ایله مقبول و اوغورلو اولابیلردی. سونراکی قاجارییه-روسیه موناسیبتلرینی چوخ دریندن ائتکیله ین بو ساواشین بیر چوخ یؤنو بَلیرسیز(غیرمعین) اولاراق قالماقدادیر. یاغمورون یاغدیغی بیر گئجه ده، شوملانمیش تورپاقلاردا آنسیزین حمله ائدیب دوشمنی موحاصیره یه آلماق مومکونمو ایدی؟

           جاهانگیر میرزانین وئردیگی معلوماتا گؤره عباس میرزا سون آندا قرارینی دَییشدیرمک ایسته ییرمیش. لاکین بو معلومات یئترلی دئییل و بو یانلیش تاکتیک اوچون برائت قازاندیرا بیلمیر. بعضی آلایلار گئجه نین قارانلیغیندا یوللارینی آزیب و باشقا سمته طرف یوروموشلر. نَم تورپاق و زیغ ایره لیله مه نی انگلله ییردی. یولونو آزمیش بعضی آلایلار قارشی- قارشییا گلرَک ایره لیله مه نی انگلله ییر و بیر- بیرینه گیرَرَک اینتیظامسیزلیق یارادیردی. گون دوغدوغوندا ایستیقامتلر بللی اولدو. یورغون دوشموش عسگرلر آتش یاخیب و اؤزلرینی قوروتماق ایسته ییردیلر. یاغمور آلتیندا ایسلانمیش سیلاحلارینی قوروتماق و سیلمک زوروندایدیلار.  

           روس قرارگاهیندا اوردونون دورومو بامباشقا ایدی. ایستی بیر یئمکدن سونرا یاخشیجا ایستیراحت ائتمیش عسگرلر طبلین سسی ایله مئیداندا توپلاشدیلار. قیسا سوره دن سونرا شاهزاده نین ده اوردوسوندا طبیللرین گورولتوسو ائشیدیلمه یه باشلاندی.  

          روس اوردوسو ایگیرمی میندن آرتیق اینضیباطلی نفره صاحیب ایدی. بونلارین ایچینده یاخشی تعلیم گؤرموش قازاقلار دا وار ایدی.  

          روس کشفییاتچیلاری خبر گتیردیلر کی، عباس میرزانین اوردوسونو گؤرموشلر. کشفییاتچیلار حتّی شاهزاده نین اوردوسونون سایی حاقدا دا بیلگی وئردیلر. اون سککیز آلایدان و هر بیر آلایین مین نفردن اولوشدوغونو قئید ائدیردیلر. آرالیقلارلا اوچ و یا دؤرد قبضه توپ نظرده توتولموشدو. آرخادا احتیاطدا اولان یونگول توپخانالارلا برابر شاهزاده نین اؤزل گاردی یئرلشمیشدی. تقریبن ایگیرمی مین سوواری ایکی جیناحدا مؤوقع توتموشدو.

1826- جی ایل سئنتیابر آیینین 15- جی گونونون صاباحی ایدی. اوزون اینتیظاردان سونرا ساواش ساعات دوققوزدا باشلادی. گنجه ساواشیندا ایشتیراک ائدن جاهانگیر میرزانین سؤیله دیکلرینی اولدوغو کیمی بورادا گتیریریک:  

" روس اوردوسونون سالداتلاری و توپخاناسی قاجار اوردولاری ایله قارشی-قارشییا دورموشدو.  قاجار دؤولتینین رمزی اولان، اوزرینده گونش و آسلان رسمی اولان بایراق شاهزاده نین باشینین اوستونده دالغالانیردی. باش کئشیکچی محمد امین خان قاجار اؤز نفرلری ایله شاهزاده نی قوروماقلا گؤرَولی اولدوغو اوچون اوردونون مرکزینده ساکین ایدی. روس سردارا عباس میرزانین بولوندوغو یئر معلوم اولموشدو. عباس میرزانین بایراقلارین آلتیندا اولدوغو پاسکئویچ طرفیندن تثبیت ائدیلمیشدی. بو اوزدن ده بوتون توپ آتیشلارینی و سالداتلارین هوجومونون او مرکزه دوغرو اولماسینی ایسته میشدی. بو آرادا بللی اولدو کی، روس اوردوسو توتدوغو پوزیسیونو دَییشدیرمه دن ساوونما دوروموندا قالاجاقدیر. قاجار اوردولاری دا یا هوجوما کئچمه لی، یا دا بکله مَلی ایدی کی، روسلارین تپکیسینی اؤیرنسینلر. بؤیوک احتیمالا گؤره اون گون ده قاجار اوردوسو بکلیه جک اولسایدی، روس اوردوسو یئنه ده پوزیسیونونو دَییشدیرمه یه جکدی.  شاهزاده اوردویا هوجوم امری وئردی. ساواش و هوجوم طبیللری و زورنا چالیندی. پییاده لر اؤنده یاواش-یاواش روسلارا قارشی یورومه یه باشلادی. ماراغا آلایینین اون ایکی قبضه توپو اوردونون مرکزینده حاضیر دورومدا ایدی. دیگر اون ایکی قبضه بؤیوک توپ شاهزاده ایله محمد خان امیرنیظامین دیرک امیرلری آلتیندا ایدی. شاهزاده دن امر گلمه دن آتیش حاقلاری یوخ ایدی. ایکی اوردونون بو قدر بیر- بیرینه یاخینلاشماسینا رغمن روسلار طرفیندن هئچ بیر تپکی گؤرونمه مکده ایدی. عباس میرزا توپلارا آتیش امری وئردی. توپلارین آتیشینین یانی سیرا میرزا علی گرایلینین امرینده کی  سوواریلر هوجوما باشلاییب و روس سوواریلرینین دوزَنینی پوزدولار. بو آندا روسلارین دا توپلاری آتیشا باشلادی. روسلار عباس میرزانین دوردوغو یئری تثبیت ائدیب و بوتون مَرمیلرینی او یئره آتیردیلار. هدفلری شاهزاده و اوردونون قلبی اولان مرکزی داغیتماق ایدی. بو زامان شاهزاده دن منه بیر امر گلدی. بیزیم آلای توپلارینی سورعتله ایره لی چکیب و گولله لرین روسلارا چاتاجاغی یئرده یئرلشدیریب و درحال آتیشا باشلامالییدیق. سیلاحلی پییاده لریمیزله روسلارلا دؤش- دؤشه ساواشمالی ایدیق. شاهزاده نین دوعاچیسی اولان بو بنده ده آلاییملا برابر آتلاردان ائنیب باش کوماندیرین امرینی اویقولاماغا باشلادیق. منیم آلاییم سورعتلی بیر هوجوما باشلاییب سالداتلارلا آرتیق تام اوز-اوزه سیلاح و سونگو ساواشینا باشلامیشدی. روس توپلارینین گولله لری بیزیم باشیمیزین اوستوندن کئچیب شاهزاده نین بولوندوغو یئره ایصابت ائدیردی. عباس میرزا بو دورومو گؤردویونده آصف الدؤوله نین اوردوسونون اؤنونده روسلارین اولمادیغینی اؤیره نیب و اونلاری کؤمه یه چاغیردی. آصف الدؤوله آغیر داوراندیغی و سورعتله اؤزونو یئتیشدیرمَک ایستَمه دیگی اوچون شاهزاده ساواش مئیدانینین ساغ طرفینه چکیلمک زوروندا قالدی. شاهزاده نین ساواش مئیدانینین ساغ طرفینه چکیلمه سینه رغمن روس توپخانالاری داها سورعتلی و آردی کسیلمز بیر شکیلده اوردونون مرکزینی هدف آلاراق آتیشلارینی داوام ائدیردی. روس توپلارینین آتشی آلتیندا دوزَنینی ایتیرن آوشار و ماراغا آلایلاری یاواش یاواش- ساواش قابیلییتلرینی ایتیریردیلر. بو وضعیتی موشاهیده ائدن روسلار اؤن جبهه ده ساواشان عسگرلره یاردیم گؤندردیلر. ایکی مین سالدات ماراغا توپخاناسینی آلماق اوچون هوجوم ائتدیلر. هامیسی بیردن "هورا" چکَرَک ماراغا آلایینی موحاصیره ائتمه یه باشلادیلار. ماراغا آلایی کوموتانینین بیر سالدات طرفیندن اؤنجه قوللاری کسیلدی و سونرا اورگینه بیر گولله سیخیلاراق اؤلدورولدو. سونرا دا ماراغا آلایینین بایراقدارلاری هدف آلیناراق اؤلدورولدولر. قورویوجوم منه خبر گتیردی کی، آرخامیزداکی آلایلاریمیز مغلوب ائدیلمیش و بیزیم بو آز سایدا نفرلریمیزله ساواشماغیمیزین آنلامی یوخدور. اگر بیزیم توپلاریمیز دا ایشدن دوشسه هامیمیز روسلار طرفیندن اسیر آلیناجاغیق. من تابعیمده اولان اوردویا گئری چکیلمه امری وئردیم. گئری چکیلدیگیمیزده گؤردوم کی، آرخادا اولان بوتون نفرلریمیز قاچمیشلار. منیم ده آتیمی خیدمتچیم مینمیش و قاچمیشدیر. اگر ایلک هوجومدا روس سوواریلری دارماداغین ائدیلمه سه  ایدی، بو ساواشدان بیر نفریمیز بئله دیری چیخمایاجاقدیق. بو ساواشدا ایکی قبضه توپ دوشمنه قالسا دا قالانلارینی گئری چکه بیلدیک. شاهزاده منیم آتیمین خیدمتچی طرفیندن قاچیریلدیغینی اؤیرندیگینده ایگیرمی سوواری ایله بیر یَدَک آتی منیم یا جنازه می یا دا جانیمی ساواش مئیدانیندان قورتارماق اوچون گؤرَولندیرمیشدی. من بو یَدَک آت واسیطه سی ایله اؤزومو ساواش مئیدانیندان قورتاردیم.  بیر تپه نین باشیندا شاهزاده ایله گؤروشدوم.
 "
          جاهانگیر میرزا داوام ائدیر کی، تپه نین باشیندا روس اوردوسونون قاجار اوردولارینی تعقیب ائتدیگینی گؤروردوک. سانکی اووچو اووو تعقیب ائدرجه سینه بیزیمکیلر تعقیب ائدیلیردیلر. اوردونو ساران اومودسوزلوق سببی ایله فرارلارین دا سایی چوخالمیشدی. بیر نئچه توپ گولله سی ده قاچانلارین آرخاسینجا سیخیشدیریلدی، لاکین آرتیق تعقیب ده دوردورولموشدو.  

          شاهزاده اؤز اوغوللاری و مغلوب اوردوسو ایله آرازا دوغرو گئری چکیلمه یه باشلادی. بوتون توپلاری ساواش مئیدانیندان چیخارماغی باشارمیشدیلار، آنجاق یولدا ایکی قبضه توپ باتاقلیغا باتدی. شاهزاده، اوغورلو خانین سوواریلرینه بو توپلاری باتاقلیقدان چیخارمالارینا امر ائتدی. گنجه ساواشینین باشلانغیجیندان بئش یوز نفرلیک بیر تاتار سوواریسی چئوره ده دولاشماقدا ایدی. هانسی طرف غالیب گلسه ایدی اونا قاتیلماغی گؤزله ییردیلر. بو 500 سوواری ایندی مغلوب طرفی تعقیب ائتمه یه و اونلاردان باج آلماق اوچون هوجوما باشلامیشدی. بیلیردیلر کی، بو مغلوب طرفدن بیر شئی الده ائده بیلرلر. بو تاتار سوواریلر ایکی باتمیش توپلارلا اوغراشان اوغورلو خان و سوواریلرینین اللرینی باغلاییب اؤدول آلماق اوچون روسلارا آپاردیلار.  

          عباس میرزا آرازدان کئچدیکدن سونرا اوردونون بهراملی آدیندا بیر تپه ده دورماسینی ایسته دی. عباس میرزا بورادا اوردونو دوزَنه تابع ائتمک ایسته ییردی. موختلیف یئرلره قاچمیش عسگرلر ده گلیردیلر. آنجاق شاهزاده نین ساغلیغینین یئرینده اولمادیغی آچیقجا گؤرونوردو. اؤلومجول بیر سسسیزلیک عباس میرزانین روحونو و ووجودونو سارمیشدی. ائله بیر دورومدا ایدی کی، اوردو کوموتانلارینین بیر- بیرلری ایله یوکسک سسله نزاکتسیز داورانمالارینا بئله لاقئید ایدی. بو اورتامدا عباس میرزا ساواشلا ایلگیلی بیر راپورت یازیب شاها گؤندردی. بو راپورتدا میندن آرتیق اؤلو و دؤرد میندن آرتیق اسیر حاققیندا بیلگی وئریلیردی.  

          اسیر دوشنلرین چوخو آصف الدؤوله نین کوموتانلیغیندا اولان اراک آلاییندان ایدی. آصف الدؤوله بو آلایدان گرکلی مقامدا ایستیفاده ائتمه میش و ساواشین نتیجه سینی گؤزله مه یه باشلامیشدی کی، قرارینی ساواشین گئدیشینه گؤره وئرسین. شاهزاده نین اوردوسو ایسه فرار ائتمه یه باشلادیغی زامان بو آلای دا قاچماغا چالیشاراق داغلیق یوللا اؤزلرینی ناخجیوانا چاتدیرماغا جهد ائتمیشدیلر. لاکین مددوف جاسوسلاری واسیطه سی ایله اونلارین فرار ایستیقامتینی اؤیره نیب چوخونو اسیر آلمیشدی.  

***

          مغلوبییت خبرینی دویان فتحعلی شاه عباس میرزانی حضورونا چاغیردی. شاهزاده، بهراملوداکی اوردونون باشچیلیغینی محمد خان امیر نیظاما تاپشیریب اوغوللاری ایله برابر نئچه یوز نفرلیک گووَنلیک سوواریلری ایله یولا دوشدو. آصف الدؤوله سپهدار دا اونلارلا بیرگه یوللاندی.   

          یرمَلوف اوکتیابرین 22-ده یازیردی کی، شاه اَهرده دیر. عباس میرزا، شاهین یانینا گئدیر و داغیلمیش اوردوسونو تکرار بیر دوزَنه تابع ائتمه یه چالیشیر.  

          تقریبن بیر آی گنجه ساواشیندان کئچمکده ایدی. بو مدت عرضینده عباس میرزانین اوردوسو ایستی بیر یئمک یئمه میشدی. چونکو گئری چکیلمه سوره جی دوغرو- دوروست یئمگین حاضیرلانماسینا انگل اولموشدو. دیگر طرفدن، مغلوبییت دویغوسونو یاشایان اوردودا ایستی یئمک یئمه ذؤوقو ده یوخ ایدی. لاکین عباس میرزانین دردی بونلاردان دا بؤیوک ایدی. روسلارین ایستیلاسینا اوغرایان بیر چوخ کندلرین اهالیسی چوجوقلاری ایله بیر یئرده فرار ائدیردیلر. اونلارین چوخو، اؤزللیکله چوجوقلار یولدا آجلاریندان اؤلوردو. شاهزاده نین گؤزلرینین اؤنونده اینسانلار دسته- دسته سالداتلارین ظولموندن آرازین بو طرفینه دوغرو قاچیردی، آذربایجان اوردوسونون باش کوموتانی، آذربایجان حؤکمداری عباس میرزادان یاردیم دیله ییردیلر.  بیر چوخ کندلیلرین قیزلاری سالداتلار طرفیندن تجاووزه معروض قالیر و بیر چوخ گنج قیزلار دا تجاووز قورخوسوندان اؤزلرینی یاخیر و یا دَییشیک یوللارلا اینتیحار ائدیردیلر. بو حادیثه لری ائشیدن شاهزاده دانیشماغا بئله سؤز تاپا بیلمیردی. بوتون بو اولایلار اونو دریندن سارسیدیردی. آذربایجان اوردوسوندان ایمداد دیله یَن بو بدبخت اینسانلارا عباس میرزا یاردیمچی اولا بیلمه دیگی اوچون چوخ اوزولوردو. شاهزاده اؤز یئمگینی ده عسگرلرین یئمگی سَوییه سینه ائندیرمیشدی. هئچ بیر اؤزَل اووچولوقدان گلن اَتی قبول ائتمیردی و عسگرلریندن فرقلنمک ایستمیردی.  

          شاه، اردبیله یاخین بیر مکان اولان شام اسبی آدیندا بیر یئرده بولونماقدا ایدی. شام اسبیده بیر حربی شورا دوزَنلندی و عباس میرزانین تکرار آراز ساحیلینه گئری دؤنمه سی قرارلاشدیریلدی. تکرار یئنی کوموتانلارین تعیینی اوچون یئنی قرارلار وئریلدی. شئیخ الملوک میرزا و حسن خان تالیش، خزر دنیزینی قوروماقلا گؤرَولندیلر. حسن خان ایروانی قوروماقلا امیرالدی.  

          روس اوردوسونون بو ظفری ایمپئراتورو هوسلندیرمیشدی. روس ایمپئراتورو یرمَلوفا بئله بیر مکتوب یازدی:  " ایروانی اله کئچیرمه فورصتینی قاچیرمامالیییق. ایستر ساواش یولو ایله ایسترسه ده ایروان حاکیمینی پارا ایله آلماق یولو ایله ایروانی اله کئچیرمه لیییک " . اونلار سردار حسین خانین روح حالینی یاخشی بیلیردیلر. لاکین حسین خان روسلارین آلتون تکلیفلری قارشیسیندا تسلیم اولمامیشدی.  

          عباس میرزا بو ساواشی ایستمه میشدی. شاهزاده یه گؤره بو ساواش دوغرو زامانلانمامیشدیر. بو ساواش حرب تاکتیکاسیندان هئچ بیر شئی بیلمه یَن، سادجه جهاد امری کیمی راحات فتوا وئرمگی باشاران دین خادیملرینین، شاهزاده نین رقیبلرینین ایستکلری اوزرینه باش وئرمیشدی. سانکی اونلار بو ساواشین مغلوبییتله سونوجلاناجاغینی بیلیرلرمیشجه سینه حرکت ائتمیشدیلر. ساواشا حاضیرلیق زامانی هر کس عباس میرزانین ساواشدان یانا اولمادیغینی آچیقجا گؤرموش، سئزمیشدی. آرتیق تئهران موللالارینین و عباس میرزانین دوشمنلری کیمی داورانان شاهزاده لرین عباس میرزا ایله موباریزه ائتمک اوچون اللرینه یاخشی بهانه لر دوشموشدو. عباس میرزانین چوخ گووَندیگی و نیسبتن مودئرنلشمیش آذربایجان اوردوسونون مغلوبییتی شاهزاده نین قارداشلارینی و دین خادیملرینی سئویندیرمکده ایدی. بو مغلوبییت عباس میرزانین رئفورملارینا و غربلشمه یؤنونده کی  ایصلاحاتلارینا بؤیوک ضربه ائندیرمیشدی. دیگر طرفدن، عباس میرزا خانلارین دا سؤیله دیکلرینین  بوش لافدان باشقا بیر شئی اولمادیغینی سئزدی. یالنیز اؤز تورپاقلارینا گئری دؤنمک اوچون ساواشان بو خانلار روسلاری گوجلو گؤردوکلرینده بو ایستکلریندن واز کئچمه یه باشلامیش و بو کز فتحعلی شاها سادجه ایسلام دونیاسینین پادشاهی کیمی باخمیشدیلار. بعضی خانلارا دا روسلار طرفیندن اؤز اراضیلرینده یئرلشدیریله جکلری قونوسوندا خبر گلمیشدی. قوبا خانی احمد خان، باکی خانی حسینقولو خان، شیروان خانی مصطفی خان اؤز ثوباتسیزلیقلارینی چوخ تئز اورتایا قویدولار. لاکین مغلوبییت آجیسی، الدن گئتمیش تورپاقلارین سئوداسی، روسلارین تکرار ایره لیله مه احتیمالی شاهزاده نین ایچ دونیاسیندا ساواش ایستگینی آرتیریردی. آنجاق شاهزاده اؤزونو یالنیز حیسس ائتمه یه باشلامیشدی. اونون پلانلی و داها گلیشمیش اوردو ایله ساواشا باشلاماسینا تئهرانین "معنوی" حاکیملری اولان موللالار طرفیندن ایذن وئریلمیه جگینی حیسس ائدیردی. فتحعلی شاه مجبورن دین خادیملرینین فیکیرلری ایله بو دفعه  داها چوخ حسابلاشمالی ایدی. چونکو بئله جه بو مغلوبییتین آجیسینی اونوتماق اوچون اونلارین اوتوریته سیندن یارارلانا بیلردی. دین خادیملرینین فیکرینجه مغلوبییتین سببی عباس میرزانین کافیر اؤلکه لره مخصوص اولان ایصلاحاتلاری آذربایجاندا گئرچکلشدیرمه سی ایدی.  

          شکی خانی حسین خان کیچیک بیر ساواشدا روسلار طرفیندن اؤلدورولموشدو. اونون جیبیندن شاهزاده نین بوتون خانلیقلارا یازدیغی بیر مکتوب چیخمیشدی. شاهزاده بو مکتوبدا یازیردی: "مندن سورورسونوز کی، ساواشدان الیمی چکمیشم؟ خئییر، ساواش منیم اوچون هله بوندان بئله باشلاییر." گئرچکدن روسیه عباس میرزانی هر زامان بؤیوک بیر تهدید عنصرو کیمی گؤروردو. مغلوبییتدن سونرا روسیه جاسوسلارینین "عباس میرزا، خدافرین جیواریندا ایگیرمی بئش مینلیک اوردو دوزَنله میشدیر" راپورتو بو تهدیدین آچیق اؤرنگیدیر.  

          آنجاق بؤیوک بیر احتیمالا گؤره روسیه شاهزاده نین مالییه سیخینتیسی حاققیندا بیلگیلی ایمیش. بو بؤلگه نین آغیر کئچن قیشیندا آذربایجان اوردوسونون احتییاجلارینی و یئمگینی تامین ائتمک چتین بیر ایش ایدی. بو اوزدن ده شاهزاده بیر چوخ پییاده نفرلرینین ائولرینه دؤنمه لرینی ایسته دی. شاهزاده اونلارین باهاردا گئری دؤنه جکلرینه گووَنیردی. یالنیز سوواریلر واسیطه سی ایله حربی مشقلری داوام ائتمک ایسته ییردی. ساواشین آغیرلیغی دولاییسییلا آذربایجان ایالتینین بودجه سی بوشالمیشدی. عباس میرزا اوردونون آذوقه سینین ایستحصالینا نظارت ائتمک اوچون بیر نئچه هفته لیگینه تبریزه گئتدی.  

           گنجه و قاراباغدان گلن قاچقینلار کوتله سی قیدا پروبلئمینی داها دا شیددتلندیریردی. گنجه و قاراباغ کندلری، دئمک اولار کی، اؤز ساکینلریندن بوشالمیشدی. روس آدینی دویدوقلاریندا کندلیلرین جانینا قورخو دوشوردو. بعضا ده بو قاچقین کوتله لر چاره سیزلیکدن خانلارین وعدلرینه اینانیب، اونلارین آرخاسینجا گئدیردیلر. عباس میرزا بیر آن بئله بو قاچقینلارین دورومونا اعتیناسیز قالمیردی. قیشین باشلادیغی بیر عرفه ده آیاق یالین، اَیینلرینده یار- یاماقلی کؤهنه پالتارلارلا آراز بویونجا داغیلمیش اولان بو قاچقینلارین وضعییتی عباس میرزانی چوخ راحاتسیز ائدیردی.  

          بوتون بو پروبلئملرین اؤته سینده عباس میرزا بیر ده عایله سینده کی  موشکوللرله اوز-اوزه ایدی. ولیعهدلیک آدایی اولان بؤیوک اوغلو محمد میرزا اسکیدن اؤیرتمَنی اولموش یالانچی درویش حاجی میرزا آغاسینین تاثیرینه دوشرَک، خورافاتا سؤوق ائدیلمیشدی. محمد میرزا آوروپادان گلن هر شئیه نیفرت ائدیردی. آوروپادان گلن یئنی پالتارلاری اؤنجه سویا چکدیریب، غسل وئردیریب سونرا گئیینیردی. درویشین یؤنلندیرمه سی ایله رییاضته چکیلمیش و چوخ یئمک یئمگی ایله بیلینن محمد میرزا، یالنیز چؤرَک و سیرکه یئمَکله یئتینیردی. او، درویشین ائتکیسی آلتیندا قالاراق اؤنجه تصوووفی  داورانیشا، سونرا دا خورافاتا یؤنلندیریلمیشدی. عباس میرزا دوشونوردو کی، عجبا محمد میرزانین ولیعهد و تاج- تاختین واریثی اولماسی اوچون ایصرار ائتمه لیدیرمی؟  دیگر یاندان، عباس میرزانین دایمی ائشی و ولیعهدین آناسی شاهزاده خانیم، علسگر خان واسیطه سی ایله محمد میرزانین ولیعهد ائدیلمه سی حاقدا بعضی ایشلر گؤروردو کی، اونون بو ایشلرینین یاخشی اولمایان نتیجه لرینی اؤنده کی  صحیفه لرده گؤره جه ییک.  

***

          عباس میرزانین قارداشی اوغلو شئیخ الملوک، تالیش بؤلگه سینده اونا تاپشیریلان پوستو ترک ائتمیشدی. اؤزونو تَلَم- تله سیک تئهرانا دؤنمکده اولان شاها چاتدیرماق ایسته ییردی کی، اونو پوستدا ساخلاماغا چالیشان محمد خان قاراگؤزلودن اونا شیکایت ائتسین. شاه اؤزو ده آرتیق بو مغلوبییتدن سونرا ساواشدان بئزمیشدی. شاه بویروق وئردی کی، قادینلاریندان بیری اولان نوشافرین زئنگاندا اونون ایستیقبالینا گلسین. 

          قاراداغ پوستو اونا تاپشیریلان شاهزاده لردن بیریسی ده او قدر دیققتسیز داورانمیشدی کی، او یئرلر ژنرال مددوفون پارتیزانلارینین و حربی قروپلارینین هوجومو اوچون آچیق قالمیشدی. مددوفون پارتیزانلاری و حربی قروپلاری آرازدان کئچیب، اَهَرده و اردبیلده عملییات ائتمیشدیلر.             پاییزدان اعتیبارن ساواش سوسقون و دورغون شکیلده داوام ائدیردی. مددوفون آرا- سیرا هوجوملاری ساواشی آیاقدا توتوردو. ژنرال مددوفون کیچیک چاپلی بو هوجومکاری بیر نؤوع نبض یوخلاما کاراکتئری داشیییردی. بو او دئمک ایدی کی، آذربایجانی بؤیوک بیر تهلوکه تهدید ائتمکده دیر. چونکو آرتیق گنجه ساواشیندان سونرا هر کسده روسلارین داها گوجلو اولدوغونا اینام یارانمیشدی. مددوف بو کیچیک حمله لری ایله قاجار طرفینین هله اؤزونو توپارلایا بیلمه میش اولدوغونون قناعتینه واریردی. بو دا باشقا بؤیوک میقیاسلی حمله اوچون روسلارا فورصت وئرمکده ایدی. تبریزین تهدید آلتیندا اولدوغو فیکری اورتالیقدا دولاشیردی. بو اوزدن ده شهرین مودافیعه سی اوچون بعضی اؤنلملر(تدبیرلر) آلینیردی. دیگر طرفدن، قیش دولاییسی ایله ماذونییته بوراخیلان عسگرلر گئری چاغریلدیلار. لاکین مددوفون بو کیچیک میقیاسلی هوجوملارینین قارشیسی آلیندی.  

           مددوف چوخ ماراقلی و قورخماز بیر کاراکتئره صاحیب ایدی. اصلا قاراباغلی ایدی. سوواریلیگی قاراباغدا اؤیرنمیشدی. بو بؤلگه نین آدامی اولدوغو و بؤلگه نی یاخشی تانیدیغی اوچون بیر چوخ عملییاتلاردا باشاریلی اولوردو.   

          تبریزین ده تهدید ائدیلمه سی اوزرینه عباس میرزا شاها بیر مکتوب یازدی. بو مکتوبدا شئیخ الملوک و سئیف الملوک کیمی بعضی شاهزاده لرین اؤز پوستلاریندا گرَکلی اعتینا و اؤزَنی گؤسترمَمه لریندن شیکایتله نیردی. اونلارین بو داورانیشلارینین اوندا بؤیوک شوبهه دوغوردوغونو یازیردی. گله جک، عباس میرزانین حاقلیلیغینی ایثباتلایاجاقدی. باخمایاراق کی، اونون بو مکتوبو تئهراندا اونا قارشی یئنی نیفرت و کینلرین اورتایا چیخماسینا ندن اولدو. عباس میرزانین رقیبلری اونو شاهین نظریندن سالماق اوچون اویغون بهانه تاپا بیلمیردیلر. سؤیله دیکلری دلیللر شاهی تاثیرلندیره بیلمیردی. شاه اؤز حسابلاماسیندا عباس میرزایا اولان احتییاجینی اونلارین سؤیله دیکلری ایله اؤلچوردو و بو حسابلامادا عباس میرزانین آغیرلیغی اورتایا چیخیردی. آنجاق شاهزاده نین رقیبلری عباس میرزایا قارشی شاهی تاثیرلندیره بیله جک ان اویغون بهانه نی تاپمیشدیلار. اونلار موختلیف یوللارلا شاها چاتدیردیلار کی، عباس میرزا مرکزین نظارتیندن اوزاق اولماق اوچون آذربایجاندان هئچ یئره چیخمیر. بو، شاهی ائتکیلیه جک ان گوجلو بهانه ایدی. اونلار بیلیردیلر کی، بالیق سودان کناردا یاشایا بیلمه دیگی کیمی عباس میرزا دا آذربایجاندان کناردا اؤلو کیمی بیر شئی اولاجاقدیر. عباس میرزانین غربلشمه رئفورملارینی دوردورمانین ان اویغون یولو اونو آذربایجاندان آییرماق ایدی. چونکو باشقا ویلایتلرده شاهزاده بیر نئچه سبب اوزوندن بو رئفورملارینی گئرچکلشدیره بیلمزدی: بیرینجی اونا گؤره کی، عباس میرزا هئچ بیر قاجارییه ویلایتینه آذربایجان قدر ایچدن و کؤنولدن باغلی دئییلدی. ایکینجی، اونا گؤره کی، هئچ بیر ویلایت آذربایجان قدر عباس میرزانی قبول ائتمزدی. اوچونجو، اونا گؤره کی، آذربایجاندا یاریمچیق بوراخیب گئده جگی رئفورملاری باشقا ویلایتده گئرچکلشدیره بیلمه سی زامان و ایمکان باخیمیندان مومکون دئییلدی.  

***

           باهار گلمک اوزره ایدی. دوشمن یئنی بیر ساواش اوچون حاضیرلیق گؤروردو. چوخ قیسا بیر زامان ایچینده اوچ کلیسا نی ایشغال ائتدیلر. بو دا ایروانی موحاصیره یه آلمانین ایلک ایشاره سی ایدی. عباس میرزا سورعتلی بیر شکیلده اوردوسونو نیظاملاماقلا مشغول ایدی. اوچ کلیسا نین ایشغال اولونماسی شاهین عاغلیندا عباس میرزایا قارشی یارانان شوبهه نی اورتادان قالدیرمیشدی. چونکو روسلارا قارشی عباس میرزانی عوض ائده بیله جک کیمسه یوخ ایدی. عباس میرزا تا چوجوقلوغوندان آذربایجاندا بؤیوموش و بو اؤلکه  ایله اؤزدئشلشمیشدی(عئینیلشمیشدی). شاهدا یئنی بیر هیجان یارانمیشدی. قارشیدان گلن یایی سلطانییه ده دئییل، ساواش سینیرلارینا یاخین بیر یئرده کئچیرمک ایسته ییردی.  

          ساواشین آغیر خرجی آذربایجانین بئلینی بوکمکده ایدی. مالییات و وئرگیلری آرتیرماق لازیم ایدی. عباس میرزا مجبورَن بو ایشه گئتمک زوروندا ایدی. باخمایاراق کی، وئرگیلری آرتیرماق عباس میرزانین باشلاتدیغی رئفورم سورَجینه قارشی ایدی. لاکین شاهزاده نین باشقا چیخیش یولو یوخ ایدی. او، آذربایجانی قوروماق اوچون یئنه ده آذربایجانا آرخالانمالی، آذربایجان اهالیسینه دایانمالی ایدی. جئمز موریئرین یازدیغیندان بئله آنلاشیلیر کی، عباس میرزا شاهین آذربایجانا گلمه سینه قطعیین سئوینمیرمیش، هم ده اوزولورموش. چونکو آذربایجان اوردوسونون خرجینی تامین ائتمکده زورلوق چکن عباس میرزا شاهین و چئوره سینده کی  بؤیوک ائکیپین و دسته لرین ده خرجینی آذربایجانلیلارین اوزَرینه یوکله مه لی ایدی. بو اوزدن ده هر دفعه  شاهین آذربایجانا گلیشینی دویدوغوندا اونون اوزگون اولدوغو بوتون داورانیشلاریندان بَللی اولورموش. بو دلیله گؤره ده آتاسینا بیر مکتوب یازاراق شاهنشاهین یئرینه یاردیمچی اوردولارین آذربایجانا گلمه سی داها فایدالی اولور و ساواشین گئدیشینه اولوملو ائتکی گؤستریر دئیه مولاحیظه لرده بولوندو. شاهزاده شاهین بو ایل ده سلطانییه ده ایستیراحت ائتمه سینی آرزو ائدیردی. بو مکتوبلار فتحعلی شاهی عصبلشدیریر و اوغلونا قارشی شوبهه لرین تکرار گوجلنمه سینه سبب اولوردو. شاه ظن ائدیردی کی، عباس میرزا آرتیق اؤزونو آذربایجان پادشاهی کیمی آپارماغا باشلامیشدیر. بو ندنله ده اونون آذربایجانا گلیشینی ایستمه مَکده دیر.  

          شاه اؤز اوردو بیریملری ایله تله سیک بیر وضعیتده تبریزه یولا دوشدو. شاه او گونه قدر هئچ آغزینا آلمادیغی سؤزلری دانیشیر و شوبهه لرینی آچیقجا سؤیله ییردی. بو دا چئوره ده کی لرین شاشقینلیغینا سبب اولموشدو. شاه دئییردی کی، ائشیتمیشم عباس میرزا روسلارلا گیزلینجه دانیشیغا باشلامیش. هر کس دوشونوردو کی، شاه تبریزه دوغرو بو آلیشیلمادیق سورعتلی حرکتی ایله عباس میرزانی روسلارلا بیرلشیب مرکزه قارشی عملییاتا کئچمه دن اؤنجه یوواسیندا باسماق ایسته ییر.   

          عباس میرزا آتاسینین باشقا بیر دؤنمه منسوب اولدوغونو دوشونوردو. بو اسکی یؤنه تیم شکلی ایله گلیشمَکده اولان روس اوردوسونون قارشیسیندا موقاویمت ائتمک اولماز دئیه دوشونوردو. قاجار دؤولتینده آوروپالیلارلا گئنیش میقیاسلی موناسیبتده اولان ایلک شخص عباس میرزا ایدی. شاهزاده آوروپالیلار واسیطه سی ایله  مشخص وطن آنلاییشینی اؤیرنمیش و دینلرین اویدوردوغو مجرد اینسان تیپینین اؤته سینده وطنداش اینسان تیپینی دوشونورموش. آذربایجان اینسانلارینا سادجه وئرگی اؤدمه سی گرکن بیر آراج و تانری بنده سی کیمی باخمیر، هم ده اونلارا بیرر وطنداش، آنجاق و آنجاق آذربایجانا عاید اولان اینسانلار کیمی باخماغا باشلامیشدی. عباس میرزانین بو وطنداشلیق آنلاییشی سادجه آذربایجانی احتیوا ائتمکده ایدی. چونکو باشقا ویلایتلرله اونون علاقه سی یوخ ایدی. باشقا ویلایتلری باشقا شاهزاده لر ایداره ائدیردی. عباس میرزا آوروپالی موشاویرلریندن بیر چوخ تئکنیک و حربی بیلگی اؤیرنمیشدی، لاکین اؤیرندیگی ایلک معنوی دَیَر سیاسی، ایقتیصادی، ایجتیماعی و تاریخی ایچریگی اولان وطن سئوگیسی و میللی جوغرافییا ایدی. 1789- جی ایل بؤیوک فرانسا اینقیلابی بوتون غربده میللی دؤولت آنلاییشینی اورتایا قویموشدو. بو دئوریمین گتیردیگی اولوسچولوق دویغوسو اؤزللیکله فرانسا اوردوسو طرفیندن درحال اؤزومسَندی. فرانسا اوردوسوندا گوجلو بیر میللییتچیلیک شعورو و دویغوسو دالغالانماقدا ایدی. بو اوزدن ده فرانسانین اوردوسونا منسوب اولان آلبایلار و دیگر گؤرَولی شخصلر ایستر-ایستَمز بو دوشونجه نی ده اؤزلری ایله برابر گئتدیگی اؤلکه لره آپاریردیلار. غربین گلیشمه سینین سببلرینی ایرتیباطدا اولدوغو غربلیلردن اؤیرنمه یه چالیشان عباس میرزا میللی دؤولت آنلاییشی حاققیندا دا فرانسیز آلبایلاردان بیر چوخ شئیلر اؤیرنمیش، بو حاقدا اونلارا سورولار یؤنلتمیش و اونون دوشونجه سینی آلت- اوست ائده جک جاوابلار آلمیشدی. شاهزاده فرانسادا 1789- جی ایلده باش وئرن اینقیلابین ماهییتی و آماجی حاقدا بیر چوخ بیلگیلر ائدینمیشدی. بوتون چوجوقلوق خاطیره لری ایله آذربایجانا باغلی اولان شاهزاده غرب مودئلی میللییتچیلیک فیکرینی بیلدیکدن سونرا، سادجه دویغو پلانیندا دئییل، هم ده شعور پلانیندا آذربایجانا باغلانیردی. آذربایجان اونون اوچون قاجار ویلایتلرینین هر هانسی بیری کیمی دئییلدی. او، باتیلیلاردان آلدیغی، منیمسه دیگی گؤروشلری آذربایجاندا تطبیق ائتمه یه چالیشیردی. آذربایجانلیلارا دینداش اینسانلار کیمی باخمیردی، چونکو دینده وطنداش آنلاییشی یوخدور. دینده وطنداش یوخدور، اینسان واردیر، موجرد اینسان تیپینی رمزلشدیرمکده، چاغریشدیرماقدادیر دینلر. جومهورییتچیلیک و سئکولار دوشونجه نی دونیا تاریخینه گتیرن بؤیوک فرانسا اینقیلابینین ایستَکلری عباس میرزانی اوزون-اوزون دوشوندورمکده ایدی. شاهزاده حیسس ائدیردی کی، حقیقتن ده آذربایجان اینسانی اونون اوچون ایسلام دینینین تلقین ائتدیگی هر هانسی بیر اینسان دئییلدیر. او، آذربایجان اینسانینین اونون قلبینده و شعوروندا بیر آیریجالیق داشیدیغینی دویماقدا ایدی. بو حیسس اوندا سؤوقی طبیعی شکیلده یارانمیش، عمله گلمیشدی. شاهزاده حیسس ائدیردی کی، قاجار ایمپئراتورلوغو باشقا یئرلرده تورپاق ایتیرَرکن درین بیر راحاتسیزلیق حیسسی کئچیرمه مکده دیر. آنجاق آذربایجانین باشینا گلن ان کیچیک فلاکت بئله اونون روحونو سارسیدیردی. شاهزاده کئچیردیگی بو حیسسلری فرانسیزلاردان آلدیغی اولوسچولوق فلسفه سی ایله تفسیر ائتمه یه چالیشیردی. ندن آذربایجان اونون اوچون بو قدر آیریجالیق داشیماقدا ایدی؟ اونونلا ایرتیباطدا اولان فرانسیز حربچیلر اؤز خاطیره لرینده شاهزاده نین 1789-جی ایل فرانسا دئوریمینین اولوسچولوق ماهییتی ایله داها چوخ ایلگیلندیگینی، بو حاقدا داها چوخ سورولار سوردوغونو یازماقدالار. او، آذربایجان اینسانینا کونکرئت وطنداش کیمی باخیردی. بو آیریجالیق ایسه وطنداشلیق مفهومونو ایدراک ائده بیلمه یَن و یا منافعلرینین خطره گیرمه سی دولاییسی ایله درک ائتمک ایستمه یَن دین خادیملرینی و دیگر چئوره لری چیله دن چیخاریر، چوخ راحاتسیز ائدیردی. شاهزاده نین آذربایجانا بو قدر باغلیلیغی فتحعلی شاهی بئله شوبهه لندیریردی. شاه دوشونوردو کی، عباس میرزانین غربلیلرله بو قدر اؤزل و اوزون مشورتلرینه بلکه ده ایذن وئرمَمه لی ایمیش. ایستر شاهزاده نین غربلی اؤزل حکیمینین، ایسترسه ده اونونلا ایرتیباطدا اولان باتیلی ائلچیلرین، حربچیلرین و دیپلوماتلارین وئردیکلری وئریلره گؤره او، آذربایجانین سادجه بیر ویلایت اولاراق گؤرونمه سیندن راحاتسیزلیق دویماقدا ایمیش. عباس میرزا آذربایجانین تاریخی ستاتوسونون دَییشیلمه سیندن یانا ایمیش. شاهزاده آذربایجانی وطن اولاراق گؤرور و آذربایجانلیلارا دا وطنداش کیمی باخیردی. بو اوزدن ده بو وطنین اینسانلارینین وئرگیلرینی تئهرانا وئرمک ایستمیر، آتاسینین آنلامسیز آغیر خرجلری اوچون خرجله مک ایستمیردی.  

          شاه اؤز قلبینین درینلیگینده عباس میرزانین خاین اولاجاغینا اینانمیردی، آنجاق عاغلیندا باش قالدیرمیش بو شوبهه نی ده سؤیله مکدن گئری قالمیردی. شاه، تبریزه وارمادان اوجان یولو ایله خویا طرف سورعتله حرکتینه داوام ائتدی. عباس میرزا تکرار آتاسینین گلمه مه سی اوچون بیر داها بعضی ایستکلرده بولوندو، لاکین شاهین گلمکده ایصرارلی اولدوغونو بیلدیگینده تسلیم اولماقدان باشقا چاره گؤرموردو. آتاسینی قارشیلاماق اوچون شهری ترک ائتدی. یئنه ده شاها واردیغیندا آتیندان ائنیب شاهین قارشیسیندا دیز چؤکوب آلنینی شاهین آتینین آیاغینین آلتینداکی تورپاغا قویدو. شاهین آذربایجانا گلیشی عباس میرزانی چوخ اوزموشدو. چونکو بو گلیش کئچمیشده کی  کیمی یئنه ده مغلوبییت اوچون شرایط یاراداجاقدی.  

          شاه، شان- شؤهرتی دونیادا دولاشان عباس میرزانین اونون قارشیسیندا بو شکیلده داورانماسیندان چوخ راضی گؤرونوردو. عباس میرزا آیاغا قالخیب گؤزلری آتاسینین گؤزلرینه ساتاشدیغیندا شاهین بوتون شوبهه لری اورتادان قالخمیشدی. او صداقتلی گؤزلر یالان سؤیلمیردی. شاه، شاهزاده یه صمیمی و گولوجوک دولو بیر ایشاره ائدَرک برابرجه یولا دوشدولر. بیر آز اؤنجه یه قدر شاهین ایچینی یاخان شوبهه لردن اثر قالمامیشدی.   

          سونرا دا اوزون-اوزون صؤحبت ائتدیلر. عباس میرزا بوتون دورومو تفرعاتی ایله آتاسینا آنلاتماغا باشلادی. شاهزاده لرین اؤز پوستلاریندا بؤیوک سهولره یول وئردیکلرینی و بو اوزدن ده بو سهولردن دوشمنین ایستیفاده ائتدیگینی سؤیله دی. بلکه ده داها اوزون و گونلرجه دانیشماق ایستردی، لاکین جبهه لردن گلن خبرلر عباس میرزانی اؤنلم آلماغا مجبور ائتدی.  

           قافقاز حاکیمی ایروانی موحاصیره ائتمکده قرارلی ایدی. 1827- جی ایلین یاییندا بؤلگه ده بیر سالقین(اپیدمی) خسته لیک یایغینلاشمیشدی. بو اوزدن روسیه ایروانین موحاصیره سینی ائرتله میشدی. آنجاق قافقاز حاکیمی، یاردیمچی اوردو چاتار- چاتماز ایروانی موحاصیره ائتمکده قرارلی ایدی. بو زامان پاسکئویچ اؤز قرارگاهینی ناخجیوانا داشیمیشدی.  

***

          جاهانگیر میرزانین، سَلیانی و بو جیواردا اولان کیچیک کندلری مووققتی اولاراق اله کئچیرمه سی بیر آز روح یوکسکلیگی یاراتمیشدی.  

          آراز و کور چایی دنیزه تؤکولمه دن اؤنجه بیر- بیرینه قوووشوب گوجلو بیر چای اولوشدورورلار. سویون دنیزه قوووشدوغو یئرده چایین شیرین سویو ایله خزرین شور سویو آراسیندا کیچیک بیر یاریمادا(شبه جزیره) اولوشموشدور. او زامان دوشمن یالنیز دنیز یولو ایله بو یاریمادا ایله ایرتیباط قورا بیلیردی. بو مرکز روسلارین چوخ اؤنملی اوسلریندن(üs- قرارگاه) بیری ایدی. چونکو هشترخاندان گلن یوک و خوصوصن بوغدا یوکلو گمیلر بورادا لنگر سالیر، یوکلرینی بوشالدیردی. بو یئری ایشغال ائدن روسلار اورانین آذربایجان اوردوسو طرفیندن سالدیرییا اوغرایاجاغینی ظن ائتمه دیگی اوچون ضعیف بیر ساخلونو(ساخلو- پادگان) بو مرکزین قورونماسی اوچون ساخلامیشدیلار.  جاهانگیر میرزا بو مؤوضوعنو بیلدی و اورایا هوجوم ائتمک ایسته دی. بیر گئجه اؤز نفرلرینی تجهیزاتلاری ایله بیر نئچه قاییغا میندیریب او مرکزه دوغرو یولا دوشدو. جاهانگیر میرزانین نفرلرینین گولله سسینه اویانان نئچه یوز نفردن عیبارت اولان روس ساخلوسو اورایا بؤیوک بیر اوردونون هوجوم ائتدیگینی ظن ائدیب دنیز یولو ایله فرار ائتدی. جاهانگیر میرزا بیر نئچه هفته لیگینه بو مرکزی اؤز الینده بولوندوردو. سَلیان بیر ایل اؤنجه قاجار اوردولارینین گئری چکیلمه سی ایله روسلار طرفیندن ایشغال ائدیلمیشدی. آنجاق سَلیان اهالیسی جاهانگیر میرزادان و نفرلریندن ایستیقبال ائتدیلر.  

          شاهین شوبهه لری قیسا سوره لیگینه اورتادان قالخمیشدی. فتحعلی شاه یانیندا بولوندوردوغو بؤیوک اوردونو عباس میرزانین امرینه وئرمک ایستمیردی. بو بؤیوک اوردو بئله حسساس بیر دؤنمده چوخ جیدی ایشلر گؤره بیلردی. آنجاق آذربایجان اوردوسونون ایشینه قاریشماغی دا اؤزونه روا بیلیردی. بونونلا دا مغلوبییتی قطعیلشدیریردی.  

          عباس میرزا باروت و دیگر ساواش وسیله لرینین ایستحصالینا نظارت ائتمک اوچون درحال تبریزه گئتمه لی ایدی. تبریزده ده بیر چوخ نیظامسیزلیقلا و اینتریقالارلا راستلانیردی. شاهزاده سارایینین ان اؤنملی آدلاریندان بیری علسگر خان هر فورصتده اؤزونه وار دؤولت توپلاماقلا مشغول اولور و بونا گؤره ده هر جور اینتریقادان و فورصتدن یارارلانماغا چالیشیردی. ناخجیوانین ایکی آغاجلیغیندا یئرلشن عباسآبادین کوموتانلیغینی احسان خانا وئرمیشدی. احسان خانین بو ایشلر اوچون بیر یئته نَگی یوخ ایدی.      

          عباسآباد قالاسی شاهزاده اوچون چوخ اؤنم داشیماقدا ایدی. چونکو اونون ساوونما سیستئمی فرانسیزلار طرفیندن دوناتیلمیشدی(تجهیز ائدیلمیشدی). دوشمن اوردوسو آذربایجانین ایچلرینه طرف ایره لیله یه بیلمه سی اوچون بو قالادان کئچمه لی ایدی. عباسآباد قالاسینا یؤنه لیک تهدیدی نظره آلان عباس میرزا بو قالانین ساوونماسی ایله باغلی بیر دئنمه یاپماق ایسته دی. عمده نفرلرینی خطره سوخماق ایستمه یَن عباس میرزا بیر نئچه پییاده آلای، سوواریسی و دؤرد قبضه توپلا (هامیسی بیر یئرده 10.000 نفرلیک اوردو) عباسآبادین یاخینلیغیندا یئرلشمیش روس آلایلارینی موحاصیره یه آلماق ایسته دی. پلان بئله ایدی کی، اؤنجه بیر نئچه دسته کشفییات آماجی ایله گئجه نین قارانلیغیندان ایستیفاده ائدیب روس قرارگاهینا یاخینلاشاجاق، سونرا روسلار اونلاری تعقیب ائتدیگینده عباس میرزا باشقا ایستیقامتدن هوجوما باشلایاجاقدی. آراز چایینین او طرفینده نیسبتن گئنیش اولان گَچلر آدیندا بیر دوزَنلیک واردی. هر طرفی آچیق اولان گَچلر دوزَنلیگی عباسآباد قالاسینین هر طرفدن گؤرونمه سینی ساغلاییردی. بو اوزدن ده روس ساخلوسو آذربایجان آلایلارینین حرکتلرینی کونترول آلتینا آلا بیلیردی. قارشی طرفده بو دوزَنلیک تپه لرله سینیرلانیردی. شاهزاده اؤز کوموتانلاری ایله بو تپه لرین آرخاسیندا قازیلمیش خندکلرده یئرلشدیلر. آلایلار ایسه تپه لرین موختلیف یئرلرینده سنگر توتدولار. اویغون زامانی گؤزله مکده ایدیلر. اؤنجه بو پلانین ایسته نیلدیگی کیمی یورودویو سانیلیردی. روسلار آذربایجان اوردوسونون کشفییات دسته لرینی تعقیب ائتمه یه باشلادیلار. بئش روس آلایی آرازی کئچیب اونلاری تعقیبه باشلادی.  

          عباس میرزا کیچیک قارداشلاریندان بیری اولان علیناغی میرزانی اؤز یانیندا بولوندورماقدا ایدی. عباس میرزا بو قارداشی ایله چوخ یاخین ایدی و اونا بیر چوخ مؤوضوعلار حاققیندا دانیشیر، دانیشدیقجا دا اؤزونو راحات حیسس ائدیردی. آصف الدؤوله علیناغی میرزانین دا اونلارین یانیندا اولماسینی شاهدان ایسته میش، شاه دا ایذن وئرمیشدی. شوبهه سیز کی، علیناغی میرزا گیزلینجه شاها بیلگیلر اؤتوروردو. یایین ایستیسی دؤزولمز وضعییته چاتمیشدی. بو یای ایستیسینده اونلار اؤز پلانلارینین قایداسیندا گئده جگینی دوشونوردولر. آنجاق عباس میرزا و چئوره سینده کی  کوموتانلار دوشوندولر کی، عباسآباد قالاسینین حاکیمی احسان خانی دا پلاندان خبردار ائتمه لری گرَکیر. لاکین احسان خان عباسآباد قالاسینین حاکیملیگینی شاهزاده سارایینین بؤیوک خوجاسی علسگر خانین واسیطه چیلیگی ایله آلمیشدی. او، بو پوستدا اوزون زامان قالاجاغینا اینانمیردی، بو اوزدن ده دوشمندن بیر اؤدوللر آلماق فیکرینده ایدی. احسان خانین بیلمه سی ضروری اولمایان بیر چوخ حربی سیرلر حاققیندا چوخ بیلگی بیریکدیرمیشدی. احسان خان گیزلینجه بیر چاپار گؤندریب و عباس میرزانین بوتون پلانلارینی پاسکئویچه چاتدیردی. قالانین بوتون ساوونما سیستئمی حاقدا دوشمنه بیلگی وئردی. اؤزللیکله بو ساواشدا عباس میرزانین شخصن ایشتیراک ائده جگی حاقدا دا بیلگی وئردی.   

          روس آلایلاری آذربایجان اوردوسونا منسوب کشفییات دسته لرینی تعقیب ائتمکده ایدی. آرتیق روس اوردوسو شاهزاده نین بوتون پلانلاری حاقدا بیلگی صاحیبی ایدی. بو سببدن ژنرال اریستوو ناخجیواندان یولا دوشوب و یاردیما گلدی. ژنرال اریستوو چوخ بؤیوک بیر تجهیزاتلا گلمیشدی. چایین بو طرفیندن او طرفینه کؤرپو سالا بیله جک بوتون تجهیزاتی ایله گلمیشدی. روس آلایلاری آذربایجان کشفییات دسته لرینی تعقیب ائدرکن عباس میرزا ایله قارشیلاشاجاقلارینی و آرخادان دا ژنرال اریستووون اونلارا یاردیما گله جگینی بیلیردی. چوخ کئچمه میشدی کی، روس توپخاناسی گَچلر دوزَنگاهینی آتش آلتینا آلدی. ژنرال اریستووون قوووه لری جلالبولاق دره سیندن کئچدیگی اوچون روس تاریخچیلر بو ساواشین آدینی جلالبولاق اولاراق یازمیشلار. لاکین بیز جاهانگیر میرزانین یازدیغی بیلگیلری داها دوغرو اولاراق بیلیریک و بو ساواشین آدینی "یئنی تاریخ"ده اولدوغو کیمی گچلر اولاراق یازیریق. عباس میرزانین اساس هدفی روسلاری عباسآباد چئوره سیندن اوزاقلاشدیرماق اولدوغو اوچون بورایا چوخ بیرلیک سؤوق ائتمه میشدی. بیر اینگیلیس تاریخچی یازیر کی، بو ساواشدا آصف الدؤوله فرار ائتدی و اؤز امرینده اولان آلایینی دا گئری چکدی. عباس میرزا گئرییه چکیلمه زورونلولوغونو دویدوغوندا بو ایشی فرار شکلینده دئییل، بیر اینتیظاملا ائتمک ایسته دی. پییاده لر و اؤزل گارد شاهزاده نین چئوره سینده ایدی، لاکین دوشمنین آمانسیز توپ آتشی اونلارا ساواشماق ایمکانی وئرمیردی. عباس میرزانین اسیر آلینماسی اوچون روسلار چوخ موناسیب فورصت یاخالامیشدیلار. قازاقلار گئری چکیلمکده اولان عباس میرزانی بیر نئچه دفعه  موحاصیره یه آلدیلار. شاهزاده نین یانیندا بولوندوردوغو بایراقدارلاریندان بعضیلری اؤلدو و بعضیلری ده اسیر دوشدو. عباس میرزا اسیر دوشمه مه سی اوچون آتدان ائنیب و پییاده لری ایله بیر یئرده دوشمنله ساواشا باشلادی. شاهزاده نین پییاده لره قاتیلماسی پییاده نفرلرده روح یوکسکلیگی یاراتمیشدی. اونلار شاهزاده نی قوروماق اوچون اؤلوم-دیریم ساواشینا گیرمیشدیلر. روس پییاده لری ایله آذربایجان اوردوسونون پییاده لری ایچ ایچه گیرمیش و سونگولرله ساواشیردیلار. آرتیق عباس میرزا ساواشین تام اورتاسیندا ایدی و آذربایجان پییاده لرینین مغلوبییتی دوروموندا شاهزاده یا اؤلدوروله جک یا دا اسیر آلیناجاقدی. عباس میرزا بیریجیک قورتولوش یولونو سون نفسینه قدر ساواشماقدا گؤرمکده ایدی. بیر چیخیش یولو وار ایدی، او دا روس پییاده لرینی مغلوب ائدیب گئری پوسکورتمک. شاهزاده آرتیق قیلینجی و توفنگی ایله ساواشیردی.  شاهزاده نین اؤزل گاردی اونو نه قدر قوروماغا چالیشسالار دا آرتیق ایش بو دورومو آشمیشدی. شاهزاده هر کسه سون نفسینه قدر ساواش امری وئرمیشدی و اؤزو ده آرتیق بیر عسگر کیمی ساواشیردی. بیر نئچه دفعه  شاهزاده نی هدف آلان دوشمن گولله سینه و قیلینجینا اونون فدایلری گؤوده لرینی سیپر ائتدیلر. آصف الدؤوله نین فرار ائتمه سینه، آذربایجان اوردوسونا یاردیمین گلمه مه سینه رغمن، زامان کئچدیکجه روس پییاده لرینین سایی آزالیردی. سانکی باشوزیر و باشقالاری دا بو ساواشدا شاهزاده نین اسیر دوشمه سیندن یانایدیلار. شاهزاده نین عسگر کیمی ساواشا قاتیلماسی آذربایجان اوردوسونون گوجونو و ساواش قابیلییتینی حدسیز درجه ده یوکسلتمیشدی. سونرالار بو ساواشلا ایلگیلی خاطیره لرینی یازان ژنرال پاسکئویچ اساس هدفلرینین شاهزاده نی اسیر آلماق اولدوغونو سؤیلیه جکدی. لاکین شاهزاده نین آذربایجان اوردوسونون پییاده لری ایله بیر یئرده باشاریلی ساواشلاری دوشمنین بو هدفه چاتماسینی اؤنله میشدیر. شاهزاده نین اسیر آلینماسی اوچون لازیمی بیلگیلری، شاهزاده نین هانسی ایستیقامتده اولدوغونو احسان خان روسلارا چاتدیرمیشدی. چوخ سایدا پییاده لرینین اؤلومونو گؤرَن روسلار هوجومو دوردورماق زوروندا قالدیلار.  

***

          بو آغیر ساواشدان سونرا گئری دؤنن عباس میرزانی سئویندیرَن بیر شئی واردیسا، او دا خویون جیوارینداکی چوروسدا قویوب گئتدیگی اوردونون یئرینده اولماسی ایدی. چوروسدا گؤزَتچیلر حتّی تکباشینا گلن نفره بئله گیریش ایذنی وئرمیردیلر. شاهزاده گلنه قدر حتّی دؤولت رسمیلرینی بئله ایچری بوراخمامیشدیلار. شاهزاده گلدیگینده ایسه احتیرام گؤسترگه سی اولاراق بؤیوک بیر ایستیقباللا ایچری آلیندی.  

          بیر نئچه گوندن سونرا عباس میرزا اوزوجو خبرلر آلدی. روسلار عباسآباد قالاسینین قارشیسیندا باشقا بیر ساوونما قالاسی تشکیل ائتمیشدیلر. احسان خانین خیانتی بللی اولموشدو. او اؤز خیانتینی چوخ اوستالیقلا یئرینه یئتیرمیشدی. او، عباس میرزایا صادیق اولان منصب صاحیبلرینی قالادان اوزاقدا ساخلاماغی باشارمیشدی. قالانین بوشالماسینا امر وئرمیش و دوشمنین هوجومو و قالانی ایشغالی اوچون اویغون زمین یاراتمیش و سونرا دا ائتدیکلرینی دوشمنه خبر وئرمیشدی. احسان خانین بو خیانتینه کنگرلی آلایی دا قاتیلمیش و ایش بیرلیگی ایله ایهانت ائتمیشدیلر.   

          عباسآباد مغلوبییتی قاجار- روس ساواشینین کاراکتئرینده، گئدیشینده بؤیوک بیر دؤنوشون اولدوغونو ایثباتلادی.     

          بو سیرالاردا روس اوردوسونون قرارگاهینا بیر دیپلوماتیک مرکز ده اَکلندی. بو دیپلوماتیک مرکزین باشیندا گریبایدوف آدیندا بیر شخص دورماقدا ایدی. گریبایدوف شاعیر و ادیب بیریسی ایدی. گریبایدوفون قافقاز حربی اوسسونده (قرارگاهیندا) دیپلومات سئچیلمه سینی بونا باغلاییردیلار کی، اونون قادینی روسیه نین موتتفیقی اولان گورجو اعیانلاریندان بیرینین قیزی ایمیش.  

          گریبایدوف بیر هئیتله خویا گلیب و بو ساواشین آنلامسیز اولدوغو حاقدا اؤز فیکیرلرینی سؤیله میشدی. او، باریش پلانینی دا اؤزو ایله برابر گتیرمیشدی و بو پلانی دا خویدا آچیقلادی. بو پلانا گؤره آرازین قوزئیینده کی  اراضیلر روسلارا بوراخیلمالی، قاجار دؤولتی ساواش سوچلوسو اولاراق یئددی یوز مین تومن قیزیل پارا اؤدمه لی ایدی. بو قدر مبلغین روس باریش پلانیندا یئر آلماسی فتحعلی شاهی چوخ راحاتسیز ائتمیشدی، او، گئدن اراضیلردن داها چوخ بو مبلغ قونوسوندا اندیشله نیردی.  

          شاه، بودجه سینه بو قدر زیانین گلمه سیندن چوخ عصبلشمیشدی. لاکین ردد جاوابی وئرمه دن اووَل بؤیوک شورانین تعجیلی توپلانماسینی ایسته دی. رقیب شاهزاده لر و دیگر دؤولت بؤیوکلری یئنه ده بو فورصتدن یارارلاناراق شاهی عباس میرزایا قارشی قویماغا چالیشدیلار. لاکین بوتون بونلارا رغمن عباس میرزانی دا بؤیوک شورایا چاغیردیلار. ایروان حاکیمی سردار حسین خان دا بؤیوک شورادا بولونماقدا ایدی. سردار حسین خان ایروانین روسلارا بوراخیلماسینا قطعی شکیلده اعتیراض ائدیردی.  

          سردار حسین خان یاشلانماسینا رغمن ایروانی ساووناجاغیندا قرارلی ایدی. او، قارداشی سردار حسن ساری آسلانلا برابر ایروانین گلیشمه سینه امک صرف ائتمیشدی. ایندی اونو بو راحاتلیقلا روسلارا بوراخماق ایستمیردی. لاکین آرتیق حسین خان ساواش و ساوونما تئکنیگی باخیمیندان چوخ گئری قالمیشدی. گوجلو روس اوردوسونون قارشیسیندا ایروانی ساوونا بیله جکلری سانیلمیردی. سردار حسین خان ایروانی روس اوردوسو قارشیسیندا ساوونا بیله جکلری حاقدا شاهی راضی سالماغی باشارمیش، گریبایدوفا ردد جاوابی وئریلمه سینی ریجا ائتمیشدی. بو توپلانتی مدتینجه عباس میرزا سسسیز قالماغی ترجیح ائتدی. اونون سولغون رنگی چوخ عذاب چکدیگینی گؤستریردی. بیلیردی کی، آرتیق آتاسینین گووَنینی ایتیرمیشدیر. بیلیردی کی، آرتیق آذربایجان اوردوسونو تامین ائده جک ماددی گوجو قالمامیشدیر و اوردونون ایبتیدایی احتییاجلارینی برطرف ائتمکده بئله زورلوق چکمَکده ایدی. مغلوبییتلر و اؤزللیکله عباس میرزانین داها چوخ تبریزدن کناردا اولماسی و آذربایجانین مرکزینه نظارت ائده بیلمه مه سی تبریزین بودجه سینین بوشالماسینا سبب اولموشدور. عباس میرزا دایما یوللاردا ایدی، ساواشلاردا و آلایلارا نظارت حرکتلیلیگینده ایدی. بو اوزدن ده اورتیمه (ürətim- تولید) نظارت ائده بیلمیردی. آرتیق نیظامسیزلیق آذربایجانی سارمیش دورومدا ایدی. اؤزللیکله شاهزاده نین مغلوبییتلری بو قاریشیقلیغی داها دا آرتیریردی. عباس میرزا آرتیق حیسس ائدیردی کی، آذربایجان اوردوسو ایله بؤیوک ساواشلارا قاتیلماسی مومکون اولمایاجاق. هم بودجه یوخلوغو هم ده آذربایجانداکی روح دوشکونلوگو بو اینتیظامسیزلیغی گئت-گئده آرتیریردی. دیگر طرفدن، روسیه گوندن گونه گوجله نیر و ایشغالچیلیق مئیللرینی آرتیریردی.  

          عباس میرزا باشیندان بری باشلانماسینی ایسته مه دیگی ساواشین سوچلوسو کیمی تقدیم اولونوردو. عباس میرزا حسین خانین سؤیله دیکلرینه قاتیلمیردی. او بیلیردی کی، ایروان روسلارین اوزون مدتلی موحاصیره سی و هوجومو قارشیسیندا موقاویمت گؤستره بیلمز. آنجاق ایروانین آذربایجاندان آیریلیب روسلارا وئریلمه سینی ده اؤز ساواشچی غورورونا سیغدیرا بیلمیردی. بو اوزدن ده ایچینی بؤیوک بیر درد سارمیشدی. بوتون روحو ایله باغلی اولدوغو آذربایجانین پارچالانماسینی گؤروردو. بو یوردون بؤتؤولشمه سی اوچون نه قدر ساواشسا و جانینی تهلوکه لره آتسا دا مووففق اولا بیلمه میشدی. مووففق اولا بیلمیه جگینی ده گؤردویونده ایچینی سارمیش بو فلاکتی آنجاق سسسیزلیکله قارشیلاییردی. عباس میرزا بیلیردی کی، روسیه فتحعلی شاهین ردد جاوابینی ائشیتدیگینده ایروانین موحاصیره ایشینه باشلایاجاقدیر. سادجه بو موحاصیره روسیه نین حاضیرلاشماسینا گؤره بیر آز گئجیکه بیلردی، آنجاق باشلایاجاغی یوزده یوز ایدی. عباس میرزا دوشونوردو کی، اؤزو ده روسلارین ایمکانلاریندان برخوردار اولسایدی بوتون قافقازی آذربایجانا قاتاردی. عباس میرزا بوندان سونرا روسیه ایله اولاجاق هر بیر ساواشین مغلوبییتله سونوجلاناجاغینا اینانیردی. چونکو بؤلگه نین ان بؤیوک ساواش ایمکانینا صاحیب اولان آذربایجان اوردوسو هم اینتیظام، هم ده مالی ایمکان اولاراق چؤکموشدو.  

          شاه روسیه نین ائلچیلرینی ردد جاوابی ایله یولا سالدی. شاه بؤیوک بیر قطعیتسیزلیکله ساواشدان یانا اولدوغونو و یا ساواش دورومونون داوام ائتمه سینی ایسته ییردی.  

          خزرین ساحیلینده یئرلشن سَلیان آدلی کیچیک بیر کندین جاهانگیر میرزا طرفیندن گئری آلینماسی بؤیوک هیجانلا و آبارتیلاراق تبلیغ ائدیلیر، عباسآباد مغلوبییتینی اؤرت- باسدیر ائلمَک اوچون قوللانیلیردی. سَلیانی گئری آلان کوموتانلار اؤدوللندیریلسه لر ده لاکین حربدن آنلایان هر کس بیلیردی کی، سلیان اوزون مدت آذربایجان اوردوسونون کونترولوندا قالا بیلمز. بو اوزدن جاهانگیر میرزا اؤز اوردوسو ایله بیر یئرده روسلار طرفیندن اسیر آلینماسین دئیه عباس میرزادان امر گلدی کی، اردبیله دوغرو گئری چکیلسین. سلیان آذربایجان اوردوسوندان تامامن بوشالدیلدی.   

         باریش موذاکیره لری دوردورولموش، ساواش تکرار باشلاماق اوزره ایدی. عباس میرزا آرتیق تئهراندان هئچ بیر ماددی یاردیم آلا بیلمیردی. هر شئی جیغیریندان چیخمیشدی. شاهزاده عسگرلرینین قارنینی زورلا دویوروردو. دوشوندو کی، روسلارین ارزاق اوسسو اولان اوچکلیسا یا آنی بیر هوجوم ائدرسه اوردوسونون احتییاجینی اورادان الده ائده بیلر. بیر زامانلار اوچکلیسا دا فتحعلی شاها و عباس میرزایا ناپولئون بونوپارتین غلبه لریندن دانیشان و عباس میرزایا روسلارلا ساواشماق اوچون فرانسا ایله ایتتیفاقی اؤنَرَن ائرمنی کئشیشی آرتیق روسلارین یانیندا یئر آلمیش و آذربایجان اوردوسونا قارشی اؤز نیفرتینی اورتایا قویماغا باشلامیشدی.  

          عباس میرزا بو ان سون عملییاتینی بیر شانس اولاراق دئنَمَک ایسته ییردی. بو اوزدن ده ان یاخشی و اینانیلیر نفرلرینی، کوموتانلارینی بو هوجوما حاضیرلادی. 5000 نفر پییاده و 5000 نفر ده آوشار و شاهسئون ائللریندن اولوشان سوواری تشکیل ائتدی. ایگیرمی سککیز توپ دا بو هوجومدا قوللانیلاجاقدی.  

          عباس میرزا اوچکلیسا یا دوغرو ایره لیله دیگینده بکله دیگی قارشیدورما اوچکلیسا نین سککیز آغاجلیغیندا گئرچکلشدی. عباس میرزا، ژنرال شاهزاده دولقوروکینین کوموتانلیغینی ائتدیگی بیریمله(واحیدله) قارشیلاشدی. ساواش اؤنجه جزیی شکیلده باشلادی. آنجاق زامان کئچدیکجه داها گئنیش میقیاسدا و هر طرفلی داوام ائتدی. شاهزاده دولقوروکینین یاخین اَقرَباسی اولان بیر روس آلبایی اؤلدورولدو. ژنرالین اؤز دیزینی ده گولله دلدی. شاهزاده دولقوروکینی کلیسا نین ایچینه آپاردیلار. ژنرال کارکوفئسکی توپ آتیشلارینین سسینی اوچکلیسا نین ساغ طرفیندن ائشیتمیشدی. بیر نئچه آلایلا توپلارین یئرلشدیگی طرفه سورعتلی بیر هوجوما باشلادی. بو هوجوم ساواشین ایکی ایستیقامتده گئنیش میقیاسدا داوام ائتمه سینه سبب اولدو. بو اوزدن ده آبآران* ساواشی اولاراق بیلینن بو ساواشی تاریخچیلر عئینی آندا ایکی ساواش کیمی تانیملارلار. گونون سونونا دَک اوستونلوک آذربایجان اوردوسوندا ایدی. ژنرال دولقوروکینین یارالانماسیندان باشقا بیر چوخ روس آلبایلاری اؤلدورولموش، یارالانمیش و بیر چوخ سالدات اسیر آلیندی.  دوشمن عسگرلرینین جسدلری ساواش مئیدانینی دولدورموشدو. آذربایجان اوردوسوندا غلبه سئوینجینین چاغلاماسینا قارشین(رَغمَن) شاهزاده چوخ دا موتلو گورونموردو. بیلیردی کی، بو غلبه نین عاقیبتی یوخدور. او، روس اوردوسونون قارشیلیق وئره جگینه امین ایدی. دیگر طرفدن، مالییه قایناغینین اولماماسی اوزوندن، اوردوسونون اوزون زامان ساواشا قاتلاشا بیلمیه جگینی بیلیردی.  

          ژنرال کارکوفئسکینین دوشرگه سینده بیر شایعه یاییلماغا باشلامیشدی. سؤیلنتیلره گؤره عباس میرزا اوچکلیسا نی موحاصیره یه آلیب و گورجوستانا دا هوجوم ائده جکمیش. گورجوستان موخالیفلرینی ده یانینا آلیب و گورجولرین عوصیانینا دستک وئره جکمیش. چونکو باقراتییون شاهزاده لریندن بیر نئچه سینین عباس میرزانین یانیندا اولدوقلاری بللی ایدی.  

ایروانین ایشغالی و آذربایجاندان آیریلماسی
          آنجاق عباس میرزا حیسس ائتدی کی، آرتیق الینده هئچ بیر ساواش ایمتییازی قالمامیشدیر. بو اوزدن ده هوجوملاردان ال چکیب و سادجه ایروانی ساوونماغی پلانلادی. او گونه قدر قارداشینین کؤلگه سینده گؤرونمز اولان حسن خان ساری آسلان ایروان قالاسینین ساوونولماسینی اؤز اوزَرینه گؤتورموشدو. شاهزاده اونون اوردوسونون یاردیمینا گئتدی. آلتی مینلیک اوردوسو و ایگیرمی توپو ایله اونون مؤوقعیینی گوجلندیردی. سونرا دوشوندو کی، اؤز اوسلریندن (قرارگاهلاریندان) بیرینه گئتسین و سرداراباد قالاسینین مودافیعه سینی یاشلی سردار حسین خانا تاپشیرسین. جاهانگیر میرزانین وئردیگی بیلگیلره گؤره، عباس میرزا روسلارلا قارشی-قارشییا گلمه سین دئیه عثمانلییا عاید اولان بایزید و چالدیران بؤلگه لریندن کئچمک زوروندا قالدی. بو کئچیشی اوچون ده عثمانلیدان هئچ بیر اعتیراض گلمه دی.  

***

          عباس میرزا تبریزه چاتدیغیندا یورولموش و ساواش قابیلییتینی ایتیرمیش عسگرلرینی مورخص ائدیب، ماذونییته بوراخدی. ساواش قابیلییتی اولان بیریملری ایسه تبریزین 20 کیلو مئترلیگینده یئرلشن شیندآبادا آپاردی. ایکینجی اوغلو بهمن میرزا آغیر توپلارین و توپچولارین کیچیک بیر بؤلومونو خویا آپارماق، اورادا ساخلاماقلا گؤرَولندیریلدی.  

 1827-جی ایلین سئنتیابر آیی ایدی. سونراکی هفته لر ایروانی ساوونمانین سون هفته لری اولاجاقدی. روسیه ایروانین موحاصیره سی اوچون حاضیرلادیقلارینی تاماملامیش، گوجلو پییاده، توپخانا و سوواری بیریملرینی ایروانا دوغرو یؤنلندیرمیشدی. قالانین بوتون داروازالاری قاپانمیش و موحاصیره تام شکیلده گئرچکلشمه دن اؤنجه، دؤولت چاپارلاریندان باشقا کیمسه نین اوزونه آچیلمیردی. بعضا ده حسن خان ساری آسلان اؤز سوواریلری ایله شهرین دیشینا چیخیب، سورعتلی بیر یوخلامادان سونرا گئری دؤنوردو. بو یوخلامالاردا حسن خان ساری آسلان قالا دیشینا چیخدیغیندا اطراف کندلرده نه قدر ارزاق فیلان تاپسا ایدی، تالاییب قالانین ایچینه داشیتدیریردی. چونکو اوزون مدتلی موحاصیره قارشیسیندا یئیه جک بول اولمالی ایدی. بو اوزدن ده بیر چوخ کندلیلر هم ساواش اوزوندان، هم ده تالانمالار سببی ایله عثمانلی تورپاقلارینا اوز توتوردولار.  

          چوخ زامان کئچمه دن موحاصیره ایشی تاماملاندی. سئنتیابرین 23-ده ژنرال پاسکئویچ شهرین گونئیینده بیر تپه نی اله کئچیردی. 24-ده توپلار بو تپه ده یئرلشدیریلدی. 25-ده سحر ائرکندن قالا آتشه توتولدو. قالانی ساوونانلار بؤیوک بیر جسارتله بو آتشه جاواب وئریردیلر. 28-29-دا ساری آسلان آتشین کسیلمسینی ایسته دی. قالانین بیر یئری مؤحکم خسارت آلمیشدی و درحال اوناریلماسی گره کی ردی. آیین 30-دا تکرار دوشمنه جاواب آتشلری باشلادی. قالانین بیر نئچه یئرینده آتشلر سوسدورولموشدو. لاکین موختلیف یئرلرده دیره نیش داوام ائدیردی. روسلارین توپ آتیشلاری قالانین دیوارلاریندا بؤیوک دَلیکلر آچیردی. ائولرین دیوارلاری ییخیلیر و شهرین ایچی جهننمه دؤنموش، توز- تورپاقدان گؤز- گؤزو گؤرموردو. بو گرگین دورومدا قالانین ایچینده عوصیان علامتلری ده نوطفه لنمه یه باشلامیشدی. ساری آسلانین سردار حسین خانا و شاهزاده یه گؤندردیگی چاپارلار یولدا روسلار طرفیندن یاخالانمیشدی.  

          اوکتیابرین 1-ده اهالی قالانین دیوارلاری اوستونده بیاض پارچالار قالدیردی. قالانین داروازلاری قیریلمیشدی. ایرواندا بولونان بوتون اوردو اسیر آلیندی. بیر مسجیدین ایچینده سنگر توتان ساری آسلان دا سونوندا اسیر دوشدو.  

روس اوردوسونون تبریزی ایشغال ائتمه سی
          ایروانین دوشمه سی ژنرال پاسکئویچین ایره لیله مه سینه ایمکان یاراتمیشدی. او، اوزون زامان ایدی تبریزی، شاهزاده نین باشکندینی ایشغال ائتمگی قافاسینا تاخمیشدی. پاسکئویچه گؤره عباس میرزادان بیر دفعه لیک قورتارمانین یولو تبریزی ایشغال ائتمک ایدی.  

          شاهزاده اؤز آزالمیش و یورغون دوشموش، دوزَنی پوزولموش اوردوسونو تبریزین ساوونماسینا حاضیرلارکن، تئهرانا بو مضموندا بیر مکتوب یازدی: "آرتیق ساواش گوجوموز قالمامیشدیر، صولح ائتمک زورونداییق."
  آنجاق شاهین اطرافینی سارمیش دیگر شاهزاده لر و عباس میرزانین رقیبلری بوتون بو فلاکتلرین سببکاری کیمی عباس میرزانی گؤروردولر. عباس میرزانین وارلیغینی اؤز ائولادلارینین گله جگی اوچون تهدید عنصرو کیمی گؤرَن شاهین قادینلاری دا هر گئجه عباس میرزانین آرخاسینجا شاها غیبت ائدیر، اونون یئنیلیکلری اؤلکه نی برباد ائتدی دئیه شیکایتله نیردیلر. پادشاهین عباس میرزایا قارشی قیزماسی اوچون هر جور زمینین حاضیر اولدوغو بیر اورتامدا شاهزاده نین بو مکتوبو شاها چاتدیریلدی. شاه حیددتله عباس میرزایا قیزماغا باشلامیشدی.   

          ایروانین و سردارابادین دوشمه خبرینی شاهزاده شیندآباددا ائشیتدی. شیندآباددا شاهزاده داها قورخونج بیر خبر ده ائشیده جکدی: تبریزین روسلار طرفیندن ایشغال ائدیلمه خبرینی! آرتیق اونون عایله  عوضولرینین و قادینلارینین دا روسلار طرفیندن اسیر آلینیب و حتّی ناموسلارینا تجاووز ائدیلمه مسئله سی شاهزاده نین عاغلیندان کئچیردی. سلطنت عایله سینه منسوب اولان بو اینسانلار دوشمن اوچون چوخ اؤنملی گیروو و اسیر اولاراق نظره گلیردی. چونکو دوشمن بو اسیرلری گئری وئرمک اوچون بؤیوک ایمتییازلار آلا بیلردی. دیگر طرفدن، تبریزین ایشغالی عباس میرزانین سونو کیمی بیر شئی ایدی. سادجه بو شهرده مؤوجود اولان شاهزاده نین وار-دؤولتی، اوردو قرارگاهلاری تالانمایاجاقدی، آذربایجان اوردوسوندا دا تعمیری مومکون اولمایان روح دوشگونلوگو یاراناجاق، اوردو ساواش قابیلییتینی دایمی اولاراق ایتیره جکدی. شاهزاده نی شاشیردان تبریزین موقاویمتسیز تسلیم اولماسی ایدی. تبریز اوزون زامان ایدی قاریشیقلیغا سورونمکده ایدی. شاهزاده دایما سفرلرده اولوردو. دیگر طرفدن، شاه، آذربایجانی اؤز کونترولوندا ساخلاماسی و شاهزاده یه اولان شوبهه لرینی برطرف ائتمه سی اوچون آصف الدؤوله نی تبریزه نظارت ائتمه یه گؤندرمیشدی. او ایسه اؤز عیش-عشرتی ایله مشغول ایدی و اهالینین نیفرتینی قازانمیشدی. اهالی آصف الدؤوله نین باشچیلیغی آلتیندا شهرین مودافیعه سینه قالخماق ایستمه میشدی. تبریزین ایشغالی زامانی شاهزاده نی سئون بیر چوخ اینسان شهردن کناردا ایدی. بؤیوک اوغوللاریندان بیری خویدا، دیگری ده اردبیلده ایدی. دیگرلری ده موختلیف قرارگاهلاردا ایدیلر. یالنیز بؤیوک خوجا علسگر خان شاهزاده نین نوماینده سی اولدوغونو ادعا ائدیردی. علسگر خان، شاهزاده خانیمین (عباس میرزانین قاجار سویوندان اولان خانیمی) حیمایه سی ایله هر کسدن داها چوخ روشوت آلسایدی، اونو ایش باشینا گتیریردی.   

          تبریزین روحانی رهبری میرزا یوسیف یئنیجه اؤلموشدو. اونون وار دؤولت دوشگونو اولان اوغلو گنج روحانی میر فتاح اهالینین فیکرینی آزدیرماق اوچون چوخ اویغون فاکتور ایدی.  میر فتاح فتوا وئرمیشدی کی، آرتیق موقدس ایسلام-کافیر ساواشی بیتمیشدیر،  تانری روسلارین یاردیمچیسی اولموشدور. تانرینین ایراده سینه تابع اولوب روسلارا ایطاعت ائتمه لیییک.  

          بئله لیکله تبریز هئچ بیر دیره نیش گؤسترمه دن تسلیم اولموشدو. آنجاق دوشمن تبریزه قدر نئجه گلمیشدی کی، کیمسه بیلمه میش و یول بویونجا هئچ بیر قارشیدورما اولمامیشدی؟ بو مؤوضوع اؤزو آیریجا بیر تاریخدیر. آیلار اؤنجه دن تبریزین ایشغالی اوچون پاسکئویچ هر جور حاضیرلیغی ائتمیشدی. جاسوسلاری واسیطه سی ایله تبریزین ساوونما ایمکانلارینی اؤیرنمیش، ایقتیصادی حیاتی حاقدا بیلگی الده ائتمیشدی. بو اوزدن ده عباس میرزا تبریزده اولان حربی ایمکانلاری داشیمادان بو شهر ایشغال ائدیلمه لی ایدی. دیگر طرفدن، تبریز، عباس میرزانین هم چوخ گووَندیگی، هم چوخ سئودیگی شهر اولمانین یانی سیرا، شاهزاده بورادا بیر چوخ رئفورملار گئرچکلشدیرمیشدی. بو شهرین ایشغالی ایله عئینی زاماندا عباس میرزانین حئیثییتینه بؤیوک ضربه ائندیریر، گله جکده اونون شاه اولما شانسینی الیندن آلا بیلردیلر. چونکو عباس میرزانین فتحعلی شاهین اؤلوموندن سونرا تاج-تاخت صاحیبی اولماسی روسیه نین منافعیینه قارشی ایدی. بوتون اؤلکه نی آوروپا ایله ایتتیفاغا گؤتورمه گوجو اولان و بو وسیله ایله ده گوجلو و مودئرن بیر مملکت یارادا بیله جک بیر شخصین شاه اولماسی روسیه نین بؤلگه ده کی  چیخارلارینی تهدید ائدیردی. بو اوزدن ده شاهزاده نین باشکندی ایشغال ائدیلمه لی ایدی.  

          عباس میرزا، آبآران ساواشیندا ظفر قازانماسینا رغمن گئری چکیلمه سی روسیه نی شاهزاده نین قایناقلارینین توکنمه سی قونوسوندا شوبه لندیرمیشدی. بو شوبهه نی دقیقلشدیرمک اوچون آراشدیرمالار آپاریلمیش و حاقلی اولدوقلاری اورتایا چیخمیشدی. بو ندنله ده پاسکئویچ بؤیوک بیر جسارتله  دیرک تبریزه دوغرو ایره لیله مه یه باشلامیشدی. پاسکئویچ اؤزو جولفا یولو ایله تبریزه طرف حرکته باشلادی. ژنرال اریستوو ایسه بیر سوتون اوردوسویلا  ناخجیواندان تبریزه دوغرو حرکتله نیب و مرند یولو ایله شاهزاده نین باشکندینه دوغرو حرکته داوام ائتدی.  

          جاهانگیر میرزانین یازدیغینا گؤره نظرعلی خانین اعدامیندان سونرا مرند خانلاری شاهزاده یه قارشی دوشمنلیک دویغوسو بسله مه یه باشلامیشدیلار. بو خانلار اینتیقام اوچون فورصت آختاریردیلار. اونا گؤره ده بو خانلار ناخجیواندا ژنرال اریستووا واریب و تبریزین قاریشیق دورومونو آنلاتمیش، تبریز باش روحانیسی میر فتاحین مؤوقعیینی اونا بیلدیرمیشلر. ژنرالا دئمیشدیلر: "تبریزده آز اهالی وار. تبریز اهلیسی سیزین گلیشینیزدن یانادیر. میر فتاح دا بئله دوشونور. اگر سیز عباسآباد قالاسیندا مین نفر قویوب و اوچ مین نفرلیک اوردویلا مرند ایستیقامتیندن تبریزه هوجوم ائتسنیز، شهری تسلیم آلا بیلرسینیز. سیز تبریزه یاخینلاشدیغینیزدا اهالی عوصیان ائدیب و سیزه یاردیمچی اولاجاق." سونرا دا روس اوردوسونون هانسی یوللارلا تبریزه گلمه سی اوچون بلدچیلیک ده ائتمیشلر. ژنرال اریستوو 3.000 پییاده، 1.000 قازاق و اون توپلا تبریزه یولا دوشموشدو. روس اوردوسو تبریزین آلتی آغاجلیغیندا اولان صوفیانا چاتدیغیندا شهرین اهالیسینده تسلیمییت دویغوسو یارانماغا باشلامیشدی. چونکو شاهزاده نین باشکندینین بورنونون اوجوندا اولان روس اوردوسو هئچ بیر دیره نیشه راستلانمادان بورایا قدر گلمیشسه، تبریزه ده گیره جکدیر دئمک ایدی.   

          آصف الدؤوله و علسگر خان دقیق بیلگی اؤیرَنمَک اوچون صوفیانا طرف بیر نئچه سوواری گؤندردیلر. دوشمنین تبریزین دؤرد آغاجلیغیندا اولدوغو اؤیره نیلدی. شاهزاده یه صادیق اولان بارماق سایی آداملار همن تبریزین ایگیرمی آغاجلیغینداکی قرارگاهدا اولان عباس میرزایا خبر وئرمکدن یانایدیلار. بعضیلری ده فراردان یانایدیلار. روحانی رهبرین تاثیری آلتیندا اولان چوغونلوق ایسه میر فتاحین یؤنلندیرمه سینه تابع ایدی. تبریزین باش موللاسی میر فتاح فتوا وئرمیشدی کی، یالنیز بیر چیخیش یولو واردیر: روس فاتئحین ایراده سینه تسلیم اولماق! آصف الدؤوله ده میر فتاح کیمی دوشونمَکده ایدی، لاکین ظاهیری تشریفاتی قوروماق اوچون ایکی توپون گجیل داروازسیندا یئرلشمه سینه امر وئردی. روس اوردوسونون تبریزه گیریشی بو دارواز یولو ایله مومکون ایدی. بیر نئچه توپ گولله سی ده دوشمنه طرف سیخیشدیریلدی. لاکین میر فتاح فتوا وئرمیشدی کی، تبریز دیرَنمَمه لیدیر. بو اوزدن اؤز طرفدارلارینی توپلاییب و گجیل داروازسینین آغیر لنگلرینی روسلارین اوزونه آچیق قویدو. روس فاتئح، میر فتاح طرفدارلارینین بؤیوک طنطنه لی ایستیقبالی ایله شهره داخیل اولدو. آصف الدؤوله فرار ائدیب، بیر تانیشینین ائوینده گیزلنمیشدی. لاکین میر فتاحین طرفدارلاری اونون یئرینی اؤیره نیب، روسلارا تسلیم ائتدیلر.  

          ژنرال اریستوو یاغمالانمانی دوردورونجایا قدر شهرین بیر چوخ یئرلری، اؤزللیکله زنگین یئرلر بوتونو ایله تالانمیشدی. تبریزین تسلیم اولماسی شاهزاده نین عایله سینه دا تاثیر ائتمیشدی. آرتیق بوتون رقابت حیسلری سؤنموش و هر کس بیر اوتاقدا شاهزاده خانیمین چئوره سینه توپلاشمیشدی. عباس میرزانین سارای ایشلرینین مسئولو اولان میرزا محمد خان لاریجانی، شاهزاده خانیمین سارایینا یاخینلاشدی. بو آدام چوخ تجروبه لی بیر خیدمتچی ایدی. مازندرانلا ساوادکوه سوواریلری اونون امرینه تابع ایدی. شاهزاده خانیمین حضوروندا سسینی یوکسلتمه یه جسارت ائده بیلمه یَن میرزا محمد خان ایلک دفعه  اولاراق یوکسک سسله باغیریر و یوکسک گورولتو ایله خانیمین قاپیسینی چالیردی. بوتون داورانیشلاریندان قورخو حیسسی تؤکولوردو. شوبهه سیز کی، بو دا شاهزاده خانیمی و چئوره سینده کی  دیگر عایله  عوضولرینی داها دا قورخودوردو. محمد میرزا، شاهزاده خانیما دئدی کی، کجاوه حاضیردی، سیزی آراکا و خمسه یه طرف قاچیراجاقلار. آنجاق عباس میرزانین عایله سی ژنرال اریستوو اوچون چوخ اؤنملی گیروولار اولا بیلردی. بو اوزدن ده اونلارین شهردن چیخا بیلمَمه لری اوچون هئچ شوبهه سیز کی، اؤنجه دن پلانلاری وارمیش. روس سوواریلری شاهزاده خانیمی بوتون عایله  عوضولری ایله بیر یئرده تبریزین ایکی آغاجلیغیندا یاخالادیلار. آنجاق اونلارا توخونماماق اوچون ژنرال اریستوو امر وئرمیشدی.  

***

          بؤیوک احتیمالا گؤره روسلار عباس میرزانین اؤزونو ده اسیر آلماق ایستردیلر. عباس میرزا دا تبریزین دوشمه سیندن سونرا بو تهلوکه نی حیسس ائدیب خویداکی قرارگاهینی ترک ائتدی. داها گووَنلی یئره گئتمک زوروندا قالدی. خویداکی قرارگاهین کوموتانلیغینی اوغلو بهمن میرزایا تاپشیریب، اؤزو ایسه هله گووَنلی اولان اورمویا گئتدی. عباس میرزا هر گون یئنی بیر خیانت خبری ائشیدیردی. ژنرال پاسکئویچین تبریزه گیرَرکن قارشیسیندا قوربان کسیلمه سی شاهزاده نین غورورونا توخونموشدو. بیلیردی کی، بوتون بونلارین هامیسینی میر فتاح ائتمیشدیر. میر فتاح، ماراغا، اهر، اردبیل خانلارینا مکتوب یازمیش و ایلاهی ایرادَنین قارشیسیندا تسلیم اولمالارینی ایسته میشدی. عباس میرزانین کافیر اؤلکه لرله یاخینلاشیب و اونلار کیمی داورانماسی اوزوندن تانری بو تورپاغی جزالاندیرمیشدیر. تانری ایراده سینه قارشی گلمک گوناهدیر دئیه فتوالار وئرمیشدی. 
          عباس میرزا اورمو و چئوره سینده چوخ حؤرمتله قارشیلاندی. بو بؤلگه نین اینسانلاری عباس میرزانین اونلاری کورد سویغونچولاردان قورتاردیغینی اونوتمامیشدیلار. آنجاق عباس میرزا آرتیق اینسانلارین اوزونه دیک باخا بیلمیردی. باشکندینین دیرنمه دن تسلیم اولماسی اونو چوخ تحقیر ائتمیشدی. بو بؤلگه نین اینسانلاری ایسه اونون ایستیقبالینا واریب و اتَگیندن اؤپوردولر. اینسانلارین اونو بو شکیلده قارشیلاماسی شاهزاده نی بیر آز دا اولسا ساکیتلشدیریردی. دئمک کی، هله ده خالق آراسیندا حؤرمتی محفوظدور. لاکین او بؤلگه نین ده بؤیوک خانلاری تبریزین ایشغال اولونماسینی ائشیدیکلرینده ایچلرینده شاهزاده یه قارشی اولان اسکی نیفرتلری باش قالدیردی. هر کس بیلیردی کی، آرتیق شاه، عباس میرزانی سئومه مکده دیر. هر آن اونون بوتون روتبه لرینین شاه طرفیندن آلینما احتیمالی وار ایدی. هر کسین عاغلیندا گزَن بیر سوال وار ایدی کی، عباس میرزانین صلاحییتلری قارداشلاریندان هانسینا وئریله بیلر؟ او بؤلگه نین ده خانلاری عباس میرزانین آرتیق سرگردان و زاواللی بیریسی اولدوغو قناعتینه وارمیش و اینتیقام آلماق فیکرینه قاپیلمیشدیلار. شاهزاده بو کینلی باخیشلاری حیسس ائدیردی. اونلارین خیانتلریندن قورونماق اوچون اؤزو ایله برابر کیچیک سوواری دسته سی گزدیریردی. آنجاق شاهزاده نین بودجه سی توکنمیشدی، بو کیچیک دسته دن عیبارت اولان سوواریلری تامین ائتمکده زورلوق چکیردی. دیگر طرفدن، عاغلیندا بئله بیر فیکیر گزیردی کی، مغلوبییتی قبول ائتمه لی و پاسکئویچله بیر شکیلده تماسسا کئچمه لیدیر. بو اوزدن پاسکئویچه بیر مکتوب یازدی. مکتوبو اونا چاتدیرماق اوچون یانیندا گزدیردیگی اؤزل گاردین کوموتانی بیژن خانا وئردی. اؤزو ایسه سلماسین چئوره سینده بیر یئرده یئرلشیب جاواب گؤزله دی. بو قرارگاه نیسبتن گووَنیلیر ایدی. دیگر طرفدن، بعضی اوردو کوموتانلاری دا بورایا گلدیلر. مثلا، سردار حسین خان داغینیق اوردوسو ایله برابر بورایا گلدی. شاهزاده حسین خانین اورایا گلمه سیندن راحاتسیز کیمی گؤرونوردو. چونکو ساواش زامانی اورتایا چیخان موتتفیقلیک دویغوسو مغلوبییت اوزوندن اورتادان قالخمیشدی. کئچمیشده اولدوغو کیمی هر شئی اونلاری بیر- بیریندن آییریردی. شاهزاده، حسین خانین خیانت ائتمه سیندن چکینیردی. چونکو هر شئیینی ایتیرمیش، سردار حسین خان، شاهزاده نی تسلیم ائتمکله چوخ شئیه نایل اولا بیلردی. بو کیچیک قرارگاهدا دیققتی جلب ائدن خاریجیلرین داها چوخ گؤزه دَیمه سی ایدی. شاهزاده بو آغیر گونلرینده اینگیلتره دیپلوماتلاری ایله علاقه  ساخلادی.  

          اینگیلتره نین یئنی دیپلوماتی مک دونالد اؤزل قلم مودیری کومپبئلله برابر شاهزاده نین یانیندا ایدی. روس اوردوسو تبریزه گیردیکدن سونرا اینگیلتره درحال عباس میرزا ایله تماسا کئچمک ایسته دی. چونکو بیلیردیلر کی، صولح موذاکیره سینده باشی عیاشلیغا قاریشمیش فتحعلی شاه ایشتیراک ائتمیه جک، شاهزاده ایشتیراک ائده جکدیر. بو اوزدن ده بو باریش موذاکیره سی اینگیلتره نین بؤلگه ده کی ، اؤزللیکله هیندیستانداکی منافعیینی تهدید ائتمَمه لی ایدی. چونکو روسیه نین پلانلاریندان بیریسی ده قاجار اؤلکه سی یولو ایله هیندیستانا گیرمک ایدی. بو سببدن ده اینگیلتره صولحون تفرعاتینی اؤیرَنمَک اوچون عباس میرزانین قبولونا همن بیر دیپلومات گؤندرمیشدی. فتحعلی شاه دا اینگیلتره نین آرابولوجولوغونا اولوملو باخیردی. 

          آلبای مکدونالد اؤز خاطیره لرینده شؤهرتی آوروپانی ساران شاهزاده نی ایلک دفعه  نئجه گؤردویونو آنلادیر. شاهزاده یورغون و خسته بیر حالدا بیر چینار آغاجینین آلتیندا اوتورموشدو. بولوندوغو قرارگاهین مؤوقعییندن دولایی بو یابانجینین خیانت ائده بیله جگینه اینانمیردی. بو اوزدن ده بعضی ایچینی اوزَن سیخینتیلارینی اونا سؤیله مگی روا بیلدی. ساواشداکی مغلوبییتین اوزوجو تاثیریندن علاوه، باشقا اؤزل سیخینتیلاری دا واردی. اوزون زامان ایدی، شاه اونا یاردیم ائتمیردی. بوتون قایناقلاری توکنمیشدی. حتّی اونا صادیق قالان بارماقسایی آداملارین بئله احتییاجلارینی برطرف ائده بیلمیردی. عباس میرزا دوشونوردو کی، بو صادیق اینسانلارین دؤزوملرینین بیر حددی وار. اونلار دا گئتسه، اونون عاقیبتی نئجه اولار؟ اینتیقام آلماق اوچون اویغون فورصت آختاران نه قدر دوشمن وار ایدی. لاکین آرتیق عباس میرزا اینگیلتره اوچون لازیملی بیر اینسانا دؤنوشموشدو. اینگیلیس دیپلوماتین سؤیله دیکلرینین نه قدر دوغرو اولوب اولمادیغی موباحیثه مؤوضوعسو اولا بیلر. لاکین مک دونالدین دئدیگینه گؤره، شاهزاده اوندان 3.000 تومن بورج ایسته میشدیر.  مک دونالد هئچ ترددود ائتمه دن شاهزاده نین بو ایستگینی یئرینه یئتیردی. لاکین سییاست دونیاسیندا بو کیمی یاردیملار قارشیلیقسیز و تمنناسیز اولمور. مک دونالد سلماسدا بولوندوغو زامان دؤولتینین تعلیماتی اوزرینه 1814-جی ایلده کی  آنلاشمانین بعضی مادده لرینین لغوینی ایسته دی. بونون قارشیلیغیندا ایسه اینگیلتره نین عباس میرزایا مالی یاردیمینی تکلیف ائتدی. عباس میرزا مک دونالدین بو ایستگینه بیر نئچه آیدان سونرا موثبت جاواب وئرمک زوروندا قالاجاقدی. یعنی آذربایجانین ایشغال اولونموش بیر چوخ بؤلگه لرینی پارا ایله گئری آلماق زوروندا قالدیغی زامان اینگیلتره نین بو ایستگی ایله راضیلاشاجاقدی. اینگیلتره 1814-جی ایل آنتلاشماسیندان ایکی مادده نین چیخاریلماسینی ایسته ییردی. بو آنتلاشمایا گؤره قاجار دؤولتی ساواشا گیردیگی زامان اینگیلتره اونا یاردیم ائتمه لی ایدی. اینگیلتره 250.000 تومن قارشیسیندا بو بندین سیلینمه سینی ایسته ییردی. بو مبلغ روسلارین ساواش زیانی اولاراق ایسته دیکلری میقدارین تام یاریسی ایدی. روسیه یه بو مبلغین اؤده نیلمه سینی، یا دا قزوینه قدر روسیه نین ایداره سینه کئچیلمه لیدیر تکلیفینی گتیرمیشدی. 

          مک دونالد اؤز کاتیبینی پاسکئویچله گؤروشمک اوچون تبریزه گؤندردی. لاکین پاسکئویچ اینگیلتره نین آرابولوجولوق اؤنریسینی قبول ائتمه میش، اینگیلیس نوماینده سینی گئری گؤندرمیشدی. آنجاق عباس میرزانین گؤندردیگی بیژن خانی تبریزده بَکلتمَکده ایدی. تبریزده قرارگاهینی قورموش اولان پاسکئویچ بؤیوک بیر آرخایینلیقلا داورانیردی. نه ائده جگینی یوز اؤلچوب بیر بیچیردی. اینگیلتره نین دئورییه گیرمه سینی هئچ ایستمیردی. 

          تبریزده محبوس اولان اسکی باشوزیر آصف الدؤوله روسلارین کونترولوندا تئهرانلا علاقه  ساخلایا بیلیردی. آصف الدؤوله عاغلیندا خوصوصی پلانلار حاضیرلامیشدی. پاسکئویچ اونو قبول ائتدیگینده بوتون بو پلانلارینی اونا آچیقلایاجاقدی. او، روس ژنرالینا دئدی کی، مسئله سیزین دوشوندویونوز کیمی مورککب دئییلدیر. سیز بیلمیش اولون کی، فتحعلی شاهین ان نیفرت ائتدیگی شئی اونون خزینه سینه زیان گتیرن حادیثه لردیر. بو اوزدن ده ساواش ضررینیزی نه قدر چوخ اولاراق شاها تقدیم ائتسنیز، بیر او قدر ده تئز باشاریلی اولارسینیز. شاه اؤز بودجه سینی اؤلکه سیندن داها چوخ سئویر. آصف الدؤوله، عباس میرزانین دورومو حاققیندا دا روس ژنرالینا بیلگی وئردی. اسکی باشوزیر دئدی کی، شاهزاده نین آرتیق شاهین یانیندا اعتیباری قالمامیشدیر. ان سوندا ایسه پاسکئویچه تکلیف ائتدی کی، داها چوخ ایمتییاز قازانماق ایسته ییرسینیزسه فتحعلی شاها تکلیف ائدین کی، قاجار دؤولتینی موذاکیره لرده و ماسا باشیندا آصف الدؤوله تمثیل ائتسین. شاهین یاخین قوهومو اولان بو اسکی باشوزیرین تکلیفلری قیسا بیر سوره لیگینه پاسکئویچی ترددوده سالدی. لاکین اونون لَحنیندن و داورانیشلاریندان خوشلانمادیغی اوچون عباس میرزانی ترجیح ائتدی. پاسکئویچین عباس میرزانی ترجیح ائتمه سی هم ده اینگیلتره نین شاهزاده یه وئردیگی اؤنم اوزوندن ایدی. دیگر طرفدن، روس ژنرالی حساب ائدیردی کی، اونون ایسته یه جگی مبلغی نه فتحعلی شاه، نه ده باشقا دؤولتلر آصف الدؤوله یه گووَنیب بورج وئررلر. پاسکئویچ اینگیلتره کیمی بؤیوک بیر دؤولتین رسمی ائلچیسینین او آندا عباس میرزانین یانیندا اولدوغونو بیلیردی. 

          عباس میرزا قورخونج مغلوبییتینه رغمن اؤزونو توپارلاماغا چالیشیردی. خانلارین و قارداشلارینین خیانتی هر آن اونون باشینا یئنی بیر فلاکت آچا بیلردی. پاسکئویچ یازیر کی: "عباس میرزانی اسیر آلماق ایمکانیم وار ایدی. خانلاردان بیر نئچه سی منیمله علاقه  ساخلاییب، اونو یاخالاییب منه تحویل وئرمه لری حاقدا راضیلیغیمی ایسته ییردیلر." 
 

تورکمنچای موقاویله سی
          تئهرانلا اولان ایرتیباطلار زورلاشمیشدی. آذربایجان اوردوسونون مغلوبییتیندن، عباس میرزانین فرار ائتمه سیندن سونرا بیر چوخ یاغیلار باش قالدیرمیش، یولچولاری سویوردولار. بیر نئچه دؤولت کاروانلاری بئله، سویغونچولار طرفیندن سویولموشدو. بئله بیر وضعیتده عباس میرزا تبریزه گؤندردیگی ائلچیسینین گئری دؤنمه سینی بکله ییردی. بیژن خان گئری دؤندو و روس ژنرالین ایستکلرینی شاهزاده یه چاتدیردی. فاتئح ژنرال، عباس میرزانین اؤنونه چوخ آغیر شرطلر قویوردو. بو شرطلره گؤره، عباس میرزا آذربایجانین بیر چوخ بؤلگه لریندن ایمتیناع ائتمه لی ایدی. عباس میرزا بو شرطلره تسلیم اولماق ایستمیردی، بو اوزدن اوزون-اوزون دوشونمَک زوروندا قالدی. روس ژنرالینا اوز-اوزه گؤروشمک تکلیف ائتدی. پاسکئویچ بو تکلیفی قبول ائتدی. مییانا ایله تبریزین آراسیندا اولان و تبریزین بئش آغاجلیغیندا یئرلشن توفارقان گؤروش یئری کیمی موعینلشدیریلدی. شاهزاده اورمونون حؤکومتینی نجفقولو خان آوشارا تاپشیردی. شاها چاتدیرماق اوچون بیر مکتوب یازیب قارداشی قاسیم میرزایا وئریب توفارقانا یولا دوشدو. شاهزاده توفارقانا گئدرکن سادجه بئش یوز سوواری یانینا آلدی. قالان کیچیک قروپوندا کوموتانلیغینی مرحمت آباددا بحرام میرزایا بوراخدی. شاهزاده اؤز قروپونا محمد خان امیرینتیزام، ایبراهیم خان سردار، فتحعلی خان و اوغلو خسرو میرزا کیمی بعضی اؤنملی کوموتانلارینی دا آلدی. شاهزاده نین ساغلیق دورومو چوخ آغیر اولدوغو اوچون تخت روانلا سفر ائتمک زوروندا قالمیشدی. 1827- جی ایلین نویابر آیی ایدی. شاهزاده توفارقانا دوغرو حرکت ائدرکن عاغلیندان مین جور شئیلر کئچیردی. بو ریسکی ائتمه یه دَیَرمی؟ اؤزونو کیچیک بیر قروپلا دوشمنین اورتاسینا چکمکده ایدی.  اونو توفارقاندا اسیر آلا بیلرلر می؟ بو کیمی سواللار شاهزاده نین عاغلیندا دولاشیردی. آنجاق او، بو گؤروشو گئرچکلشدیرمکده ایصرارلی ایدی. اؤزونو طالعیین گتیره جگی حادیثه لرین آخارینا بوراخمیشدی. 

          ژنرال پاسکئویچ اؤز دیپلومات هئیتی ایله بیرگه توفارقاندا شاهزاده نی بکله مکده ایدی. روس ژنرال بورایا چوخ حاضیرلیقلی گلمیشدی. 3.000 پییاده، 1.500 سوواری ایله برابر عباس میرزانین یولونو گؤزله ییردی. پاسکئویچین ایستَگی اوزرینه ژنرال بنکئندوروف، شاهزاده دولقوروفکی و آلبای پیسکی مغلوب شاهزاده نی قارشیلاماق اوچون اونون ایستیقبالینا گئتدیلر.  

          شاهزاده، پاسکئویچین اونون ایستیقبالینا بیر چوخ اؤنملی اینسانلاری گؤندردیگینی دویدوغوندا او دا بیر قارشیلیق وئریب و پاسکئویچه گووَندیگینی ایثباتلاماق ایسته دی. بو اوزدن ده بیر چوخ سوواریلرینی گئری گؤندریب، یالنیز 150 و بیر نئچه دانیشمانلاری ایله برابر گؤروش یئرینه حرکتینه داوام ائتدی. شاهزاده دوشونوردو کی، اگر اونو اسیر آلماق نیتلری اولسا، ذاتن اطرافینداکی کیچیک اوردوسو ایله قارشیلیق وئره جک دورومدا دئییلدیر. بو اوزدن ده اطرافینداکی دسته نین سایینی داها دا آزالتدی. ژنرال بنکئندوروف، عباس میرزا یاخینلاشدیغیندا اونا احتیرام علامتی اولاراق دسته سینه "حاضیر اول"  امری وئردی. شاهزاده آتدان ائنیب روس عسگرلرینه حربی سالام وئردی. ایلک گؤروشده عباس میرزا ساواشین یانلیش اولدوغو فیکرینی ساووندو. بو ساواشین اولماماسی اوچون الیندن گله نی ائتسه ده آنجاق باشاریلی اولا بیلمه دیگینی سؤیله دی و اَکله دی کی، بلکه هله تئزدیر، لاکین زامانیندا بو ساواشین سببکارلاری بللی اولاجاقدیر.
  بلکه ده شاهزاده ساواش سوچلولارینین ایفشا اولوناجاغینی سؤیله دیگینده اؤزونون شاه اولاجاغی دؤنه می نظرده توتوردو. چونکو آنجاق او زامان دوشونولمه میش داورانیشلارلا آذربایجانین باشینا بو فلاکتلری گتیرنلرله حسابلاشا بیلردی. سونراکی گون شاهزاده توفارقانا دوغرو حرکت ائدرکن ژنرال کونت شوشتئلن اونون ایستیقبالینا گلیب، ایکینجی قارشیلاما تؤره نینی گئرچکلشدیردی. عباس میرزا دوداقلاریندا آجی بیر تبسسومله ژنرالا دئدی: "سیزه ده ماراقلی گؤرونمورمو کی، اؤز وطنیمده سیزین قوناغینیز کیمی داورانمالییام؟!"
 

          شاهزاده توفارقانا چاتدیغیندا، پاسکئویچ اؤزو اونو چوخ طمطراقلا قارشیلادی. سونرا دا شاهزاده اؤز هئیتی ایله برابر پاسکئویچین باشچیلیق ائتدیگی هئیتله باش- باشا گؤروشدو. شاهزاده بورادا بیر چوخ اوغورسوزلوغونون سببلرینی پاسکئویچه اعتیراف ائتدی و دئدی کی، چئوره سینی بؤیوک بیر خیانت چمبری سارمیشدیر.  آتاسی حاققیندا هئچ بیر اولومسوز شئی سؤیله مسه ده آنجاق پاسکئویچه بونو آچیقجا دئدی کی، فتحعلی شاه ایسته دیگینیز مبلغی اؤده مز. اونا قایم مقاملا بیرگه شاهلا موذاکیره ائتمک اوچون تئهرانا گئتمه سینی تکلیف ائتدی.  

          توفارقان موذاکیره سی ایکی آی سوردو. موذاکیره سوره جینده اؤنملی بیر پروبلئمله راستلانیلدی. عباس میرزانین قارشی طرف اولاراق تانیملایان رسمی بَلگه (سند) یوخ ایدی. دیگر طرفدن، ساواشین بیتمه سینین ایمضالانماسی دکابر آیینین ایکیسینه قرارلاشدیریرلمیشدی، آنجاق هله تئهران اؤدَنمه سینی اوزَرینه گؤتوردویو ساواش زیانینین ایلک قیسطی اولان اون میلیون روبلو گؤندرمه میشدی.  

          اینگیلیس سفیرلیگینه باغلی اولان آلبای مک دونالد و دوکتور مک نیل موذاکیره نین همن ایلک باشیندان توفارقاندا ایدیلر. لاکین اؤنجه ده قئید اولوندوغو کیمی پاسکئویچ اونلارین آرابولوجولوق روللارینی ایستمه مکده ایدی. مئیدانا چیخان بوتون پروبلئملر عباس میرزانی اینگیلیسلره یاخینلاشدیریردی. سَلماسدان تئهرانا گئدن اینگیلیس هئیتی باشکندده شاهلا دا گؤروشموشدور. بئله آنلاشیلیر کی، شاهین شاهزاده یه قارشی اولان غضبینی یاتیران اینگیلیس هئیتی اولموشدور. چونکو بو مغلوبییت و عباس میرزانین رقیبلرینین مرکزده کی  فیتنه لری شاهی چوخ ائتکیله میش و عباس میرزایا قارشی چوخ قیزغین حالا گتیرمیشدی. لاکین اینگیلتره اوچون قاجار دؤولتینده ان اویغون شخص کیمی عباس میرزا تثبیت ائدیلمیشدی. بو اوزدن ده اینگیلتره صولح موذاکیره سینده عباس میرزانین قاجار دؤولتینی تمثیل ائتمه سیندن یانایدی. بو معمالی اینگیلیس دیپلوماتی عباس میرزانی چوخ تاثیرلندیرمیشدی. عباس میرزا ایسه گرگین دورومدان چیخماق اوچون اوندان بورجلار آلیر اینگیلیس دیپلومات ایسه شاهزاده نین بو ایستکلرینی تامین ائدیردی. بلکه ده اینگیلیس دیپلوماتین اؤز دؤولتینی تمثیلا بعضی وعدلرده بولوناراق، فتحعلی شاهی ائتکیله مَسه ایدی، عباس میرزانین باشینا بؤیوک بلالار گله بیلردی. 

          دئکابرایینین 10- دا شاهزاده سون ترددودلریندن سونرا صولح حاققیندا دیالوق بلگه سینی ایمضالاماق قرارینا گلدی. موذاکیره لر یانوار آییندا دا داوام ائتدی، لاکین شاهدان هله ده بیر خبر یوخ ایدی. شاهین سسسیزلیگی بو موذاکیره لری قبول ائتمه مه سی کیمی یوزولوردو. دئکابر آیینین 12-ده معلوم اولدو کی، مرحمت آباددا اولان عباس میرزانین قوشونلاری ماراغایا دوغرو حرکتلنمیش و تئهران یولوندا قرارگاه قورموشدور. پاسکئویچ شاهزاده نین بو حرکتیندن شوبهلنمه یه باشلادی. لاکین عباس میرزا دئدی کی، بو ایشی پاسکئویچه قارشی دئییل، اؤز گووَنلیگیمی ساغلاماق اوچون ائتمیشم. اولایلارین آنالیزی عباس میرزانین سؤیله دیکلرینی دوغرولار یؤنده ایدی. پاسکئویچ، شاهزاده نین بو حرکتینه قارشیلیق وئردی. اوجان قرارگاهیندا یئرلشن بارون دوروزئن آدلی بیر ژنرالینا امر ائتدی کی، مییانایا طرف حرکتلنسین. عباس میرزا پاسکئویچین ندن بئله داوراندیغینی سوردوغوندا، روس ژنرالیندان جاواب گلدی کی، بو طرفلرده گووَنلیک ساغلاماق زورونداییق کی، تئهراندان گله جک اولان ساواش غرامتینین قورونماسی آسان اولسون.   

 1828-جی ایل یانوار آیینین اوللرینده قاجارییه نین دیش ایشلری باکانی ابولحسن خان تئهرانین یازدیغی باریش آنتلاشماسی ایله توفارقانا گلدی. پاسکئویچ، عباس میرزانین ایمضالادیغی متنه ائدیلن ان کیچیک دَییشیکلیگی بئله قبول ائتمه دی. یئنیدن باشدان باشلایان موذاکیره لر چیخمازا گیریردی. بو آرادا پاسکئویچ طرفیندن گؤرَولنن آلبای لیگئروف، شاهزاده نین گووَنلیگیندن سوروملو ایدی. 

           روس باش کوماندانی تئهراندا اولوب بیتنلردن خبرسیز دئیلدی. چونکو تبریزین باش موجتهیدی میر فتاح الده ائتدیگی بوتون بیلگیلری اونا چاتدیریردی. شاهزاده حسنعلی میرزا اؤز سوواریلری ایله برابر خوراساندان تئهرانا گلمیشدی. سوواریلرین الینده ایسه قارا بایراقلار وار ایدی. شاهزاده حسنعلی میرزا دئییردی کی، ایمام رضا مشهدده بیر دین خادیمینین یوخوسونا گیرمیش، بو قارا المی اونا وئرمیش و دئمیش کی، بو المی شاهزاده حسنعلی میرزایا چاتدیر. اونا سؤیله کی، روسلاری موذاکیره ایله دئییل، قیلینج گوجونه آذربایجاندان چیخارسین.   

          حسنعلی میرزانین بو سؤزلرله تئهرانا گلمه سی بیر هیجان یاراتمیشدی. تئهران بازاریندان توتموش ان آشاغی طبقه یه قدر هر کس هیجان ایچینده ایدی. روحانیلرین یئنی بیر جهاد فتواسی ایله اورتایا چیخاجاقلارینی بکله ییردیلر. شوبهه سیز کی، بو هیجان شاهین ساراییندا دا حیسس ائدیلیردی. لاکین عباس میرزانین دوشمنلری چوخ بؤیوک بیر آرخایینلیقلا اؤز ایشلری ایله مشغول ایدیلر.   

          بو ساواشین بوتون گوناهینی عباس میرزانین اوستونه آتیردیلار. بیر حالدا کی او، بو ساواشا قارشی ایدی. شاها تکرار- تکرار الدن گئتمیش قالالاری، توپلاری، داغیلان اوردولاری خاطیرلاداراق، اونو شاهزاده یه قارشی تحریک ائدیردیلر. فتحعلی شاه کئچمیشده چوخ اومید بسله دیگی اوغلونو ایندی آشاغیلاییجی سؤزلرله تحقیر ائدیردی. فتحعلی شاه ایکی سببدن دولایی عباس میرزانی ولیعهدلیکدن محروم ائتمه میشدیر: 1. عباس میرزا آذربایجانداکی دایاناقلارینی تکرار اؤرگوتلندیریب تئهرانا قارشی چیخا بیلردی. 2. خاریجی گوجلر روسلارلا موذاکیره ده شاهزاده نین قاجار دؤولتینی تمثیل ائتمه سیندن یانایدیلار.  

          حسنعلی میرزا اعلان ائتدی کی، روسلارین ساواش بدَلی کیمی ایسته دیکلری آلتونلارین تئهراندان چیخماسینا ایذن وئرمیه جکدیر. دیگر شاهزاده لر ده حسنعلی میرزادان یانا توتوم سرگیله مکدَیدیلر. تئهرانا چاغریلمیش بیر چوخ قبیله باشچیلاری حسنعلی میرزانی موقدس ساواشین سرداری کیمی تجلیل ائدیر، آلقیشلاییردیلار.  
          عباس میرزا توفارقاندا ژنرال پاسکئویچین تنقیدلرینه معروض قالمیشدی. ژنرال دئییردی: "سیز ایکی آیدیر منی توفارقانا دعوت ائتمیشسینیز، دؤولتیمین دیگر ایشلری ایله بو ایکی آیدا مشغول اولا بیلمه میشم، آنجاق هئچ بیر ایره لیله ییش اورتادا یوخدور. سیز یا روسیه نی آلداتماق ایسته ییرسینیز یا دا آرتیق سیزین بوتون صلاحییتلرینیز تئهران طرفیندن آلینمیشدیر و سؤزلرینیزین، ایمضانیزین کئچرلیلیگی یوخدور ."
 روس ژنرال، عباس میرزایا چوخ حؤرمت ائتسه ده، لاکین هئچ بیر صلاحییتی اولمایان بیر شخصله ده موذاکیره لری سوردورمک ایستمیردی. هر طرفدن اونا بیلگی گلیردی کی، شاهزاده شاهین یانیندا اعتیبارینی ایتیرمیشدیر. یانوارین سونلاریندا پاسکئویچ شاهزاده یه توفارقانی ترک ائدیب تئهرانا هوجوم ائتمک ایسته دیگی حاقدا بیر مئساژ گؤندردی. عباس میرزا خسته ایدی و آیاقلارینین آغریسی اونو چوخ اینجیدیردی. او، پاسکئویچین بو حرکتینین گتیره بیله جگی زیانی گؤز اؤنونده بولوندوردوغوندا چوخ راحاتسیز اولدو. خسته حالی ایله پاسکئویچله گؤروشمک ایسته دی. شاهزاده، پاسکئویچدن خواهیش ائتدی کی، بارون دوروزئ نین امرینده اولان اوردو قافلان داغینی تئهرانا دوغرو آشماسین کی، او، (عباس میرزا) تئهرانلا علاقه  ساخلاییب قیسا سوره ده دقیق بیلگی الده ائده بیلسین.   

          عباس میرزانین آذربایجانی، اردبیل ایستیثنا اولماقلا بوتونو ایله ایشغال ائدیلمیشدی. یالنیز اردبیل قالاسی محمد میرزانین و جاهانگیر میرزانین کوموتانلیغی آلتیندا ایدی و ایشغال ائدیلمه میشدیر. اردبیلده بئنه دهتی آدیندا ایتالیان بیر توپچو قالانین ساوونماسیندا مهم رول اوستلنمَکده ایدی. عباس میرزا روس اوردوسونون تئهرانا یوروشونون دوردورولماسی قارشیسیندا اردبیل قالاسینی تسلیم ائده جگینی تکلیف ائتدی. یوردو الیندن چیخمیش شاهزاده بؤیوک بیر اومودسوزلوق ایچینده توفارقانی ترک ائدیب و کیچیجیک قوشونونون بولوندوغو مرحمتآبادا طرف یولا دوشدو. گوروس آدلی بیر یئردن کئچدیکلرینده تئهراندان گلن چاپار اونلارا چاتدی. چاپار شاهین ایمضاسی ایله شاهزاده یه بیر مکتوب گتیرمیشدیر. مکتوبدا شاهزاده یه موذاکیره لری سوردورمه سی اوچون تام صلاحییت وئریلیردی. هم ده روسلارا اؤدَنیله جک اولان ساواش بدَلی آلتونون ایلک قیسمینین یولا دوشدویو حاقدا بیلگی وئریلیردی.   

          فتحعلی شاه آنلامیشدی کی، نه روحانیلرین دستگی ایله کوچه لرده باغیریب ساواش پروپاقانداسی آپاران، ایمام رضانین یوخولارا، رؤیالارا گیرَرک مئساژ گؤندردیگینی سؤیله ین حسنعلی میرزا، نه ده شئیخ الملوکلا بیر یئرده ساواشین داوام ائتمه سینی ایسته ین حسین خان سردار بیر ایش گؤره بیله جک دورومدا دئییللر. اؤزللیکله روس اوردوسونون تئهرانا طرف یورومک ایستمه سی شاهی جیدی اولاراق دوشوندورمه یه باشلامیشدی. فتحعلی شاه دوشونوردو کی، حسنعلی میرزا خوراساندا رضاقولوخانین قییامینی باسدیرا بیلمه میشسه، 3-4 مینلیک اوردوسو ایله مؤحتشم روس اوردوسونا نه ائده بیلر؟ بو اوزدن ده پادشاه، خزینه سینین گووَنیلیر باش موحافیظی منوچئهر خانی 500.000 تومن عباس میرزایا چاتدیرماق اوچون گؤرَولندیردی. بو، روسلارا اؤدنیله جک ایلک ساواش بدَلی ایدی.  

          عباس میرزا بو مکتوبو آلدیقدان سونرا ایستیقامتینی دَییشدیریب، قافلان داغینا دوغرو حرکت ائتدی.  اوجاندا اولان پاسکئویچه مئساژ گؤندردی کی، موذاکیره لرین یورومه سی اوچون آرتیق تام صلاحییته صاحیبدیر.  

           پاسکئویچ تئهرانا هوجوم ائده جگینی آچیقجا دویورموش و بؤیوک بیر بیریمله حرکته باشلاییب اوجانا قدر گلمیشدی کی، عباس میرزانین مئساژینی آلدی. بو اوزدن ده مییانانین یاخینلیغیندا کیچیک بیر کند اولان تورکمنچایا گئتدی. شاهزاده نین ده موقاویله نی ایمضالاماسی اوچون اورایا گلمه سینی ایسته دی. بؤیوک بیر روحی گرگینلیک ایچینده اولان عباس میرزا، تورکمنچایا دوغرو حرکت ائدیردی. تئهراندان گلن آلتونلار دا تورکمنچایا یئتیشمیشدی. آرتیق اوزون موذاکیره اوچون بیر شئی قالمامیشدی، روس فاتئحین امرینه تابع اولماقدان باشقا بیر چاره یوخ ایدی. روسلارین توفارقاندا حاضیرلادیقلاری آنلاشما بیر متن حالینا گتیریلمیشدی. اؤنجه پاسکئویچ بو متنی ایمضالادی. سونرا دا شاهزاده اؤز ایمضاسینی و مؤهورونو حاضیرلانمیش متنین آلتینا آتدی. تورکمنچای آنتلاشماسینا گؤره ایروان، ناخجیوان و تالیش بؤلگه سینین بیر قیسمی روسلارین ایداره سینه کئچیر و آستارا سینیر اولاراق معین ائدیلیردی. ساواش زیانی دا 10.000 کرون (بئش میلیون تومن) نظرده توتولوردو. آنتلاشمانین 7-جی مادده سی عباس میرزانی ولیعهد و فتحعلی شاهین جانیشینی کیمی تانیییردی. آنتلاشمانین تیجارتله و قاجارییه ده اولان روس وطنداشلارینین حاقلاری ایله ایلگیلی مادده لری ده وار دی.  

          پاسکئویچ آنتلاشما دولاییسییلا فتحعلی شاهی تبریک ائتمک اوچون بارون دوروزئنی گؤرَولندیردی. اونون یانی سیرا تئهرانداکی روس اسیرلرینین ایشلری ایله مشغول اولان کونت تولستوی دا تئهرانا یولچو اولدو. پاسکئویچ اؤز ائلچیلری واسیطه سی ایله شاها بؤیوک هدیه لر ده گؤندردی.  

          بو آرادا عباس میرزا چوخ آغیر خسته لندی. ژنرال پاسکئویچ اونون اَیادتینه گئدیب و ایکی توپ اونا هدیه ائتدی. شاهزاده ساواش آلتلریندن چوخ خوشلانیردی. بو اوزدن ده یورغون صورتینه آجی بیر تبسسوم قوندو.  

          پاسکئویچ اونا 600 خسته نی اؤزونده باریندیرا بیله جک بیر خسته خاناسینین اولدوغونو سؤیله دی. بو زامان عباس میرزا دریندن بیر آه چکدی و احوالی داها دا دَییشدی. شاهزاده نین ان بؤیوک آرزولاریندان بیریسی آذربایجان اوردوسو اوچون آوروپا مودئلی خسته خانا تاسیس ائتمک ایدی.  

" ساواشلار و سیاسی اویونلار "

گیریش
          ساواش سونلاریندا روسیه آذربایجانین موختلیف یئرلرینده روس فاتئحلرین الینده اویونجاغا چئوریلن خانلیقلاردان اؤز منافعیی اوچون یارارلانماق ایسته دی. توفارقان موذاکیره سی سورَجینده فتحعلی شاهدان گئج جاواب گلدیگینده، پاسکئویچ بو بؤیوک اراضینی ده روسیه تورپاقلارینا قاتماقلا تهدید ائتدی. عباس میرزا فداکارلیق حسابینا بیر نئچه شهری ده پارا ایله گئری آلدی. پاسکئویچ بیر نئچه بؤلگه نی اؤز الینده ساخلاماقدا ایدی. بو بؤلگه لردن ایسته دیگی ساواش زیانینی آلدیقدان سونرا چکیلمَگی قرارلاشدیرمیشدی.  

          آذربایجانین قالان حیصه سی روس اوردوسوندان بوشالدیقدان سونرا عباس میرزا تکرار اینضیباطلی بیر اوردو اولوشدورماغا چالیشدی. عباس میرزا عؤمرونو صرف ائدیب تشکیل ائتدیگی بوتون نیظام-اینتیظام روسلار طرفیندن تخریب ائدیلمیشدی. بیر زامانلار عباس میرزانین اوردوسو ائله بیر مؤوقئعه صاحیب ایدی کی، سانکت-پئتئربورق بئله، آذربایجان اوردوسوندا اولوب-بیتنلرله ماراقلانیردی. عباس میرزا کسینلیکله تکرار ساواشین باشلاتیلماسیندان یانا دئییلدی. لاکین گریبایدوفون تئهراندا قتله یئتیریلمه سی روسیه- قاجار موناسیبتلرینی تکرار چیخمازا سوخموشدو. بو اوزدن عباس میرزا بیریجیک چیخیش یولونو عثمانلییا یاخینلاشماقدا گؤردو. موللا شریف آدیندا بیر ائلچی گیزلین بیر آنتلاشمانی ایمضالاماق اوچون شاهزاده طرفیندن ایستانبولا گؤندریلدی. لاکین ساواش احتیمالی آزالمیشدی. سانکت-پئتئربورقو راحاتسیز ائتمه یه باشلایان عباس میرزانین تکرار مؤوجود ائتدیگی آذربایجان اوردوسو، آنجاق اؤلکه  ایچینده آساییشی برقرار ائتمکله مشغول اولدو. فتحعلی شاه ایسه بوشالمیش خزینه سینی دولدورماق اوچون ایالتلری ان چوخ پارا اؤده ین اوغوللارینا، نوه لرینه ساتیردی. بو زامان خوراساندا بؤیوک عوصیانلار باش قالدیردی.. تورکمن خانلارینین قاجار دؤولتینه قارشی بو آیاقلانمالاری دوردورماق اوچون عباس میرزا اؤز اوردوسو ایله خوراسانا گؤندریله جکدی. بیر آز اؤنجه قئید اولوندو کی، حسنعلی میرزا بو قیاملاری دوردورا بیلمه میشدی.   

ساواشلار و سیاسی اویونلار
          شاهزاده نین عؤمرونون سون ایکی ایلینده یازدیغی مکتوبلار واسیطه سی ایله اونون روح حاللاری حاققیندا بیلگی الده ائتمک مومکوندور. بو مکتوبلاریندا شاهزاده آذربایجانین پارچالانماسینین اونون بئلینی بؤکدویونو یازیر. ائلجه ده بو مکتوبلار آراجی ایله اونون 1827-جی ایل نویابر آیی ایله 1828-جی ایل فئورال آیی آراسیندا تحمل ائتدیگی چتینلیکلر حاققیندا بیلگی الده ائتمک مومکوندور.   

           اؤلو دفنیندن دؤنرجه سینه گنجلیک خاطیره لری ایله ایچ-ایچه اولان باشکندی تبریزه گلیردی. لاکین باشکندینده اوموتسوز گؤرونمک ایستمیردی. بو اوزدن تورکمنچای کندیندن یولا دوشوب هشترود یولو ایله تبریزه گلَرکَن، نه ائده جگی حاقدا دوشونوردو.  

          تبریز روس اوردوسونون ایشغالیندا اولدوغو زامان بوتون بازرگانلار، دین خادیملری، طایفا و قبیله باشچیلاری روسلارلا ایش بیرلیگینه گئتمیشدیلر. بو اوزدن ده روس اوردوسو تبریزی ترک ائتمه یه باشلادیغیندا اونلاری اومیدسیزلیک سارماغا باشلامیشدی. اونلار بو قدر مؤحتشم بیر اوردونون تبریزدن چیخمایاجاغی قناعتیندیدیلر. بو اوزدن ده روسلارلا ایش بیرلیگی ائدن بیر چوخ تبریز ساکینی روسیه یه فرار ائتمک قرارینا گلدیلر. عباس میرزا خسته اولدوغو اوچون تخت روانلا داشینیردی. اونلارین فرار ائتممه لری اوچون بیر نئچه مکتوب یازیب و چاپارلارا وئردی. بو مکتوبو جارچیلار تبریزین مئیدانلاریندا یوکسک سسله اهالییه دویوردو. بو مکتوبلاردا عباس میرزا روسلارلا ایش بیرلیگی ائدنلرین داورانیشلاریندان تاسفلندیگینی سؤیله یَرَک، اونلارین عفو ائدیلدیگینی ده یازیردی. عباس میرزا اونلارین تبریزده غالیب و آذربایجانین قالخینماسی اوچون بیر یئرده، برابرجه چالیشمالارینی ایسته ییردی. باخمایاراق کی، عباس میرزا بو خاینلره قارشی اینتیقام حرکتلرینین قارشیسینی بوتونو ایله آلا بیلمه دی، لاکین بیلگیسی دایره سینده وئردیگی سؤزو توتدو. آنجاق شاهزاده دن خبرسیز بعضی اینتیقام آلما حرکتلری ده اولور و روسلارلا ایش بیرلیگی ائدنلر محکمه سیز- فیلانسیز اؤلدورولوردولر.   

          شاهزاده تبریزه گیردیگینده شهرده اؤنملی بیر دَییشیکلیگین اولمادیغینی سئزدی. چونکو شهرین کؤنوللو و دیره نیشسیز تسلیم اولماسی اوزوندن روسلار هئچ بیر تخریبات تؤرتمه میشدیلر. یالنیز شاهزاده نین ساراییندا قییمتلی اشیا نه وارسا، هامیسی آپاریلمیشدی. دیگر طرفدن، عباس میرزا خویو و اورمونو دا پارا ایله گئری آلماق زوروندا ایدی. بو اوزدن آذربایجانین موختلیف یئرلرینده اولان مال وارلیغیندا قناعت ائدیلمه امری وئردی. عباس میرزا بو بورجلاری اؤده یه بیلمک اوچون هر کسی چالیشماغا چاغیردی. بعضی دین خادیملری و اونلارین یانداشلاری تاجیرلر لاچین خاندان شیکایتله نیردیلر کی، ائوینده بیر چوخ آلتون و گوموش ساخلاماقدادیر. لاچین خان دده لرینین یادیگاری اولان بیر نئچه چوخ قییمتلی اشیالاری گورجوستاندان گلرَکَن اؤزو ایله گتیرمیشدی. عباس میرزا مکتوبلاریندا اونون اؤزو قدر بو مغلوبییتدن دولایی اوزگون اولان بو دار گونونون دوستونو رییاکار اینسانلار قارشیسیندا ساووندوغونو یازیر.  

          لاچین خان، شاه طرفیندن ده سئویلمیردی، چونکو ساواشا حاضیرلیق زامانی حربی شورادا بو ساواشین دوغرو اولمادیغی، روسلارا قارشی ساواشین زامانی اولمادیغی حاقدا گؤروش بیلدیرمیشدی. موختلیف خانلارین ساواشلا ایلگیلی وئردیکلری بیلگیلرین یانلیش اولدوغو گؤروشونده ایدی. اونا گؤره، روسیه خانلارین کیچیک و گوجسوز گؤستردیکلریندن داها چوخ گوجلو ایدی. بو اوزدن ده سادجه شاهین آنتی پاتیسینی قازانمامیش، خانلارین دوشمنی حالینا گلمیش، ساواشا جیهاد گؤزو ایله باخان دین خادیملرینین ده غضبینه توش اولموشدو. اونون جان گووَنلیگینین رهنی، آنجاق عباس میرزا ایدی. عباس میرزانین موشاویری قایم مقام ساواش اؤنجه سی عباس میرزادان فرقلی دوشونمه سینه رغمن یئنه ده اؤز وظیفه سیندن آلینمادی. عباس میرزانین باشوزیری قالماغا داوام ائتدی. آنجاق یئنه ده قایم مقام فتحعلی شاهین لاچین خانا اولان غضبینی تحریک ائدیردی. چونکو قایم مقام اونو اؤز رقیبی کیمی گؤروردو. عباس میرزا کیمسه یه لاچین خانا گووَندیگی قدر گووَنمیردی.  

گریبایدوفون اؤلدورولمه سی
1828- جی ایلین پاییزیندا عباس میرزا تئهرانا گئتدی. بو سفردن مقصد مک دونالدلا باغلادیغی موقاویله یه شاهین دا راضیلیغینی و تصدیقینی آلماق ایدی. مک دونالدلا شاهزاده آراسینداکی آنلاشمایا گؤره، 1814- جو ایل آنتلاشماسیندان ایکی مادده سیلینمه لی و بونا قارشیلیق ایسه اینگیلتره 250.000 تومن اؤدَمه لی ایدی. بو مبلغی ایسه قاجار دؤولتی ساواش سوچلوسو کیمی روسیه یه اؤدَمَک مجبورییتینده ایدی. شاه اؤز خزینه سینه آز ضرر گلسین دئیه بو آنتلاشمایا موثبت یاناشماقدا ایدی. عباس میرزا آتاسی ایله گؤروشده سانکت-پئتئربورقا سفر ائتمک ایسته دیگی حاقدا دا دانیشمیشدی. شاهزاده ،روس ایمپئراتورو ایله گؤروشَرَک، تورکمنچای آنتلاشماسیندا بعضی گوذشتلرین اولماسی مؤوضوعسوندا ایمپئراتوردان ایستَکده بولوناجاقدی. عباس میرزانین روسیه نین باشکندینه سفرینی انگللمه لر گؤستریر کی، بو حاقدا شاهزاده باشاری الده ائده بیلرمیش. بو مانعه اؤزللیکله گریبایدوف طرفیندن تؤره دیلمَکده ایدی. او، ژنرال پاسکئویچین دیپلومات قروپونا داخیل ایدی. ژنرال، ایرَوانی فتح ائتدیکدن سونرا اونا دیپلوماتیک گؤرَو وئرمیشدی. او، تورکمنچای آنتلاشماسیندان سونرا ایسه تئهرانا سفیر اولاراق تعیین ائدیلمیشدی.  گریبایدوف ادبییاتچی و شاعیر ایدی. بو اوزدن ایمپئراتور بیرینجی نیکولای طرفیندن سئویلمه مَکده ایدی. چونکو بیرینجی نیکولای آیدین اینسانلارا اولومسوز(منفی) یاناشیردی. دیگر طرفدن، گریبایدوف دئکابریستلره اؤزگو (خاص) اولان بیر فیکیر داشیییجیسی ایدی. بو اوزدن ده بیر سوره حبسده اولموشدو. او زامانکی وئریلرین اینجلنمه سی گؤستریر کی، اونون تئهراندا قتله یئتیریلمه سینه ایمپئراتورون جیدی تپکی گؤسترمه مه سینین ده سببی بو ایمیش. فتحعلی شاه دا گریبایدوفدان خوشلانمیردی. عباس میرزا بو سفر زامانی ایمپئراتورا هدیییه لر حاققیندا دا آتاسی ایله دانیشدی. عباس میرزا بیلیردی کی، بو سفره گئتدیکدن سونرا دوشمنلری یئنه ده اونا قارشی پلانلار حاضیرلاماغا باشلایاجاق و اونو شاهین یانیندا پیسلیه جکلر. تورکمنچای آنتلاشماسیندا روسیه نین عباس میرزانی ولیعهد کیمی تانیماسی شاهزاده نین دوشمنلرینه بؤیوک ضربه وورموشدو. چونکو اونون جانیشینلیگی اولوسلاراراسی دوزئیه داشینمیشدی. دیگر طرفدن، اینگیلتره ده موذاکیره لرده طرف موقابیل کیمی عباس میرزانی گؤرمَک ایسته ییردی. بوتون بونلار عباس میرزانین دوشمنلرینی باشدا آصف الدؤوله اولماق اوزره هامیسینی بئزدیرمَکده ایدی. عباس میرزا نه قدر باغیشلاماقدان یانا اولسا دا، آنجاق آصف الدؤوله نین رییاکارلیغینی و خاینلیگینی اونوتموردو. بیلیردی کی، بو آدام الینه فورصت دوشدویو زامان اونا خیانت ائده جکدیر. عباس میرزا عؤمرونون سونلاریندا آصف الدؤوله نین ایهانتلرینی خاطیرلاداراق اونون جزاسینی تانری وئره جکدیر، دئیه سؤیلَمده بولونموشدو. او زامان آصف الدؤوله وزیرلیکدن کنارلاشدیریلمیش و سارایین قالالاری ایچینده کی  ائوینده عباس میرزایا قارشی تخریبات یاپماقلا مشغول ایدی.  لاکین او، آدینا مسجیدینده موعظه ایله مشغول اولان موللالارلا سیخ ایرتیباطدا ایدی. دین خادیملرینین و آصف الدؤوله نین اورتاق دوشمنلری عباس میرزا ایدی. دین خادیملری دوشونوردولر کی، فتحعلی شاهدان سونرا عباس میرزا شاه اولارسا اونلارین ایشلری نئجه اولاجاق. چونکو شاه اولاجاق عباس میرزانین آوروپالاشدیرما ایمکانلاری داها دا گئنیشلنه جکدیر. توپلومون دینی جهالت ایچینده قالماسینی اؤز منافعلرینه اویغون گؤرَن روحانیلر و آصف الدؤوله کیمی آداملار شاهزاده نین آوروپالاشما رئفورملارینا قارشی سرت چیخیردیلار. اونون شاه اولماسینی انگلله مک اوچون هر جور فیتنه- فسادا ال آتیردیلار. بیر چوخ دین خادیملری آچیق سؤیله مَسه لر ده گیزلین- گیزلین اونون دیندن چیخیب و خریستیان اولدوغو حاقدا فتوالار وئریردیلر.  


1829- جو ایل فئورال آیینین گئجه لرینین بیرینده بیر چاپار شاهزاده نی یوخودان اویادیب اونا گؤزله نیلمز، دیکسیندیریجی بیر خبر چاتدیردی: روسیه نین ائلچیسی بوتون هئییتی ایله بیر یئرده تئهراندا قتل ائدیلمیشدیر!  
          عباس میرزا شاشقینلیقدان نه ائده جگینی بیلمیردی. چونکو روسیه ایله ساواشا گیرمه مک اوچون هر جور یولا باش ووردوغو بیر دؤنَمده، ایمپئراتورلا گؤروش سفرینه حاضیرلاشدیغی بیر زاماندا بو گؤزله نیلمز حادیثه اونون بوتون پلانلارینی آلت-اوست ائتمکده ایدی. شاهزاده بو حادیثه  حاققیندا دقیق بیلگی آلمادان، اؤنجه اینانا بیلمیردی، بیر شایعه اولاجاغینی سانیردی. لاکین چوخ کئچمه دن اولای، آیرینتیلاری ایله شاهزاده یه بللی اولدو. تئهرانین ائلبایی اولان عباس میرزانین قارداشی ذیل السولطاندان گلن بیر مکتوب اولایین دوغرولوغونو تصدیقله ییردی. سونرا دا شاهدان بیر مکتوب گلدی کی، نئجه اولورسا-اولسون یئنی ساواشین چیخماسی انگللنمه لیدیر. شاه، ساواشین انگللنمه سینی ساغلایاجاق آنجاق بیرجه کیشییه گووَنیردی. او دا عباس میرزا ایدی. دیگر طرفدن، شاه هر احتیمالا گؤره روسیه نین ساواش ائلان ائتمه سی دوروموندا یانیز قالماسین دئیه تعجیلی اولاراق موتتفیق آراماغا باشلادی. گریبایدوفون اؤلدورولمه سی شاهدان و تئهران ائلبایی ذیل السولطاندان خبرسیز  باش وئرمیشدی. بو حادیثه  ان چوخ عباس میرزانین دوشمنلری و دین خادیملری طرفیندن تشکیل ائدیلمیشدی. مقصد ایسه عباس میرزانین سانکت-پئتئربورقا سفرینی اؤنله مک ایدی.  

          تئهران اهالیسی، او زامان سفیرلرین تئهراندا اولدوغوندان خبردار اولوردولار کی، بو سفیرلر اؤز هئیتلری ایله بیر یئرده باشکندین مرکزی خیابانلاریندا گؤرونمه یه باشلاییردیلار. شاه طرفیندن ده سئویلمه یَن گریبایدوف دینی مسئله لره موداخیله ائتمه سه  ایدی، موللالارین اونا قارشی فتوا وئرمه سینه بهانه یاراتمازدی. آصف الدؤوله نین اونا قارشی نیفرتی 1827- جی ایلین یاییندا ایلک گؤروشلری زامانی باشلامیشدی. ایندی ایسه آصف الدؤوله هم اوندان هم ده شاهزاده دن اینتیقام آلماسی اوچون چوخ اویغون بهانه الده ائتمیشدی.  

          تورکمنچای آنتلاشماسینین بیر مادده سی ده قافقاز اصیللی خریستیانلارا عاید ایدی. ایستر ساواش اسیری و یا باشقا سببلردن دولایی اولسون، قافقازدان قاجارییه نین موختلیف یئرلرینه آپاریلمیش خریستییانلار حاققیندا دا تورکمنچای آنتلاشماسیندا بیر مادده یئر آلمیشدی. بو اینسانلار ایستر قادین و یا کیشی اولسون آزاد بوراخیلمالییدیلار کی، اؤز یوردلارینا دؤنوب-دؤنمه مه حاققیندا اؤزلری قرار وئرسینلر. بو اینسانلارین گئرییه دؤنوشوندن یانا اولان گریبایدوف تورکمنچای آنتلاشماسینداکی بو مادده نی یورورلویه قویماق ایسته میشدی. گورجوستانا دؤنمک ایسته ینلردن بیری هر کسی حئیرته سالان یعقوب خان ایدی. یعقوب خان گورجوستانین اصیلزاده لریندن ایدی. اوتوز ایله یاخین فتحعلی شاه سارایینین اؤنملی خیدمتچیلریندن بیری کیمی تانینماقدا ایدی. بو مدت عرضینده هم اؤزونه اویغون ایش بولموش، هم ده چوخ زنگینلشمیشدی. او، گریبایدوفون یانینا گئدیب و گورجوستانا دؤنمه ایستگینی بیلدیردیگینده گریبایدوف تعجوبلنمیش و نییه سارای حیاتیندان، ایمکانلاریندان آیریلماق ایسته دیگینی اوندان سورموشدو. اونا "گورجوستانا دؤندویونده هانسیسا مجهول بیر اینسان کیمی عادی حیات یاشایاجاغینی بیلیب-بیلمه دیگینی" سورموشدو.  یعقوب خان گئری دؤنمکده ایصرار ائتدی. گریبایدوفا قافقازدان گتیریلمیش آصف الدؤوله نین ساراییندا سانکی حبسده ایمیش کیمی یاشایان ایکی ائرمنی قادینینین دورومونو آنلاتدی. یعقوب خان گریبایدوفا دئدی کی، اونلاری زورلا موسلمان اولماغا، موسلمان کیمی داورانماغا و قاپانماغا زورلامیشلار.  

          او زامان موسلمان قادینلارین ائوده محبوس کیمی یاشامالاری سوسیال تؤره لرین و دینی اینانجلارین ایجاباتلاریندان ایدی. موسلمان قادینلار بونو بیر نؤوع قادینا حؤرمت کیمی آنلاییردیلار. قادینلارین سوسیال حادیثه لرین آرخاسیندا اؤزلرینه مخصوص بیر حیاتلاری وار ایدی. قادین عاغلینین گلیشمه مه سی اوچون دینی تؤره لر هر تور انگل یاراتمیشدی. قادین حیاتی آنلامسیز بیر سیرلر ایچینده ایتیب باتمیشدی. ایسلامدا قادین شهوت قایناغی اولان ات ییغینی کیمی آنلاشیلماقدادیر. کیشیلر ایسه بو دورومدان چوخ راضی ایدیلر. خوصوصن هر هانسی بیر عایله  نین توپلومسال (سوسیال) ستاتوسو یوکسلدیگی زامان او عایله ده قادینلارا اولان باسقی داها دا شیددتله نیردی. بیر دؤولت آدامی، قادینینین نه شکیلده یاشاماسینی گیزلین ساخلاییر و ایجتیماعی یئرلرده گؤرونمه مه سی اوچون هر جور اؤنلملر آلیردی. گریبایدوف، آللاهیار آصف الدؤوله نین صیقه قادینی اولان ایکی ائرمنینی سفیرلییه گتیرتمیش و اونلاردان گئرییه دؤنوب-دؤنمیه جکلرینی سورموشدو. ائرمنی قادینلار گئری دؤنمکدن یانا اولدوقلاری اوچون سفیرلیکده ساخلانیلمیشدیلار. بو حادیثه دن آصف الدؤوله یارارلانیب، گریبایدوفدان اینتیقام آلماق فیکرینه دوشدو. لاکین او، بو ایشینی فتحعلی شاهدان گیزلین و روحانیلر واسیطه سی ایله ائتمک ایسته ییردی. چونکو شاهین آرتیق اونا قارشی هئچ بیر حؤرمتی قالمامیشدی. آصف الدؤوله ایله دین خادیملرینین آراسیندا گیزلینجه سیخ ایرتیباط یارانماغا باشلادی. تئهراندا بیر نئچه کیشی بیر یئره توپلاشیب صؤحبت ائتدیگینده موطلق آصف الدؤوله نین ناموسونون آیاقلانماسینی دانیشیر، قادینلارینین گریبایدوف طرفیندن زورلا ائویندن چیخاریلیب آپاریلماسینی دارتیشیردیلار. بو سؤز- صؤحبت آغیزدان-آغیزا دولاشیب بوتون شهری ساردی. دیندار کسیمین "موسلمان"  قادینلارین ناموسونو قورتارما دویغوسو قابارمیشدی. تئهران ائلبایی بو هیجانین بیر اینتیقاملا نتیجه له نه جگینی ظن ائتمه دیگی اوچون روس سفیرلیگینین گووَنلیگینی ساغلاماق آماجی ایله هئچ بیر اؤنلم آلمامیشدی. لاکین اهالینین درین دینی دویغولاری چوخ سَرت شکیلده جوشماغا باشلامیشدی. تورپاغینین روسلار طرفیندن ایشغال اولونماسینا تَپکی گؤسترمه ییب سوسان بو اهالی و اونون دینی رهبرلری سانکی ایسلامی قبول ائتمیش ایکی ائرمنی قادینینین اینتیقامینی آلماق اوچون ماجرا آختاریردیلار. خاطیرلادالیم کی، روس اوردوسو تبریزه گیردیگی زامان دین خادیملرینین ایستگی اوزرینه اونلارین قارشیسیندا قوربان کسمیشدیلر. تاریخ بویو مؤوجودلوقلارینی توپلومون بو شلیکده جهالتینه بورجلو اولان دین خادیملری ایسه اینتیقام و "ناموس داواسی"  آتشینی کؤروکله ییردیلر. ایسلام اؤلکه لرینده بو جور کور دویغولاردان یارارلاناراق توپلومو سورعتلی بیر شکیلده اؤرگوتلندیرمه چوخ راحاتدیر. ایسلام تاریخینده بو جور جهالت قایناقلی حرکتلره چوخ راستلانیلماقدادیر. دین خادیملری ایسلامین تحقیر اولوندوغونو سانیردیلار. لاکین ایکی ائرمنی قادینینین ایسلاملا نه ایلگیسی اولا بیلردی. اصلینده ایسه هئچ بیر ایلگیسی یوخ ایدی. سادجه شخصی حسابلاشمالار سؤز قونوسو ایدی. هر زامان اولدوغو کیمی، دین خادیملرینین و سییاستبازلارین الینده اویونجاق اولان ایسلام ایسه اورتالیقدا بیر آراج اولاراق قوللانیلماقدا ایدی. تئهرانین آدینه مسجیدیندن حرکته باشلایان بؤیوک بیر قروپ اللرینده قارا بایراقلار داشیییردی. تئهران ائلبایی (والیسی) ترددود ایچینده قالدی کی، بو ییغینجاغا موداخیله ائتسین یا یوخ. چوخ قیسا بیر سورَدَن سونرا اهالینین حرکتی ایغتیشاشا دؤنوشدو. اهالینین بیردن- بیره شیددته ال آتماسی بیر چوخ وزیرلری و تئهران ائلبایی ذیل السلطانی شاشیردی. آرتیق ایسته سَیدیلر ده فتوالار اوزوندن عاغلینی ایتیرمیش بو عصبی اهالینی کونترول ائده بیلمزدیلر. عصبی اهالی باغیرا- باغیرا روس هئیتینین بولوندوغو مرکزه دوغرو حرکت ائتدی. ایسلام پسیکولوژیسینی بیلمه یَن گریبایدوف دورومو بو شکیلده گؤردویونده، اونلارین پارا ایله ساتین آلینا بیله جگینی ظن ائتدی. سفیرلیگین قاپیلارینی مؤحکَمجه قاپاییب و پئنجره لردن نوخدالاری دین خادیملرینین الینده اولان اهالینین قاریشغا کیمی قایناشدیغی یئره پارا سَپمه یه باشلادیلار. لاکین اهالینین سانکی گؤزو کور اولموش و بو کاغیذلارین پول اولدوغونو گؤرموردولر. سفیرلیگین قاپیسینی قیرماغا باشلادیلار. لاکین اهالینین ایچینده اولان دین خادیملرینین جاسوسلاری هر شئیی دوشونموشدولر. اونلار باغیریردیلار کی، بو کاغیذ یارپاقلارا آلدانمایین. هم اینتیقامینیزی آلین هم ده ایچریده آلتون کیسه لری وار، او آلتونلاری دا غارت ائده جه ییک. اهالی بالتا ایله و اللرینه گلن هر نه وارسا اونونلا قاپینی قیرماغا نایل اولدو. اهالی سادجه قارشیلارینا چیخان روسلاری دئییل، سفیرلیگین بکچیسی اولان قاجار مامورلارینی دا اللرینده کی  قیلینج، قمه و بیچاقلا اؤلدوروردو. بو اولایدا آنجاق سفیرلیگین کاتیبی اولان مالزوف قاچیب جانینی قورتارا بیلمیشدی. باشدا گریبایدوف اولماق اوزره هامیسی قتل ائدیلدیلر.  

***

          بو اولایدان سونرا روسیه نین اینتیقام آماجی ایله هوجوم ائده جگی سانیلیردی. لاکین آیلار کئچدی و روسلار هوجوم ائتمه دی. آنجاق موختلیف سببلردن دولایی عباس میرزا تبریزده سیخینتی ایچینده ایدی. عباس میرزانین بودجه سی بوش ایدی. شاهدان دا هئچ بیر یاردیم گلمه مکده ایدی. آرزولارینین شهری اولان تبریزین قالخینماسی اوچون هئچ بیر ایش ائده بیلمیردی. بوتون بونلارا رغمن عباس میرزا 1829- جو ایلین یاییندا ساواشدان سونرا ایلک کز اولاراق اوردوسونون بؤیوک گؤستریسینی حاضیرلادی. آذربایجان اوردوسونون پارادینی(سانینی) ایزله دی. روسیه هر زامان عباس میرزادان احتیاط ائدیردی. دایما اونون عثمانلی و یا آوروپا گوجلری ایله بیرلشیب اینتیقام آلاجاغیندان چکینیردی. آنجاق اونلار بیلمیردیلر کی، مالی عکسیکلیک عباس میرزانی ائله چؤکدورموشدو کی، هله لیک بو پلانلاری عاغلیندا داشیماماقدادیر. یالنیز عباس میرزا بؤیوک بیر اؤزَن(اعتینا) و ایراده ایله آذربایجان اوردوسونون سادجه آیاقدا دورماسینی ساغلایا بیلیردی. شاهزاده ایکی آی اوجاندا(ایندیکی بستانآباد) قالدیقدان سونرا 14 آلایی 14 توپلا بیر یئرده تکرار آکتیو حالا گتیرمَگی باشاردی. بو پارادا قاتیلماق اوچون اینگیلیس هئیتینی ده دعوت ائتدی.  

          عباس میرزا دوشونوردو کی، ندن روس ایمپئراتورو گریبایدوفون اینتیقامینی آلماق ایستمیر؟ بو ایتیقام اوچون اونون الینده هر جور ایمکان مؤوجوددور. گریبایدوف حادیثه سیندن سونرا ژنرال پاسکئویچین عباس میرزایا یازدیغی تهدیدکار مکتوبلار یئرینی یوموشاق مکتوبلارا بوراخماغا باشلامیشدی. بونون یالنیز بیر سببی وار ایدی، او دا روس ایمپئراتورونون گریبایدوفو اؤنمسَمه مه سی ایدی. گریبایدوف تزارا موخالیف اولان دکابریست دوشونجه نی داشییردی. روس ایمپئراتورو حساب ائدیردی کی، کئچمیشده دئکابریستلرله بیر یئرده چارا قارشی چیخان بیر شخص اوغروندا ساواشا قاتیلماغا دَیمز.  

           لاکین سانکت-پئتئربورقدا دایما عباس میرزا ایله ایلگیلی اولاراق بیر راحاتسیزلیق دویولماقدا ایدی. دوشونوردولر کی، شاهزاده اؤزونو توپارلاییب ساواشا باشلایاجاقدیر. عباس میرزانین عثمانلی ایله گیزلین آنلاشماسی حاقدا روسیه بیلگی الده ائتمیشدی. روسیه بو گیزلین آنلاشمانی بیر ایهانت کیمی یوزوردو. بو ایهانتی اورتادان قالدیرماق اوچون قاجار دؤولتی طرفیندن اؤنملی بیر هئیتین سانکت-پئتئربورقو زیارت ائتمه سینی بکله ییردی. آنجاق بو هئیتین باشیندا اؤنملی بیر شخصییت دورمالی ایدی کی، ایسته نیلدیگینده گریبایدوفون اینتیقامینی اونو گیروو ساخلایاراق آلا بیلسینلر. گریبایدوف حادیثه سی عباس میرزانین سفرینین باش توتماسینی انگلله میشدی. بو اوزدن عباس میرزا اؤز اوغلو خسرو میرزانی بو سفر اوچون نظرده توتدو. خسرو میرزا آتاسینین ان یاخین دانیشمانی(مشاویری) اولموش، توفارقانداکی موذاکیره لرده ده ایشتیراک ائتمیشدی. حتّی ژنرال پاسکئویچ اونا "یاریم عباس" 
اولاراق خیتاب ائتمکده ایدی. "یاریم عباس"  تورک دیلینده، یعنی عباسین یاریسی دئمکدیر. عباسین یاریسی دئمکده پاسکئویچ عباس میرزانین یاریسی کیمی بیر آنلامی نظرده توتوردو. شوبهه سیز کی، روس ژنرالین اونا بو شکیلده خیتاب ائتمه سینین سببلری وار ایدی. خسرو میرزا ذکا و سیاسی داورانیش اولاراق آتاسینا بنزمکده ایدی.   

          گنج خسرو میرزا اؤز هئیتی ایله بیر یئرده سانکت-پئتئربورقا یولا دوشدو. خسرو میرزانی گورجوستاندا چوخ یوکسک سَوییه ده قارشیلادیلار. لاکین خسرو میرزا اؤزونو روسیه- قاجارییه دؤولتلری آراسینداکی موناسیبتلرین قوربانلیغی کیمی سانیردی. دوشونوردو کی، گریبایدوفون اینتیقامینی اوندان آلاجاقلار، آنجاق بو قوربانلیغا حاضیر ایدی. سانکت- پئتئربورقدا خسرو میرزانی قبول ائتمه تؤرَنی یایلیق ساراییندا گئرچکلشدی. سانکت- پئتئربورق، عباس میرزانین اوجانداکی حربی پارادیندان و اوردوسونو تکرار دؤیوش حالینا گتیرمه سیندن، ایستانبوللا گیزلین آنلاشماسیندان خبردار ایدی. خسرو میرزا اؤز داورانیشلاریندا اؤزونه تام بیر گووَن اؤرنگینی سرگیلیَرَک ایمپئراتورلا گؤروشه حاضیرلاشیردی. روس ایمپئراتورونون اؤنونده دیز چؤکرَک، قیلینجینین اوجونو اؤز سینه سینه طرف توتاراق اونا تقدیم ائتدی. خسرو میرزا آتاسینین پروبلئملرینی حلل ائتمک اوچون فدا اولماغا حاضیر ایدی. ایمپئراتور، خسرو میرزانین گیروو اولاراق ساخلانیلماسینی دا دوشونموشدو. بو اوزدن ده ایکی آی مدتینجه رهینه کیمی ساخلانیلان خسرو میرزا ایله بیر دیپلومات کیمی دئییل، بیر چوجوقموش کیمی داورانیردیلار. خسرو میرزا ایکی آی مدتینجه قالدیغی سارایدا اورانین معمارلیق گؤزللیگی ایله باغلی حئیرتلرینی گیزله ده بیلمیردی. اولایلارین آخیشی روسیه نین آوروپا وعثمانلی ایله اولان موناسیبتی فرقلی دوزئیه گلمیشدی. بو حادیثه لر روسیه نی قاجارییه ایله باریشجیل ایرتیباطا گیرمه یه زورلاییردی. بو اوزدن ده خسرو میرزانین بو زیارتی روسیه طرفیندن قاجار دؤولتینین گریبایدوف حادیثه سی ایله باغلی عذر ایسته مه سی کیمی یوزوملاندی. قاجار دؤولتی ایله موناسیبتلرین نورماللاشدیریلماسی قرارلاشدیریلدی.    

***

          خسرو میرزانین بو باشاریسی اونون مؤوقعیینی دَییشدیردی. اونا اولان سایقی هر کس طرفیندن آرتماغا باشلادی. عباس میرزا اوغلونون بو باشاریسیندان چوخ غورور دویماقدا ایدی.  لاکین عباس میرزانین اوغوللاری آراسیندا دا رقابت و حسادت باش قالدیرمیشدی. بو دا عباس میرزایا اؤز قارداشلارینی خاطیرلادیر و راحاتسیزلیغینا سبب اولوردو. ساواش سیرالاریندا عباس میرزا طرفیندن نایب-السلطنه (جانیشین) کیمی نظرده توتولان محمد میرزا ایله اؤز اوستون ذکاسی ایله فرقلنن جاهانگیر میرزا آراسیندا یاخین قارداشلیق موناسیبتلری یارانمیشدی. بو ایکی قارداش اردبیل قالاسینین تسلیم ائدیلمه مه سی اوچون برابر و بیر یئرده چالیشمیشدیلار. عباس میرزا دوشونوردو کی، سادجه یاشجا بؤیوک اولماق جانیشین اولماق اوچون یئترلی دئییل. آتانین عدالت حاققیندا بو حیسسی ایسه محمد میرزانی راحاتسیز ائتمکده ایدی. محمد میرزا آچیق شکیلده راحاتسیزلیغینی دیله گتیرمه سه  ده، لاکین عباس میرزا اونون داورانیشلاریندان و آرخاداکی گیلئی- گوزاریندان خبردار ایدی. هر بیر شاهزاده نین اطرافیندا اؤز طرفدارلاری توپلانمیشدی. هر کسیم، طرفداری اولدوقلاری شاهزاده لرین اوستون مزییتلریندن دانیشیردی.  

          دیگر طرفدن، باشقا شاهزاده لر ده اؤز داورانیشلاریندا سربست کیمی گؤرونوردولر. یئنیجه کیرمانشاهین ائلبایی اولموش محمدعلی میرزا دؤولتشاهینین اوغلو محمدحسین میرزا اؤز چئوره سینین تاثیرینه قاپیلاراق الاهواز و لوریستانی دا اؤز یؤنه تیمینه تابع ائتمیش، بو ایکی ایالتده ائلبای اولان شاهزاده لری اؤز یانینا آلمیشدی. سون ساواشدا باشاریسیزلیق گؤستردیگیندن تحقیر اولان شئیخ الملوک دا شاهزاده لر جرگه سینده ایدی. شاهزاده لر آراسیندا ساواشلار اولور و شهرلر موحاصیره ائدیلیردی. مثلا، محرم آیینین یاس مراسیمی سیرالاریندا بوروجئرد هوجوما معروض قالدی. فتحعلی شاه، محمد حسین میرزانین حرکتلرینی الاهوازدا و لوریستاندا دوردورا بیلردی. لاکین نه اونون حرکتینی تایید ائتدی، نه ده اونو پیسلیه جک بیر حرکتده بولوندو. اصلینده شاه اؤز ائولادلاری و نوه لری آراسیندا بو شکیلده قارشیدورمالاردان خوشلانیردی. شاه، شاهزده لرین بیر بیرلرینی اؤلدورمیه جک سَوییه ده اولان ساواشلارینا خوشگؤرو ایله باخیردی. شاهزاده لرین ایالتلر اوغروندا ساواشمالاری سبب اولوردو کی، اونلار فتحعلی شاهین تکه لینده (اینحیصاریندا) اولان شاهلیغا و ایقتیدارا گؤز تیکمه سینلر. شاه اؤز سارایینا شاهزاده لردن اولوشان بیر گارد تشکیل ائتمک ایسته ییردی. بو وسیله ایله شاها داها یاخین اولوب و گله جکده بؤیوک پایلار آلماق اوچون شاهزاده لر آراسیندا چوخ جیدی رقابتلر باشلامیشدی.  

          روسیه نین ایشغالینا معروض قالمایان ایالتلر ده آرتیق شاهزاده لرین ساواشلاری اوزوندن چوخ زور دوروما دوشموشدو. شاها آرد-آردا شیکایتلر گلیردی. دیگر طرفدن، شاهزاده لر آراسیندا گئدن بو ساواشلار شاهین خاریجی اؤلکه لرده کی  ایماژینی زَدَله مکده ایدی. اؤلکه سینین هر یئرینه حاکیم اولا بیلمه یَن بیر شاه کیمی تانینماقدا ایدی. خاریجی اؤلکه لر، بو شکیلده داوام ائدرسه قاجار ایمپئراتورلوغونون پارچالاناجاغینی و موختلیف دؤولتلره دؤنوشه جگینی اؤن گؤروردولر. بو اوزدن ده شاه تدبیر آلماق زوروندا قالدی. ان یاخشی سردارلاریندان بیری اولان غلامحسین خان سیپهداری اؤز اوردوسو ایله برابر دوزَن ساغلاماق و شاهزاده لره قولاق بورماسی وئرمک اوچون ساواش بؤلگه سینه گؤندردی. عباس میرزادان ایسته نیلدی کی، قارداشلاری آراسیندا حاکیملیک ائتسین. بؤیوکلوک گؤستریب، اونلارین ایختیلافلارینی حلل ائتسین. خسته دورومدا اولان و آذربایجاندان آیریلماق ایستمه یَن عباس میرزا قارداشی اوغلو شئیخ الملوکو اؤز وکیلی کیمی شاهزاده لر آراسیندا آرابولوجولوق ائتمک آماجی ایله گؤرَولندیردی.   

          شیراز ایالتی ایکی قارداش؛ حسینعلی میرزا ایله حسنعلی میرزانین کونترولوندا ایدی. بو ایکی قارداش چوخ وار- دؤولت توپلامیش و یاواش- یاواش مرکزه قارشی چیخماغا باشلامیشدیلار. مرکزه اؤدَمه لری گرَکن وئرگینی بوتون ایخطارلارا رغمن اؤدَمیردیلر. شاه بونلاری یئرینده اوتورتماق اوچون اؤز اوردوسو ایله شیرازا سفر ائتمک ایسته دی. 1829- جو ایلین یاییندا شاه اؤز عایله  عوضولری و اوردوسو ایله شیرازا یوللاندی. هئچ بیر شاواش اولمادان حسینعلی میرزا و حسنعلی میرزا شاهین ایستیقبالینا گلیب، وفادارلیقلارینی اورتایا قویدولار. اونلارین، قاجار ایمپئراتورلوغونون شاهینا قارشی ساواش اعلان ائده جک گوجلری، جسارتلری یوخ ایدی. شاه، شیراز پروبلئمینی حلل ائتدیکدن سونرا همداندا عایله سی ایله بیر یئرده دینجلمگی دوشوندو. لاکین الاهوازین ایستی چؤللریندن کئچرکن شاهین قادینلاری چوخ راحاتسیزلانمیشدیلار. شاه، همداندا یئرلشدیکدن سونرا عباس میرزایا بیر مکتوب یازیب اونون دا همدانا گلمه سینی ایسته دی. عباس میرزا اوغلو خسرو میرزا ایله بیر یئرده همدانا گئتدی. خسرو میرزا، روسیه ایمپئراتورو ایله گؤروشونون نتیجه لرینی شاها سؤیلیه جکدی. "یئنی تاریخ"ین یازاری جاهانگیر میرزا، آیرینتیلارینی سؤیله مه دن شاهین عباس میرزا و خسرو میرزا ایله چوخ یوکسک سَوییه ده داوراندیغینی یازیر. عباس میرزانین گلیشی موناسیبتی ایله شنلیکلر ائدیلمیش و بؤیوک بیر قارشیلاما تؤره نی گئرچکلشمیشدیر.  

***

          عباس میرزا آذربایجانداکی اؤز ایشلرینی تعقیب ائتمک اوچون تبریزه دؤندو. او، اؤزل حیاتیندا اسکیسیندن ده داها آرتیق قناعت ائدیردی. باجیسی قیزلارینین جئهیزلرینی اؤزو تامین ائتدی. عباس میرزا عؤمرونون سونلاریندا گلینینه، جانیشینلیک اوچون نظرده توتدوغو اوغلونون ائشینه یازدیغی بیر مکتوبدا عایله  مفهومونا نه قدر اؤنم وئردیگینی خاطیرلاییر.  

          عباس میرزانین ائشی و ولیعهدین آناسی، اَرینین خسته لیگیندن سو ایستیفاده ائدَرَک اؤز ایقتیدارینی گوندن- گونه آرتیردی. او، حاجی علسگر خانین سوچلارینین ایفشا اولونوب جزالانماسینی انگلله یه بیلمیشدی. خاطیرلاداق کی، حاجی علسگر خان، احسان خانین عباسآبادین حاکیمی تعیین اولونماسیندا شاهزاده نین ائشی ایله بیر یئرده پلان حاضیرلامیشدیلار. احسان خانین ایسه عباسآباد ساواشیندا ایهانت ائتدیگینی کئچن صحیفه لرده اوخودوق. احسان خان، عباس میرزانین بوتون پلانلارینی روسلارا وئرمیشدی. بو ساواشدا عباس میرزا آز قالا اسیر دوشمکده ایدی. اؤلوموندن سونرا اؤزوندن 46 ائولاد بوراخان عباس میرزانین اؤزل حیاتی حاققیندا بیلینن آنجاق بو قدردیر. بو 46 ائولادین چوخو شاهزاده اؤلدویونده چوجوق یاشلاریندایدیلار.  

          خوراساندان گلن خبرلر عباس میرزانی اوزمه یه باشلامیشدی. چونکو او بؤلگه نین خانلارینین دؤولته قارشی باشقالدیریلارینی کیمسه دوردورا بیلمه میشدی. دیگر تطرفدن مرکزی عاصییا، اینگیلتره ایله روسیه نین چیخارلارینین توققوشدوغو مکانا دؤنوشموشدو. عباس میرزا بو بؤلگه ده ساواشماغی و قاجارییه  دؤولتینین سینیرلارینی بؤیوتمک ایسته سه ده، آنجاق آذربایجاندان آیریلماسینی هئچ تصوور ائده بیلمیردی. گئت- گئده سوموک وَرَمی اونو داها دا ضعیفلتمکده ایدی. قاراباغین داغلاریندا آت بئلینده ساواشلاردا اولان عباس میرزا اوچون بو قدر خسته لیک و حکیملرین کونترولوندا اولماق چوخ اوزوجو ایدی. بو آرادا عباس میرزا اؤزل حکیمی اولان اینگیلیس دوکتور کارمَکله اؤز دوستلوغونو 1833- جو ایله قدر داوام ائتدیردی. بو ایلده اونلارین ایکیسی ده وفات ائده جکلردی. عباس میرزا اؤز حکیمینه گووَنیر، اینانیردی. حکیمی اونا دئمیشدی کی، هله لیک جیددی تهلوکه یوخدور، آنجاق آیاقلارینیز شیشمه یه باشلادیغیندا تهلوکه جیددیلشه جکدیر.  

          عباس میرزانین تحصیل اوچون آوروپایا گؤندردیگی بیر چوخ اؤیرنجیلر درسلرینی بیتیریب، فرقلی ساحه لرده ایختیصاص آلیب گئری دؤنموشدولر. میرزا بابا بونلاردان بیریسی ایدی. میرزا بابا آوروپادا طیبب اوخوموشدو. ایندی ایسه دوکتور کارمَکین یاردیمجیلیغینی ائتمکده ایدی. عباس میرزانین اؤزل بَربَری اولان حاجی بابا دا عباس میرزانین درمانلارینین زامانیندا ایستیفاده سی اوچون یاردیمچی اولوردو. عباس میرزانین یازدیغی مکتوبلاریندان بللی اولور کی، او، اؤلومونو حیسس ائتدیکجه، لاچین خان و اونون عایله سی حاقدا داها چوخ اندیشلنمه یه باشلاییرمیش. عباس میرزا دوشونوردو کی، شاهین آنتی پاتیسینه توش اولان لاچین خان اونون اؤلوموندن سونرا نئجه یاشایاجاقدیر. هم ده اونا قارشی گئنیش چاپلی دوشمنلیکلرین اولدوغوندان دا خبردار ایدی. عباس میرزانین وزیری قایم مقام، لاچین خانین ان بؤیوک رقیبلریندن بیری ایدی. عباس میرزا مکتوبلاریندا یازیردی: "لاچین خانین شخصییتی و فداکارلیغی حاققیندا یازماق ایسترکن قلم الیمدن دوشور."
 عباس میرزانین مکتوبلاریندان باشقا بیر مسئله ده بللی اولماقدادیر. تام او ایللرده روسیه، لاچین خانین ایزینی بولموشدور. روسیه، گورجوستانین سویلولاری ایله داها یاخین موناسیبت ساخلاماق و مال وارلیقلارینی اؤزلرینه گئری قایتارماق سییاستینی ایزله مه یه باشلامیشدی. بو اوزدن ده روسیه لاچین خانا گئری دؤندویو تقدیرده وار دؤولتینه صاحیب اولاجاغی حاقدا تکلیفده بولونموشدو. لاکین شاهزاده نین مکتوبلاریندان بللی اولور کی، لاچین خان روسیه نین بو ایستگینی ردد ائتمیشدیر.  

***
          1830- جو ایلین پاییزیندا وَبا خسته لیگی تبریزی ساریب سؤکمکده ایدی. بوتون چالیشمالار دوردورولموش، اؤلوم ساغدان- سولدان، هر طرفدن جان آلماقدا ایدی. بو بَلانی دوردورماق اوچون او زامان هئچ بیر ایمکان دا یوخ ایدی. سادجه بو خسته لیگه یاخالانمامانین بیر یولو وار ایدی، او دا خسته لیگین مرکزی اولان تبریزی تَرک ائدیب باشقا یئرلرده یئرلشمک. اللرینده ایمکان اولان بوتون اینسانلار شهری ترک ائدیب، ساوالان و سهند داغلارینین اتکلرینده مسکونلاشدیلار. عباس میرزا عایله  عوضولرینی ساغلیقلی کؤشکلریندن بیرینده یئرلشدیردی. اؤزو ایسه تبریزین بیر نئچه آغاجلیغیندا یئرلشن باغی صفا مولکونه داشیندی.  
          یایین سون کولکلری وَبا خسته لیگینین بوخارلارینی سیلیب سوپوروب آپاردیقدان سونرا شاهزاده اوردوسونو اوجاندا دوزَنلی حالا گتیرمه یه چالیشدی. شاهزاده بوشالمیش خزینه سینی دولدورماق اوچون وزیری قایم مقاملا مشورت ائتدی.  حیله گر وزیر قایم مقامین تکلیفی خزینه نی دولدورماق اوچون اویغون پلان ایدی. لاکین بو پلان شاهزاده نین دوروست اینسان کاراکتئری ایله چَلیشمکده ایدی، تضاد تشکیل ائتمکده ایدی. دونیادا دوروستکارلیغی ایله تانینان عباس میرزا بو پلانی قبول ائده بیلمزدی.  30 ایل بویونجا آذربایجانا حاکیم اولان شاهزاده هئچ بیر وظیفه نی پارایا ساتماق ایستَمیر، پارا قارشیلیغی کیمیسه هانسیسا وظیفه یه گتیرمک ایستمه میش، حتّی بو جور سییاسته قارشی دا سَرت چیخمیشدی. ایندی ایسه اونون وزیری قایم مقام اونا خزینه نین دولدورولماسی اوچون وظیفه لرین و والیلیکلرین ساتیشینی اؤنَرمَکده ایدی.  قایم مقام تکلیف ائدیردی کی، بوتون شهرلرین حاکیملری ایشلریندن آلینسین و بو وظیفه لر ساتیشا بوراخیلسین. هر کس داها چوخ پارا وئرسه شهرین حاکیملیگی اونا وئریلسین. قایم مقام گئرچک بیر سییاستچی ایدی. بو شکیلده ایشلرین عهده سیندن راحاتجا گله بیلر، بودجه ده کی  بوشلوغو دولدورا بیلردیلر. آنجاق اونون اویقولادیغی سییاست بیر چوخ حاللاردا شاهزاده نین سلیقه سی و دوغرولوق کاراکتئری ایله اویوشماماقدا ایدی. باخمایاراق کی، بیر چوخ یازارلار و آراشدیرماجیلار عباس میرزانین وزیرینه اولان اعتیماددیندان،  گووَنیندن صؤحبت ائتمکده ده یرلر، لاکین شاهزاده نین بیر نئچه مکتوبو ایثبات ائدیر کی، او، قایم مقامدان راضی دئییلمیش. بعضا ده اونا چوخ قیزیرمیش. جاهانگیر میرزا آچیق شکیلده اؤز باشینا گلن موصیبتلردن دولایی قایم مقامی سوچلاماقدادیر. آنجاق عباس میرزا اونون بعضی خیدمتلرینی و ایداره چیلیکده اولان تجروبه لرینی نظره آلاراق اونو تامامن ده اوزاقلاشدیرماق ایستمه میشدی.   

          عباس میرزانین تبریزده اولمادیغی بیر زاماندا تبریزی زیارت ائدن بیر یابانجی قایم مقام حاققیندا چوخ گولونج بیر ایماژ یاراتماقدادیر. بو یابانجینین  یازدیغینی اولدوغو کیمی گتیره لیم: "بو آدامی (قایم مقامی) چوخ زیینتی اولمایان بؤیوک بیر ائوده تصوور ائده لیم. بو ائو دایما گئدیش- گئلیشلره صحنه اولماقدادیر. چونکو او، بوتون سخاوتی ایله مئهماننَوازلیق ائتمکده دیر. اوندان اؤنجه اونون آتاسی دا بو شکیلده داورانمیشدی. حدسیز درجه ده یاراشیقسیز گئیینن بو وزیر چوخ اوزون بویلودور. حددیندن آرتیق یئمک یئییر، اؤزللیکله اینانیلماز درجه ده یئمیش (قووون) یئییر. نیظام-اینتیظامسیز داغیلمیش اولان کاغیذلار اطرافینی سارمیشدی. بو اینتیظامسیزلیق ایچینده بعضی ایشلر گؤروردو. بیر گون اؤنملی بیر کاغیذی آختارماغا باشلادی و تاپا بیلمه دی. کاتیبلریندن بیرینی موتتهیم ائتدی کی، اونو سن ایتیرمیشسن. آنجاق بیر نئچه ساعاتدان سونرا او کاغیذی اؤز جیبیندن تاپدی. سورعتله اوخوما یئتنگی چوخ یوکسکدیر. کاغیذی گؤزلرینین اؤنونده توتور و بیر نئچه ثانیه یه اونو اوخویور." ظاهیرن چوخ شیشیردیلمیش بیر تیپ کیمی گؤرونسه ده، بو شخص آنجاق قایم مقام اولا بیلر. سؤیلنَنلره گؤره او اولماسا ایمیش، عباس میرزا اؤدَیه جگی بورجلارین قایناقلارینی تاپا بیلمیه جکمیش.  

          اوجان قرارگاهیندا یای فصلینین سون گونلری کئچمکده ایدی. بو گونلرده شاهزاده یه ائله بیلگیلر گلدی کی، بو خبرلر اونون حیاتینین ایستیقامتینی دَییشدیره جکدی. یَزد شهرینین حاکیمی اولان عباس میرزانین قارداشی یل السولطان اونا بیر مکتوب گؤندَرَرَک یازمیشدی کی، بو شهر و کیرمان آرتیق ایمپئراتورلوغون بیر پارچاسی کیمی دئییلدیر. گئرچکدن ایمپئراتورلوقدان باغیمسیز شکیلده داورانماقدادیر. 1828-جی ایل حادیثه سیندن سونرا ایقتیدارینی آرتیرمیش اولان حسنعلی میرزا یئرلی خانلیقلارلا، اؤزللیکله رضاقولوخان آدلی بیر شخصله بیرلشَرَک یزدی موحاصیره یه آلمیش و ایشغال ائتمیشدی. ذیل السولطان مکتوبوندا یازیردی کی، "...اونلارین بو اؤزباشینالیغینی یالنیز اینضیباطلی آذربایجان اوردوسو دوردورا بیلر." آنجاق آذربایجان اوردوسونون بو ایغتیشاشی دوردورا بیلمه سی و اونلارلا ساواشا گیرمه سی اوچون فتحعلی شاهین اونایی (تصدیقی) گرَکیردی. شاه، آذربایجان اوردوسونا باشقا ایالتلرده عملییات ایذنی وئرمکدن چکینیردی. چونکو بو عملییاتدا آذربایجان اوردوسونون غالیب گلمه سی عباس میرزانی سادجه آذربایجاندا دئییل، بوتون ایمپئراتورلوقدا سئویلن بیر سرکرده یه دؤنوشدورَجَکدی. شاه دا بئله اولماسینی ایستمیردی. لاکین باشقا چاره سی ده یوخ ایدی. یا بو بؤلگه لرین ایمپئراتورلوقدان آیریلیشینا ایذن وئرمه لی، یا دا آذربایجان اوردوسونا آذربایجانین سینیرلاری دیشیندا عملییات کئچیرمه یه موساعیده ائتمه لی ایدی. اصلینده عباس میرزا اؤزو ده بو عملییاتا قاتیلماق ایستمیردی. چونکو باشقا بیر ایالتین ساواش خرجینی آذربایجانا یوکله مک ایستمیردی. چونکو شاهزاده بیلیردی کی، آذربایجان اوردوسو بو عملییاتا قاتیلسا، مرکزدن اونا هئچ بیر ماددی یاردیم گلمیه جکدیر. روسلارا اؤدنیلن بورجلار آذربایجانا یوکلندیگیندن دولایی آرتیق آذربایجانین نفسی کسیلمک اوزره ایدی. آذربایجان اوردوسونون توپارلانیب، توپلانیب و گئنیش حربی مانئورلر ائتمه سی اوچون اویغون مرکزلر بولونماماقدا ایدی. بیر چوخ یئرلر روسلار طرفیندن تخریب ائدیلمیشدی. ان سوندا اردبیل بو ایش اوچون سئچیلدی. چونکو اردبیل روسلارا تسلیم ائدیلن ان سون قالا اولموشدور. بو اوزدن ده اورادا بؤیوک تخریبات یاپیلمامیشدی. چونکو اردبیل آنلاشما ایله روسلارا تحویل وئریلمیشدی. بو شهرین مودئرن ایمکانلارلا تجهیز ائدیلمیش قالاسی و ساوونما سیستئمی اولدوغو کیمی دورماقدا ایدی.   

          ایلک حربی بیریملر(واحیدلر) محمد میرزانین کوموتانلیغیندا حرکته باشلادی. توپلار، 2.000 سوواری و 4.000 پییاده محمد میرزانین امرینده ایدی. قیسا بیر سوره دن سونرا عباس میرزا اؤزو ده تقریبن بیر او قدر اوردو ایله حرکت ائتدی. بو سفرده طهماسیب میرزا، خسرو میرزا و عباس میرزانین قارداشی اوغلو شئیخ الملوک عباس میرزایا ائشلیک (برابرلیک) ائتمکده ایدیلر. بو سیرالاردا عباس میرزانین اوغوللاریندان بیری امرینده اولدوغو اوردوسو ایله کوردوستاندا عملییاتا باشلامیش و قاجارییه نین ایقتیدارینی اورادا تطبیق ائتمه یه چالیشمیشدی. آذربایجان اوردوسو آذربایجان سینیرلارینی ترک ائتدیکدن سونرا آذربایجان بیر خرابَزارلیق کیمی گؤرونمه یه باشلامیشدی. آذربایجان تقریبن 30 ایل مدتینده اؤز جانی، واری و دؤولتی ایله اولوشدوردوغو اوردوسونو گئری دؤنمه مک اوزره یولا سالیردی.  

          سونرالار عباس میرزا ائولادلارینا یازدیغی مکتوبلاردا آذربایجاندان اوزاقدا قالمانین اونو نه قدر اوزدویونو یازیردی. او، مکتوبلاریندا آذربایجانی خاطیره لرینین یوواسی کیمی آنیمساییر.

          عباس میرزانین یَزده دوغرو حرکت ائتدیگی زامان بو شهری قوراقلیق چؤکَرتمکده ایدی. حسنعلی میرزا آذربایجان اوردوسونون یاخینلاشدیغینی دویدوغوندا درحال یزدی ترک ائدیب کیرماندا یئرلشمگی دوشوندو. چونکو کیرمانین ساوونما سیستئمی و قالالاری یزدله موقاییسه ده داها مؤحکم و گووَنیلیر ایدی. حسنعلی میرزا حساب ائدیردی کی، کیرماندا عباس میرزا ایله قارشی-قارشییا گله بیلر. عباس میرزا یزده یئتیشدیگینده بیر قورتاریجی صیفتی ایله گلمه سینه رغمن جیدی بیر ایستیقباللا قارشیلانمادی. چونکو شهر آجلیق و صفالت ایچینده محو اولماقدا ایدی. بو شهر بیر اوردونون احتییاجلارینی نئجه ساغلایا بیلردی؟ بو اوزدن عباس میرزا ایکی گوندن آرتیق اورادا قالمادی. تکرار اوردوسونو کیرمانا دوغرو حرکته کئچیردی. لاکین هئچ تلسمیردی، چونکو یاغی اولموش قارداشینا فیکیرلشمک اوچون فورصت تانیماق ایسته ییردی. عباس میرزا صولح یولو ایله کیرمانا گیرمک ایسته ییردی. یاغی اولموش قارداشینا چاپارلار آراجی ایله مکتوبلار گؤندریب و تسلیم اولماسینی، دؤولته قارشی باش قالدیرماسیندان واز کئچمه سینی دیله دی.  کیرمان اهالیسینین بللگینده (یادداشیندا) قورخونج بیر خاطیره یاشاییردی. کیرمان 1790- جی ایلده زندیه نین سون قالاسی دوروموندایدی. بو ایلده آغامحمد خان قاجار کیرمانی فتح ائتمک اوچون اوردوسونو سفربر ائتدی. شهر اهالیسی لطفعلی خان زندی ساووندوقلاری اوچون آغامحمد خان قاجار کیرمانی آلدیقدان سونرا شهر ساکینلرینین چوخونو اؤلدوردو. بو اوزدن ده شهر اهالیسینین خاطیره سینده هله ده جانلی اولان بو حادیثه  اونلاری حسنعلی میرزانین یانیندا اولماماغا سؤوق ائدیردی. بو آرادا عباس میرزانین کیرمان اهالیسینه گؤندردیگی مئساژلار دا شهرین بازارلاریندا آغیزدان-آغیزا دولاشیردی کی: "یالنیز دؤولته باش قالدیرانلاری تعقیب ائده جه ییک و اهالی ایله ایشیمیز یوخدور. یزدده کی  دورمو گؤردوک و چوخ راحاتسیز اولدوق. کیرمانین دا یزد کیمی آجلیق سَوییه سینه دوشمه سینی ایستمیریک. آذربایجان اوردوسو بورادا قالماغا گلمه مکده دیر. کیرماندا امین-آمانلیغی برقرار ائتدیکدن همن سونرا آذربایجانا دؤنه جه ییک. اوردونون خرجینی کیرمان اهالیسینه یوکله مک کیمی نیتیمیز یوخدورو."

بؤیوک احتیماللا کیرماندا هله آچیق شکیلده حسنعلی میرزایا قاتیلمایان ساخلونون اؤنملی شخصییتلری بازار اهلی ایله گیزلین موناسیبت قوروب و عباس میرزانین گؤندردیگی مئساژا اولوملو جاواب وئرمه لرینی ایسته میشلر. لاکین حسنعلی میرزا دیرنمک فیکرینده ایدی. خوصوصن عباس میرزانین نیفرتینی ایچلرینده داشییان بیر چوخ آداملار دا اونا ساواشماغی تلقین ائدیردی.   

          بو آرادا کیرمانا خبر گلدی کی، آذربایجان اوردوسو کیرمانین بیر آغاجلیغیندادیر. بو خبر گلدیکدن سونرا عوصیانکار شاهزاده نین رفتاری دَییشمه یه باشلادی. سانکی بیر شبَح اونون روحونو ایشغال ائتمیشدی. بیر چوخ تضادلی امرلر وئریر و سانکی امرلرینین کئچرلیلیگی اولمادیغینی سئزمیشدی. عجبا اونون اسکی خاطیره لری می باش قالدیرماغا باشلامیشدی؟ چوجوقلودان بری عباس میرزانین بوتون آلانلاردا اوندان اوستون اولدوغونو بیلیردی. عباس میرزانین باریش ائلچیلری قالا دیوارلارینین آرخاسیندا "تسلیم اولون!" چاغریلاری ایله باغیریردیلار. بو آرادا حسنعلی میرزانین موتتفیقلری اینانیلماز بیر حادیثه یه شاهید اولدولار. دیرَنمک اوچون فرمان وئرمه سی یئرینه حسنعلی میرزا، عباس میرزانی قارشیلاماق و ایستیقبالینا وارماق اوچون حاضیرلیغا باشلامیشدی.   

           آذربایجان اوردوسو قالانین کنارلاریندا یئرلشمیشدی. عباس میرزا قارداشینین تسلیم اولوب و اونون ایستیقبالینا گلمه یه حاضیر اولدوغونو دویدوغوندا امر وئردی کی، اونونلا بیر شاهزاده کیمی داورانیلسین. سونرا دا اونو اؤز چادیرینا دعوت ائتدی. اونلار چادیردا آرتیق یاخین عغربا کیمی صؤحبتلشیردیلر. عباس میرزا ایکی ایل اؤنجه اونو ولیعهدلیکدن آلماق ایسته ین قارداشینا قارشی چوخ ادبله داوراندی. اونو بیر قروپ سوواری ایله تئهرانا گؤندردی. فتحعلی شاه امر وئردی کی، اونو کونترول آلتیندا بیر ائوده ساخلاسینلار. لاکین بو اونون اوچون بؤیوک بیر جزا ساییلمیردی. بو آرادا عباس میرزادان اینتیقام آلماق آماجی ایله حسنعلی میرزایا قاتیلان بیر چوخ خانلار کیرمان قالاسینی ترک ائدیب و دیرنمک اوچون اؤز قالالارینا پناه آپاردیلار.   

          باهار یاخینلاشماقدا ایدی. آذربایجان اوردوسو گئری دؤنمه یه حاضیرلاشیردی. آذربایجان اوردوسونا منسوب اولان هر کس شاهزاده نین اؤزو کیمی تکرار آذربایجانا دؤنمه لریندن دولایی سئوینیردیلر. لاکین بیلمیردیلر کی، طالع اونلار اوچون باشقا بیر ماجرا حاضیرلاماقدادیر.  

          شاهزاده لرین بوغوشمالارینین بیتمه سیندن آرخایین اولان فتحعلی شاه، نؤوروز بایرامینی داها راحات و طمطراقلا کئچیرمک ایسته ییردی. ایصفاهان باغلاری باهار فصلینی تئهران باغلاریندان داها تئز قارشیلاییر. بو اوزدن ده شاه اؤز حَرَمسراسی ایله بیر یئرده نؤوروزو ایصفاهاندا کئچیرمک فیکرینده ایدی. بو سفرده دیققتی جلب ائدن و گَلَنَکلره(عادَتلره) اویغون اولمایان بیر حادیثه  باش وئردی. شاه، سادجه اؤز اوردوسونا گووَنمه دی، آراک و مازندران اوردولاری دا بو سفرده شاها ائشلیک ائتدیلر.   

          اَیلنجه ماهییتلی سفرین بو قدر گئنیش اؤنلملرله گئرچکلشمه سی هر کسین عاغلیندا سورو ایشارتی اولوشدورماقدا ایدی. چونکو شاه، اؤنجه کی  سفرلرینده بو قدر اؤنلم آلمامیش، سادجه اؤزونون اؤزل قورویوجو اوردوسونا کیفایت ائتمیشدی. عباس میرزانین دوشمنلری یئنه ده شاهی ائتکیله مگی باشارمیشدیلار. شاها دولاییسی ایله آنلاتمیشدیلار کی: بوتون شاهزاده لر بیر بیرلری ایله چکیشه رک چؤکموشلر، باخمایاراق کی، او چکیشمه لرین شاها زیانیندان داها چوخ فایداسی وار ایدی. مئیداندا قالان و گوجلو اولان آنجاق عباس میرزادیر. عباس میرزا سادجه یئنیلیکچی ذهنییتی ایله پادشاها قارشی تهلوکه عنصرو دئییلدیر، هم ده اؤلکه ده اینضیباطینا و دیسیپلینینه گؤره بیرینجی یئرده دوران اوردوسو ایله ده تهدید عامیلیدیر. آذربایجان اوردوسونو شاها قارشی یؤنلندیریب و ایقتیداری بوتونو ایله اله کئچیره بیلر، دئیه ارد-اردا ایمالار و ایشاره لرده بولونولوردو. بو ایمالاری شاه اؤنمسه میش و موحافیظ ه گوجونو گوجلندیرمه یه باشلامیشدی. عباس میرزانین دوشمنلری تورکمنچای آنلاشماسیندان سونرا اونون و اوردوسونون بیر داها یوکسلمه مک اوزره چؤکه جگینی سانمیشدیلار. لاکین عباس میرزا تکرار آیاقدا ایدی. آذربایجانین بیرینجی و قاجارییه نین ایکینجی شخصی کیمی قدد علم ائله میشدی. بو دا دین خادیملری باشدا اولماق اوزره بوتون اسکی قافالی کَسیمی راحاتسیز ائتمکده ایدی.  

          عباس میرزا کیرماندان ایصفاهانا دوغرو ایره لیلَرکن پادشاه دا درین بیر اندیشه و شوبهه ایچینده بو شهره دوغرو ایره لیله مکده ایدی. نادیر شاهین اوغلونون باشینا گتیردیگی فلاکت او زامان هله اونودولمامیشدی. نادیر شاه اؤز اوغلوندان شوبهلنَرَک اونون گؤزلرینی کور ائتمیش و بونونلا دا ائتدیگی بوتون ایشلرینی ده واریثسیز بوراخمیش، خاندانین دا گله جگینی اوغورسوزلوغا و عاقیبتسیزلییه گؤمموشدور. نادیر شاهین اوغلونو کور ائتمه ماجراسیندان او زامان تقریبن یوز ایل کئچمه سینه رغمن ایقتیدار موناسیبتلرینده قوراللار(قایدالار) دَییشمه میشدی. هر کس بو شکیلده بیر حادیثه نین اولا بیله جگینی سانیردی. اؤزللیکله عباس میرزانین یئنیلیکچی دونیا گؤروشونه قارشی اولان دین خادیملری و منصب صاحیبلری بئله بیر حادیثه نین اولوشماسی اوچون گئجه-گوندوز فیتنه لر تؤره دیر، پلانلار حاضیرلاییردیلار. فتحعلی شاهین عاغلینا شوبهه دولموشدو، بو شوبهه نین دفع اولما یولونو آختاریردی. اوزون دوشونجه دن سونرا فتحعلی شاه عباس میرزادان قورتارما یولونو تاپمیشدی. اونا و موشاویرلرینه گؤره عباس میرزانین تکرار آذربایجانا دؤنوشو انگللنمه لی ایدی. چونکو عباس میرزا یالنیز آذربایجاندا گوجلودور. یالنیز آذربایجاندا داها دا گوجله نیب و تهدید عنصرو اولما تهلوکه سینی داوام ائتدیره بیلردی. شاه دوشوندو کی، بوتون ایالتلرده آرتیق ثابیتلیک برقراردیر. سادجه خوراساندا ایغتیشاش واردیر. بو اوزدن ده عباس میرزانی بو ایغتیشاشی یاتیرتماق اوچون گؤرَولندیرمک ایسته دی. بو ایشی ایله بیر گولله ایله ایکی هدف ووروردو. هم عباس میرزانین اوردوسونون ضعیفله مه سینی ساغلاییر، هم ده خوراسانداکی ایغتیشاشلاردان قورتارمیش اولوردو. هر کس بیلیردی کی، آذربایجاندان اوزاقدا قالان عباس میرزا اؤلو کیمی بیر وارلیغا دؤنوشه جک. چونکو خوراساندا نه یئنیلیکچی رئفورملارینا داوام ائده بیلردی، نه ده خوراسان اهالیسی آذربایجان خالقی قدر اونا صاحیب چیخاردی.  

***

          صفویلر ائحتیشامیندان بوشالمیش ایصفاهان، فتحعلی شاهین گلیشی ایله تکرار بیر اونه(ün- شهرت) قوووشماقدا ایدی. بوتون یاخین ایالتلرین ائلبای (والی) شاهزاده لری اؤز هدیه سورولری، ناخیرلاری ایله ایصفاهانا گلمیش و شاها اولان صداقتلرینی، وفادارلیقلارینی سرگیله ییردیلر. عباس میرزا، کیرمان حؤکومتینی اوغلو خسرو میرزایا تاپشیردی. بیر نئچه خانی اطرافینا آلیب هله ده کیرمانین گووَنلیگینی تهدید ائدن رضاقولوخانی تعقیب ائدیب، یاخالاماق اوچون ایسه اوردونون بؤیوک بیر بؤلومونو اوغلونون امرینه بوراخیب ایصفاهانا یولا دوشدو. عباس میرزا سادجه کیچیک بیر اوردو و یونگول توپخاناسی ایله ایصفاهانا گلدی. شاه، عباس میرزانین بو کیچیک اوردوسونون پارادینی ایزله دی. آرد-آردا ساواشلارا قاتیلان و خوصوصن بؤیوک مغلوبییتدن سونرا تکرار اؤزونو بو شکیلده توپارلایان آذربایجان اوردوسونو و اونون کوماندانینی آلقیشلادی. پادشاه، عباس میرزانی خوراسان مامورییتینه گؤندره جگیندن دولایی بیر آنلیق اوچون ده اولسا ایچینده کی  شوبهه نی بیر یانا آتمیش و شاهزاده نی اؤومه یه باشلامیشدی. شاهزاده بیلمیردی کی، بو اؤوگونون آرخاسیندا آذربایجاندان ابدی اولاراق آیریلما پلانی یاتماقدادیر. عباس میرزا آتاسینین خوراسان عملییاتینا "یوخ" دئیه بیلمه میشدی. خوراسان ایسمن قاجارییه یه عاید ایدی، اصلینده ایسه مرکزه بیر او قدر ده تابع دئییلدی. مشهدده شاهین کیچیک اوغوللاریندان بیری اولان احمدعلی میرزا حاکیم اولاراق گؤرَو باشیندا ایدی. لاکین اونون هئچ بیر ایداره چیلیک قابیلییتی یوخ ایدی. آنجاق میرزا موسی آدیندا بیر قلم اهلی اونون یاردیمچیسی ایدی. خوراسان کیمی کاوس ایچینده چاغلاییب دوران بیر مملکتی احمدعلی میرزانین یؤنته بیله جگی سانیلمیردی. بو اوزدن ده شاه، اؤنجه ایروانین اسکی حاکیمی یاشلی حسین خان سرداری احمدعلی میرزایا یاردیمچی اولاراق گؤندرمک ایسته دی. آرتیق یوز یاشینی دولدورموش اولان سردار حسین خان بو ایشه راضی اولدو. لاکین تام آتلانیب یولا دوشرکن اجل اونو یاخالادی. حسین خان، خوراسانا سفر اؤنجه سینده دونیاسینی دَییشدی.  

         شاه، خوراساندا ایستیقرارین برقرار اولونماسی اوچون عباس میرزانی گؤرَولندیردی. عباس میرزا هئچ سورمادی کی، ندن بو گؤرَو اونا وئریلیر. چونکو سادجه بو سورونون سورولماسی ایله شاهین شوبهه لرینین طوغیان ائدیب و عباس میرزانی سرت شکیلده جزالاندیراجاغی بللی ایدی.  

          بیر نئچه گوندن سونرا شاه هر کسی، اؤزللیکله عباس میرزانی دا حئیرتلندیره جک بیر نیطق ائتدی. فتحعلی شاه، زررین پالتارلار ایچینده، باشیندا پارلایان تاجی ایله شهرین تؤرن مرکزینده بوتون دؤولت ارکانینین حاضیر بولوندوغو بیر زاماندا یوکسک سسله عباس میرزانین اوستون جهتلرینی اؤوگو ایله خاطیرلادی و داوام ائتدی کی، آرتیق بو گوندن سونرا شاهزاده سادجه آذربایجانین ائلبایی (حاکیمی) دئییلدیر، خوراسانین دا ائلبایلیغی عباس میرزایا وئریلیر. عباس میرزا هم آذربایجانین، هم ده خوراسانین والیسیدیر. عباس میرزانین بؤیوک اوغلو محمد میرزانی دا اؤودو. اونا بیر شئیلر وئرمه سه ده گله جکده آرزولارینا چاتماسینی دیله ییب و زامانیندا ولیعهد اولماسینی آرزو ائتدی.  

          او گون بیر چوخ اینسانین اورَیی نیفرتدن آز قالا پارتلاماقدا ایدی. عجبا ایللر بویو ایصلاحاتچی شاهزاده یه قارشی پلانلار چیزن دین خادیملرینین و بعضی دؤولت آداملارینین ایشلرینین نتیجه سی بو مو اولمالی ایدی؟ شاهزاده ضعیفله مک یئرینه داها دا گوجلنمیشدی. آنجاق بو گوجلنمه اؤدولو ایله ده آذربایجاندان دایمی اولاراق اوزاقلاشاجاقدی. پادشاه ایسه بؤیوک بیر غورور و اینانجلا  عباس میرزا واسیطه سی ایله ایمپئراتورلوغون سینیرلارینین جئیحون و سئیحونا قَدَر گئنیشلنه جگیندن صؤحبت ائدیردی.    

          عباس میرزا، ایصفاهانی خوراسانا دوغرو ترک ائتمه دن اؤنجه آذربایجان اوردوسونون خوراسانا اینتیقالی اوچون بوتون ایشلری گؤردو. ائلجه ده کیرمانین ایداره سی اوچون تکرار یئنی تاپشیریقلار وئردی. شاه، شئیخ الملوکو کیرمانین یؤنه تیمی اوچون تعیین ائتمیشدی. قاراگؤزلو خانلارینین فرمانی آلتیندا اولان همدان آلایلاری شئیخ الملوکون امرینه وئریلیردی. قاراگؤزلو خانلاری قاجارلارا صادیق اولمالارینی بیر نئچه کره ایثباتلامیشدی.  

          آنجاق کیرماندا حؤکومت ائدن خسرو میرزایا داها چتین گؤرَو وئریلمیشدی. خسرو میرزا، یوسیف خان توپچو ایله بیر یئرده آذربایجان اوردوسونون بؤیوک بیر حیصه سینی توپلاری ایله بیر یئرده کیرمان و خوراسان آراسیندا یئرلشن قومسال چؤللوکدن کئچیریب خوراسانا سؤوق ائتمه لی ایدیلر.  

خوراسان اولایلارینا گیریش
       بوخارا و خئیوه امیرلری چینگیز خان ایمپئراتورلوغونون کیچیک قالیقلاری اولان اؤزبک توپلومونا حؤکم ائتمکده ایدیلر. اونلار تورکمن خانلیقلاری ایله سیخ(sıx-مؤحکم) ایرتیباطدایدیلار. تورکمن خانلیقلارینین خوراسانداکی قاجارلارا قارشی دیره نیشلرینی دستکله ییردیلر.  

          صفوی شاهلاری و سونرا دا نادیر شاه بیر چوخ کورد سرکرده لرینی عایله لری و قبیله لری  ایله بیر یئرده خوراسانا یئرلشدیرمیشدیلر. بو شکیلده بیر سینیر قوروماجیلیغی اولوشدورماغی دوشونموشدولر. تورکمنلر ایسه کوردلرین بورایا یئرلشمه سینه باشدان بری قارشی چیخمیش و اونلاری اؤز دوشمنلری کیمی گؤروردولر. بو جوغرافییادا یئرلشدیریلن کوردلر ایسه اؤزلرینی اؤزبک و تورکمن قارشیسیندا قوروماق زوروندا قالمیشدیلار. مرکزی ایقتیدارلارین دا حیمایه سینی آرخاسینا آلان کورد سیلاحلی دسته لری اؤزبک- تورکمن تهلوکه سینی اؤنله مک اوچون بیر آراج کیمی قوللانیلماقدا ایدی.  

          لاکین کوردلر آرتیق دؤرد نسل ایدی بورادا یاشاماقدا ایدیلر، یئرلی اهالینین دَیَرلرینه زامانلا اویوم ساغلامیشدیلار. بعضا ده اؤز منافعلرینی یئرلی اهالی ایله بیرلشمکده گؤروردولر.  

          خاطیرلاتماق گرَکیر کی، تورکوستانین اوزانتیسی اولان خوراسانین ساواشچی قبیله لری بعضا بیر لیدئرین اطرافیندا بیرلشیب و جاهانگوشالیغا، فوتوحاتا باشلاییب قیسا عؤمورلو ایمپئراتورلوقلار قوروردولار. دئهلی پادشاهلیغی بونلاردان بیریسیدیر.  

          17-جی عصرده صفوی شاهلاری بو قبیله لرین داغینیقلیغیندان یارارلانیب حاکیمییتلرینی او اراضیلره قدر آپارماغی باشارمیشدی. آنجاق سونرالار ایصفاهان مرکزلی صفوی ایقتیداری چؤکدویونده، بو بؤلگه لرین خانلاری عوصیانا قالخمیش  و صفوی میراثی نه وارسا، هامیسینی یئرله یئکسان  ائتمیشدیلر.  

          نادیر شاه ایقتیدارا گلدیکدن سونرا اونلاری اؤز داغلارینا طرف گئری پوسکورتدو. لاکین بو اراضیلرین اینسانلارینین ساواش قابیلییتینه بلد اولدوغو اوچون بیر چوخونو اؤز اوردوسوندا یئرلشدیردی. 1747-جی ایلده نادیر شاهین اؤلدورولوشوندن  سونرا آبدالییان قبیله سیندن اولان نادیر شاهین احمد خان دَوَرانی آدیندا بیر سرداری واریثلیک ادعاسیندا بولوندو. بو دا اونا خوراسانین ایشلرینه موداخیله حاققی وئریردی. احمد خان دَوَرانی حئیرتآمیز ایشلر گؤرمه یه باشلادی. دئهلییه تکرار هوجوم ائتدی. قیسا سوره ده بؤیوک بیر ایمپئراتورلوق قورماغی باشاردی. اونون ایمپئراتورلوغو هئرات، بلخ، قندهار، کئشمیر، لاهور، مولتان، پیشاور، کابیل، بلوچیستان و بوتون خوراساندان عیبارت ایدی. اونون ایمپئراتورلوغو واریثلری طرفیندن پارچالاندی. آنجاق احمد خان سویوندان اولان شاهزاده لر اؤز ادعالارینی سوردورمکده ایدیلر. قاجارلار بعضا بو شاهزاده لری بیر-بیرینه قارشی قویوب، هر ایکی طرفین ساواشاراق چؤکمه لرینی ساغلاییردی. آرتیق آبادالییان سرکئش، عوصیانکار رعیتلر کیمی بیر سوسیال ستاتوس آلمیش دورومدایدیلار. هئرات و قندهار ایسه قاجار دؤولتینه وئرگی اؤدَیَن باغیمسیز امیرلیکلر  شکلیندَیدیلر.  

          خوراسان خانلارینین عوصیانلارینی یاتیرماق آماجی ایله بو بؤلگه یه گلن عباس میرزانین باشقا پلانلاری دا وار ایدی. او، قاجارییه دؤولتینین سینیرلارینی جئیحونا طرف گئنیشلتمک فیکریندیدی. خوراسان عوصیانلارینی یاتیرماق اوچون اؤنجه هئراتی اله کئچیرمگی دوشوندو. لاکین عباس میرزانی راحاتسیز ائدن جیدی بیر حادیثه  وار ایدی: اینگیلتره مسئله سی. عباس میرزا بیلیردی کی، هیندیستاندا بو قدر گوجلنمیش اولان اینگیلتره گئج- تئز تورکوستانا دوغرو آچیلماغا باشلایاجاقدیر. قارشیسیندا بئله بیر گوجلو دؤولتی گؤرمه سی اونون خیاللارینی آل- اوست ائدیردی.  

          هئرات او زامان باغیمسیز بیر امیرنیشین ایدی. بورایا کامیران میرزا حؤکم ائتمکده ایدی. عباس میرزا اؤنجه هئراتی آلماغی عاغلینا قویموشدو.  

          عباس میرزانین خوراسانا گلیشی اینگیلیسلری چوخ راحاتسیز ائتمه یه باشلامیشدی. مرکزی آسییادا روسیه ایله اینگیلتره نین چیخارلارینین قارشی-قارشییا گلدیگی بیر دؤنمده آذربایجان اوردوسونون خوراسانا گلمه سی اینگیلتره نی اندیشلندیرمه یه باشلامیشدی. اینگیلیسلر دوشونوردولر کی، عباس میرزا روسلارلا گیزلین آنلاشاراق خوراسانا گلمیشدیر. روسیه نین عباس میرزایا حربی یاردیمیندان احتیاط ائدیردیلر.  

خوراسان اولایلاری
          پئیغمبر سویوندان اولدوغو سؤیله نیلن معصومه خانیمین مزاری بیر سورو زیارتچینی شور سولاری ایله مشهور اولان قوم شهرینه سؤوق ائتمیشدی. بیر چوخ دؤولت آداملاری مزارلارینین بورادا اولماسینی آرزو ائدیردی، معصومه نین مزارینین یانیندا! سانکی بو دونیادا ائتدیکلری ظولم و سیتملری معصومه نین آراجیلیغی ایله او دونیادا حسابلاریندان سیلدیره بیله جکلرمیش کیمی بیر خورافی اینانج مؤوجود ایدی. قیسا بیر سوره دن سونرا حیاتا گؤز یوماجاق اولان فتحعلی شاه دا معصومه نین مزارینین یانیندا آخیرت دونیاسی اوچون یئر آییرمیشدی. بو اوزدن ده اؤزونون ده مزارینین بورادا اولاجاغینی دوشونن شاه بو مکانین اوناریمینا چوخ اهمییت وئرمکده ایدی.  

          عباس میرزا اؤز اوردوسو ایله بیر یئرده بو مکاندان کئچمکده ایدی. ایسته ینلره گئدیب معصومه نین مزارینی زیارت ائتمه لری اوچون ایذن وئردی. اوردو خوراسانا دوغرو حرکتینه داوام ائتمکده ایدی. دامغاندا آذربایجاندان گلن چاپارلار عباس میرزانین یولونو گؤزله مکده ایدیلر. اوردو دامغانا چاتارکن آذربایجان ایالتینین ائلبایی تعیین ائدیلن فئریدون میرزانین مکتوبونو عباس میرزایا وئردیلر. فئریدون میرزا، عباس میرزانین اوغلو ایدی. او، کیرمانا یوللانارکن اوغلونو تبریزین حاکیمی اولاراق تعیین ائتمیشدی. عباس میرزا تبریزده اولوب بیتنلردن خبردار اولدو. فئریدون میرزا آتاسینا لاچین خانین یازدیغی بیر دیلکچه نی ده (diləkçə-تقاضا) گؤندرمیشدی. عباس میرزا لاچین خانین بو دیلکچه سینه بیر سونراکی دوشرگه ده، یعنی شاهروددا جاواب یازاجاقدی. عباس میرزانین بو مکتوبونو اولدوغو کیمی گتیریریک :
 "لاچین خان، سیزین دیلکچنیز فئریدون میرزا طرفیندن دامغاندا منه چاتدیریلدی. ساغلیغینیزین یئرینده اولماسی منی چوخ سئویندیردی. رجب آییندا خوراسانا گلمنیزی ایسته میشسینیز. بو ایستگینیز گئرچکدن ده منیم حدسیز سئوینجیمه سبب اولدو. اومارام کی، بوتون ایشلرینیزی یئربه یئر ائدیب و اوچ آیین ایچینده خوراساندا اولورسونوز. امین الددؤوله جنابلارینا یازاجاغام کی، تئهرانا گلدیگینیزده سیزی قارشیلاسین و درحال ایذن آلیب خوراسانا گتیرسین. اوغلوم فئریدون میرزایا دا یازمیشام کی، بوتون سفر احتییاجلارینیزی و بوتون ایستکلرینیز، نه وارسا یئرینه یئتیرسین. سیز ده چکینمه یین و تبریزده نه احتییاجینیز اولورسا فئریدون میرزایا سؤیله یین. سنین تییولون* حاققیندا دا فئریدون میرزایا یازمیشام. اونلار سنین مولکوندور، نئجه ایسته ییرسن ائله ده دوزَنله.  بو، آرتیق سنین بیله جگین ایشدیر. ایسته سنیز تئهرانداکی محمد میرزا
نین تییولونا دا باش چکیب و ایسته دیکلرینیزی الده ائده بیلرسینیز. محمد میرزا مئهرانآبادداکی تییولونو چوخ گؤزل وضعییته گتیریبدیر. یاخشی عیمارتلر تیکمیش و تیکمَکده دیر. تانری ایذن وئرَرسه، اؤزونوز یاخیندان گؤره جکسینیز. منیم ساغلیغیملا ایلگیلی سورولار سورموشسونوز. تانری سیزدن راضی اولسون. سیز آذربایجانا چوخ خیدمتلر ائتمیشسینیز. بو حاقدا نه قَدَر ده یازسام آزدیر. سیزین خیدمتلرینیز حاقدا اؤز ائولادیم محمد میرزایا یازمیشام. بو آرادا سیزین باجینیز اوغلو زال بئگه تئهراندان خلت گؤندرمَگی اونوتموشام. بو سببدن ده اؤز اَینیمده کی آرخالیغیمی گؤندَریرم. اونا وئرمنیزی ریجا ائدیرَم. سیزین ائولادینیز و باجینیز اوغلو منیم ده ائولادلاریم کیمی ساییلیرلار. زال بئگ اؤز آتاسینین آدی ذکی خان آدی ایله چاغیرسانیز، داها یاخشیدیر. خوراسانا چاتدیغیمدا تکرار مکتوب یازاجاغام. 

نایب-السلطنه عباس قاجار ولیعهد- شاهرود
 "

          بو مکتوبون لهنی عباس میرزانی یاخشی بیر عایله  باشچیسی کیمی گؤسترمکده دیر. مثلا آذربایجان اوردوسونا امگی کئچن اینسانلاری تییوللا اؤدوللندیرمه سی دیققتی جلب ائتمکده دیر. شاهزاده نین دویغوسال و قلبی حیاتی دا بورادا سرگیلنمکده دیر. بو مکتوبدا شاهزاده حاقلی اینسانلاری چوخ اینجه یؤنتمله ده یرلندیرمگی باشاران بیر سرکرده کیمی سئزیلمکده دیر.  عباس میرزانین بو اینسانجیل داورانیشلاری سونرالار حتّی اونون رقیبلری طرفیندن ده اووگو ایله آنیمساناجاقدیر.  

***

          عباس میرزانین آذربایجان اوردوسو ایله خوراسانا گلمه خبری سورعتله یاییلمیشدی. قیش سسسیزلیگینه دالمیش تورکمن چادیرلاریندا آرتیق بو حاقدا صؤحبت ائدیلیردی. آذربایجان اوردوسونو خوراسانا یاخینلاشماسی هیجان یاراتماغا باشلامیشدی. عادتن قیش فصلینده بو بؤلگه لرده ایسلاق و اورَک بولاندیریجی قوخوسو اولان کئچه آلاچیقلارین ایچینده اینسانلار باهار فصلینده ائده جکلری ایشلر و ساواشلار حاقدا دانیشاردیلار. تورکمنلرده ساواشا قاتیلماق اوچون مجبورییت یوخ ایدی. سادجه بیر کیشی آلاچیغینین اؤنونه ساواشا حاضیرلیق آنلامینی داشییان بیرکیچیک بایراغی تاخدیغیندا او آلاچیغین اطرافینی کؤنوللو ساواشچیلار آلیردی. ساواشماق اوچون مجبورییت سؤز قونوسو اولماسا دا او جوغرافییانین اؤزللیگی اینسانلاری ساواشماغا زورلاماقدا ایدی. تورکوستان جوغرافییاسی قاریشیقلیق و ساواش جوغرافییاسی کیمی تثبیت ائدیلمیشدیر. ساواشسیز مومکون دئییلدی. تورکوستان جوغرافییاسینین اؤزللیگی بودور. بورادا اوزون سوره لی بیر سرمایه نین و زنگینلیگین اولوشماسی مومکون اولمامیشدیر. چونکو بیر یئرده بیر آز زنگینلیک بیریکدیگی زامان باشقا گوجلو و فورصتی یاخشی دَیَرلنَدیرَن قبیله طرفیندن تالان ائدیلمیشدیر. بو حادیثه  تاریخ بویو بیر تسلسول شکلینده داوام ائتمیشدیر. بو اوزدن ده بو بؤلگه ده سویلو بیر آریستوکراسی اولوشمامیشدیر. بیر قبیله و یا بیر سلاله ایقتیدارا گلدیگینده اؤزوندن بیر اؤنجه کی نایلییتلرین کؤکونو کَسیردی. ریشه سینی قورودوردو کی، تهدید عنصرلری اورتادان قالدیریلسین. بو چَکیشمه و قاریشیقلیق داوام ائده-ائده گلمیشدیر. چادیرنیشین تورکمنلر اوچون، اؤزللیکله اونلارین ساواش آراجلاری اولان آتلارین یئمینی تامین ائتمک چوخ اؤنملی مسئله ایدی. آذربایجان اوردوسو یاخینلاشدیقجا اونلار بوتون پروبلئملرینی گؤز اؤنونده بولوندورماغا باشلامیشدیلار. آرتیق یوکسک سسله دانیشانلارین سسلری سسسیزلییه بورونموشدو.            دایما شاهزاده نین آدی دیللرده دولاشیردی. آذربایجاندان بو قدر اوزاق اولان بو جوغرافییادا عباس میرزانین مغلوبییتلری حاققیندا هئچ بیلگیلری یوخ ایدی. آنجاق اونون اوردوسونون توپلاری و آغیر سیلاحلاری ایله ایلگیلی چوخ سؤز-صؤحبت گزیردی. وور-قاچ ساواشینین موتخصیصی اولان تورکمنلرین قورخوسو آغیر سیلاحلاردان، خوصوصن توپلاردان ایدی. چونکو ووردوقلاریندان سونرا آرتیق قاچیشا ایمکان قالمیردی. ساواش تئکنولوژیسی گلیشدیکجه وور-قاچ ساواشچیلارینین دا فوتوحات ایستعدادلاری تاریخه گؤمولوب قالیردی.  آرتیق سورعتله قاچان آتلارلا، قییقاجی اوخ آتماقلارلا تاریخ یاراتماق غئیری-مومکون حالا گلمکده ایدی. اوزون منزیللی توپلارلا اون مینلرجه سوواری سوروسونو اوزاقدان آتیشلا دارماداغین ائتمک مومکون ایدی.  

         شاهزاده حاققیندا بعضی افسانه وی سؤیلنتیلر ده اورتالیقدا دولاشماقدا ایدی. بعضیلری دئییردیلر کی، شاهزاده کورد خانلارینا بنزه مز. اونو گئدیب اؤز ساراییندا زیارت ائتمک چتین مسئله دیر. سادجه تسلیم اولماقلا بو ایشین اولماسی مومکوندور. هم ده اونو آلتون-فیلانلا آلداتماق دا چتین مسئله دیر. داش کیمی بیر قلبی وار.  

          تورکمن کندلری آجلیق و سفالت ایچینده قیوریلیب دورماقدا ایدی. بعضی تورکمن خانلاری بوجنورد، درگز، قوچان و سرخس کیمی تورکمن شهرلرینه جاسوسلار گؤندریب بو شهرلرین حاکیملرینین و اهالیسینین عباس میرزایا اولان توتومونو اؤیرنمه یه چالیشیردیلار. مشهد شهرینین ایجرا ایشلریندن سوروملو و احمدعلی میرزانین وزیری اولان میرزا موسی تورکمنلرله گیزلین-گیزلین ایرتیباط قورماغا باشلامیشدی. تورکمن خانلاری بوتون تورکمنلری اؤز یانلاریندا بولوندورا بیلمه لری اوچون مذهب فرقلیلیگینی ده سیخ-سیخ گوندمه گتیریردیلر. شیعه آذربایجان اوردوسونون گلیب سوننی تورکمنیستانا حؤکم ائده جگینین مومکون اولمایاجاغینی تبلیغ ائدیردیلر.  دیگر طرفدن، احمدعلی میرزانین عباس میرزایا قارشی حسدینی، نیفرت و کینینی ده کؤروکله مه یه باشلامیشدیلار. احمدعلی میرزا باشلانقیجدان بَری عباس میرزانی سئومه مکده ایدی. خوراسان خانلاری اونون بو دویغوسوندان یارارلانماغا چالیشیردیلار. احمدعلی میرزا دا اؤزونو خانلارین دستگی ایله گوجلندیریب و آذربایجان اوردوسونا قارشی چیخماق ایسته ییردی. بیر چاپار(قاصید) هیجانلی بیر شکیلده خبر گتیردی کی، آذربایجان اوردوسو شاهرودو ترک ائتمیش و بسطاما یاخینلاشماقدادیر. بو چاپارین توتوب دیلینی کسدیلر کی، نییه بئله بد خبرلر گتیریرسن! 

***

           عباس میرزایا قارشی بیر پلان اولوشدورماق آماجی ایله شاهزاده احمدعلی میرزا، میرزا موسی، رضاقولوخان، قوچان ائلخانی و بوتون کورد سرکردَلرینین قاتیلیمی ایله بیر شورا دوزَنلندی. دیگر اؤنمسیز خانلار ایسه بو شورادان چیخاجاق اورتاق قرارا تسلیم اولاجاقلارینی بیلدیردیلر. شورادا تکلیف اولوندو کی، مشهدین داروازلاری آذربایجان اوردوسونا قارشی قاپانسین و کسینلیکله آچیلماسین. مشهد اهالیسینه ده تبلیغ ائدیلسین کی، آذربایجان اوردوسونون منسوبلاری اوزون مدتدیر دایما ساواشلارا قاتیلدیقلاری اوچون وحشیلشمیشلر. آذربایجان اوردوسو مشهَده گیرسه، ایمام رضانین مزارینداکی خزینه نی ده تالان ائدیب آپاراجاقدیر. اونلار دوشونوردولر کی، قیش بویونجا عباس میرزانین مشهده گیریشینی انگلله یه بیلسه لر، شاهزاده اوردوسونون احتییاجلارینی بو سویوق هاوالاردا تامین ائده بیلمه یه جک و آذربایجان اوردوسونون دوزَنی احتییاج اوزوندن داغیلاجاقدیر. باهاردا ایسه عباس میرزا اوردوسونو توپارلایانا قدر اونا هوجوم ائتمک مومکون اولاجاقدی.  

          بو شورادا قرارا آلیندی کی، عباس میرزانین مشهده یاخینلاشماسینا ایذن وئریلسین. ائل ائل خانلاردان عباس میرزایا ایطاعته حاضیر اولدوقلاری حاقدا مکتوبلار گلیردی. لاکین عباس میرزا اؤز احتیاطینی الدن وئرمه دن درین- درین دوشونور و بؤلگه دن گلن، جاسوسلاری واسیطه سی ایله گتیریلن خبرلری یاخشی- یاخشی دَیَرلندیریردی. بو شورادا توپلانان اینسانلار شاهزاده نین ایللر بویو سورَن ساواشلاردا بیریکدیردیگی تجروبه نی نظره آلمادیقلاری اوچون یانلیش حسابلاردا بولونوردولار. بو پلانلار عباس میرزا اوچون چوجوق اویونجاغی کیمی بیر شئی ایدی. عباس میرزا اونا آرد-آردا گلن بو مکتوبلارین آرخاسینداکی تهدید پلانلارینی درحال سئزه بیلمیشدی. عباس میرزانین مشهدین یاخینلیغیندا بیر کورد قالاسینی آمانسیزجا مغلوب ائتمه خبری مشهده گلدیگینده بو شوراداکی ایتتیفاق اؤز-اؤزونه چؤزولمه یه باشلادی. آرتیق بیرلیکدن دئییل، هر آغیزدان بیر سس چیخماغا باشلامیشدی. خانلار باشلارینا چاره قیلماق اوچون اؤز قالالارینا گئری دؤندولر. چئوره لرینین بوشالماسینی گؤرَن احمدعلی میرزا و اونون وزیری، عباس میرزایا اولان سونسوز نیفرتلرینه رغمن اونا قارشی گلمه مَگی دوشوندولر. عباس میرزانی قارشیلاماق اوچون گؤستری حاضیرلیقلارینین باشلانماسینا امر وئریلدی. لاکین اوزلرینده قورخو علامتی آچیقجا گؤرونمکده ایدی. آذربایجان اوردوسونا قارشی دوزَنله دیکلری شورا حاققیندا عباس میرزا بیلگی الده ائتدیکدن سونرا اونلارلا نئجه داوراناجاغیندان اندیشله نیردیلر. بو شورا حاققیندا عباس میرزا آیرینتیلی شکیلده بیلگی صاحیبی اولماسینا باخمایاراق اؤزونو ائله آپاریردی کی، سانکی هئچ بیر شئی بیلمه مَکده دیر. بو اؤنمسیز قارداشی ایله مئهریبانجا داوراندی. کیرمان والیسی حسنعلی میرزا کیمی مشهد والیسی احمدعلی میرزانی دا تئهرانا گؤندردی.  

          عباس میرزا، سبزوارا حرکتی زامانی اوغلو محمد میرزا دا یاردیمچی آلایی ایله آتاسینا قاتیلدی. قیش چوخ آغیر کئچمکده ایدی. شاهزاده خبردار اولدو کی، یئنیجه ترک ائتدیگی سلطان مئیدان شهرینین یاخینلیغیندا کیچیک بیر کند واردیر. گوجلو قالالاری و ساوونماسی اولان بو کندده رضاقولوخان، کورد ائلخانلاری بارینماقدا ایدی. چؤللوکده یاپیلمیش اولان بو قالا اوزاقدان گؤرونوردو. عباس میرزا، موختلیف طایفالاردان ساواشچی کیمی کورد ائلخانلارینا و رضاقولوخانا قاتیلان بیرلیکلرین پوسقودا اولماسیندان احتیاط ائدیردی. عباس میرزا امر وئردی کی، مؤحکم میخلانمیش داروازنی دؤووب و شاه آدینا تسلیم اولما ایخطاری وئرسینلر.  شاهزاده هله خشونته، زورا ال آتمامیشدی. تسلیم چاغریسینا جاواب گلمه دیگی اوچون آذربایجان اوردوسونا آتش امری وئریلدی. بو قالانی اله کئچیرمک نئچه گون زامان آلاجاقدی. پالچیق قالانین دیوارلارینی توپ مرمیلری سؤکوب یئرله بیر ائدیردی. دورومو بو شکیلده گؤرَن رضاقولوخان شاهزاده یه بیر چاپار گؤندریب اونون پیس قارشیلانماسینین گوناهکاری ساخلوداکی یئتکیلیلر اولموشدور دئیه اؤز گوناهلارینین باغیشلانماسینی ایسته میشدی. لاکین رضاقولوخانین بو حیله سی ده باش توتمادی. قالایا هوجوم داها دا شیددتلندی. قالا تسلیم آلیندیقدان سونرا عباس میرزا قالایا زورلا گتیریلمیش سیلاحلی قروپلاری جزالاندیرمادان آزاد بوراخدی. اونلار اؤز ائولرینه دؤندولر.   

          عباس میرزا تهدید عنصرلرینی بیر- بیر دفع ائتدیکدن سونرا اؤزو ایله برابر گتیردیگی اون مینلرجه اینسانین احتییاجلارینی تامین ائتمک حاققیندا دوشونمه یه باشلادی. خوراسانی آغیر قیش شرطلری اؤز ایستیلاسیندا بولوندورماقدا ایدی. اوردوسونون احتییاجلارینی مشهد، نیشابور و سبزوار آراسیندا پایلاشدیردی. باهارداکی یئنی عملییاتلارا داها گوجلو اوردو لازیم ایدی. اوغلو طهماسیبی آذربایجاندان حربی بیرلیکلر گتیرمک  اوچون تبریزه گؤندردی.  

          ایستیقرار اؤنجه زورلوقلا ساغلانیلدی. خسرو میرزانین باشچیلیق ائتدیگی اوردودان و یوسیف خانین امرینده اولان آغیر توپخانادان خبر یوخ ایدی. بونلار کیرمانی ترک ائتدیکدن سونرا قومسال چؤللویه وارمیشدیلار، بو اوزدن آغیر بیر سفر چتینلیکلری ایله قارشی قارشییایدیلار. سو قیتلیغی قومسال چؤللوگون بوتون گووَنلیگینی تهدید ائدیردی. هر احتیمالا گؤره اونلارین قومسال کولکلر و یا باشقا سببلر اوزوندن یوللارینی آزماسی بؤیوک فلاکته سبب اولا بیلردی. بئله بیر حادیثه  بوتون اوردودان ال اوزمک آنلامیندا ایدی. بوتون اوردو سوسوزلوقدان قومساللیغین ایچینده محو اولا بیلردی.   

          آنجاق مشهده خبر گلدی کی، خسرو میرزا اؤز اوردوسو ایله قومسال چؤللردن اوزاقلاشمیش و اینسان یاشایان یئرلره یاخینلاشمیشدیر. طبس واحه لری خسرو میرزانی یاخشی قارشیلامیشدی. او بؤلگه نین کیچیک خانلاری حتّی خسرو میرزایا قاتیلیب، اؤز حؤرمتلرینی عباس میرزایا بیلدیرمک اوچون خوراسانا یولا دوشموشدولر. آنجاق طبسین یاخینلیغیندا اولان و مؤحکم قالالاری ایله سجییه لنَن تَرشیز شهری دوشمنلیک ائتمه یه باشلادی. بو شهرین موحاصیره سی و آلینماسی ایکی آی سوردو. ان سوندا بو ناحییه نین محمد خان قرایی آدیندا بیر خانینین خسرو میرزا ایله ایش بیرلیگی نتیجه سینده شهر ضبط ائدیلدی. محمد خان قرایی اؤزو ایستیقلالدان یانا ایدی. آنجاق بللی سببلر اوزوندن 1832-جی ایلده آذربایجان اوردوسونا یاردیم ائتمک زوروندا قالمیشدی. او کیچیک شهرده 10.000 خلور بوغدا ائحتیکار ائدیلمیشدی. خسرو میرزا بو بوغدانی اؤز عسگرلری آراسیندا پایلاماق یئرینه بازاردا ساتیشا بوراخیب گلرینی اوردویا خرجله دی. بو قدر بوغدانین ساتیشا بوراخیلماسی ترشیز اهالیسینی سئویندیرمیشدی. چونکو او سویوق قیش گونلرینده ائحتیکار اوزوندن شهرده آجلیق حیسس ائدیلمه یه باشلامیشدی.  

***

          باهار گلمیش و مشهدین، نیشابورون باغلاری مئیوه ایله دولموشدو. عباس میرزا یئنی ساواشلار اوچون حاضیرلیق گؤرمه یه باشلامیشدی. عباس میرزایا قارشی چیخان خانلارین هئچ بیرینین قالالاری امیرآباد قالاسی قدر مؤحکم و ساوونما آچیسیندان موکممَل دئییلدی. امیرآباد مشهد و قوچان آراسیندا یئرلشمکده ایدی. رضاقولوخان آذربایجان قالالاریندان تاثیرلنَرَک بو قالانین ساوونما سیستئمینی اولوشدورماق اوچون سککیز ایل زامان صرف ائتمیشدی. بو باهاردا عباس میرزانین ایلک هدفی بو قالانی آلماق ایدی. بو قالادا یوسیف خان آدیندا بیر تاتار حؤکم سورمکده ایدی. اونون یاخشی ساخلوسو وار ایدی. بو ساخلونون نفرلری موختلیف قبیله لردن تشکیل ائدیلمیشدی. یوسیف خانین امرینده بیر نئچه توپ دا وار ایدی.   

          شاهزاده نین بکله دیگی یاردیمچی آلایلاردان آز بیر قیسمی گلیب چاتدی. آنجاق رضاقولوخان عباس میرزانین اینتیظاملی اوردوسونون اوستونلوگوندن خبرسیز دئییلدی. بو اوزدن ریسکه گیریب آذربایجان اوردوسو ایله اوز-اوزه ساواشا گیرمه دی. قوچانا سیغینیب و اورادا ساواش حاضیرلیقلاری یاپماغا باشلادی. رضاقولوخان بیر آز دا امیرآبادین دیرنه جَگینه اومید باغلامیشدی. قالانین موحاصیره سی اونون چئوره سینده خندَک قازماقلا باشلادی. خندک قازماق، یعنی موحاصیره نین جیدی شکیلده باشلانماسی آنلامیندا ایدی. عباس میرزا، خسرو میرزانین و توپچو یوسیف خانین یئترینجه ایره لی گئتدیکلرینی گؤروب هوجومو ائرتله دی. اونلارا امر وئردی کی، موحاصیره ائدیلنلرله دانیشماق مومکون اولان بیر یئرده قرارلاشیب اونلارا تسلیم اولما چاغریسیندا بولونسونلار.  بوتون چاغریلار گئری چئوریلدی. تسلیم اولماغا یاخینلاشمادیلار. عباس میرزا قالانین آتشه توتولماسینا امر وئردی. قارشی طرفدن ده توپ آتشی ایله جاواب وئریلدی. هر ایکی طرف آغیر ایتکی وئرمه یه باشلادی. آذربایجان اوردوسونون ایچینده غضب باغیرتیلاری گئت-گئده آرتیردی. چونکو قازیلان خندکلرده بیر چوخ آذربایجانلی اؤلدورولدو. بو اوزدن آذربایجان اوردوسو داها دا اینتیقامچی بیر رفتارلا ساواشماغا باشلامیشدی. جاهانگیر میرزا یازیر کی، امیرآباد دیوارلارینین خندکلرینده بیر نئچه یابانجی موتخصیص اؤلدو. عباس میرزانین لاچین خانا یازدیغی بیر مکتوبدا دا بو حاقدا معلومات وئریلمکده دیر. بو یابانجیلار کیملر اولموشلار؟ فراری روسلار می اولموش عجبا؟ بو یابانجیلار حاققیندا اؤووجو(تعریف ائدیجی) بیر شئیلر یازماق ایستردیک، لاکین اونلارین کیملیکلری حاققیندا هئچ بیر بیلگی و قایناق یوخدور. هم عباس میرزا، هم ده جاهانگیر میرزا بو ساواشدا یابانجیلارین اؤلدوکلرینی یازمیشلار. آنجاق اونلارین کیملیکلری حاققیندا هئچ بیر ایپ اوجو بوراخمامیشلار.  

          عباس میرزا موحاصیره ائدیلنلرین دیرَنیشلرینی تقدیر ائتسه ده بو دیرَنیشین قیسا سوره دن سونرا قیریلاجاغینا تام امین ایدی. آغیر توپلارین قالایا آتش آچمالارینا امر وئریلدی. توپ مرمیلری قالانین دیوارلارینی ییخیب آشیریردی. دیوارلار ائله داغیلمیشدی کی، آرتیق موحاصیره اولونانلار گؤزله گؤرونوردو. اونلار داشی داشین اوستونه قویوب سنگر دوزلتمه یه چالیشیردیلار. تکرار توپ آتیشلاری قالانی توز- تورپاغا بورودو. قالانین ایچینده ساخلانیلان باریت آنبارینا مرمی ایصابت ائتمیشدی و پارتلاییشین سسی هر کسی دلی ائتمکده ایدی. آرتیق آذربایجان اوردوسونون قالانین دیوارلاریندان دیرماشاراق ایچری گیرمه یه احتییاج قالمامیشدی. بؤیوک-بؤیوک دلیکلر آچیلمیشدی. بو دلیکلردن ایچری کئچمک چوخ راحات ایدی. دیرَنیشین قیریلماسینا آز زامان قالمیش توپخانانین رئیسی یوسیف خان بیر دوشمن گولله سی ایله اؤلدو. عباس میرزانین چوخ یاخین دوستو لاچین خانین اوغلو یوسیف خانین اؤلومو شاهزاده نی چوخ ائتکیله دی. یوسیف خانین اؤلومو ایله ده عباس میرزا اؤز ویجدانیندا اؤزونو لاچین خانا داها چوخ بورجلو سانیردی. لاکین نئجه اولورسا-اولسون بو قالانی اله کئچیرمک زوروندایدی. یوسیف خانین مقامینی آلای کوموتانی اولان قاسیم خانا وئردی و اونا امر ائتدی کی، قالایا هوجوم ائدن بحرام میرزایا کؤمک ائتسین. آذربایجان اوردسوسو هوجومون سون آشاماسینا باشلامیشدی. هر طرفده هوجوم تبلی چالینیردی. بایراقدارلار آذربایجان اوردوسونون بایراقلارینی قالانین موختلیف یئرلرینده یوکسلتمیشدیلر. آذربایجان اوردوسو ویرانه قالمیش و توستولنَن قالایا تام داخیل اولموشدو. عباس میرزا بیر طرفدن قالانین ایچینده کی عایله لرین، وار- دؤولتلرینین عسگرلری طرفیندن یاغمالانماسینی ایستمیر، دیگر طرفدان ده بو قَدَر ساواشدان سونرا یاغمالاما ایستگینده اولان عسگرلرینی حاقلی ساییردی. بو اوزدن ایگیرمی مین تومن عسگرلرینه اؤدول آییراراق شهرین یاغمالانماسینی انگلله دی. بو ساواشلا ایلگیلی شاهزاده نین لاچین خانا یازدیغی بیر مکتوبدان پارچالار  گتیریریک: "...لاچین خان، سیزین یئرینیز بوش ایدی. اوغلونوز یوسیف خان بؤیوک قهرمانلیقلار گؤستردی. بوتون آذربایجان اوردوسونون اوزونو آغ ائتدی. بو قهرمانلیق سیزین سویونوزا خاص اولان بیر شئی. تانری ایذن وئرَرسه، هئراتین فتحینده سیز اؤزونوز ده ایشتیراک ائدرسینیز."
 سونرا مکتوبونو لاچین خانا آید ایشلرله داوام ائدیر و بو عیباره لرله بیتیریر: " منیم بوینومدا اولان سیزین حاققینیزی اؤده یه بیلمک اوچون تانری منه عؤمور وئرسین و یاردیمچیم اولسون."
  
          عباس میرزا آذربایجان اوردوسونو خرابه قالمیش و توستولنن قالانین یاخینلیغیندا یئرلشدیردی. بو آرادا محمد میرزا اؤز آلایی ایله آتاسینا قوووشدو. محمد میرزایا اؤزل بیر گؤرَو تاپشیریلدیغی اوچون قالانین موحاصیره سینه قاتیلامامیشدی. عباس میرزا تام بو ساواشا قرار وئردیگی زامان خبر گلدی کی، خئیوه نین امیری آللاهقولو تؤره، بوتونو ایله تورکمنلرین یاشادیغی سرخس شهرینین یاخینلیقلارینا وارمیش و سرخسین تورکمن حاکیمی سالور خانلا گیزلین ایرتیباطا کئچمیشدیر. تورکمنلرین سرخسده بیر کؤله بازاری وار ایدی. بو بازاردا موختلیف یئرلردن یاغمالانمیش وار-دؤولتلر ده ساتیلیردی.  

          سرخس و دیگر شهرلرین حاکیمی ایله اؤزبک امیرینین گیزلین ایرتیباطلاری وار ایدی. عباس میرزا دوشوندو کی، امیرآباد ساواشیندا مغلوب اولارسا آرخادان دا آللاهقولو تؤره، آذربایجان اوردوسونا هوجوم ائده جکدیر. بو اوزدن اوغلو محمد میرزانی سرخسده اؤزوندن آییردی. محمد میرزا سرخسین اطرافیندا یئرلشیب و هئچ بیر تحریک ائدیجی حرکتده بولونمادان اؤزبکلرین اوزَریندن دیققتینی آییرمادی. امیرآبادین آذربایجان اوردوسو طرفیندن آلینما خبری گلدیکدن سونرا خئیوه امیری محمد میرزایا ادَبلی و مؤحترمانه بیر مکتوب یازیب گؤندردی. سونرا دا اؤز اوردوسو ایله بیر یئرده خئیوه یه یولا دوشدو.  

***

         عباس میرزا اؤز ایشینی هله تام بیتیرمه میشدی. امیرآبادین 10 آغاجلیغیندا یئرلشن قوچانی دا اله کئچیرمک زوروندا ایدی. قوچان عوصیانکار کورد خانلارینین مرکزی ایدی. رضاقولوخانین ایسه گئت-گئده راحاتسیزلیغی ارتیردی. دوشونوردو کی، نییه گؤزله مه لیدیر کی، عباس میرزا گلیب اونو یوواسیندا باسسین. خوراسان بؤلگه سینده آذربایجان اوردوسو بوتون اوردولاردان اوستون دورومدا ایدی. عباس میرزا ایسه بوتون ایراده سی ایله عوصیانکار شهرلری تسلیم ائتمکده قرارلی ایدی. رضاقولوخان دوشونوردو کی، عباس میرزا دا باشقالاری کیمی هدیه لر قارشیسیندا عفو ائتمه سینی بیلر، سادجه هدیه لرین دَیَرینی آرتیرماق لازیمدیر.  

         ائل خانی رضاقولوخانین ائلچیلری بیر نئچه کره شاهزاده نین قرارگاهینا گلیب و چئشیدلی شکیلده تکلیفلرینی تقدیم ائتدیلر. آذربایجان اوردوسو قوچانا طرف حرکته باشلارکن بو ائلچیلرین سایی چوخالماغا باشلامیشدی. عباس میرزا بوتون حاللاردا یالنیز قئیدسیز-شرطسیز تسلیم اولماغی اؤنَریردی. آنجاق قوچانا طرف یوروش ائتمه یه ده تلسمیردی. چونکو امیرآباد ساواشی آذربایجان اوردوسوندا بعضی بوشلوقلار اولوشدورموشدو. بو اوزدن ده شاهزاده، فراری روسلاردان اولوشان آلایین و آذربایجاندا طهماسیب میرزانین امرینده اولان مازندران آلایینین یاردیما گلمه سینی بکله ییردی.   

          قوچان ساخلوسوندا 12.000 نفر بولونماقدا ایدی.  بو ساخلونون ترکیبی بلوچلاردان، بوجنوردلولاردان، ظفرانلیلاردان و چینارانلولاردان اولوشماقدا ایدی. آنجاق ائل خانینین طبیعی موتتفیقلری اولان تورکمنلرین سایی هامیسیندان چوخ ایدی.   

          موحاصیره باشلامیشدی. ساخلونون نفرلری قالانین دلیکلریندن موحاصیره نین تاماملانماسی اوچون ائدیلن ایشلری گؤره بیلیردیلر. قیسا بیر سوره دن سونرا آغیر توپلارین آتیشلاری گئجه واختی باشلادی. ائل خانینین جسارتی خئیوه امیرینین اوردوسونو گئری چکمه سی ایله سؤنمه یه باشلامیشدی. آتیش گوجلندیکجه رضاقولوخانین قورخوسو آرتیردی. تکرار شاهزاده یه ائلچی گؤندریب و داها چوخ هدیه لر وعدینده بولوندو. شاهزاده نین جاوابی ایسه اسکیسی کیمی ایدی: تام تسلیمییت. رضاقولوخان دورومو بئله گؤردویونده تسلیم اولماقدان باشقا چاره نین اولمادیغینی دوشوندو. تسلیم اولماق اوچون شخصن اؤزو عباس میرزانین حضورونا گئدیب و تسلیمییتینی اعلان ائتمه لی ایدی. عباس میرزانین وزیری قایم مقامین ان کیچیک اوغلو رضاقولوخانی گتیرمک اوچون گئتدی. تسلیم اولماغی اؤلوم کیمی دَیَرلندیرَن رضاقولوخان اَینینه بیر کفن گئیدی. الینه بیر سییریلمیش قیلینج آلیب شاهزاده نین حضوروندا قارنینی سؤکوب اؤزونو اؤلدورمگی دوشونموشدو. عباس میرزا دایما بئله دوشونوردو کی، جسارتلی بیر رقیب ضرورت ایجابی تسلیم اولارسا، اونونلا خوش داورانماق لازیمدیر. بو اوزدن ده رضاقولوخان حربی احتیراملا قبول ائدیلدی. عباس میرزا اونون جزالاندیریلماسیندان واز کئچدی. لاکین سونرادان شاه، عباس میرزانین بو شخصی سلیقه سینه اویغون داورانمادی. رضاقولوخانین بایراغی آلتیندا اولان ساخلونون سرکرده لری آزاد بوراخیلدیلار.   

          قوچانین بوتون ساوونما سیستئمینی سؤکوب داغیتدیلار. لاکین قالانین ایچی بیر او قدر ده ضرر گؤرمه دی. شاهزاده قالانین ایچینه گیریب رضاقولوخانین قورخونج سارایینا داخیل اولدو. امر وئردی کی، حامامی ایسیتسینلر. گونلر بویونجا یویونمامیش شاهزاده بورانین حامامیندا یویوندو. سونرا رضاقولوخانین بؤیوک اوغلونو قبول ائتمه یه راضیلیق وئردی. بو اوغلان آناسی طرفیندن عباس میرزایا بیر نئچه هدیه گتیرمیشدی. بو هدیه لرین رمزی آنلامی وار ایدی.   

         بو عشیرت یاپیلی توپلومدا باشچیلارین عایله سی بیر سلاله اولوشدوروردو. بؤلگه نین یاشامی و دوزَنی اونلارین ایراده سیندن و نوفوذلاریندان آسیلی اولوردو. بو سلاله داغیلدیغیندا بؤلگه نی قاریشیقلیق بورویوردو. بو سببدن عباس میرزا، رضاقولوخانین اوغلو سام خانی اونون یئرینه حاکیم تعیین ائتدی. حاکیم تعیین ائتدی کی، بو عایله یه اولان سایقی و یا قورخو سببیله بؤلگه ده کی  قاریشیقلیق اؤنلنسین.  لاکین قالانی تکرار اوناریب سنگر حالینا دؤنوشدورمه سینی، بؤیوک اوردو اولوشدورماسینی اونا یاساق ائتدی.  بونونلا دا سام خان هئچ بیر زامان آتاسینین اینتیقامینی آلماق آماجی ایله بؤلگه ده اؤزونه موتتفیق آراما کیمی بیر دویغویا هئچ قاپیلمادی.  

          بؤلگه ده ایستیقرارین تام ساغلانماسی آماجی ایله سالور خانین امرینده اولان سرخس ده بوتونو ایله اله کئچیریلمه لی ایدی. بو تورکمنلر دیرک (مستقیم) اولاراق اؤز چیخارلاری اوغروندا ساواشمیردیلار.  اؤزلرینه بنزر طایفالار اوچون سیلاح تشکیل ائدیردیلر و قارشیلیغیندا ایسه کؤله آلیردیلار. اونلارین خئیوه امیری ایله گئنیش تیجاری علاقه لرینین تَملینده ده بو دورماقدا ایدی.   

          سرخسین موحاصیره سینه باشلامادان اؤنجه بیر نئچه ضروری ایش اوچون مشهده گئتدی. هله قوچاندا ایکن هئرات حاکیمی کامران میرزانین اوغلو یارمحمد خان شاهزاده نین زیارتینه گلدی. بو قوناق دا خوراسان خانلارینی بیر- بیر مغلوب ائدن آذربایجان اوردوسونو یاخیندان گؤرمک ایسته میشدی. یارمحمد خان نه قدر عباس میرزانین قارشیسیندا حؤرمتله داورانسا دا، عباس میرزا هئراتین دا قاجار ایمپئراتورلوغونون بیر پارچاسی اولماسینی قوناغینا سؤیله مکدن واز کئچمه دی. عباس میرزا، بؤیوک بیر ادب و نزاکتله یارمحمد خانی قبول ائتمیشدی. خسرو میرزانی ایسه گؤرَولندیرمیشدی کی، اونو یولا سالماق اوچون مشهده قدر یولا سالما تؤره نینه ائشلیک ائتسین. مشهدده ایسه ان یاخشی بیر ائوی اونون قالماسی اوچون نظرده توتدولار. آنجاق یارمحمدی قوروماقلا گؤرَولی اولان گؤزتچیلر عباس میرزانین حیاتینین سونونا قدر اونو (یارمحمدی) اسیر کیمی ساخلادیلار.  

          او زامان بوتون شهرلرین موحاصیره سی بیر- بیرینه بَنزَمَکده ایدی. عئینی یؤنتَمله موحاصیره ائدیلن سرخس عباس میرزانین غلبه سی ایله سونوجلاندی. شاهزاده قوچاندا اولدوغو کیمی تورکمنلرین ده ایستکلرینی بؤیوک بیر قطعیتله ردد ائتدی. اونلارا دا تسلیم اولمامالاری تقدیرده ساواشین قاچینیلماز اولاجاغینی سؤیله دی. بو ساواشدا سالور خانین موختلیف حیله لری اوزوندن شهر تسلیم آلیندیقدان سونرا عباس میرزا عسگرلرینین یاغمالاما ایستگینه موثبت جاواب وئردی. بو شهرده ایللر بویو کؤله آلیش-وئریشی سونوجوندا بارینان آلتون و گوموشلرین آذربایجان عسگرلری طرفیندن تالان ائدیلمه سی باشلاندی. باشقا یئرلرده اولدوغو کیمی سرخسین ده ساوونما سیستئمی چؤکَرتیلدی. سالورلارین جسارتی باسیلمیشدی و اونلارین مغلوبییتی تورکوستاندا بؤیوک عکس صدا اویاتدی. عباس میرزا بو سینیرین قورونماسی اوچون جیدی اؤنلملر آلماغی دوشوندو. ان یاخشی گووَنلیک اؤنلَمی(اؤنلَم-تدبیر) بو ایدی کی، قاجار اراضیسینه گلن کاروانلارین سالور تورکمنلر طرفیندن قوروناجاغینی خئیوه امیرینه قبول ائتدیرسین. هم ده خئیوه امیری اونا تابع اولان کؤچَری قبیله لرین خوراسانا هوجوملارینی انگلله مَگی اوزَرینه گؤتورمَلی ایدی.  

          بو غلبه نین معنوی طرفی وار ایدی کی، شاهزاده اؤلدوکدن سونرا هامیسی یوخا چیخدی. لاکین قاجار دؤولتینین اعتیباری قورونموش و شاهزاده نین جئیحونا قدر اوزانما ایستگی گئرچکلشمیشدی. سرخس ماجراسی بیتدیکدن سونرا شاهزاده مشهده گئری دؤندو. شاهزاده یه خبر گلدی کی، بیر یابانجی گلمیش و شاهزاده ایله گؤروشمک ایسته ییر. شاهزاده بو یابانجینین قارشیلانماسی اوچون گرَکَن بوتون ایشلری ائتدی. آنجاق یابانجی ایله قارشیلاشدیغیندا حئیرتدن نه ائده جگینی بیلمیردی. قارشیسیندا تبریز دوستو مک نیل دورماقدا ایدی. شاهزاده چوخ سئوینمیشدی. سونرا دا اوزون-اوزون بیر یئرده موذاکیره لره و صؤحبتلره باشلادیلار. شاهزاده دئییردی: "خاطیرلاییرسان می، سنه سؤیله میشدیم کی، دوغوداکی ساواشلاریمدا منه ائشلیک ائت. سیز منیم دعوتیمی جیدییه آلمامیشدینیز. آنجاق بیر آز گئجیکمه ایله گلمیشسینیز. آمما هر حالدا سنی بیر زامانلار خیالیمدا تصوور ائتدیگیم یئرده گؤرمَکدیم ." عباس میرزا اونوتمامیشدی کی، توفارقاندا روسلارلا موذاکیره زامانی اینگیلیسلر اونا چوخ بؤیوک یاردیم ائتمیشدیلر.  

          روسیه ایله اینگیلتره نین مرکزی آسییا ایله ایلگیلی اولاراق یئنی رقابتلری باشلامیشدی. مک نیل بو سییاست ایجابی عباس میرزا ایله گؤروشمک اوچون گؤرَولندیریلمیشدی. چونکو عباس میرزا ایله اسکیدن موناسیبتلری وار ایدی. او، خوراساندا و تورکوستاندا اینگیلتره نین چیخارلارینی تعقیب ائده جک ان اویغون دیپلومات ایدی. اینگیلتره، بؤلگه نی تانیماق اوچون اؤنَملی سرمایه لر یاتیرماغا باشلامیشدی. مک نیلدن باشقا بیر چوخ اینگیلیس، تورکمن میللی پالتارلارینا بورونَرَک و یا دین آداملاری شکلینده بؤلگه ده گؤرَو یاپماغا باشلایاجاقلاردی. خوصوصن ده تورکمنجه نی، عربجه نی و فارسجانی اؤز آنا دیللری کیمی اؤیره نیب دانیشان اینگیلیسلر ان چوخ دین آداملاری، دین خادیملری و درویشلر بیچیمینده بؤلگه ده دولاشماقدایدیلار. چونکو دینی اقتیدارین کوتله نین معنوییاتی و اخلاق سیستئمی اوزرینده اولان حاکیمییتی داها یوکسَک سَوییه ده ایدی. بو وسیله ایله اینگیلیس درویشلر هم بؤلگه نین اؤزللیگینی یاخشی تانیییر و مرکزه بیلگی وئریردیلر، هم ده کوتله نین دینی احتییاجلارینی برطرف ائدیردیلر. بئله لیکله ده بو درویشلر کوتله نین اینانج نبضینی اللرینده توتاراق ایسته دیکلری ایستیقامته یؤنلندیره بیلیردیلر.سونرالار اینگیلیس درویشلرین بو چالیشمالاری نتیجه سینده اینگیلتره، مرکزی آسییا ایله باغلی چوخ باشاریلی و توتارلی سییاست ایزلیه جکدی. بوتون قبیله لرین اؤزللیکلرینی بیلمک اوچون اینگیلیسلر، حتّی کؤچری طایفالارین ایچینده بئله ایللر بویو اونلار کیمی یاشاییر و اونلار کیمی یایلاغا، قیشلاغا کؤچ ائدیردیلر.
          مک نیل خوراساندا و تورکوستاندا عباس میرزانین اؤنَمینه شاهید اولماقدا ایدی. باشقا بیر رسمی اینگیلیس مامور تورکمنلرین و اؤزبکلرین ایچینده اؤز ایشی ایله مشغول ایدی. بو مامور سؤیله دیگینده کی، عباس میرزا روسلارلا ساواشارکن مغلوب اولموشدور، کیمسه اینانمیردی. تورکمنلر و اؤزبکلر آراسیندا "قورخونج شاهزاده" ایفاده سی حؤرمت و احتیرام یارادیردی. مک نیل، عباس میرزانین فیکیرلرینی و خیاللارینی او قدر اؤیرنمیشدی کی، شاهزاده نین ده سئند*ده گؤزو اولدوغونو بیلمیشدی. سئند ایسه اینگیلتره نین چوخ اؤنَمسه دیگی (اهمیت وئردیگی) بیر بؤلگه ایدی. بورایا نه عباس میرزانی، نه ده روسیه نی بوراخماق فیکرینده ایدی. چونکو سئندین باشقا گوجلر الینده اولماسی هیندیستانداکی اینگیلتره منافعیینی تهدید ائده بیلردی. سئند، اینگیلتره اوچون هیندیستانلا ایلگیلی اولاراق گووَنلیک سینیری ساییلیردی. بو سببدن ده بو بؤلگه نین قورونماسی ایله باغلی هر تورلو تدبیرلری آلمیشدی. اینگیلتره اوچون بؤلگه ده مرکز تابعلی گوجلرین اولماسی بیر تهدید عنصرو ساییلیردی. کیچیک خانلیقلارین کیچیک بؤلگه لرده یاریم دؤولت شکلینده اولماسی اینگیلتره اوچون داها الوئریشلی ایدی. بو اوزدن ده عباس میرزانین بوتون بؤلگه نی بیر مرکزه تابع ائتمه ایستگی اینگیلتره نی راحاتسیز ائتمکده ایدی.   

***

          قیش فصلی بیر داها عملییاتلاری دوردورموشدو. عباس میرزانی مووققتی اولاراق ترک ائدن خسته لیک تکرار باش قالدیرمیشدی. قیش گونلری اونون تئهرانا سفر ائتمه سی اوچون اویغون دئییلدی. باخمایاراق کی، تئهراندا اولوب و هئراتا هوجوم قونوسوندا شاهلا مشورت ائتمک، هم ده 1832-جی ایلین یای ساواشلارییلا ایلگیلی شاها بیلگی وئرمک ایسته ییردی. شاهزاده پاییزین اوللرینده آذربایجان اوردوسونون بؤیوک بیر قیسمینی آزاد ائدیب ائولرینه گؤندردی. شاهزاده یه گؤره، آرتیق اونلار یورولموشدولار، ائولرینه، آذربایجانا دؤنوب عایله لرینین یانیندا یاشامالاری گرَکیردی. ائولرینه دؤنَنلرین چوخو آذربایجانین کیچیک مجهول کندلریندن ایدی. بو گون عباس میرزانین خاطیره لری و حؤرمتی آذربایجاندا هله ده یاشاییرسا، بونون سببی ده ائله بودور. شاهزاده آذربایجاندا بوتون خالق طبقه لرینین تانیدیغی بیر شخصییت ایدی. اونون اؤلوموندن سونرا ایسه بو گئری دؤنَن عسگرلر چوجوقلارینین آدینی عباس میرزا قویاجاق و شاهزاده ایله باغلی خاطیره لرینی ناغیللاشدیریب اؤز چوجوقلارینا و نوه لرینه دانیشاجاقلاردی. باخمایاراق کی، عباس میرزا خوراساندا اؤلدو آنجاق اونون معنوییاتینا صاحیب چیخان، حتّی یاسینی ساخلایان آذربایجان اولدو. آذربایجان خالقی اونون آدینی اؤز ناغیللارینا، تاریخی خاطیره لرینه قازدی. عباس میرزا اؤلدوکدن سونرا آذربایجاندا یئنی دوغولان چوجوغون آدینی "عباس میرزا" قویوردولار. آذربایجان خالقی، اونو کوردلرین تالانیندان قورتاران، روسلارین ظولموندن آزاد ائتمه یه چالیشان بیر کیشینین آدینی ابدیلشدیریب هر گون آغزیندا تلففوظ ائتمک اوچون عباس میرزانین آدینی چوجوقلارینا وئریردی، چوجوقلارینین عباس میرزا کیمی آذربایجانا صاحیب چیخمالارینی ایسته ییردی. عباس میرزانین اؤلوم خبری آذربایجاندا دویولدوغوندا اورمییه ده، اردبیلده، زئنگاندا، موغاندا، خویدا، گنجه ده، قاراباغدا، شکیده، باکیدا، ناخجیواندا و آذربایجانین آدلاری بیلینمه یَن کندلرینده دونیایا گلن چوجوقلارین آدی "عباس میرزا" اولاراق قویولدو. عباس میرزا زورلا و حیله ایله آذربایجاندان آیریب خوراسانا گؤندَرسَلر ده روح اولاراق آذربایجان اونا صاحیب چیخدی. چونکو عباس میرزا اؤز روحونو و معنوییاتینی آذربایجانا بوراخمیشدی. او، بونو آذربایجاندا خالقین داها ریفاه ایچینده یاشاماسی اوچون گئرچکلشدیردیگی رئفورملارلا ایثباتلامیشدی. عباس میرزا، آذربایجانی، آنجاق و آنجاق آذربایجانی چاغداش دونیانین بیر پارچاسی ائتمک ایسته ییردی.  

          شاهزاده، گئدنلرین یئرینی یئنی و داها گنج اولان بیریملرله(واحیدلرله) دولدورماغی قرارلاشدیرمیشدی. باهاردا خسرو میرزا اؤزو ایله برابر یئنی آلایلار گتیره جکدی. شاهزاده بیلیردی کی، اونون ایستگینه قاراپاپاق و آیریملی* طایفالاری ردد جاوابی وئرمزلر.  

          قیشین سسسیزلیگینه باتمیش بو بؤلگه لرده یاپیلماسی گرکن بیر سورو ایشلر وار ایدی. بو اراضیلر نادیر شاهدان سونرا ایلک کز اولاراق مرکزی ایقتیدارا تابع ائدیلیردی. لاکین بیری دیگرینین آردینجا گلن مکتوبلار شاهزاده نی آذربایجانا باغلاییردی. عباس میرزا ایسه آذربایجاندا اوغلو فئریدون میرزانی اؤز یئرینه تعیین ائتمیشدی. او، بوتون آذربایجان خانلارینی زورلا اؤزونه تابع ائدیب و اونلاردان اکینچیلرین، رعیتلرین حاقلارینی تانیمالارینی ایسته میشدی. گلن مکتوبلار ایسه خانلارین تکرار باشقالدیریلاریندان دانیشیردی. عباس میرزا اندیشله نیردی کی، خانلارین باشقالدیریسی (قیامی) اونون آذربایجاندا ائتدیگی بوتون ایشلری آلت-اوست ائدر، شاهزاده نین شؤهرتینه ضرر وئرر. عباس میرزا مکتوبلارینین بیرینده یازیر: "ولیعهدین اولدوغو قدر شاهین دوشمنی یوخدور." عباس میرزانین بو لحنی گؤستریر کی، آذربایجاندا دوروم هئچ ده یاخشی دئییلمیش و خانلارین باشقالدیریلاری(قیاملاری) تهدید حالینا دؤنوشموش ایمیش.  عباس میرزا، فئریدون میرزایا یازیر: " اومارام کی، سلامتسینیز. اورادا ایشلرین اؤز محورینده یورومه سی اوچون گرکن اؤزَنی(اعتینانی) گؤسترمنیزی ایسته ییرم. آذربایجان مملکتی منیم ائویم و اهالیسی ایسه اؤز ائولادیمدیر. منی بورایا بوتون اؤلکه دوزئیینده (سطحینده) ایستیقرار ساغلانسین دئیه آذربایجان خالقی گؤرولندیریب گؤندرمیشدیر. عؤمور وفا ائدرسه اؤز ائویم آذربایجانا دؤنه جه یم. گرَکَن بوتون شئیلری سنه سؤیله میشم، تکرار تاکید ائدیرم کی، آذربایجاندا ایستیقرارین قورونماسی اوچون لازیم اولان تلاشلاری ائدین. بونو دا بیلمیش اولون کی، بوتون آذربایجان خالقینین سیزی سئومه سی گرَکیر."

          عباس میرزا یازدیغی مکتوبلاریندا قئید ائدیر کی، بو مکتوبلاری گئجه نین گئج ساعاتلاریندا یازمیشدیر. مکتوبلاردا و فرمانلاردا تاریخ یازیلمامیشدیر. بو سببدن ده بو فرمانلارین و مکتوبلارین تخمینی تاریخینی مکتوبلاردا ایشاره ائتدیگی حادیثه لرله معین ائتمک مومکوندور. عباس میرزانی قارداشلارینین حیله لری و دوشمنچیلیکلری چوخ اوزمَکده ایمیش. بورادا اونون غضبینی و اندیشه لرینی ایفاده ائدن بیر مکتوبونو گتیریریک. بو مکتوب قارداشلاریندان بیرینه و بؤیوک احتیماللا اؤز اوغلو کیمی ساندیغی قاسیم میرزایا یازیلمیشدیر:  

       "حؤرمتلی و مَقاملی قارداشیم! مکتوبلارینیز واسیطه سی ایله ساغلیغینیزین یئرینده اولماسینی اؤیره نینجه چوخ سئویندیم. اوزون زامان ایدی بیر- بیریمیزله علاقه  ساخلایا بیلمه میشدیک. آنجاق سانمازدیم کی، منیم قارداشیم غفلت ائدیب منی اونودار."
 سونرا عئینی مکتوبدا شاهزاده نین خاطیره لری اونو لاچین خانا دوغرو سؤوق ائدیر. لاچین خانین عثمانلی ایله ساواش زامانی اونون حاققیندا ائتدیگی فداکارلیقدان و قهرمانلیقدان دانیشیر، لاچین خانا نه قدر بورجلو اولدوغونو سؤیله ییر. بو مکتوبلارین سطیرلری آراسیندان بعضی حادیثه لرین آیرینتیلارینی اوزه چیخارماق مومکوندور. بو مکتوبلارداکی وئریلردن، معلوماتلاردان یولا چیخاراق چوبان اوغلو ساواشلارینین بعضی تفرعاتینی دا آنلاماق مومکوندور. عئینی زاماندا عباس میرزانین مکتوبلاریندا او زامانا گؤره چوخ یوکسک سَوییه ده اولان بیر وطنسئورلیک دویغوسو بولونماقدادیر. چونکو او دؤنملرده وطن مهفومو یوخ ایدی. وطن مفهومونو میللی دؤولت اولقوسو(فئنونئنی) دوغموشدور. ایمپئراتورلوق دویغوسو داها چوخ یایغین ایدی. لاکین بوتون داورانیشلاریندا و مکتوبلاریندا عباس میرزا اؤزونو سانکی ایمپئراتورلوغا دئییل، آذربایجان آدلی وطنه منسوب بیلمکده دیر. فئریدون میرزایا یازدیغی مکتوبوندا "منیم ائویم آذربایجاندیر" یازاراق خیطاب ائدیر. دیگر بو کیمی یازیلاریندا، داورانیشلاریندا دا عباس میرزا آذربایجانا منسوب اولدوغونو آچیقجا و ایصرارلا سؤیله مکده دیر. عئینی زاماندا خوراساندا بولوندوغو مدتجه آذربایجاندا گئرچکلشدیردیگی رئفورملارا بنزر بیر ایشلر ائتمه مه سی ده گؤستریر کی، او، بورادا اوزون زامان قالماق فیکرینده اولمامیش و رئفورملارینین اوزانتیسینی آذربایجانا دؤندویونده داوام ائتمک ایسته میشدیر. مکتوبلاریندان بللی اولور کی، خوراساندا بولوندوغو زامان خسته لیگی شیددتلندیکجه فیکرن و خیالن داها چوخ آذربایجانی دوشونمه یه باشلامیشدیر.  

          نادیر شاه و واریثلرینین عاقیبتی شاهزاده نی چوخ دوشوندوروردو. دئهلینین فاتئحی ان ایستعدادلی و باشاریلی اوغلونون گؤزونو کور ائدَرَک، آوشارلار سلطنتینین گله جگینی قارانلیغا گؤمموشدور. سونرا دا نادیر شاهین قارداشی اوغوللاری تاج تاخت میراثی اوغروندا بیر-بیرینین جانینا دوشدولر. بونلارین آراسیندا باشاریلی اولان عادیل شاه، نادیر سویونا یاخین اولان بوتون اینسانلارین گؤزلرینی کور ائتدی کی، داها واریثلیک ادعاسیندا اولاجاق کیمسه قالماسین. عباس میرزا بونلاری عاغلیندان کئچیردیگینده درین اندیشه یه دالیردی. دین خادیملرینین، قارداشلارینین و دیگر رقیبلرین فیتنه سی نتیجه سینده بیر نئچه کَره اونون اؤزو ده نادیر شاهین اوغلو کیمی آز قالا فدا ائدیلمکده ایدی. بو اولایلاری گؤز اؤنونده بولوندوران شاهزاده ان ایستعدادلی ائولادلارینین گله جگیندن اندیشله نیردی.   

          عباس میرزا 2 ایل خوراساندا قالدی. بو زامان ایچریسینده خسته لیگینین اونو گئت-گئده اؤلومه طرف گؤتوردویونو حیسس ائدیردی. آنجاق هئچ دورمادان مملکتین ایشلری ایله اوغراشیر و هئرات ساواشی اوچون حاضیرلیق گؤروردو. عباس میرزانین آدی تکرار دونیا گوندمینه گیرمیشدی. آنجاق بو دفعه  روسلارلا ساواشاراق دئییل، تورکوستانداکی ظفرلریندن دولایی ایدی. بو اوزدن عباس میرزا و آذربایجان اوردوسو تورکوستاندا چیخارلاری اولان بؤیوک دؤولتلر اوچون تهدید عنصرو اولماغا باشلامیشدی. 1832-جی ایلین یاییندا  هیندیستاندا یاییملانان اینگیلیس دیللی بیر قزئتده بو سطیرلر گؤزه دیمکده ایدی: " قاجارییه دن گلن بیر مکتوبا گؤره، عباس میرزا اوتوز مین اوردو ایله هئراتا هوجوم ائتمه یه حاضیرلاشیر. روسیه نین عباس میرزایا یاردیم ائتمه سی سانیلیر." سونرا دا بو خبر اوزَرینه "مرکزی آسییادا بؤیوک حادیثه لرین باش وئرمه سی بکله نیر" باشلیقلی تحلیللر عئینی قزئتده یئر آلماقدا ایدی. اصلینده عباس میرزا، روسیه ایله بیر ایتتیفاغا گیرمه مسئله سینی دوشونمکده ایدی. اینگیلتره نی ده ان چوخ راحاتسیز ائدن بو ایدی. لاکین حیسسییاتی بونا ایذن وئرمیردی. تورکمنچای آنتلاشماسیندان سونرا روسلارا قارشی درین بیر نیفرت داشیییردی. نه قدر اؤز دویغولارینی گیزلتمه یه چالیشسا دا آنجاق بو قونودا باشاریلی اولا بیلمیردی. روسلارلا ایتتیفاغا گیره بیلمیردی. دیگر طرفدن، دوشونوردو کی، اسکی دوشمنلرله ایتتیفاغا گیرمک یئنی پروبلئملر اورتایا چیخارا بیلر. بلکه ده بو، اونون دویغولارینین اویدوردوغو برائت ایدی. عباس میرزا مرکزی آسییادا یاییلما پولیتیکاسینین اینگیلتره نین چیخارلاری ایله نه قدر کونتاکتدا اولا بیله جگی حاقدا حسابلار ائدیردی. چونکو اینگیلتره هیندیستانلا سینیرلی قالماییب و تورکوستانا دوغرو اوزانماق ایسته ییردی. بو آماج اوغروندا ایسه بیر چوخ جاسوسلار تورکوستانا گؤندرمیشدی. مرکزی آسییا توپلوم و قبیله یاپیسینی (ساختارینی) دَریندن اؤیرَنمَکده ایدی.  

          دوکتور وولف آدیندا معمالی و ماجراچی بیر اینگیلیس مرکزی آسییادا علمی آراشدیرما آپاریردی. شاهزاده، خوراسانی یؤنتدیگی (ایداره ائتدیگی) مددتجه بو معمالی آدام مشهدده قالیردی. وولف، آراشدیرمالاری نتیجه سینده پانیک و هیجان یاراداجاق خبرلر اویدوروب توپلومون ایچینده یایماقدا اوزمان(متخصص) ایدی. مثلا، 1832-جی ایلده یازیردی: "بو دییاردا خبرلر چوخ تئز یاییلیر. هر یئرده سؤیله نیلیر و اینانیلیر کی، ولیعهد عباس میرزا بیر روس قیزی ایله ائولنمیش، دینینی ده دَییشدیریب خریستیان اولموشدور. بونا قارشیلیق ایسه روسیه عباس میرزایا خئیوه نی ایشغال ائتمک اوچون اللی مینلیک اوردو وئرمیشدیر." بو شایعه لر هاردان قایناقلانیردی؟ عباس میرزانین باتی (غرب) حیاتینا اؤزَنیمی (اعتیناسی) بو شایعه لرین یارانماسی اوچون پسیکولوژیک (روانی) زمین حاضیرلاماقدا ایدی. عباس میرزانین تورکوستانداکی حربی داورانیشلارینی اؤز چیخارلارینا قارشی گؤرَن اینگیلتره ایسه بو شایعه نین توپلوم طرفیندن گئرچک کیمی قبول ائدیله جگینی یاخشی بیلیردی. لاکین عباس میرزا هیند فاتئحلری موغول شاهزاده لر کیمی ایقتیدار اوغروندا بو ایشلره گئده جک کاراکتئره (طبیعته) صاحیب دئییلدی. عباس میرزا بیر نئچه کره مکتوبلاریندا یازمیش کی، " ... باشیما گلن بوتون موصیبتلری تانری سیناغی کیمی آنلامیشام."  بلکه ده بو شکیلده تانری ایراده سینه گووَنَرَک مغلوبییتلرینین آجیسینی آزالتماق ایسته میشدیر. دیگر طرفدن، عباس میرزانین بیر روس شاهزاده ایله ائولندیگینی آختارماق یئرسیزدیر. چونکو شاهزاده نین حیاتیندا بئله بیر حادیثه  اولمامیشدیر. سادجه عباس میرزانین گورجولرله چوخ یاخین دوستلوق موناسیبتلری وار ایدی. عباس میرزانین رئفورمیست اولماسی، گورجولرله سیخ موناسیبتی، توپلومون بوتون رئفورمیست دوشونجه یه قاپالی اولماسی، اینگیلتره نین آرتیق شاهزاده نین تورکوستان غلبه لریندن اندیشله مه یه باشلاماسی، شاهزاده نین رقیبلرینین و دین خادیملرینین دوشمنچیلیگی هامیسی بیر یئرده بو شکیلده شایعه نین یارانماسینا اویغون شرایط یاراتماقدا ایدی. شاهزاده نین دین دَییشدیرمه شایعه سی اونون بوتون نوفوذونو اورتادان قالدیرا بیلردی. چونکو ایسلام آیینینده بو جور داورانیش ایرتیداد و یا مورتدلیک (دیندن چیخما) اولاراق بیلینمکده دیر کی، بونون دا جزاسی چوخ آغیردیر.  

1832- جی ایلده باقراتیون شاهزاده  لری نین یؤنتیمیندن چیخمیش گورجوستاندا یئنی بیر آیاقلانما (قیام) باشلامیشدی. ائرکلی سویوندان اولان اوچ شاهزاده  خانیم دا بو  آیاقلانمایا قاتیلمیشدیلار. بونلار اسکیدن اولدوغو کیمی یئنه ده عباس میرزا ایله ایتتیفاقدان یانایدیلار. چونکو تقریبن 25 ایل بویونجا عباس میرزانین گورجوستانا اولان موناسیبتیندن چوخ ممنون ایدیلر. بیر معما کیمی ساخلانیلان لاچین خاندان باشقا دیگر گورجو شاهزاده  لرین ده آذربایجانا موهاجیرتی داوام ائدیردی. عباس میرزانین دیرک موداخیله سی نتیجه سینده فتحعلی شاه، آلئکساندر میرزا ایله تاج-تاختینی ایتیرمیش پادشاه کیمی داوراندی. بو اوچ شاهزاده  خانیمین بیری ائرکلی نین نوه سی تامارا ایدی. تامارا خانیم یئرالتی اؤرگوتلندیرمه ایستعدادی نتیجه سینده گورجولری گیزلینجه تشکیلاتلاندیرا بیلمیشدی. تامارا دایما روسلارا قارشی موتتفیق آختاریردی. بئیت المقدسی زیارت آدی ایله اورتا دوغویا گئتمیش و میصیر امیری محمد علی ایله گیزلینجه گؤروشموشدو. دیگر شاهزاده  خانیم ایسه تئکلا ایدی. تئکلا یاشلانمیش، ساچلارینین بم-بیاض اولماسینا رغمن بیر گنج خانیم کیمی گورجوستانین ایستیقلال داواسینا قاتیلمیشدی. بو شاهزاده  خانیملار یوردلارینا وفالی قالاراق دیرَنیشلرینین جزاسینی گورجوستاندان روسییه نین سویوق سیبیرلرینه سورگون ائدیلرَک چکه جکلردی. اوچونجو شاهزاده  خانیم ایسه ریبسیمئ ایدی. ریبسیمئ اؤز اوغوللاری ایله بو دیره نیشه قاتیلمیشدی. هئچ شوبهه سیز کی، عباس میرزا و گورجو شاهزاده  لری آراسیندا گیزلین موناسیبتلر اولموشدور. بو موناسیبتلری لاچین خان دا دوزَنله یه بیلردی. همین شاهزاده  خانیملارین خریستیان اولوشلاری ایسه توپلومدا فرقلی فیکیر یاراتماغا باشلامیشدی. عباس میرزانین بونلارلا ائولیلیک پلانی اولما کیمی گؤروشو اورتایا چیخمیشدی. شوبهه سیز کی، گورجوستان اولایلاری ایله ایلگیلنن تئهراندا اوتوران شاهزاده  نین دوشمنلری بو شایعه لرین یارانماسیندا و نئجه یارانماسیندا پلانلار چیزمیشدیلر. عباس میرزانین مرکزی آسییا ایله ایلگیلی داورانیشلاریندان و ایستکلریندن خوشلانمایان اینگیلتره ده اونون دوشمنلری جرگه سینده یئر آلماغا باشلامیش و بو شایعه لرین نئجه یارانیب یایایلماسینا یاردیمچی اولماقدا ایدی.  

***

          قیش فصلی بیتمک اوزره ایدی. عباس میرزانین آغریلاری شیددتلنمیشدی، لاکین بونونلا بئله خسرو میرزانین گتیرمکده اولدوغو حربی بیریملر (واحیدلر) حاققیندا دوشونمه یه باشلامیشدی. خسته لیگی نین بو شکیلده گوجلندیگی بیر حالدا بئله هئراتا هوجومون کوموتانلیغینی اؤزونون ائتمه سینی دوشونوردو. بو باره ده فراری روس آلبایلاری ایله ده موذاکیره لر ائدیردی. بو روس ضابیطلری قیسا بیر سوره سونرا محمد میرزانین، سامسام خانین و عباس میرزایا باغلیلیغی ایله بیلینَن بوفسکی نین کوموتانلیغیندا ائده جکلری بؤیوک ایشلری ایله پارلایاجاقلاردی. 

          عباس میرزا حیاتینداکی ان سون نؤوروز بایرامینی مشهدده کئچیریب و تئهرانا یولا دوشدو. شاه، خوراسان اولایلاری ایله بیلگی الده ائتمک اوچون شاهزاده نین تئهرانا گلمه سینی ایسته میشدی. ان سون عوصیانکار خانلار دا تسلیم اولموشدولار. بو خانلار ایچینده ان اؤنملیسی حئیدری خان ایدی.  عباس میرزا، هئرات ساواشی نین آیرینتیلارینی آتاسی ایله موذاکیره ائتمک اوچون تله سیردی. بیلیردی کی، حیله گر وزیری قایم مقام ایچدن-ایچه اونون بو عملیندن ناراضیدیر. سونرا دا آنلادی کی، قایم مقام هئراتا هوجومو اؤنله مک اوچون شاها یانلیش بیلگیلر وئرمیشدیر. شاهین هئراتا هوجوم ائدیلمه سیندن یانا اولدوغو بللی ایدی. لاکین قایم مقام عباس میرزانین ساغلیق دورومونون یاخشی اولمادیغینی بهانه گتیرَرَک شاهی ایغنا ائتمه یه چالیشمیشدی. قایم مقام دئییردی کی، هئراتا هوجومون کوموتانلیغینی ساغلیغی یئرینده اولمایان عباس میرزایا بورخماق دیوانه لیکدیر. قایم مقام کوموتانلیغین محمد میرزایا وئریلمه سیندن یانا ایدی.  

          او دؤنمین تاریخی ایله مشغول اولان اکثر آراشدیرماچیلار عباس میرزانی وزیری نین تاثیری آلتیندا اولان بیریسی کیمی تانیملاماقدالار. آنجاق عباس میرزانین قایم مقاما گؤندردیگی مئساژلار و شاهزاده  نین مکتوبلاری آراشدیریلدیغیندا بللی اولور کی، شاهزاده  بو وزیری کئچمیش خیدمتلریندن و یا وئره بیله جگی فایدالاردان دولایی وزیرلیک مقامیندا بولوندورماقدا ایمیش. چونکو مکتوبلاریندا قایم مقامدان راضی قالمادیغی آچیقجا سئزیلمکده دیر. عباس میرزا قایم مقاما یازیر: " نئجه اولدو کی، پیس نیتلی آداملارین سؤزلرینی قبول ائتدین و بیزیم ایلتیفات و حؤرمتلریمیزی گؤرمزلیکدن گلدین. هر زامان سیزه دئمیشدیم کی، لجبازلیق، عینادکارلیق ائتمه یین، تکببورلو داورانمایین. اینسان هئچ بیر زامان شئیطانا اویماقلا یارارلی چیخا بیلمز."
 یولا دوشمه زامانی عباس میرزا هر زامانکیندان داها آرتیق بیتکین و یورغون گؤرونوردو. آنجاق یئنه ده تئهرانا یولا دوشدو.   

***

          باشکنده یاخینلاشدیغیندا سارایین مأمورلاریندان بیری اولان یحیی خان سیلاحلی دسته لرله شاهزاده نی قارشیلاماغا گلدی. شاهزاده نین نزدینده خوراسانین مغلوب خانلاری دا بولونماقدا ایدی. بو خانلارلا اسیر کیمی داورانیلمیردی، سادجه هر احتیمالا گؤره خوراسانداکی عوصیانلاری دوردورماق آماجی ایله ساخلانیلماقدایدیلار. لاکین شاه ایسته میشدی کی، بو مغلوب خانلار باشکنده گیرمه دن اؤنجه مأمورلارا تحویل وئریلسین. اونلارین اللرینی بویونلارینا باغلاییب باشکندده گزدیرمک، خالقا گؤسترمک اوچون زنجیرله دیلر. چونکو فتحعلی شاه عوصیانکار خانلاری بو شکیلده جزالاندیرماقدان خوشلانیردی. هم ده اونلارین زنجیرلنمیش شکیلده سارایداکی تؤرَن پروتوکولوندا یئرلرینی آلمالاری قرارلاشدیریلمیشدی. شاهین بو جور داورانیشی زامانین وحشی عدالت آنلاییشی ایله اؤرتوشمکده ایدی. حقوق و محکمه آنلاییشی نین اولمادیغی یئرده شخصی اینتیقام حیسسلری اؤز حؤکمونو وئرمکده ایدی. مغلوب و محکوم خانلار اؤزلری شاهین بو داورانیشیندان حئیرتلنمه میشدیلر، چونکو اونلار دا اؤز ایقتیدار یؤره لرینده بو شکیلده داورانماقدایدیلار.  

          قوچان ائل خانی، حئیدری خان و اؤنمسیز سرکرده لردن هئچ بیری اعدام ائدیلمه دی. اونلار آذربایجانین ان اوزاق و مجهول کندلرینه سورگون ائدیلدیلر. قوچان ائل خانی آذربایجانا یوللانارکن بیر سحر کاروانسارالارین بیرینده اؤلو اولاراق بولوندو. دیگرلری ده یاریم اسیر کیمی عؤمورلرینی سونا اردیردیلر. اونلاردان بیری عثمانلییا قاچیب بورسادا یئرلشدی.  

          آنجاق یزدین یاغیسی رضاقولوخانین اؤلومو باشقا جور اولدو. او، کئچمیشده محمدعلی میرزانین عاییله سی نین دار- ندارینی الیندن آلمیش و ائولریندن باییرا آتمیشدی. محمدعلی میرزا محبوسو طلب ائتدی. رضاقولوخانی شاهزاده محمدعلی میرزانین ایقامتگاهینا آپاریب بیر اودایا بوراخدیلار. بوتون عاییله عضولری هر کس الینه بیچاقدان، قایچیدان، قمه دن، بالتادان بیر شئی آلیب  اونا هوجوم ائتدی. رضاقولوخان پارامپارچا ائدیلدی.  

          آتاسیندان بیر چوخ اینسانلیق درسی آلمیش جاهانگیر میرزا بئله، بو اؤلدورمه ماجراسینی عادی بیر حادیثه  کیمی یازماقدادیر.  

          تشریفات ایشلری سونا چاتدیقدان، خانلارین حسابلارینا یئتیشیلدیکدن سونرا شاه، عباس میرزا ایله ایکیلی صؤحبت اوچون زامان آییرمیشدی. امر وئردی کی، عباس میرزانی ان یاخشی بیر سارایدا یئرلشدیرسینلر. بو عیمارتی شاه سئوگیلیلریندن بیری اولان نوشآفرین اوچون یاپدیرمیشدی. شاه، اوغلونا هر جور ایلتیفات یاغدیرماغا باشلامیشدی. چونکو ایمپئراتورلوغو بیر چوخ بلالاردان آنجاق عباس میرزا قوروموش، بیر چوخ شاهزاده  نین عهده سیندن گله بیلمه دیگی خوراساندا دا فتحعلی شاهین جاکیمیتینی آنجاق عباس میرزا ساغلامیشدی. لاکین شاهزاده نین دوشمنلری یئنه ده آکتیو ایدی. شاهزاده یه قارشی بیر شئی ائده بیلمیه جکلرینی گؤروب، عباس میرزا ایله برابر گلن و موختلیف یئرلرده یئرلشدیریلن آداملارا قارشی پلان حاضیرلاماغا باشلادیلار. شاهین سارایی نین گووَنلیگی اووَلکی کیمی دئییلدی. بعضن اوغورلوقلار اولوردو. تؤرَن مراسیملری اوچون نظرده توتولان بیر چوخ آلتون یوخا چیخدی. یالنیز بللی اولمادی کی، بو آلتونلار شوبهه یاراتماق اوچون قصدن گیزله دیلدی، یوخسا گئرچکدن ده اوغورلاندی. شاها عاید اولان بوتون اشیالار موقدس ساییلیردی. بو آلتونلارین اورتادان یوخ اولماسی سادجه ماددی زیان اولاراق دئییل، هم ده شاهین قودسییتینه قارشی چیرکین پلان کیمی آنلاشیلیردی. بلکه بو اوغورلانمیش اشیادان واز کئچیله بیلردی، لاکین ائله کی، بونون آرخاسیندا شاهین جانینا قصد پلانی دیله گتیریلدی، مثله چوخ جیدیلشمه یه باشلادی. شاهزاده  نین خیدمتچیلرینی سوچلاماقلا اونون اؤز شخصییتینه ده ضربه ووروردولار. درباردا چالیشان فیتنه اوزمانلاری بیلمیردیلر کی، آرتیق بو کیمی حادیثه لرله عباس میرزانین شخصییتینی شوبهه آلتینا آلا بیلمزلر. شاه اوچون خوراساندا ایستیقرارین ساغلانماسی هر شئیدن اؤنملی ایدی. دیگر طرفدن، اوغورلانان آلتونلارین بیر نئچه قاتی مغلوب خانلاردان آلتون آلینیب مرکزه، شاها هدییه اولاراق گتیریلمیشدی. فتحعلی شاه او آن کئچمیشده دین خادیملرینین و دیگرلرینین تاثیرینه دوشه رک، عباس میرزادان شوبهلنمه سی دولاییسییلا پئشمانلیق دویغوسونا قاپیلمیشدی. شاه آچیقجا گؤروردو کی، خوراسانین فاتئحینی خسته لیک چؤکرتمک اوزرَدیر. او، دوشونوردو کی، فاتئح اوغلونا قارشی عدالتلی داورانماییبدیر.  

***

          شاهین بیر چوخ قادینلاری ایچینده اؤنجه دن طاووس خانیم اولاراق تانینان، سونرا دا تاج الددؤوله اولاراق بیلینن خانیمین آیریجا بیر یئری وار ایدی. ایصفاهاندان اولان بو قادین یازیب اوخوماغی دا باشاریردی، بعضن شاهلا مکتوبلاشاراق علاقه ساخلاییردی. بو قادینین اوستونلوگو باشقا قادینلارا دا تحمیل ائدیلمیشدی و شاهین قادینلاری اونون آیریجا بیر یئرینین اولماسی ایله باریشمیشدیلار، چونکو او هم ده بیر دین خادیمینین قیزی ایدی. پادشاهین بیر چوخ سیرلرینی بیلمکده ایدی. شاه دا اونون سیرداشلیق ائتمه سینه خوش گؤرو ایله باخیردی. قادینلار ایچینده یالنیز اونون "چئشمه عیمارتی"نه گلمه حاققی وار ایدی.  چئشمه عیمارتی فتحعلی شاهین ان اؤنملی سارایی ایدی.  

          عباس میرزانین بو اؤنملی یئرده ایستیراحت ائتمه سی، بیر نؤوع اونون خوراسانداکی عممللرینی تقدیر ائتمه ماهییتی داشیماقدا ایدی. عباس میرزا اؤزونو بوتون سفرلری بویونجا یانیندا بولوندوردوغو دوکتور کارمکین معالیجه سینه بوراخدی. چئشمه عیمارتی بوتون دئدی-قودولاردان اوزاق اولدوغونا گؤره شاهزاده نین دینجلمه سی اوچون اویغون مکان ایدی. اورادا خیدمتچی قادینلارین و کیشیلرین سایی چوخ آز ایدی. کیمسه خبر وئرمه دن اورایا گیره بیلمزدی.  

          بیر گئجه شاه، اوغلو ایله اوزون ساعاتلار بیر یئرده اولماق ایسته دی. شاهزاده  بو فورصتی گؤزله مکده ایدی. چونکو واریثلیک و ولیعهدلیک حاققیندا شاهین تکرار رسمی و کتبی گؤروشونو اؤیرَنمَک ایسته ییردی. لاکین شاهزاده  اؤز اؤلومونون یاخیندا باش وئره جگینی خاطیرلادیب، اؤزوندن باشقا کیمی واریث اولاراق نظرده توتدوغونو شاهدان اؤیرَنمَک ایسته ییردی. شاه بو سورویا جاواب وئرمَکدن چکینیردی. آنجاق شاه ایلک کز اولاراق اوغلونو بو قدر اوزون دینله مه یه باشلامیشدی. عباس میرزا قارداشلارینین ایتتیهاملاری قارشیسیندا واخت تاپیب اؤزونو ساوونا بیلمه میشدی. او گئجه عباس میرزا ایللر بویو چکدیگی اذییتلری دیله گتیریر و اورگینی آتاسینا بوشالدیردی. بوتون هر شئیدن خبردار اولوب، آنجاق سوسوب و شاهین وئره جگی عدالتلی قراری بکله دیگینی سؤیله دی. شاهزاده  آتاسینا آنلاتماغا چالیشدی کی، آذربایجاندا باشلاتدیغی رئفورملارین دینه قارشی هئچ بیر یؤنو یوخدور و آیاقدا دورا بیلمه میز اوچون بو رئفورملارین سورعتینی گوجلندیرمه لیییک. دین خادیملری موجتهیدلرین سؤیله دیگی کیمی، روسلارلا ساواشا سبب اولان اونون ایصلاحاتلاری اولمامیشدیر. عباس میرزا آتاسینا آنلاتدی کی، توفارقاندا روسلارلا موذاکیره یوروتدویونده اونون چکدیگی عذابلاری دین خادیملری و قارداشلاری چکمه دیلر. اونلار آذربایجانی منیم قدر سئومه دیکلری اوچون آذربایجانین بؤیوک بیر قیسمینین روسلار طرفیندن ایشغال ائدیلمه سینه اوزولمه دیلر. آنجاق من گولوستان و تورکمنچای موقاویله لرینین سانجیلارینی هله ده یاشاییرام و سون نفسیمه قدر ده یاشایاجاغام. منیم یوردوم، یووام اولان بو مملکتین پارچالانما آغریلاری روحومو اینجیتمَکده دیر. بیلیرم کی، ساغلیغیم آذربایجانی تکرار بوتؤولشدیرمه یه موساعیده ائتمه یه جک. بو دا منیم اوچون چوخ آغیر بیر درددیر. مزاریمدا بئله آذربایجانین پارچالانما آغریلارینی یاشایاجاغام. چونکو گنجه دن، دربنددن، قاراباغدان، ناخجیواندان روسلارین ظولموندن قاچان آذربایجانلیلار دین خادیملرینه و منیم قارداشلاریما سیغینمیردیلار. اونلار آذربایجان اوردوسونا، منه سیغینیردیلار. منه سیغینان بو اینسانلارا بیر ایش گؤره بیلمه دیگیم اوچون گونده یوز دفعه  اؤلوردوم. چونکو منی آیاقدا توتان آذربایجان اهالیسی و آذربایجان اوردوسو اولدو. خوراساندا ثابیتلیگی ساغلایان دا آذربایجان اوردوسو، آذربایجان اوغوللاری اولدو. پادشاهیم، من بوتون شخصییتیمی آذربایجانا بورجلویام، تئهران بوتونو ایله منه قارشی چیخدیغیندا آرخامدا دوران آذربایجان اولدو، حیاتیما معنا وئرن، منی جسارتلندیرن آذربایجان خالقی اولدو. بوتون روحوملا، ویجدانیملا و ووجودوملا آذربایجانا بورجلویام. بو دورومدا اؤز اوردومو سونوجونو اؤنجه دن تخمین ائتدیگیم بیر ساواشا سوخارمی ایدیم؟  عباس میرزا آتاسینا خاطیرلاتدی کی، ایروانین ایشغالیندان اؤنجه کی  روسلارین داها یونگول باریش پلانی ایله آصف الددؤوله، خسین خان، شاهزاده  لر و بو ساواشی جیهاد اولاراق دَیَرلندیرَن دین خادیملری موخالیفت ائتدیلر. شاهیم دا اونلارین بو توتوملاری قارشیسیندا ساواشدان یانا اولدو. توفارقان موذاکیره سینده اینگیلیسلردن یاردیم ایستمک زوروندا قالدیغیندا نه قدر آشاغیلانیب، عذاب چکدیگینی سؤیله دی، ساواشدان یانا توتوم سرگیله ین دین خادیملرینین اونون باشکندی تبریزین دیرنمه مه سی اوچون نئجه ده ایلاهی فرمان چیخاریب، فتوا وئردیکلرینی دئدی. شاه بوتون بونلاری بیلمکده ایدی، آنجاق صورتینده اؤلوم علامتلرینی گؤرَن اوغلونو دینله مَک ایسته ییردی. او خاطیرلاییردی کی، بیر نئچه کره چئوره سینده کیلرین تاثیرینه دوشرَک آز قالا نادیر شاهین اوغلونا ائتدیگینی ائتمک ایسته میشدی. شاه هم اوغلونون سؤیله دیکلرینین تاثیرینه قاپیلاراق، هم ده اونون بو قدر یورغون و دوشگون اولدوغونو گؤردویو اوچون گؤزلریندن یاش آخماغا باشلامیشدی. عباس میرزانی باغرینا باسیب یاناغیندان اؤپدو. عباس میرزا تکرار دانیشماق ایسته ییردی، آنجاق شاه اونون سوسماسینی ایسته دی و دئدی: "هر شئیی سؤیله دین، هر شئی آنلاشیلدی. باشقا هئچ بیر شئی سؤیله مه."
 

          شاهزاده اوغلونا خیطابن یازدیغی مکتوبدا دئییر: "شاه ایلتیفات گؤستریب و آغلار گؤزلری ایله منیم اوزومدن اؤپدو. دانیشمامدان سونرا گؤزلریندن یاش آخا-آخا تانرییا سجده ائتدی."
 

        عباس میرزانین بو گؤروشله ایلگیلی اوغلو محمد میرزایا یازدیغی مکتوبدا وئریلن بیلگی ایله جاهانگیر میرزانین " تاریخ نو" کیتابیندا وئریلن بیلگیلر اؤرتوشمکده دیر.  

          سونراکی گونلرده شاه اوغلونو ایغنا ائتمه یه چالیشدی کی، خوراسانا دؤنمه سین. شاه یای فصلینی همداندا ایستیراحت ائتمک ایسته ییردی. عباس میرزادان دا اونونلا برابر همدانا گلمه سینی ایسته دی. لاکین عباس میرزا هئراتا هوجومون پلانلارینی حاضیرلاماق اوچون خوراسانا دؤنمکده قرارلی ایدی. تکرار عباس میرزا حیسس ائتمیشدی کی، شاه سانکی قایم مقامین تاثیرینه دوشموشدور. مؤحکم بیر ایراده ایله سؤیله دی کی، هله منیم ایستیراحت ائتمه زامانیم گلمه میشدیر، من بیر ساواشچییام و ساواشچی نین دا یئری و ایستیراحت مرکزی ساواش مئیدانلاریدیر.            فیروزکوه و کالپوش یولو ایله خوراسانا دوغرو حرکته باشلایان عباس میرزا یولدا هئراتین موحاصیره سی اوچون مشهدی ترک ائدن محمد میرزایا اوزون بیر مکتوب یازدی. بو مکتوبدا یوخاریدا شرح ائدیلن شاهلا گؤروشونو آنلاتدی و محمد میرزایا موژده وئردی کی، آرتیق سن اؤزونو تاج-تاختین واریثی کیمی سایا بیلرسن. بوتون یاخینلاری و دوستلاری ایله ایلگیلی، اؤزللیکله لاچین خانلا باغلی اولاراق اوغلونا سیفاریشلر ائتدی. مکتوبدا خسته لیگی نین آغیر بیر آشامایا گلدیگینی ده گیزلتمه مکده دیر، اؤزللیکله آیاقلارینین آغریسیندان و قیزدیرمادان گیلئیلنمَکده دیر. مکتوبون بیر بؤلومونده یازیر: "هئچ بیر زامان راحاتلیق اوزو گؤرمه دیم. حددیندن آرتیق زحمت و اذییت چکدیم. یالنیز هئچ بیر زامان حیاتیمدان گیلئیلنمه دیم، دایما قارشیما چیخان اولایلار قارشیسیندا تانرییا شوکر ائتدیم. سیزین و نسلینیزین راحات سلطنت ائتمنیزی آرزو ائدیرم." سفر سوره سینجه ساواش فیکریندن ده واز کئچمیردی. هئرات عباس میرزایا گؤره، خوراسانین بیر شهری ایدی. مشهد و نیشابور کیمی. احمد خان دورانی سویونا منسوب اولان شاهزاده  هئراتا حؤکم ائده بیلر، آنجاق بونون بیر شرطی وار. اؤنجه قاجار ایمپئراتورلوغونون حاکیمییتی آلتینا گیرمه لیدیر. بونو دا یالنیز سیلاح گوجو ایله ائتمک لازیم ایدی.  

          او زامان هئرات، مرکزی آسییانین ان چوخ نفوسلو، ان مرفه و بوللوق اولان شهرلریندن بیری ایدی. بورادا تیجارت، بازریگانلیق ایشلری یاخشی گئدیر و موختلیف پئشه لر گلیشمیش دورومدا ایدی. چینگیز خانین نوه سی تولی خان بو شهری فتح ائتمیشدی. سونرا دا تقریبن 100 ایلدن سونرا امیر تئیمورون ایداره سینه تابع اولموشدو. سونرا ایسه بیر نئچه تئیمور سویوندان اولان شاهزاده  لر بو شهر اوستونده بیر-بیرینه گیردیلر. آنجاق بیر تئیموری سولاله سی هئراتی کولتور، مدنییت و تیجارت مرکزینه دؤنوشدورمگی باشاردی. 15-جی عصرهئراتین آلتون تاریخی اولاراق بیلینمکده دیر. سونراکی ساواشلار بئله، عصرلر بویو بو مرکزده بیریکن مدنییتی چؤکدوره بیلمه دی.  

          19-جو عصرین اووَللرینده آرتیق هئرات، شاه حسین بایقارانین صنعت و مئتافیزیکدن دانیشدیغی، رسسام بئهزادین صنعت اثرلرینین بوی گؤستردیگی مرکز دئییلدی. لاکین یئنه ده تیجارت و بازیرگانلیق آچیسیندان اؤز اؤنمینی قوروماقدا ایدی. هئراتین آنبارلاری نین اهمییتی اونا "بندر" لقبینی قازاندیرمیشدی. شهرین داروازلارینا یاخین بازاریندا اؤن آسییانین و مرکزی آسییانین موختلیف دیللرینده دانیشان تاجیرلرله راستلانماق مومکون ایدی. تاجیک، یهودی، اؤزبک، تورکمن، هیندی و... شهرین بازاریندا اؤز ایشلری ایله مشغول ایدیلر. لاکین عمده تیجارت هیندلیلرین الینده ایدی. بو اوزدن ده هیندوستاندان گلن اشیا و ماللار هئراتین بازاریندا داها چوخ گؤزه چارپماقدا ایدی.  

          شاهزاده  خسرو میرزا و شاهزاده  احمد میرزا آتالاری نین ایستگی اوزَرینه هئراتین قالاسی قارشیسیندا محمد میرزایا قاتیلمیشدیلار. شاهزاده لر فراری روسلاردان اولوشان آلایین کوموتانی سمسام خانین یاردیمی ایله قالانین موحاصیره حاضیرلیقلارینی بیتیرمک اوزره ایدیلر. لاکین اونلارین بو حرکتلری موختلیف قبیله لرین و فارس دیلینده دانیشان تورکمن طایفالاریندان اولان هئزاره لرین  دستگینی آرخاسینا آلان  آبدالی شاهزاده سی کامران میرزانی هئچ ده دهشته گتیرمیردی. چونکو بو قبیله لرین دایما موحاصیره ائدنلری بئزدیریب تنگه گتیره جگیندن امین ایدی. بو اوزدن ده دیرَنیش حاضیرلیقلارینا باشلامیش و آغیر توپلاری ایله بیر یئرده بکله مه مؤوقئعینده ایدی. چوخ آز شخصی تشببوثله داورانیب و داها چوخ مشورتله حرکت ائدن محمد میرزا آنلامیشدی کی، هئراتین موحاصیره سی قوچاندا، امیرآباددا، سَرَخسده اولدوغو کیمی آسان اولمایاجاق. دیگر طرفدن، اؤنجه کی  موحاصیره لره عباس میرزا ان گوجلو بیریملری (واحیدلری) ایله کوموتانلیق ائتمیشدی.  

          عباس میرزا یئنیجه مشهده چاتمیشدی کی، محمد میرزادان بیر مئساژ آلدی. محمد میرزا آتاسیندان همن هئراتین موحاصیره سینه قاتیلماغی ریجا ائتمیشدی. عباس میرزا عملییاتا رهبرلیک ائتمه نیتیندن واز کئچمه میشدی. بو اوزدن ده سورعتله هئراتا دوغرو حرکته باشلادی. تام بو سیرادا موختلیف یئرلرده گؤرَو باشیندا اولان آلایلار و موحاصیره یه اؤزگو (مخصوص) آغیر توپلار هئرات ساواشینا قاتیلماق اوچون حرکته کئچمیش و مشهده چاتمیشدیلار. لاکین عباس میرزانین دورومو چوخ گرگین ایدی. قیزدیرماسی و آغریلاری چوخ شیددتلنمیشدی. بو سببدن ده هئراتا گئدیشینی ائرته له دی. حاضیر بولونان آلایین کوموتانلیغینی قایم مقاما وئردی و اؤزو ایستیراحته چکیلدی. عباس میرزانین حربی بیریمین کوموتانلیغینی حربچی اولمایان قایم مقاما تاپشیرماسی حئیرت دوغورموشدو. باخمایاراق کی، قایم مقامدان خوشلانمادیغی دا بللی ایدی و اونو اؤزللیکله ساواش مئیدانلاریندا گووَنیلیر بیریسی کیمی گؤرموردو.   

          اوردو مشهدین بیر نئچه ساعاتلیغیندا یئرلشمیشدی. موختلیف بیریملر حرکت ائتمک اوچون امر بکله ییردیلر. دهشتلی آغریلار نتیجه سینده حرکتسیز قالان شاهزاده هر ساعات اوردونون دورومو ایله باغلی بیلگیلر آلیردی. او، حیسس ائتدی کی، حیله گر وزیری اوردونون هئراتا طرف حرکتینی یوباتماقدادیر. عباس میرزا، اؤز ضعیفلیگینه غالیب گلمه یه چالیشیب اوردونون توپلاندیغی یئره طرف حرکت ائتدی. آنجاق آتین اوستونده اوتورا بیلمه دیگی اوچون تختی روان اوستونده داشیندی. اؤلوم آیاغیندا اولان بو سرکرده نین غضبی اوردونون اوست دوزئی یئتکیلیلرینی چوخ ائتکیله دی. اوست دوزئی یئتکیلیلری چاغیریب اونلارا خبردارلیق ائتدی کی، بو ساواشین کوموتانلیغینی شخصن اؤزو یوروده جکدیر. ساغلاملیغینی ایتیرمیش بیر دورومدا اوردونون پارادینی ایزله دی. بو حادیثه لر باش وئردیگی زامان قایم مقام قرارگاهدا دئییلدی. خبردار اولدوغوندا تلم- تله سیک اؤزونو قرارگاها چاتدیردی. اونون و گوجو توکنمکده اولان شاهزاده نین آراسیندا نه لرین دانیشیلدیغی بللی دئییل. لاکین وزیر بیر نئچه هفته بویونجا ائرتله دیگی هئراتا دوغرو حرکتی همن باشلاتماق زوروندا قالدی. آنجاق آرتیق شاهزاده  هئچ بیر جیدی حرکت ائده بیله جک دورومدا دئییلدی. بوتون فیزیکی گوجونو ایتیرمک اوزره ایدی.  

          عباس میرزانین ارگینلیک یاشینا اَرمیش اوغوللاری آتالاری ایله آتا-اوغول موناسیبتلری دیشیندا هم ده اورتاق خاطیره لری پایلاشماقدا ایدیلر. بیر نئچه ساواشلاردا یان-یانا ساواشمیشدیلار. ایندی ایسه اونلاردان بعضیلری آذربایجاندا قالمیش، قالانلاری دا هئراتین موحاصیره سی عملییاتیندا ایدیلر. سانکی طالع، اونون بوتون یاخینلارینی اؤلوم آیاغیندا اوندان اوزاقدا ساخلاماق ایسته میشدی. لاچین خان ایسه ساغلیق دوروموندان دولایی اسکی دوستو عباس میرزانین یانیندا بولونماماقدا ایدی. لاچین خان، عباس میرزانین اؤلوموندن سونرا قیسا سوره لی یالنیزلیق حیاتی یاشاییب، بو یالنیزلیغا دؤزه بیلمه ییب اؤلدو.  خوراسان ساواشلاریندا عباس میرزایا یاخینلیغی ایله تانینان سمسام خان محمد میرزانین یانیندا ایدی. دوکتور کارمک تئهراندا و مشهدده تاپیلمایان درمانلاری گتیرمک اوچون تبریزه گؤندریلمیشدی. آرتیق دوکتور کارمکله شاهزاده آراسیندا هئچ بیر زامان تکرار گؤروشمک ایمکانی اولمایاجاقدی. چونکو دوکتور کارمک تبریزه سفری زامانی آغیر قیزدیرما اوزوندن اؤلموشدو. تصادوف اوزوندن عباس میرزانین دیگر ایکی آذربایجانلی اؤزَل حکیمی اولان میرزا بابا حکیمباشی و حاجی بابا، شاهزاده نین یانیندا دئییلدیلر. تبریزلی اولان بو ایکی حکیم اؤنجه دن آلدیقلاری مأذونییت سببی ایله شاهزاده نین یانیندا بولونماماقدایدیلار. بو ایکی حکیم مشهدین قورو، جان سیخیجی و بئزدیریجی ایقلیمیندن و زاهیدانه حیاتیندان خوشلانمیردیلار.  

          شاهزاده  قرارگاهدان دؤندوکدن سونرا ساغلیغی او قدر پوزولموشدو کی، اطرافینداکیلار عباس میرزانین ساغلیق دورومو ایله باغلی شاها و محمد میرزایا خبر چاتدیرماق ایسته دیلر. پادشاه هر شئیدن خبردار ایدی. چونکو دوکتور کارمک شاها دئمیشدی کی، شاهزاده نین آیاقلاری شیشمه یه باشلادیغیندا، اؤلومو یاخینلاشمیش دئمکدیر. آرتیق آیاقلارینداکی شیش، قارنینا قدر اوزانمیشدی. آرسنیکله قاریشمیش دونوز یاغینی بدنینه سورتدولر. شاهزاده نین حالیندا قیسا سوره لیگینه بیر یاخشیلاشما گؤرونمه یه باشلادی. بیر نئچه گون آرد-آردا یاتدیغی اودانی ترک ائدیب هئراتا حرکتین حاضیرلیغی اوچون قرار وئردی.  

          او زامان جاهانگیر میرزا مشهدده اولماسا دا آتاسی نین حیاتی نین سون گونلرینه عاید بوتون خاطیره لری بؤیوک بیر اؤزَن (اعتینا) و دیققتله توپلامیشدیر. عباس میرزانین عؤمرونون سونلارینداکی حیات طرزینی شاهزاده نین یانیندا اولان اینسانلاردان سوراراق قلمه آلمیشدیر. 1833- جو ایلین یاییندا عباس میرزا بیر اودانین بوجاغیندا خسته لیک یاتاغیندا ایدی. بو اوتاقین گئنیش ایمکانلاری یوخ ایدی. شاهزاده نین حیاتی نین سونلاریندان الده ائدیلن وئریلر گؤستریر کی، اونا یاخشی خیدمت ائدیلمه مکده ایمیش.  

          بیر گون مشهدین یاخین کوچه لرینده دولاشیب گئری دؤنموشدو. چوخ یورغون ایدی و جانی بَرک آغریییردی. یاتاغینا اوزانیب یاتدی. بوتون وئریلر گؤستریر کی، بو زامان ائوده اونا خیدمت ائده جک کیمسه یوخ ایمیش. یالنیز یانیندا اولان 12 یاشیندا کیچیک قیزی وارمیش. آتاسینا خیدمت ائتمکدن ذؤوق آلان بو کیچیک شاهزاده  خانیم آتاسی نین یانیندان آیریلمیرمیش.   

          قیسا بیر سوره دن سونرا عباس میرزا اورَک بولانتیسی اوزوندن یوخودان اویاندی. یاردیم ایسته دی و قان قوسماغا باشلادی. اؤزونو توپارلادیغی زامان حیسس ائتدی کی، ووجودوندا بؤیوک بیر دَییشیکلیک یارانمیش. اؤلوم تیترتمه سی بوتون ووجودونو تیتره دیردی. اؤنجه لر اؤلومله قارشیلاشماقدان قورخمادیغینی سانیردی. ایندی ایسه اؤلوم قورخوسو ووجودونو سارمیشدی. یاشاماق ایسته ییردی. یوکسک سسله باش خیدمتچی حاجی علسگرین چاغریلماسینی ایسته دی. آما ندن بو سون نفسلرینده اؤنَمسیز بیر خیدمتچینی چاغیرماقدا ایدی؟ او خیدمتچی کی، دایما اؤز منافعیینی اربابیندان داها اوستون بیلمیشدی. عجبا اونا بیر سیفاریش می سؤیله مک ایسته ییردی؟ ان چوخ احتیمال ائدیلن بودور کی، حیاتی نین سونا اَرمه سینی گؤرَن شاهزاده ، یانیندا بیر تانیشین اولماسینی ایسته میشدیر. شاهزاده نین کیچیک قیزی حاجی علسگرین گلمه سی اوچون آدام گؤندردی. بیر آز زاماندان سونرا حاجی علسگر گلدی. آنجاق بو مدت ایچینده کیچیک شاهزاده  قیز آتاسینی هئچ ترک ائتمه دی. عباس میرزانین عؤمرونون سونونداکی آیرینتیلاری بو کیچیک قیزدان اؤیرنمیش، قلمه آلمیشلار. دیشاریدان ایمام رضا مقبره سینه گلن سورو-سورو تنبل، جاهیل و اؤلولردن ایمداد دیله ین کؤله لرین باغیراراق آغلاشمالاری، ایمام رضایا احتییاجلارینی برطرف ائتمه سی اوچون قابا و زیریلتیلی یالواریش سسلری گلیردی! کیچیک شاهزاده  خانیم آتاسی نین یانیندا کئچه نین اوستونده دیزی اوسته اوتورموش و قورخوسوندان حرکت ائده بیلمیردی. لاکین قورخماسینا رغمن گؤزلرینی آتاسیندان آییرمیر، آتاسی نین حیاتداکی سون حرکتلرینی، سون سؤزلرینی دیقتله ایزله ییردی. عباس میرزا، ایللرین یورغون آذربایجان ساواشچیسی اولان عباس میرزا تسلیم اولماق اوزره ایدی. آرتیق هئچ بیر یاردیم اونو حیاتا گتیره بیلمزدی. کیچیک قیز آتاسی نین "آذربایجان، آذربایجان" دئیه سایاقلادیغینی ائشیدیردی. عباس میرزا سون اولاراق اؤزونو توپارلاییب اوزونو آذربایجانا طرف چئویرمه یه چالیشدی. کیچیک قیز آتاسی نین دوداقلاری آراسیندا سسلنن بو پیچیلتینی ائشیتدی: " آ...ذ....ر..ب..ا..ی..ج..ا..ن...، آذربایجان... "   

          حاجی علسگر گلدیگینده هئچ بیر یاردیمین فایداسی اولمایاجاغینی گؤردو. شاهزاده  اؤلموشدو. شاهزاده نین اؤلوم خبری یاییلسا ایدی، خوراسانی ایغتیشاش بورویَردی. بو اوزدن عباس میرزایا صادیق اولان نئچه نفردن عیبارت بیر گووَنلیک شوراسی اولوشدو. شورا  قرارا آلدی کی، سورعتلی چاپارلارلا شاها و هئراتین قالالاری نین قارشیسیندا اولان عباس میرزانین ولیعهدلیک واریثی محمد میرزایا درحال خبر وئرمک لازیمدیر. تئهراندان جاواب خبر گلنه قدر شاهزاده نین اؤلومونو گیزلین ساخلامالی ایدیلر.  

          شاهزاده  بیر نئچه کره ائولادلارینا و یاخین دوستلارینا سؤیله میشدی کی، اؤلدویونده اونون تورپاغا دؤنوشموش جسدینی چوخ اؤنَمسه مه سینلر، آنجاق اونون ایدئالینی تعقیب ائتسینلر. دئمیشدی کی، هارا دا اؤلسه ده روحو دایما آذربایجاندا اولاجاق. شاهزاده نین یاخینلاری و خوراسان حؤکومتی نین یئتکیلی شخصلری گووَنلیک ندنی ایله عباس میرزانین بو وصییتینه عمل ائدیب، اونون جنازه سینی یودوقدان سونرا اؤلدویو اودادا بیر مزار قازیب اورادا دفن ائتدیلر. شاهزاده  نین دقیق دوغوم ایلی بللی دئییل. لاکین اؤلدویو زامان عباس میرزانین تقریبن 46 یاشی وار ایمیش. 

Qaynaqlar

I. Qacar qaynaqları:

1. Əzodüddövlə, “Tarix-e Əzodi”, daş çapı, Bəmbəi,1885

2. Dənbəli (Əbdülrəzaq), “Maaser Sultani”, daş çapı, Təbriz,1241 Hicri Qəməri

3. Cahangir Mirza, “Tarix-e no (Yeni tarix)”, Tehran, 1327 Hicri Qəməri

4. Hidayət (Rzaqulu), “Rövzət-üs Səfa”

5. Laçini (Əbulqasim), “Əhvalat və dəst xətthaye Abbas Mirza Naib-üs Səltəne” (Abbas Mirzanın tərcümə-i halı və əlyazmaları), Tehran, 1326 Şəmsi

6. Nəfisi (Səid), “Tarix-e siyasi və ectemaiye İran” (İranın siyasi və ictimai tarixi), Tehran, 1335 Şəmsi

7. “Farsnameye Naseri”, Şiraz, daş çapı, tarixsiz.

II. Avropa qaynaqları:

8. Brosset (Marie-Felicite), Histoire de la Georgie, Paris, 1849.

9. Driault (Edouard), La politique orientale de Napoleon, Paris 1904.

10.  Drouville (Druvil) Gaspard, Voyage en perse pendant les annees 1812 et 181302 vol. St.  

       Petersburg, 1819.

11.  Dubeux (Louis), La Perse, Paris, 1841.

12.  Dumas (J.B), Un fourrier de Napoleon vers 1´İnde, Paris 1814.

13.  Dupre (A), Voyage en perse fait dans les annees 1807, 1808 et 1809-2 vol. Paris, 1809.

14.  Gardane (Alfered de), Mission du General Gardane en Perse, Paris, 1865.

15.  Jaubert (Amedee), Voyage en Armenie et en Perse fait dans les annees 1805 et 1806, Paris, 1821.

16.  Jones Brydges (Sir Harford), Dynasty of the Kajars, London, 1883.

17.  Kaye (Sir John William), Histori of the Ear in Afghanistan, London, 1851.

18.  Kaye (Sir John Üiiliam), Life and Correspondance of major General Sir John Malcolm, London, 1856.

19.  Ker Porter (Sir Robert), Travels in Georgia, Persia. Etc. London, 1821.

20.  Kotzebue (Maurice de),  Voyage en Perse en 1817, Paris, 1819.

21.  Malcolm (Sir John), History of Persia, London, 1829.

22.  Manvelichvili (Alex), Histoire de Georgie, Paris, 1851.

23.  Morier (James), A Journey through Persia, London, 1812.

24.  Second Journey through Persia, London, 1818

25.  Olivier (Guillaume, Antoine), Voyage dans 1´Empire Ottoman, 1´Egypte et la Perse,1807.
26.  Stcherbatov (Prince), Le Marechal Prince Paskievitch, St. Petersbourg, 1890.

27.  Sykes (Sir Percy), A History of Persia, London, 1915.

28.  Vandal (Albert), Napoleon et Alexandre, Paris, 1896.

29.  Watson (Robert grant), A History of Persia, London, 1866.  

�   بو مؤوضوع اوزَرينه فتحعلي شاه و عاييله سي حاققيندا آنيلاريني يازان فتحعلي شاهين کيچيک ائولادلاريندان بيريسي اولان شاهزاده احمدميرزا عَضد-الدؤوله نين خاطيره لريندن يارارلانيلميشدير. "تاريخ عضدی"  اولاراق بيلينن بو اثر 1870-جي ايلده بمبي شهرينده ياييملاندي. او دؤنملرده بو کيتابين قاجارييه اراضيسينده ياييملانماسي ياساق ايدي. آنجاق بوتون ياساقلارا باخماياراق اليازما شکلينده ياييملانميشدی.  





�  ائلبای- والی


� Qacarlar dönəmində Bəylərbəyi bölgədən sorumlu yetkili şəxs idi.


� Şahzadə Cahangir Mirza, “Yeni tarix”


� . تاریخ عضدی


�  Amedee Jauber “Persiya Səfəri”


�     Jauber “Persiya səfəri”


*  Qacar dönəmi qaynaqlarda bu göl Gölçə olaraq yazılmaqdadır. Bu gün bu göl Azərbaycan leksikomunda Göyçə olaraq tələffüz edilməkdədir. Anlaşılan odur ki, Gölçə səslətimi (tələffüzü) daha doğrudur. “Gölçə”, yəni kiçik göl. Zamanla bu səslətim yerini Göyçə tələffüzünə buraxmışdır. (G.C)





� Ker Porter “Travels in Georgia, Persia, etc”, 2-ci cild, s. 587


*  ایندیکی بوستانآباد


� James Morier “İkinci səfər”


� عینی قایناق


� Drouville (Druvil) Gaspard, Voyage en perse pendant les annees 1812 et 1813-02 vol. St. Petersburg, 1819.


� James Morier “İkinci səfər”


� Marşal Prens Paskeviç, müəllif: Prens Esçer Batov, Sanpetersburq, 1890


� Ker Porter. “Travels in Georgia, Persia, etc. London, 1821


* Vilakın qardaşı İngiltərənin nümayəndəsi olaraq Fətəli Şahın yanında bulunmaqda idi. Sonraki səhifələrdə onun haqqında bilgi veriləcəkdir


* Sərəsgəriyə Osmanlıda sınır şəhərlərin vali paşalarına verilən ləqəbdir. Fars-ərəb söz                  birləşməsidir. Farsca olan “sər”, yəni baş və “əsgər” də ərəbcədir. (G.C.)





� احوالات و دست خطهای عباس میرزا قاجار نایب السلطنه 


�  عئینی قایناق


� Vatson, Qacar tarixi, London, 1866, S.


�  شورگؤل موغانین خوروزلو ماحالیندادیر و بو گون ده عئینی آدلا سسله نیر. منیم دونیایا گلدیگیم لیملی کندینه یاخیندیر. (گونتای)


�  لاری هم مئشکینه یاخین بیر کنددیر، هم ده جلیل آباددا دا بیر لاری وار. هانسینطرده توتولدوغو بللی دئییل(گونتای)


� Cahangir Mirzanın “Yeni Tarix” kitabında bu adamın adı Hacı Ağalarbəy olaraq keçər


� Hacı Bəylər məsələsinə aid olan bölüm Cahangir Mirzanın “Yeni tarix” əsərindən alınmışdır.





� Qacar ordusunun miqdarını Paskeviç iyirmi min, Cahangir Mirza isə otuz beş min olaraq qeyd etməkdədir


� Cahangir Mirza “Yeni tarix”


* Watson, Abaran savaşını Astrik adı ilə qələmə almaqdadır. Astrik də bu savaş bölgəsinin içində olmuşdur. Watson, Azərbaycan ordusunun qəhrəmanlıqlarından və rus albaylarının ölümündən söhbət edir. (Watson Robert Grant “A History of Persia”, London 1866, S. 232)


� Əhvalat və dəst xətthaye Abbas Mirza Naib-üs Səltəne (Abbas Mirzanın tərcümə-i halı və əlyazmaları).


�  Marşal Prens Paskeviç, 2. cild, S. 26


� “Daneş” dərgisi 3-cü sayı. “Birinci Nikolay səltənətinin tarixi” Çevirən Richard Xan


� “Marşal Presn Paskeviç” kitabı.


� Cahangir Mirzanın “Tarixe no” (yeni tarix).  


� Bu ifadə tərcümə edilməmişdir. Əsərin orjinal şəklində də türkcə olaraq “yarım Abbas” kimi getməkdədir.


� احوالات و دست خطهای عباس میرزا


� Bu məktubun orijinalı Tehranın “Səltənət kitabxanası”nda saxlanılmaqdadır.


* Tiyul, Padşah tərəfindən bəzi insanlara verilən mülk idi. Bu mülkdə o şəxsin mal davarı, atları da yerləşirdi (G.C)


� Laçın Xanın 3-cü oğlu


� Məktubun farsca mətni “Əhvalat və dəst xəthaye Abbas Mirza” kitabından alınmışdır


�  عباس میرزانین مکتوبلاری


� عئینی قایناق


* Send, indi Pakistanda yerləşməkdədir.


* Qarapapaq və Ayrımlı tayfaları bu gün daha çox Qərbi Azərbaycanın bölgələrində yaşamaqdadırlar. (G.C)


� Əahvalat və dəst xəthaye Abbas Mirza


� عئینی قایناق


� عئینی قایناق


� Əhvalat və dəst xəthaye Abbas Mirza


� عئینی قایناق


� “Tarix-e no” kitabında Abbas Mirzanın öldüyü zaman 48 yaşında olduğu yazılmaqdadır. “Nasex-üt Təvarix” isə Şahzadənin yaşını 47 olaraq verməkdədir

